
Prefaţă 


„Nu este suficient ca omul să înveţe o specializare căci el devine astfel o maşină 
utilizabilă dar nu o personalitate. Este important ca el să dobândească un sentiment, 
un Simţ practic despre ceea ce merită a fi întreprins, despre ceea ce este frumos, 
despre ceea ce este moralmente drept. Altfel, cu toate cunoştinţele lui profesionale, el 
se aseamănă mai mult unui câine savant, decât unei creaturi armonios dezvoltate. El 
trebuie să înveţe a înţelege motivațiile oamenilor, himerele şi angoasele acestora, 
pentru a determina propriul rol faţă de cei apropiaţi şi de comunitate. (...) 

Excesele sistemului de competiţie şi de specializare prematură, sub falsul pretext 
al eficacităţii, asasinează spiritul, interzic orice viaţă culturală şi suprimă chiar pro- 
gresul în ştiinţele viitorului. Este important, în fine, pentru realizarea unei educaţii 
perfecte, de a dezvolta spiritul critic în inteligenţa unui tânăr. Or, supraîncărcarea 
spiritului prin sistemul notelor împiedică şi transformă în mod necesar cercetarea în 
superficialitate și absenţă a culturii. Învăţământul ar trebui să fie în felul următor: cel 
care îl primeşte îl culege ca pe un dar inestimabil dar, niciodată ca pe o constrân- 
gere greu de suportat”. 

Prezentul Manual de Criminologie este o lucrare construită în etape, confruntată 
cu multe incertitudini şi ezitări, toate acestea soldate cu corectări şi completări de la o 
ediţie la alta. 

Munca încorporată în această lucrare a avut ca prim obiectiv crearea unei baze de 
cunoştinţe pentru studenţii facultăţilor de Drept. De aici şi caracterul didactic al 
lucrării. Deşi sunt cu totul de acord cu opinia marelui savant, citat mai sus, până la 
inventarea altor criterii de evaluare, examenele, cu sistemul lor de notare, reprezintă 
un „rău necesar”, ca şi manualele ce servesc la pregătirea pentru examene. 

Într-o oarecare contradicţie cu primul obiectiv, cel de al doilea obiectiv al lucrării 
a fost acela de a face, totuşi, din Criminologie o disciplină atractivă, prietenoasă, care 
să stimuleze dorința de a înțelege estompând constrângerea de a şti. În ce măsură 
acest al doilea obiectiv a fost atins, doar cititorii pot aprecia. 


Valerian Cioclei 


' Albert Einstein, Comment je vois le monde, Ed. Flammarion, Paris, 1979, p. 25. 

Introducere 


Destinația și cadrul lucrării 


Prezenta lucrare, după cum şi titlul o indică, încearcă să răspundă unor cerinţe 
de ordin didactic; ea este destinată, în principal, studenţilor în drept. 

Absolvenţii care urmează o formă de pregătire post-universitară, în cadrul 
căreia se studiază şi disciplina Criminologie, pot găsi, la rândul lor, în acest 
manual, elementele teoretice de bază şi referinţele bibliografice minime, necesare 
perfecţionării cunoştinţelor în domeniu. 

Din anumite puncte de vedere, lucrarea poate prezenta interes şi pentru prac- 
ticieni, fie pentru cei implicaţi în mod nemijlocit în activitatea de justiție penală, 
fie pentru cei angajaţi în diferite activităţi cu caracter social, legate de fenomenul 
criminal sau deviant. Realizarea unei justiţii penale înțelepte, optimizarea şi 
umanizarea reacției sociale față de fenomenul criminal, necesită o raportare 
permanentă la rezultatele cercetărilor criminologice, mai vechi sau mai noi. 

Criminologia acoperă o sferă extrem de vastă de preocupări, fiind o materie 
interdisciplinară şi nenormativă. Principala dificultate pe care o întâmpină elabo- 
rarea unui manual de criminologie este de a opera o selecţie cât mai riguroasă şi 
concludentă a numărului impresionant de teorii şi opinii rezultate în urma 
cercetărilor criminologice. În aceste condiţii, în mod inevitabil, prezenta lucrare 
îşi propune să acopere doar un segment din sfera de preocupări a cercetării 
criminologice, să opereze o selecţie. 

După cum vom preciza la momentul potrivit, cercetarea criminologică are un 
dublu caracter: fundamental şi aplicativ. Deşi examinarea unor aspecte legate de 
criminologia aplicativă ar fi mult mai spectaculoasă, trebuie păstrată ordinea 
firească a lucrurilor. Nu se poate acţiona asupra unui fenomen şi nu se poate 
înţelege această acţiune, fără a cunoaşte şi a înţelege fenomenul. Prezenta lucrare 
se va rezuma, aşadar, la abordarea unor probleme legate de criminologia teoretică 
sau fundamentală, cea care încearcă să permită înţelegerea fenomenului criminal, 
condiţie necesară pentru o acţiune eficientă asupra acestuia. 

Utilitatea cercetării fundamentale, deşi mai puţin evidentă decât cea a cerce- 
tării practice (aplicative), nu trebuie desconsiderată. Geneticianul Albert 
Jacquard, un mare savant şi umanist contemporan, subliniind importanţa cerce- 
tării fundamentale, afirma: „Obiectivul principal al efortului ştiinţific nu este, 
contrar unei credinţe larg răspândite, eficacitatea în acțiunea asupra universului 
care ne înconjoară, ci coerenţa în reprezentarea noastră asupra acestui univers; 


este, înainte de toate, o căutare de luciditate”. 


A. Jacquard, Au peril de la science? — Interrogation d'un gensticien, Ed. Seuil, Paris, 
1984, p. 12. 

Cercetarea criminologică reprezintă şi ea, înainte de toate, un efort de a obține 
o imagine cât mai coerentă asupra fenomenului criminal. Această „căutare de 
luciditate” presupune a lăsa totdeauna un loc pentru îndoială. Inexistenţa unor 
adevăruri ultime reprezintă marea povară, dar, în acelaşi timp, şi deosebitul 
farmec al unor discipline, precum criminologia. 

Cei care vor căuta în criminologie certitudini vor fi, inevitabil, dezamăgiţi. 


Dimpotrivă, cei care pot „savura” îndoiala, vor fi atraşi de această disciplină, în 
care întrebările au fost şi vor fi mereu mult mai numeroase decât răspunsurile. 


Problematica lucrării 


Raţiuni didactice, dar şi de utilitate în raport cu economia acestui manual, 
impun abordarea prealabilă a unor probleme de ordin metodologic şi conceptual. 
Vom încerca să lămurim aceste aspecte, examinând în ce măsură cercetarea 
criminologică prezintă coerenţa şi consistenţa necesare unei discipline ştiinţifice. 
Nu vom pleca, aşadar, conform manierei tradiţionale, de la o definiţie abstractă a 
criminologiei, ci vom încerca să ajungem la o definiţie, construind-o treptat, pe 
baza unor elemente concrete ce ţin de realitatea cercetării criminologice. 

Odată clarificate aspectele de ordin general, ne putem fixa atenția asupra a 
ceea ce reprezintă rodul cercetării criminologice, respectiv teoriile criminologice. 
Considerente de ordin ştiinţific impun împărţirea teoriilor criminologice în două 
mari categorii: teorii cauzale şi teorii noncauzale. De regulă, doctrina regrupează 
aceste două categorii de teorii în două subramuri ale criminologiei teoretice: 
criminologia etiologică şi criminologia dinamică. 

Vom aborda, mai întâi, principalele teorii cauzale, care, din punct de vedere 
cronologic, au prioritate, după care vom examina principalele teorii noncauzale, 
apărute mai târziu în peisajul criminologic. 

În finalul lucrării, ca un posibil exemplu de fructificare a cunoştinţelor de 
ordin teoretic, sunt regrupate câteva studii şi eseuri criminologice. Am apreciat 
că acestea sunt relevante, fie pentru conturarea unor forme specifice prin care 
fenomenul criminal contemporan se manifestă, fie pentru înţelegerea unor 
carenţe de politică penală. 


Planul general 

Suntem conduşi, astfel, la structurarea prezentei lucrări în patru părţi, după 
cum urmează: 

Partea I. Cercetarea criminologică 

Partea a II-a. Criminologia etiologică. Principalele teorii cauzale 

Partea a III-a. Criminologia dinamică. Principalele teorii noncauzale 


Partea a IV-a. Studii și eseuri criminologice 


PARTEA 1 
CERCETAREA CRIMINOLOGICĂ 


Problematică 


1. Cercetarea criminologică reprezintă un ansamblu de activităţi ştiinţifice, 
activităţi ce îşi au originea în prima jumătate a secolului al XIX-lea şi care s-au 
concretizat, de-a lungul timpului, prin elaborarea unui număr foarte mare de teorii. 

Înțelegerea corectă a punctelor de vedere extrem de diverse exprimate în teo- 
riile criminologice necesită clarificarea prealabilă a unor aspecte de ordin con- 
ceptual. Punctul final al acestor clarificări este reprezentat de încercarea de a găsi 
un răspuns convenabil la întrebarea: Ce este Criminologia? 

Răspunsul pe care îl vom propune în încheierea acestei prime părţi, nu are 
pretenţia de a fi singurul corect şi complet. El este doar unul dintre răspunsurile 
posibile, adecvat contextului explicativ din care face parte, având rolul de a sluji 
drept „ghid provizoriu”, pe „traseul” teoriilor criminologice, ce vor fi examinate 
ulterior. Chiar sub semnul acestui provizorat, formularea răspunsului care ne 
preocupă nu este simplă. Diversitatea de opinii şi divergenţele existente în 
doctrină devansează problema definiţiei, manifestându-se inclusiv în legătură cu 
caracterul ştiinţific al criminologiei. Astfel, dileme de genul: „este sau nu crimi- 
nologia o ştiinţă?”, „este sau nu o ştiinţă autonomă?”, „este o ştiinţă fundamen- 
tală sau aplicativă?”, nu încetează nici în prezent să-i preocupe pe specialişti. 
Tocmai pentru a evita capcanele unor astfel de dileme şi pentru a scurta calea 
spre răspunsul care ne interesează, am preferat să construim explicaţiile acestei 
prime părţi în jurul expresiei cercetare criminologică, o formulare care are o aco- 
perire concretă în eforturile depuse de numeroşi oameni de ştiinţă, de-a lungul a 
cel puţin un secol şi jumătate. 

Dar, oricât de directă ar fi calea pe care o alegem, nu ne putem abate prea 
mult de la un traseu clasic şi oarecum didactic, deoarece răspunsul la întrebarea: 
„Ce este Criminologia?” presupune, în primul rând, clarificarea unor probleme 
legate de obiectul cercetării criminologice şi, în al doilea rând, identificarea mo- 
dalităţilor de cunoaştere a procedeelor şi a finalităţii în cercetarea criminologică. 
Doar după aceea se poate pune problema definirii criminologiei. 


Plan 

2. Rezultă din cele afirmate anterior că această primă parte va cuprinde trei 
capitole, după cum urmează: 

I. Obiectul cercetării criminologice 

II. Modalităţi de cunoaştere, procedee, finalitate în cercetarea criminologică 


III. Definirea criminologiei 


Problematică 


1. Cercetarea criminologică reprezintă un ansamblu de activităţi ştiinţifice, 
activităţi ce îşi au originea în prima jumătate a secolului al XIX-lea şi care s-au 
concretizat, de-a lungul timpului, prin elaborarea unui număr foarte mare de teorii. 

Înțelegerea corectă a punctelor de vedere extrem de diverse exprimate în teo- 
riile criminologice necesită clarificarea prealabilă a unor aspecte de ordin con- 
ceptual. Punctul final al acestor clarificări este reprezentat de încercarea de a găsi 
un răspuns convenabil la întrebarea: Ce este Criminologia? 

Răspunsul pe care îl vom propune în încheierea acestei prime părţi, nu are 
pretenţia de a fi singurul corect şi complet. El este doar unul dintre răspunsurile 
posibile, adecvat contextului explicativ din care face parte, având rolul de a sluji 
drept „ghid provizoriu”, pe „traseul” teoriilor criminologice, ce vor fi examinate 
ulterior. Chiar sub semnul acestui provizorat, formularea răspunsului care ne 
preocupă nu este simplă. Diversitatea de opinii şi divergenţele existente în 
doctrină devansează problema definiţiei, manifestându-se inclusiv în legătură cu 
caracterul ştiinţific al criminologiei. Astfel, dileme de genul: „este sau nu crimi- 
nologia o ştiință?”, „este sau nu o ştiinţă autonomă?”, „este o ştiinţă fundamen- 
tală sau aplicativă?”, nu încetează nici în prezent să-i preocupe pe specialişti. 
Tocmai pentru a evita capcanele unor astfel de dileme şi pentru a scurta calea 
spre răspunsul care ne interesează, am preferat să construim explicaţiile acestei 
prime părți în jurul expresiei cercetare criminologică, o formulare care are o aco- 
perire concretă în eforturile depuse de numeroşi oameni de ştiinţă, de-a lungul a 
cel puţin un secol şi jumătate. 

Dar, oricât de directă ar fi calea pe care o alegem, nu ne putem abate prea 
mult de la un traseu clasic şi oarecum didactic, deoarece răspunsul la întrebarea: 
„Ce este Criminologia?” presupune, în primul rând, clarificarea unor probleme 
legate de obiectul cercetării criminologice şi, în al doilea rând, identificarea mo- 
dalităţilor de cunoaştere a procedeelor şi a finalităţii în cercetarea criminologică. 
Doar după aceea se poate pune problema definirii criminologiei. 


Plan 

2. Rezultă din cele afirmate anterior că această primă parte va cuprinde trei 
capitole, după cum urmează: 

I. Obiectul cercetării criminologice 

II. Modalităţi de cunoaştere, procedee, finalitate în cercetarea criminologică 


III. Definirea criminologiei 


Capitolul 1 
Obiectul cercetării criminologice 


Problematică 


3. Examinarea obiectului cercetării criminologice presupune a stabili ce 
anume interesează cercetarea criminologică. 

Un prim indiciu în acest sens îl reprezintă însăşi denumirea criminologiei, ori- 
ginea acestui cuvânt. Observăm astfel că, din punct de vedere etimologic, noţiu- 
nea criminologie este alcătuită din două cuvinte de origine greacă respectiv: 
crimen (cu sensul iniţial de acuzaţie şi apoi de infracţiune!) şi Jogos (la origine 
discurs, rațiune, iar ulterior, ştiinţă). 

Pornind de la sensul etimologic se poate formula chiar o definiţie prealabilă, 
pur nominală, în care criminologia ar reprezenta: discursul cu privire la crimă, 
ştiinţa crimei. Deşi, evident, incompletă, o asemenea definiţie apare destul de 


frecvent în literatura de specialitate, la autori de prestigiu, fie efectiv în formula 


„ştiinţa crimei”'?, fie în varianta „studiul ştiinţific al fenomenului criminal'?. 


Acest tip de definiţie, deşi criticabil sub aspectul rigorii, prezintă avantajul 
simplităţii, oferind un reper clar, deşi minim, cu privire la „zona” în care se situ- 
ează cercetarea criminologică. 


' Reţinem doar cele două sensuri menţionate, pentru facilitarea expunerii. În realitate, 
etimologia cuvântului crimă este mai complexă şi a constituit subiectul multor dezbateri în 
literatura de specialitate. 

Astfel, s-a arătat că termenul crimă provine din grecescul krimein, care avea înţelesul a 
judeca, a alege, a separa. Cuvântul a fost preluat în latină sub forma crimen (-inis) care 
însemna la origine: „decizie judiciară”. În latina clasică termenul crimen capătă, de 
asemenea, sensul de «acuzaţie» sau «capăt de acuzare». În aceste condiţii „în sensul său 
etimologic, cuvântul crimă nu desemnează în mod direct o acţiune, un act sau un compor- 
tament particular, ci mai degrabă actul de a judeca un comportament în cadrul unui proces 
instituţional de tip judiciar” (4.P. Pires, La criminologie d'hier et d'aujourd'hui, în Histoire 
des savoirs sur le crime et la peine, lucrare colectivă de C. Debuyst ş.a., Ed. Les Presses de 
P'Universits de Montreal, 1995, p. 17). În acelaşi timp este de remarcat faptul că la Roma, 
până la sfârşitul sec. al II-lea î.Hr., termenul crimen nu se referea decât la „atingerile aduse 
suveranităţii Cetăţii”. Uciderea unei persoane a rămas multă vreme în afara urmăririi publice, iar 
„în toată perioada republicană dreptul penal a ignorat violul, răpirea şi adulterul” (N. Rouland, 
L”Anthropologie juridique, P.U.F., Paris, 1990, p. 28). 

2 A se vedea, de exemplu, E. Seelig, Traite de criminologie, P.U.F., Paris, 1990, p. 3. 

* A se vedea, de exemplu, R. Vouin, J. Leaute, Droit Penal et Criminologie, P.U.F., Paris, 
1956, p. 34. 

Pe baza acestui reper, putem presupune că fenomenul criminal intră în sfera 
de interes a cercetării criminologice, face parte din obiectul acesteia. 

Un al doilea indiciu este dat de existenţa evidentă a unor preocupări practice 
legate de fenomenul criminal, de combaterea ori limitarea acestuia. Putem pre- 
supune că interesul cercetării criminologice este atras şi de aceste preocupări de 
ordin practic, pe care le vom numi practică anticriminală. 


Plan 


4. Prezentul capitol va cuprinde, aşadar, două secţiuni: 
Secţiunea 1. Fenomenul criminal — un prim obiect al cercetării criminologice 


Secţiunea a 2-a. Practica anticriminală — al doilea obiect al cercetării crimi- 
nologice 


Secţiunea 1. Fenomenul criminal — un prim 
obiect al cercetării criminologice 


5. Expresia „fenomen criminal” este foarte des utilizată, dar sensul ei diferă, 
uneori foarte mult, în raport de conţinutul mai restrâns sau mai larg ce i se atri- 
buie. Uneori fenomenul criminal este privit doar ca o „abstracţie juridică”, situa- 
ţie în care conţinutul acestuia este redus la cel al noţiunii de infracţiune!. 

Alteori, în doctrină, prin utilizarea expresiei „fenomen criminal!” se are în ve- 
dere doar aspectul macro-criminologic (ansamblul infracţiunilor). 

În sfârşit, unii criminologi dau un sens foarte larg expresiei „fenomen criminal”, 
considerând că în conţinutul acesteia trebuie să se regăsească: normele penale edic- 
tate, violarea acestora, precum şi reacţia socială represivă, consecutivă?. 

În mod evident, este o greşeală să privim fenomenul criminal ca pe o simplă 
abstracţie juridică, deoarece el reprezintă o realitate umană şi socială”. 


' „Din punct de vedere juridic, fenomenul criminal se reduce la infracţiune (...). Putem 
astfel să-l definim ca fiind: «fapta prevăzută şi pedepsită de legea penală ca urmare a tulburării 
pe care o produce ordinii sociale»” (G. Stefani, G. Levasseur, B. Bouloc, Droit penal general, 
16* ed., Dalloz, Paris, 1997, p. 4). 

: „Crima este în inima criminologiei, dar, oricât ar fi de importantă, inima nu este 
niciodată decât un organ printre altele. Rolul ei nu poate fi înţeles decât dacă este plasată în 
organismul din care face parte. Fenomenul criminal este acest ansamblu al cărui centru este 
crima. Lsaute (1972, p. 7-10) concepe fenomenul criminal ca un proces în trei etape: 1 — 
normele penale sunt edictate; 2 — ele sunt violate; 3 — aceasta provoacă o reacţie socială 
represivă. Putem la fel de bine să ni-l reprezentăm ca pe o dramă în trei personaje: delinc- 
ventul, victima şi agentul de control social, şi în trei acte: prevenirea, trecerea la act şi riposta 
penală” (M. Cusson, La Criminologie, Ed. Hachette, Paris, 1998, p. 16). 

. „Fără îndoială, fenomenul criminal nu apare şi nu există decât dacă există o societate 
şi pentru că există o societate. Dar nu societatea este cea care îl produce. La originea lui 

În acelaşi timp, o viziune exclusiv macro-criminologică (macro-socială) 
asupra fenomenului criminal este doar parţială, deoarece ignoră latura individuală 
a realităţii criminale (crima ca fenomen individual şi criminalul ca factor sine qua 
non). În sfârşit, o viziune prea largă asupra fenomenului criminal este la rândul ei 
inexactă. A introduce represiunea în conţinutul fenomenului criminal echivalează, 
după opinia noastră, cu o confuzie ce s-ar face în medicină, între maladie şi 
tratamentul acesteia. 

Pentru a stabili ce anume intră în conţinutul fenomenului criminal şi, pe cale 
de consecință, în sfera obiectului cercetării criminologice, trebuie să avem în 
vedere, pe de o parte, aspectul individual al fenomenului, ceea ce presupune atât 
fapta în sine (noţiunea de crimă), cât şi factorul uman care este inerent acesteia 
(criminalul), iar pe de altă parte, trebuie să avem în vedere aspectul „colectiv” 
sau „de masă” al fenomenului (criminalitatea)!. 


ŞI. Crima 


6. Noţiunea de crimă are mai multe înţelesuri, fapt ce generează uneori o mare 
confuzie, atât în privinţa noțiunii în sine, cât şi în legătură cu unii „compuşi” ai 
acesteia, cum ar fi criminologie sau criminolog. Această confuzie derivă din înţe- 
lesul curent ce se dă noţiunii de crimă. O prezentare în detaliu a tuturor semnifi- 
caţiilor noţiunii de crimă este aşadar utilă, nu numai pentru conturarea obiectului 
cercetării criminologice, dar şi pentru înlăturarea oricăror confuzii posibile pe 
această temă. 

Distingem trei înţelesuri posibile ale noţiunii de crimă: 

a) sensul comun; 

b) sensul penal; 

c) sensul criminologic. 


7. a) În sens comun, prin crimă se desemnează, de regulă, o infracţiune inten- 
ționată împotriva vieţii persoanei, fie că este vorba de omor (art. 188 C.pen.), de 
omor calificat (art. 189 C.pen.), ucidere la cererea victimei (art. 190 C.pen.) ori 
determinarea sau înlesnirea sinuciderii (art. 191 C.pen.). 

Prin extensie, regăsim aceeaşi denumire utilizată de multe ori în cazul unor 
infracţiuni care au un alt obiect juridic principal, dar care au ca rezultat moartea 
unei persoane: lovirile sau vătămările cauzatoare de moarte (art. 195 C.pen.), 
uciderea nou născutului săvârşită de către mamă [art. 200 alin. (1) C.pen.], violul 


există totdeauna acţiunea unei persoane, fiinţă umană şi socială, revoltată împotriva socie- 
tăţii al cărei membru este. Din acest punct de vedere el (fenomenul criminal — n.n.) repre- 
zintă o realitate umană şi socială” (G. Stefani, G. Levasseur, B. Bouloc, op. cit., p. 9). 

' În legătură cu utilizarea expresiilor „crimă, fenomen individual” şi „criminalitate, feno- 
men colectiv”, în sensul celor de mai sus, a se vedea R. Gassin, Criminologie, deuxieme 
&dition, Dalloz, Paris, 1990, p. 64-65. 

urmat de moartea victimei [art. 218 alin. (4) C.pen.], tâlhăria sau pirateria urmată 
de moartea victimei [art. 236 C.pen.] ș.a. 

Rezultă că, în sens comun, noţiunea de crimă se referă la o infracţiune care are 
ca obiect juridic viața persoanei (contra vieţii) comisă cu intenţie, precum şi la o 
infracţiune care are un alt obiect juridic, dar care are ca urmare moartea victimei 
(o infracțiune comisă cu intenție depășită). 

Întâlnim această utilizare în limbajul curent, în mass-media, în opere literare 
etc. La baza folosirii crimei cu acest înţeles se află, probabil, denumirea dată 
categoriei celei mai grave de infracţiuni, din împărţirea tripartită, la care ne vom 
referi în cele ce urmează. Precizăm însă, de acum, că nu există identitate între 
cele două înţelesuri, adică între sensul comun şi sensul penal al noţiunii. 


8. b) În sens penal, crima desemnează o infracţiune gravă, pentru care legiui- 
torul stabileşte pedepse diferite şi proceduri speciale, în raport cu celelalte infrac- 
ţiuni. 

Acest sens este dat de împărţirea tripartită a infracţiunii în: crime, delicte şi 
contravenţii. 

Pentru prima dată, de o manieră clară, această împărţire a fost reţinută de Codul 
penal al Revoluţiei Franceze (cunoscut sub denumirea de Codul lui brumar anul IV), 
a fost preluată de Codul penal din 1810 (Codul Napoleon) şi, apoi, de majoritatea 
legislaţiilor penale europene elaborate la începutul secolului al XIX-lea. 

Ulterior, către sfârşitul secolului al XIX-lea, ideea împărțirii trinitare începe să 
piardă teren. Mai întâi Olanda, în 1886, prin elaborarea unui nou cod penal şi 
apoi Italia, odată cu primul ei cod penal din 1889 (Codul Zanardelli), trec la o 
clasificare bipartită, respectiv: delicte şi contravenţii. În timp, alte legislații 
penale europene au urmat aceeaşi cale, astfel încât, în prezent, sistemul tripartit 
nu mai este menţinut decât în Franţa, Belgia, Luxemburg, San-Marino și Grecia!. 

Consecventă propriei tradiţii, Franţa a păstrat vechea împărțire şi în noul cod 
penal intrat în vigoare în anul 1994. Potrivit art. 111-1 al acestui cod: „Infracţiunile 
sunt clasificate, după gravitatea lor, în crime, delicte şi contravenţii”. Deşi 
legiuitorul nu o indică în textul citat (şi nici în altă parte, în mod expres), având în 
vedere natura pedepselor, crimele corespund celor mai grave infracţiuni, delictele, 
infracţiunilor de gravitate medie, iar contravenţiile infracţiunilor de minimă gravi- 
tate. Pentru justiţia franceză, această împărţire constituie, în planul tehnicii juridice, 
baza întregului sistem de drept penal”, având consecinţe multiple, începând cu 
natura şi cuantumul pedepselor şi, încheind cu procedura de anchetare şi judecare, 
diferite pentru fiecare categorie de infracţiuni. În legislaţia penală română a existat 
aceeaşi împărţire a infracţiunilor, în crime, delicte şi contravenţii, atât în Codul din 
1865, cât şi în cel din 1936 (Codul penal Carol al II-lea). 


' În acest sens, J. Pradel, Droit Penal Compară, Ed. Dalloz, 1995, p. 228. 
2 F Desportes, F. Le Gunehec, Le nouveau Droit Penal, Tome I, Droit penal gensral, 
Ed. Economica, 1995, p. 67. 

Codul penal socialist intrat în vigoare în 1969 a renunţat la sistemul trinitar, 
lăsând loc unei concepţii unitare cu privire la infracțiune. În acest sistem, contra- 
venţiile au ieşit din sfera de reglementare a justiţiei penale. În rest, orice faptă 
prevăzută de legea penală şi în condiţiile prevăzute de lege, reprezintă infrac- 
ţiune, fără nicio altă distincţie!. Noul Cod penal, Legea nr. 286/2009 nu face nici 
el o ierarhizare a infracţiunilor. Rezultă că, în contextul legislaţiei penale române 
actuale, noţiunea de crimă nu are nicio semnificaţie normativă. 


9. Mai trebuie remarcat că noţiunea de crimă folosită în limbajul comun nu 
acoperă integral categoria crimelor din împărţirea tripartită, la care ne-am referit 
anterior. Atât în vechiul nostru sistem penal, cât şi în celelalte legislații care au 
prevăzut ori mai prevăd încă împărțirea trinitară, în categoria crimelor intră, pe 
lângă infracțiunile contra vieţii, ori care au avut ca urmare moartea victimei (vezi 
limbajul comun), şi alte fapte penale grave, cum ar fi spre exemplificare: infracţi- 
unile contra siguranţei statului, unele fapte de corupţie, tâlhăriile, violurile, actele 
de terorism, traficul organizat de stupefiante etc. Adăugăm, pentru comparaţie, 
că, în categoria delictelor intră infracţiuni „obişnuite” cum ar fi: furt, înşelăciune, 
vătămare corporală, fals etc. În categoria contravenţiilor intră, de regulă, încălcări 
ale normelor de convieţuire socială, ale reglementărilor privind circulaţia rutieră, 
ale unor dispoziţii fiscale etc. 

Putem conchide că noţiunea de crimă, în limbaj penal, o include pe cea 
utilizată în limbajul comun, dar, conţine, în plus, alte fapte penale grave. 


10. Înainte de a trece la examinarea sensului criminologic al noţiunii de crimă, 
se impune precizarea că, în doctrina penală, noţiunea de crimă a fost şi este utili- 
zată şi în sensul general de infracţiune, de faptă penală. Acest lucru este valabil 
atât pentru doctrina de limbă franceză (contrar sensului strict stabilit de lege prin 
împărţirea tripartită), cât şi pentru cea de limbă engleză”. 


11. c) În sens criminologic, noţiunea de crimă are o accepţiune largă, refe- 
rindu-se la infracţiune în general. După cum vom constata însă, este inexact a 
pune semnul de egalitate între infracţiune şi noţiunea de crimă utilizată în crimi- 
nologie. 

Încă de la primele cercetări cu caracter ştiinţific efectuate în domeniul crimi- 
nologiei s-a încercat o distanţare de viziunea abstractă cu privire la infracţiune, pe 
care o practicau penaliştii. Crima a fost privită ca fapt uman şi social, ca fenomen 
(în sensul de realitate observabilă şi repetabilă). Nu întâmplător, cercetarea 


! Vechiul” Nou Cod penal, Legea nr. 301/2004, ce ar fi trebuit să intre în vigoare la data 
de 1 septembrie 2008 (conform O.U.G. nr. 50/2006), revenea la o diferenţiere a infracţiunilor, 
bipartită de această dată, în crime şi delicte. Legea nr. 301/2004 a fost abrogată prin „Noul” 
Nou Cod penal, Legea nr. 286/2009. 

2 Astfel, în dreptul american, spre exemplu, noțiunea de crimă corespunde celei de infrac- 
ţiune, incluzând în acelaşi timp: violation (echivalentul contravenţiei), misdemeanour (ce ar 
corespunde cu delictul) şi felony (echivalentul crimei din împărţirea tripartită). 

criminologică a debutat sub denumirea de antropologie. Pozitiviştii italieni! au 
coborât pe firul istoriei umanităţii, au depăşit graniţele statale şi continentale, 
pentru a studia crima şi omul criminal. În aceste condiţii, una din primele obser- 
vaţii care s-au impus a fost legată de oscilaţia în timp şi spaţiu a legii penale. Cu 
puţine excepţii, ceea ce „ieri” era considerat drept crimă, „astăzi” nu mai este şi 
invers, ceea ce un stat sancţionează ca infracţiune, altul nu o face şi invers. 

Mai mult, în cadrul aceluiaşi sistem penal există importante diferenţe de na- 
tură, între faptele calificate drept criminale. De la uciderea unei persoane până la 
sustragerea unei franzele, Codul penal lipeşte aceeaşi etichetă: infracriune. 
Blamul public, invocat deseori drept reper în „labirintul” sancţionator, este un 
fals criteriu. Există fapte care se bazează pe inteligenţa şi abilitatea autorilor com- 
binate cu naivitatea victimelor. În aceste cazuri blamul social este, de regulă, 
formal, dacă nu chiar inexistent. Cel mai bun exemplu în acest sens îl reprezintă 
Păcală, personaj care apare sub diferite nume la mai toate popoarele şi, care, 
potrivit codului penal, este un escroc veritabil, în vreme ce în povestirile populare 
este privit cu simpatie, drept un personaj pozitiv, care sancţionează prostia 
omenească. O categorie intermediară o formează fraudele fiscale şi furturile în 
paguba statului, care declanşează în opinia publică un oprobriu, de principiu, 
impersonal. În sfârşit, există şi o altă categorie, reprezentată, în principal, de 
agresiuni şi furturi în paguba avutului privat, care declanşează sentimente de 
insecuritate şi iritare, faţă de care blamul public este maxim”. 


12. Această relativitate a legii penale, ce presupune relativitatea noţiunii de 
crimă, a scos la iveală necesitatea găsirii unor criterii proprii, criminologice, 
pentru definirea ei. 

Primul care a încercat o rezolvare coerentă a acestei probleme a fost 
R. Garofalo. El a propus o abordare sociologică a noţiunii de crimă, dându-i 
acesteia semnificaţia de delict natural (în opoziţie cu delictul convenţional). 
Astfel, în opinia lui Garofalo, pentru ca un act să fie considerat crimă, el trebuie 
să producă „vătămarea acelei părţi a simțului moral care constă în sentimentele 
altruiste fundamentale, mila şi probitatea””. Ulterior au existat şi alte tentative de 
definire a crimei, însă criteriile propuse de Garofalo au revenit cel mai des, sub o 
formă ori alta, în concepțiile exprimate. Astfel, B. di Tullio defineşte crima în 
aproape aceiaşi termeni ca şi Garofalo, arătând că: „...Putem deci considera drept 
crimă acel fenomen care, aducând atingere sentimentelor altruiste fundamentale, 
tulbură condiţiile de viaţă ale ansamblului social şi contravine moralității medii 


dintr-o epocă şi dintr-o societate determinată”. 


" A se vedea infia nr. 143. 

? A se vedea, în acelaşi sens, G. Picca, La criminologie, 3* ed., P.U.F., Paris, 1993, p. 5. 

* R. Garofalo, La criminologie, cinquitme edition entirement refondue et augmentee, Felix 
Alcan, editeur, Paris, 1905, p. 35. 

“B di Tullio, Manuel d'anthropologie criminelle, Ed. Payot, Paris, 1951, p. 16. 

Dintre încercările contemporane, merită a fi amintită soluţia propusă de 
R. Gassin, care porneşte de la distincţia ce se poate face între „valorile-scop” şi 
„valorile-mijloc”. Prima categorie este reprezentată de „bunurile” protejate de 
legea penală, iar cea de a doua categorie se referă la „mijloacele” (procedeele), 
prin care s-ar aduce atingere respectivelor bunuri, procedee care sunt prohibite. În 
timp ce „bunurile” protejate variază mai mult sau mai puţin, în timp şi spaţiu, 
„mijloacele” (procedeele) prohibite prezintă un element de constanță: vio/ena şi 
viclenia au fost întotdeauna incriminate! O definiţie a noţiunii de crimă ar trebui 
să pornească, deci, de la aceste elemente. Problema gradului de la care violenţa şi 
viclenia ar trebui să fie sancţionate (ori ar trebui să fie considerate crime) rămâne 
însă nerezolvată... 

Prin urmare, nu se poate identifica în prezent o definiţie a crimei, unanim 
acceptată în doctrina criminologică. Toate dezbaterile care au avut loc în jurul 
acestui subiect au scos însă la iveală caracterul pozitiv al crimei (în sensul de rea- 
litate observabilă) şi faptul că, pentru înţelegerea ei, se impune a merge dincolo 
de teoria clasică a doctrinei penale, în care infracțiunea (crima) este considerată o 
abstracţie, ea neexistând decât sub forma unui concept juridic. 


13. Sigur că, din punct de vedere penal, unde nu este lege nu este infracţiune, 
iar principiul nul/lum crimen sine lege este totdeauna gata să ne-o reamintească. 
Dar, după cum s-a remarcat, pe bună dreptate, în doctrina criminologică, „nu este 
mai puţin adevărat că acest concept legal acoperă o realitate umană şi socială 
care, înțeleasă ca fenomen, este anterioară legii şi o motivează”?. Cu alte cuvinte 
putem spune, deşi construcţia pare oarecum paradoxală, că omul a încălcat şi 
încalcă legea penală, înainte ca aceasta să existe. Acest paradox aparent este 
confirmat însă, atât la nivelul istoriei umanităţii, cât şi la nivelul realităţii coti- 
diene. Mai întâi a existat un comportament uman care, cu timpul, a fost socotit ca 
neconvenabil pentru comunitate şi, abia ulterior, acest comportament a fost cata- 
logat ca imoral, iar mai târziu ca infracţional. Norma penală vine să sancţioneze 
un comportament preexistent, ea nu creează comportamente. În timpurile 
prezente lucrurile se petrec la fel: apar norme noi, legi penale, care vin să sancţio- 
neze anumite comportamente devenite neconvenabile pentru societate. În acelaşi 
timp, unele fapte sunt dezincriminate, dându-se „frâu liber” unor comportamente 
prohibite anterior. 

Toate aceste fluctuații ale legii penale, după cum vom arăta, sunt receptate 
de cercetarea criminologică şi de aceea noţiunea de crimă cu care aceasta ope- 
rează trebuie să-şi asigure un anumit grad de autonomie. 


1 A se vedea R. Gassin, op. cit., p. 53, 54. 

2]. Pinatel, Traite de droit penal et Criminologie, Tome III, Ed. Dalloz, Paris, 1963, p. 40. 
În acelaşi sens, B. di Tullio arată: „„...fenomenul crimă, luat în sensul naturalist şi uman, nu este 
creat de către legi; el preexistă acestor legi care şi-au găsit în el raţiunea lor de a fi” (B. di Tullio, 
op. cit., p. 16). 

Rezultă din cele expuse anterior că, în sens criminologic, noţiunea de crimă 
trebuie să pornească de la conceptul de infracţiune din dreptul penal, însă trebuie 
să meargă dincolo de acesta, aşa cum se întâmplă în realitate, în cercetarea 
criminologică. 


14. Pentru a stabili limitele în care operează noţiunea de crimă, vom pleca şi 
noi, aşadar, de la definiţia dată infracţiunii în legea penală. Conform dispoziţiilor 
din Codul penal [art. 15 alin. (1)], pentru ca o faptă să fie considerată infracțiune 
trebuie să îndeplinească în mod cumulativ patru condiţii (trăsături) esenţiale: 
1) să fie prevăzută de legea penală, 2) să fie comisă cu vinovăţie, 3) să fie nejusti- 
ficată, 4) să fie imputabilă persoanei care a săvârşit-o]. După cum se precizează 
în doctrina penală, „lipsa vreuneia dintre trăsăturile esenţiale duce la inexistența 
infracţiunii, cu toate consecinţele ce decurg din această situaţie”!. 

Vom examina fiecare dintre aceste trăsături, pentru a observa în ce măsură 
cercetarea criminologică este îndreptăţită să se intereseze şi de fapte cărora le 


lipseşte una sau alta dintre ele. 


15. 1) Prima condiție se referă la necesitatea existenţei unei dispoziţii legale 
de incriminare, în vigoare la data comiterii faptei. 

După cum se va putea observa şi din teoriile analizate ulterior, cercetarea 
criminologică este interesată şi de fapte care nu mai fac obiectul legii penale, dar 
care, în trecutul mai mult sau mai puţin îndepărtat, au fost incriminate. 

Avem de-a face în principiu cu două categorii de situaţii. În prima categorie 
este vorba de fapte incriminate cu zeci ori sute de ani în urmă şi, care, de multă 
vreme, nu mai figurează în legislaţiile penale (spre exemplu, vrăjitoria). În a doua 
categorie intră faptele relativ recent dezincriminate. Există în această privinţă 
numeroase exemple din legislaţia penală română de după anul 1989, cum ar fi: 
unele infracțiuni contra siguranţei statului (spre exemplu, sabotajul — art. 264 
C.pen. din 1969); unele infracţiuni în legătură cu avortul (avortul provocat de 
femeie — art. 186 C.pen. din 1969; deținerea de instrumente sau materiale 
abortive — art. 187 C.pen. din 1969; omisiunea de a anunţa efectuarea avortului — 
art. 188 C.pen. din 1969); relaţiile sexuale între persoane de acelaşi sex (art. 200 
C.pen. din 1969); insulta şi calomnia (art. 205, respectiv art. 206 C.pen. din 
1969); infracțiunile contra avutului obştesc (Titlul IV din Codul penal din 1969); 
unele infracțiuni contra autorităţii (spre exemplu, defăimarea unei organizaţii — 
art. 237 C.pen. din 1969 sau ofensa adusă autorităţii — art. 238 C.pen. din 1969); 
adulterul (art. 304 C.pen. din 1969) etc. 

În cazul incriminărilor din trecutul îndepărtat, criminologia este interesată în 
studierea respectivelor fapte, pentru ca pe baza metodei istorice să tragă unele 
concluzii generale privind natura şi evoluţia fenomenului criminal. Mai poate fi, 
de asemenea, interesată de respectivele incriminări, în cazul examinării infracto- 


C, Bulai, Drept penal român. Partea generală, vol. |, Ed. Şansa, București, 1992, p. 113. 

rului, atunci când se încearcă stabilirea traseului ereditar al acestuia. Faptele 
comise de ascendenți şi incriminate la vremea respectivă vor fi avute în vedere. 

În cel de-al doilea caz, interesul este uşor de sesizat, iar el vizează mai multe 
aspecte. Pe de o parte, deoarece înainte de a fi dezincriminate faptele respective 
au intrat în statisticile criminale, pentru orice analiză comparativă, ele trebuie 
luate în seamă. Pe de altă parte, interesul este legat de persoana infractorului, care 
a fost condamnat şi a executat o pedeapsă sub imperiul legii vechi. Sigur că, prin 
dezincriminarea faptei, condamnarea anterioară nu mai are relevanţă din punct de 
vedere penal; în eventualitatea comiterii unei noi infracţiuni, făptuitorul va avea 
statutul de infractor primar. La o analiză criminologică a personalităţii respec- 
tivului făptuitor nu se va putea însă face abstracţie de faptul că el a mai suferit o 
condamnare penală, că a străbătut deja procesul de executare a pedepsei, cu toate 
plusurile şi minusurile acestuia etc. 

Exemplele ar putea fi multiplicate. Credem însă că cele arătate până acum 
sunt suficiente pentru a motiva necesitatea ca în cercetarea criminologică să fie 
avute în vedere şi fapte care nu mai sunt prevăzute de legea penală. 


16. 2) Cea de-a doua condiţie se referă la necesitatea ca fapta să fie comisă cu 
vinovăţie. În cazurile în care se constată lipsa de vinovăţie, fapta nu reprezintă 
infracţiune. Cercetarea criminologică este însă interesată şi de acele fapte în care 
se constată lipsa vinovăţiei şi aceasta cel puţin din două motive: 

Pe de o parte, în majoritatea cazurilor, lipsa vinovăţiei este un element în plus 
care se adaugă unor împrejurări tipice, cu un ridicat potenţial criminogen. Cu alte 
cuvinte, pe aceeaşi „schemă” ori pe una identică se produc şi fapte care au 
caracter de infracțiune. Analiza situaţiilor cu potenţial criminogen în care a fost 
comisă fapta, chiar dacă în speţă lipseşte vinovăția, poate duce la concluzii inte- 
resante în legătură cu genul respectiv de fapte. Spre exemplu, în cazul acciden- 
telor de circulaţie sau în cazul accidentelor de muncă soldate cu pierderi de vieţi 
omeneşti, chiar dacă în final nu se poate stabili o culpă (în afară de cea a victimei 
eventual), se pot distinge unele condiţii favorizatoare ce ar putea împiedica pe 
viitor astfel de evenimente. 

Pe de altă parte, toate faptele comise cu lipsa vinovăţiei intră, până la un 
punct, în statisticile penale, mai exact, în categoria criminalităţii aparente!. 
Această împrejurare decurge din faptul că lipsa vinovăţiei trebuie constatată pe 
cale judiciară, fie de organele de urmărire penală, fie de instanţele de judecată şi, 
nu de puţine ori, se întâmplă ca această constatare să apară la sfârşitul unui întreg 
ciclu procesual. Deoarece aceste fapte intră practic într-una din categoriile de 
criminalitate „contabilizate”, este normal ca ele să fie avute în vedere de cerce- 
tarea criminologică. 


1 A se vedea infia nr. 34. 

17. 3) Cea de-a treia condiţie se referă la necesitatea ca fapta să fie nejus- 
tificată, adică să nu fie incidentă vreuna din cauzele justificative prevăzute de 
lege: legitima apărare, starea de necesitate, exercitarea unui drept sau îndeplinirea 
unei obligaţii, consimțământul persoanei vătămate (art. 19, 20, 21, respectiv 
art. 22 C.pen.). Cauzele justificative au ca efect înlăturarea caracterului penal al 
faptei. Prin urmare, în cazul constatării unei cauze justificative nu există 
infracțiune. Ca și în cazul lipsei vinovăţiei, şi în cazul existenţei unor cauze justi- 
ficative analiza situaţiilor cu potenţial criminogen poate fi utilă. Pentru clarificare 
putem lua exemplul unui omor comis în legitimă apărare, în condiţiile clasice ale 
unui conflict apărut între victimă şi agresor pe fondul consumului excesiv, în 
comun, de băuturi alcoolice. Într-o astfel de situaţie, cauza justificativă, care 
desigur are relevanţa ei majoră din punct de vedere penal, nu schimbă cu nimic 
mecanismul factorilor cauzali ori favorizanţi pe care-l regăsim şi în alte fapte 
asemănătoare, dar la care nu se reţine legitima apărare și, deci, sunt catalogate 
drept infracțiuni. Mai putem nota că, în aceste situaţii, rezultatul socialmente 
periculos ori dăunător se produce în fapt, chiar dacă se reține cauza justificativă, 
ceea ce constituie un motiv în plus pentru criminologie să ia în calcul asemenea 
fapte. În sfârșit, ca şi în cazul anterior, și faptele din această categorie intră în 
rândul celor „contabilizate” şi de aceea este necesar să fie avute în vedere în 
cercetarea criminologică. 

Iată deci, pe scurt, motivele pentru care cercetarea criminologică trebuie să ia 
în calcul şi acele fapte cărora le este înlăturat caracterul penal prin constatarea 
unei cauze justificative. 


18. 4) Cea de-a patra condiţie se referă la necesitatea ca fapta să fie imputa- 
bilă, adică să nu fie incidentă vreuna din cauzele de neimputabilitate prevăzute de 
lege: constrângerea fizică, constrângerea morală, excesul neimputabil, minori- 
tatea făptuitorului, iresponsabilitatea, intoxicația, eroarea, cazul fortuit (art. 24-31 
C.pen.). Toate aceste cauze înlătură, la rândul lor, caracterul penal al faptei. 
Constatarea lor duce practic la inexistenţa infracţiunii. Lipsa acestei trăsături a 
infracţiunii, imputabilitatea, nu scoate faptele respective din sfera de interes a 
cercetării criminologice. Dimpotrivă, după cum se va vedea şi din teoriile cri- 
minologice analizate, faptele cu caracter penal comise de minori sau cele comise 
de persoanele iresponsabile?, pentru a lua doar două exemple, au reprezentat încă 
de la început un domeniu important de studiu în cercetarea criminologică. 

Rezultă aşadar, din cele expuse până aici, că în limbaj criminologic echiva- 
larea noţiunilor de crimă şi infracţiune nu este riguros exactă, deoarece noţiunea 
de crimă, deşi o include pe cea de infracţiune, cuprinde în plus şi alte fapte cărora 
este posibil să le lipsească unul din elementele definitorii ale infracţiunii, dar care 


"A se vedea C-tin Mitrache, C. Mitrache, Drept penal român. Partea generală, Ed. Uni- 
versul Juridic, București, 2014, p. 173. 
? A se vedea infra nr. 21. 

rului, atunci când se încearcă stabilirea traseului ereditar al acestuia. Faptele 
comise de ascendenți şi incriminate la vremea respectivă vor fi avute în vedere. 

În cel de-al doilea caz, interesul este uşor de sesizat, iar el vizează mai multe 
aspecte. Pe de o parte, deoarece înainte de a fi dezincriminate faptele respective 
au intrat în statisticile criminale, pentru orice analiză comparativă, ele trebuie 
luate în seamă. Pe de altă parte, interesul este legat de persoana infractorului, care 
a fost condamnat şi a executat o pedeapsă sub imperiul legii vechi. Sigur că, prin 
dezincriminarea faptei, condamnarea anterioară nu mai are relevanță din punct de 
vedere penal; în eventualitatea comiterii unei noi infracţiuni, făptuitorul va avea 
statutul de infractor primar. La o analiză criminologică a personalității respec- 
tivului făptuitor nu se va putea însă face abstracţie de faptul că el a mai suferit o 
condamnare penală, că a străbătut deja procesul de executare a pedepsei, cu toate 
plusurile şi minusurile acestuia etc. 

Exemplele ar putea fi multiplicate. Credem însă că cele arătate până acum 
sunt suficiente pentru a motiva necesitatea ca în cercetarea criminologică să fie 
avute în vedere şi fapte care nu mai sunt prevăzute de legea penală. 


16. 2) Cea de-a doua condiţie se referă la necesitatea ca fapta să fie comisă cu 
vinovăţie. În cazurile în care se constată lipsa de vinovăţie, fapta nu reprezintă 
infracţiune. Cercetarea criminologică este însă interesată şi de acele fapte în care 
se constată lipsa vinovăţiei şi aceasta cel puţin din două motive: 

Pe de o parte, în majoritatea cazurilor, lipsa vinovăţiei este un element în plus 
care se adaugă unor împrejurări tipice, cu un ridicat potenţial criminogen. Cu alte 
cuvinte, pe aceeaşi „schemă” ori pe una identică se produc şi fapte care au 
caracter de infracțiune. Analiza situaţiilor cu potenţial criminogen în care a fost 
comisă fapta, chiar dacă în speţă lipseşte vinovăția, poate duce la concluzii inte- 
resante în legătură cu genul respectiv de fapte. Spre exemplu, în cazul acciden- 
telor de circulaţie sau în cazul accidentelor de muncă soldate cu pierderi de vieți 
omenești, chiar dacă în final nu se poate stabili o culpă (în afară de cea a victimei 
eventual), se pot distinge unele condiţii favorizatoare ce ar putea împiedica pe 
viitor astfel de evenimente. 

Pe de altă parte, toate faptele comise cu lipsa vinovăţiei intră, până la un 
punct, în statisticile penale, mai exact, în categoria criminalităţii aparente!. 
Această împrejurare decurge din faptul că lipsa vinovăţiei trebuie constatată pe 
cale judiciară, fie de organele de urmărire penală, fie de instanţele de judecată şi, 
nu de puţine ori, se întâmplă ca această constatare să apară la sfârşitul unui întreg 
ciclu procesual. Deoarece aceste fapte intră practic într-una din categoriile de 
criminalitate „contabilizate”, este normal ca ele să fie avute în vedere de cerce- 
tarea criminologică. 


" A se vedea infia nr. 34. 

17. 3) Cea de-a treia condiţie se referă la necesitatea ca fapta să fie nejus- 
tificată, adică să nu fie incidentă vreuna din cauzele justificative prevăzute de 
lege: legitima apărare, starea de necesitate, exercitarea unui drept sau îndeplinirea 
unei obligaţii, consimțământul persoanei vătămate (art. 19, 20, 21, respectiv 
art. 22 C.pen.). Cauzele justificative au ca efect înlăturarea caracterului penal al 
faptei!. Prin urmare, în cazul constatării unei cauze justificative nu există 
infracțiune. Ca şi în cazul lipsei vinovăţiei, și în cazul existenţei unor cauze justi- 
ficative analiza situaţiilor cu potenţial criminogen poate fi utilă. Pentru clarificare 
putem lua exemplul unui omor comis în legitimă apărare, în condiţiile clasice ale 
unui conflict apărut între victimă şi agresor pe fondul consumului excesiv, în 
comun, de băuturi alcoolice. Într-o astfel de situaţie, cauza justificativă, care 
desigur are relevanţa ei majoră din punct de vedere penal, nu schimbă cu nimic 
mecanismul factorilor cauzali ori favorizanţi pe care-l regăsim şi în alte fapte 
asemănătoare, dar la care nu se reţine legitima apărare și, deci, sunt catalogate 
drept infracțiuni. Mai putem nota că, în aceste situaţii, rezultatul socialmente 
periculos ori dăunător se produce în fapt, chiar dacă se reţine cauza justificativă, 
ceea ce constituie un motiv în plus pentru criminologie să ia în calcul asemenea 
fapte. În sfârşit, ca și în cazul anterior, și faptele din această categorie intră în 
rândul celor „contabilizate” și de aceea este necesar să fie avute în vedere în 
cercetarea criminologică. 

Iată deci, pe scurt, motivele pentru care cercetarea criminologică trebuie să ia 
în calcul şi acele fapte cărora le este înlăturat caracterul penal prin constatarea 
unei cauze justificative. 


18. 4) Cea de-a patra condiţie se referă la necesitatea ca fapta să fie imputa- 
bilă, adică să nu fie incidentă vreuna din cauzele de neimputabilitate prevăzute de 
lege: constrângerea fizică, constrângerea morală, excesul neimputabil, minori- 
tatea făptuitorului, iresponsabilitatea, intoxicația, eroarea, cazul fortuit (art. 24-31 
C.pen.). Toate aceste cauze înlătură, la rândul lor, caracterul penal al faptei. 
Constatarea lor duce practic la inexistenţa infracţiunii. Lipsa acestei trăsături a 
infracțiunii, imputabilitatea, nu scoate faptele respective din sfera de interes a 
cercetării criminologice. Dimpotrivă, după cum se va vedea și din teoriile cri- 
minologice analizate, faptele cu caracter penal comise de minori sau cele comise 
de persoanele iresponsabile?, pentru a lua doar două exemple, au reprezentat încă 
de la început un domeniu important de studiu în cercetarea criminologică. 

Rezultă aşadar, din cele expuse până aici, că în limbaj criminologic echiva- 
larea noţiunilor de crimă şi infracţiune nu este riguros exactă, deoarece noţiunea 
de crimă, deşi o include pe cea de infracțiune, cuprinde în plus şi alte fapte cărora 
este posibil să le lipsească unul din elementele definitorii ale infracţiunii, dar care 


"A se vedea C-rin Mitrache, C. Mitrache, Drept penal român. Partea generală, Ed. Uni- 
versul Juridic, Bucureşti, 2014, p. 173. 
2 A se vedea infranr. 21. 

păstrează o „justificată” aparenţă penală prin existenţa celorlalte elemente. Pentru 
a acoperi şi aceste situaţii vom spune că, în sens criminologic, noțiunea de crimă 
desemnează fapta penală sau fapta cu justificată aparenţă penală. 

Mai trebuie precizat că în preocupările criminologiei intră şi studierea altor 
categorii de fapte, de comportamente, ce ies din sfera noţiunii de crimă, chiar în 
înţelesul larg pe care i l-am atribuit. Este vorba, în esenţă, de acele compor- 
tamente apreciate ca deviante, care se depărtează deci de normele socio-morale, 
fără însă a intra în conflict cu legea penală. Un exemplu tipic în acest sens îl 
reprezintă alcoolismul, comportament deviant ce a constituit obiect de studiu încă 
de la începuturile cercetărilor criminologice, Lombroso de pildă acordându-i un 
interes particular. Mai pot fi date ca exemple: consumul de substanţe stupefiante 
(în măsura în care acest consum nu este incriminat de legea penală), abandonul 
şcolar, tendinţele spre vagabondaj, prostituţia (în măsura în care nu este considerată 
infracţiune) etc. 

În literatura de specialitate s-a pus problema dacă aceste comportamente intră 
ori nu în sfera obiectului cercetării criminologice, iar părerile au fost atât pro, cât 
şi contra. 

O soluţie de compromis ar fi aceea de a considera că aceste comportamente 
fac parte din „sfera de interes” a criminologiei.. 

Aşa cum arătam mai sus, realitatea ne obligă să constatăm că cercetarea 
criminologică este interesată şi de asemenea comportamente. Considerăm însă că 
o distincţie totuşi se impune. 

Când comportamentele deviante reprezintă centrul de interes al preocupărilor, 
ne vom afla probabil, mai degrabă, în prezența unor cercetări sociologice, 
eventual de sociologie criminală. 

În cazul în care respectivele comportamente sunt studiate în legătură cu 
fenomenul criminal şi pentru o mai bună cunoaştere şi înțelegere a acestuia, este 
vorba fără îndoială de cercetare criminologică. Se poate observa, de altfel, că în 
preocupările criminologilor intră în general doar acele comportamente deviante 
care prezintă riscuri foarte mari de a se transforma în comportamente infracţio- 
nale sau altfel spus, este studiată devianţa care generează delincvenţă. 

Aceste precizări fiind făcute, considerăm că introducerea devianţei în conţi- 
nutul obiectului criminologiei ar fi forțată şi ar presupune depăşirea sferei de 
„competenţă materială” a acestei discipline. Nu mai puţin adevărat este însă că, 
în cercetarea criminologică, trebuie să se ia în calcul şi unele comportamente 
diferite de cel criminal (deviante şi nu numai), dar numai în cazul şi în măsura în 
care acestea au o legătură directă cu fenomenul criminal, favorizându-l ori chiar 
determinându-l. Aceste comportamente rămân însă în afara obiectului propriu-zis 
al criminologiei. 


" A se vedea R.M. Stănoiu, Criminologie, vol. I, Ed. Oscar Print, Bucureşti, 1995, p. 24. 

19. în finalul acestei secțiuni putem să reținem că noţiunea de crimă, în 
sensul de faptă penală, sau cu justificată aparență penală, reprezintă un prim 
element (fragment) al fenomenului criminal. 

Dar crima, aşa cum am văzut, este înainte de toate un fapt uman şi, de aceea, 
orice crimă presupune existenţa unui criminal. 


$2. Criminalul 


20. Noţiunea de criminal va necesita mai puţine explicaţii, deoarece sunt 
valabile şi în acest caz mare parte din constatările făcute în legătură cu noţiunea 
de crimă. 

Mai întâi trebuie arătat că, în general, termenul de criminal este folosit în 
paralel cu termenii de infractor şi delincvent, fără a se face vreo distincţie între 
aceştia. Există şi autori care propun expresii eufemistice pentru a disimula aceste 
noţiuni.. 

Indiferent însă de termenul sau expresia care se utilizează, trebuie avut în 
vedere faptul că, în criminologie, se operează cu noţiuni ce au o semnificaţie 
deosebită şi, de aceea, unele precizări se impun şi aici. 

În sens general, infractorul sau delincventul este persoana care a comis o 
infracţiune. În sens penal, mai riguros, se adaugă şi condiţia existenţei unei 
hotărâri definitive de condamnare. Acest sens este exact şi util: exact, pentru că 
permite raportarea la criteriile clare prevăzute de lege privind infracțiunea şi util 
pentru că permite raportarea la statisticile criminale oficiale, care pot da o 
imagine aproximativă, dacă nu despre „calitatea” infractorilor, cel puţin despre 
numărul lor. 


21. Sigur că şi în cercetarea criminologică se va porni tot de la această semni- 
ficaţie penală care se dă infractorului. Mai mult, „materialul” uman furnizat 
cercetării criminologice a provenit şi provine, în majoritatea sa, din rândul 
populaţiei penitenciare, deci, persoane care nu numai că au comis infracţiuni, dar 
au şi fost condamnate, suportând rigorile pedepsei. 

Cu toate acestea, semnificaţia penală a noţiunii de infractor nu este decât 
parţial relevantă în criminologie. 

Există, spre exemplu, persoane care sunt suficient de abile pentru ca acţiunile 
lor să nu cadă niciodată sub incidenţa legii deşi trăiesc într-o stare permanentă de 
„fraudă a legii penale”. Pe aceştia: „Ar fi foarte grav a-i lăsa în afara crimino- 


1 ; su Ce E: AI 3 A P F R 3 

Ne referim aici la teoriile aboliţioniste care reclamă înlocuirea termenilor de infractor şi 
delincvent cu expresii de genul: „persoană implicată”, „aflată într-o situaţie problemă” etc. 
A se vedea, în acest sens, L. FHulsman, J. Bernat de Celis, Peines perdues — le systeme penal 


en question, Ed. Centurion, Paris, 1982. 

logiei, deoarece nu se poate observa prea bine ce anume, în afara unei abilităţi 
dovedite, îi distinge de delincventul «legal»”!. 

O categorie aparte, care de asemenea trebuie avută în vedere, o reprezintă 
bolnavii psihic. Ne referim, în acest caz, la cei care suferă de maladii grave, ce au 
ca efect lipsa totală a discernământului. Aceste persoane, din cauza stării 
mentale, nu vor putea fi trase la răspundere penală şi, deci, nu pot deveni 
infractori în sensul penal al termenului, indiferent cât de gravă ar fi fapta pe care 
au comis-o. Bolnavii psihic şi faptele pe care le comit au constituit însă, încă din 
faza incipientă a cercetărilor criminologice, o preocupare prioritară pentru 
specialişti, iar studiile în acest domeniu sunt mereu de actualitate. 

Analiza mecanismului de producere a infracţiunilor în cazul bolnavilor psihic 
este importantă nu numai pentru a desluşi această categorie de fapte, ci, prin 
comparaţie, se pot dezvălui mecanismele faptelor comise de oameni normali din 
punct de vedere psihic, ori consideraţi ca atare. La altă scară, la alte proporţii, 
uneori mecanismele se repetă?. 

Noţiunea de infractor, în sens strict penal, nu poate fi aplicată nici minorilor 
care comit fapte penale, dar care, potrivit legii, din cauza vârstei (sub 14 ani în 
cazul Codului penal român) nu pot fi traşi la răspundere penală. Cu toate acestea, 
cercetarea criminologică a fost şi este interesată de fenomenul delincvenţei 
juvenile, în general, inclusiv de faptele comise de minorii a căror vârstă se află 
sub pragul răspunderii penale (indiferent care este aceasta într-un stat sau altul). 

Tratând foarte succint, dar în acelaşi timp sugestiv problema diferenţierii între 
abordarea penală şi cea criminologică a noţiunii de criminal, R. Gassin arăta: „Spre 
deosebire de penalist, care vede în condamnarea penală criteriul delincventului, 
criminologia se ataşează de realitatea fenomenului şi defineşte delincventul ca 
«acela care a comis o crimă». Nu este deloc nevoie ca acesta să fi fost condamnat, 
nici măcar urmărit ori cunoscut de autorităţile de poliţie şi justiţie (delincventul 
ascuns a interesat întotdeauna pe criminolog). În sens invers, condamnarea nu este 
totdeauna suficientă, căci trebuie să avem în vedere erorile judiciare”. 

Credem că cele arătate până acum sunt în măsură să conducă la ideea că 
noţiunea de criminal trebuie să aibă în criminologie o semnificaţie aparte. 


22. Intră în categoria criminologică de „criminal persoana care comite o 
„crimă în sensul de faptă penală sau cu justificată aparenţă penală. 

Criminalul, în această accepțiune extrem de largă, intră, în mod implicit, 
alături de crimă, în conţinutul fenomenului criminal şi, prin urmare, în sfera de 
preocupări a cercetării criminologice, face parte din obiectul acesteia. 


1 G. Stefani, G. Levasseur, R. Jambu-Merlin, Criminologie et science penitentiaire, 


troisieme edition, Dalloz, 1972, p. 127. 

2 A se vedea, în acest sens, 4. Hesnard, Psychologie du crime, Ed. Payot, Paris, 1963, 
p.94 şi urm. 

* R. Gassin, op. cit., p. 55. 

Dar crima, fiind un fapt uman, este implicit şi un fapt social, o realitate care 
din păcate nu este singulară. Privite în ansamblul lor, crimele înseamnă crimina- 
litate, noţiune de care ne vom ocupa în cele ce urmează. 


$3. Criminalitatea 


23. Ideea de criminalitate şi noţiunea în sine au apărut relativ târziu, respectiv 
către sfârşitul secolului al XVIII-lea şi începutul secolului al XIX-lea. Această 
apariţie corespunde cu începuturile presei şi cu primele statistici criminale care 
„au obişnuit spiritele să conceapă existenţa unui fenomen social global care 
merită a fi explicat”. 

Noţiunea de criminalitate desemnează, la modul general, ansamblul faptelor 
penale comise într-un spaţiu şi într-o perioadă de timp determinate. 

Ea poate fi utilizată fie în acest sens general, fie într-un sens mai precis, 
pentru a desemna anumite categorii de fapte penale. 

Regruparea faptelor penale după diverse criterii conduce la obţinerea unor 
categorii de criminalitate diferite. Aceste diferite categorii de criminalitate pot fi 
clasificate în două moduri: după criterii subiective, variabile (c/asificarea subiec- 
fivă) şi după un criteriu obiectiv, invariabil (clasificarea obiectivă). 


24. Clasificarea subiectivă a criminalității se referă la categorii de crimi- 
nalitate obţinute prin raportarea la diferite elemente de referință, alese în funcţie 
de interesul cercetării criminologice. 

O primă serie de diferențieri rezultă din chiar definiția pe care am dat-o crimi- 
nalităţii, respectiv din raportarea acesteia la unităţi de spaţiu şi timp. Astfel, în 
funcţie de spaţiul de referință, cel mai frecvent se operează cu categoria de crimi- 
nalitate naţională, ce cuprinde totalitatea faptelor penale comise pe teritoriul 
unui anumit stat (noţiunea de teritoriu fiind înţeleasă în sensul atribuit de legea 
penală). Dar, mai pot fi avute în vedere, fie categorii mai restrânse (regiune, 
judeţ, oraş, cartier etc.), fie categorii mai largi (criminalitatea zonală, de exemplu 
Europa Occidentală, sau Europa de Est; criminalitate continentală; criminalitate 
mondială). În funcţie de perioada de timp luată în calcul se operează, de regulă, 
cu noţiunea de criminalitate anuală. Pot fi, însă, avute în vedere şi unităţi mai 
reduse de timp (semestru, lună, zi, inclusiv secunde, de exemplu; „la fiecare x 
secunde în statul y se comit z omoruri”), ori unităţi mai mari de timp (cincinal, 
deceniu, secol etc.). 

O altă diferenţiere se poate face în funcţie de natura faptelor penale care sunt 
avute în vedere de cercetarea criminologică. În acest sens, se poate face dis- 
tincţia, spre exemplu, între faptele de violenţă şi faptele comise cu viclenie, rezul- 
tând două categorii corespunzătoare: criminalitatea violentă şi respectiv crimi- 
nalitatea vicleană. 


' Idem, p. 66. 

În sfârşit, dacă faptele penale sunt raportate la diferite categorii de persoane care 
le comit pot rezulta o serie de alte categorii cum ar fi: criminalitatea adultă şi 
criminalitatea juvenilă, criminalitatea masculină şi criminalitatea feminină etc. 

Schimbând elementul de referinţă, se poate obţine o mare varietate de cate- 
gorii ce pot fi adăugate la cele enumerate mai sus. 

Am numit acest tip de clasificare, subiectivă, din cauza faptului că elementul 
de referinţă este variabil, este rezultatul unei opţiuni. Altfel spus, stabilirea 
elementului de referință în funcţie de interesul cercetării criminologice are, în 
cele din urmă, un caracter subiectiv. Aceasta nu înseamnă că respectivele cate- 
gorii de criminalitate nu ar avea o existenţă obiectivă; termenul subiectiv se 
referă, deci, doar la modalitatea de clasificare. 


25. Clasificarea obiectivă a criminalităţii se referă la categorii de crimina- 
litate obținute prin raportarea la un criteriu unic, respectiv gradul de cunoaştere a 
faptelor penale de către organele care participă la înfăptuirea actului de justiţie 
penală (poliţie, parchet, instanță de judecată, denumite în continuare, pe scurt, 
chiar dacă nu riguros exact, organe de justiţie penală). 

Conform acestui criteriu, criminalitatea se împarte în următoarele categorii: 
1) criminalitatea reală; 2) cifra neagră a criminalităţii; 3) criminalitatea apa- 
rentă (sau relevată), 4) criminalitatea legală (sau judecată). 

Ne vom opri asupra acestei clasificări, deoarece o considerăm importantă din 
cel puţin două puncte de vedere: 

Pe de o parte, majoritatea teoriilor criminologice operează cu categoriile de 
criminalitate sus-menţionate ori fac referire la ele. 

Pe de altă parte, explicarea fiecărei categorii de criminalitate, precum şi a 
relaţiilor dintre ele, permite înţelegerea mai corectă a criminalităţii în ansamblu şi 
avertizează asupra capcanei pe care o poate reprezenta uneori statistica pentru 
criminologie (aspect asupra căruia vom mai reveni). 

Pentru facilitarea înţelegerii, am recurs la o reprezentare grafică a celor patru 
categorii de criminalitate la care ne vom referi în continuare (a se vedea fig. nr. 1). 


C.R. = Criminalitate reală 


C.N. = Cifra neagră 


C.A. = Criminalitate aparentă 
—— C.L. = Criminalitate legală 


= Faptă penală (sau faptă 
cu justificată aparență penală) 


Fig. nr. |] 

26. 1) Criminalitatea reală (C.R.) se referă la ansamblul faptelor penale 
comise efectiv, indiferent dacă ele sunt ori nu sunt cunoscute de către vreunul din 
organele justiției penale. Această categorie are un grad maxim de generalitate, 
incluzând toate celelalte categorii (a se vedea fig. nr. 1). 

Prin urmare, cunoaşterea criminalităţii reale sub diversele sale aspecte 
(amploare, forme, localizare, evoluţie) este de maximă importanţă pentru cerceta- 
rea criminologică. Din păcate, însă, o cunoaştere riguros ştiinţifică a acestei cate- 
gorii nu este posibilă!; din multitudinea faptelor comise, o bună parte rămâne 
întotdeauna necunoscută, din diverse motive. Această parte ascunsă reprezintă 
aşa-numita „cifră neagră” a criminalității despre care vom vorbi mai departe. 


27. 2) Cifra neagră a criminalității (C.N.), (dark number, în literatura de 
limbă engleză şi Je chiffre noir, în cea franceză), reprezintă aşadar ansamblul 
faptelor penale care se comit efectiv, dar care nu ajung la cunoştinţa organelor de 
justiţie penală. 

În reprezentarea grafică pe care am imaginat-o, cifra neagră este localizată 
în zona intermediară dintre criminalitatea reală şi criminalitatea aparentă 
(C.R. şi C.A). Rezultă că, într-o ecuaţie matematică, am putea exprima cifra 
neagră prin diferenţa dintre criminalitatea reală şi criminalitatea aparentă, 
adică: C.N. = C.R.- C.A. 


28. Factorii care generează cifra neagră sunt numeroşi şi au origine diversă. 
Ei pot fi însă grupaţi în trei categorii principale, care acoperă majoritatea ipote- 
zelor practice. Aceste categorii sunt: A) abilitatea infractorilor, B) ineficienţa 
organelor de cercetare penală, C) „pasivitatea” victimelor. 


29. A) Abilitatea infractorilor presupune comiterea unor fapte penale, în con- 
diţiile în care urmele materiale şi rezultatul socialmente periculos ale respec- 
tivelor fapte nu sunt sesizate de către organele de cercetare penală. În această 
categorie putem include atât infracţiuni cu caracter economic, sau patrimonial 
(precum unele infracţiuni financiar-bancare bine concepute), cât şi infracţiuni 
împotriva vieţii (spre exemplu, un omor disimulat într-o sinucidere aparentă sau 
un omor urmat de ascunderea cadavrului etc.). 

Atragem atenţia că, în aceste cazuri, abilitatea infractorilor constă în aceea 
că însăşi fapta nu este descoperită şi nu ajunge deci la cunoştinţa organelor de 
justiţie. Nu trebuie confundată această ipoteză cu cea a unor infracțiuni apa- 
rente, ajunse deci la cunoştinţa organelor judiciare, dar rămase cu autorul 
neidentificat (aşa-zisele „dosare cu A.N.”). În aceste cazuri există, de 
asemenea, o anumită abilitate a infractorilor, dar ea se materializează în aceea 
că autorii nu pot fi identificaţi de organele judiciare. Faptele în sine sunt însă 
cunoscute în această ipoteză, iar ele vor intra în categoria criminalităţii 
aparente, ieşind din zona cifrei negre. 


'G. Stefani, G. Levasseur, R. Jambu-Merlin, op. cit., p. 52. 

30. B) Ineficienţa organelor de urmărire penală. Folosim această denumire 
generică pentru a ne referi, în primul rând, la organele de cercetare ale poliţiei 
judiciare, care au competenţa generală în materie. Se adaugă la acestea organele de 
cercetare penală speciale care acționează în domenii restrânse, prevăzute de lege. 
Evident, intră în această categorie și procurorul, în virtutea atribuţiilor ce îi revin, 
pe de o parte, în conducerea şi controlul activităţii de urmărire penală a poliţiei 
judiciare şi a organelor de cercetare penală speciale, iar, pe de altă parte, în 
efectuarea urmăririi penale, în cauzele în care aceasta intră, în mod obligatoriu, în 
competenţa sa (art. 55, 56 C.proc.pen.). 

Aceleaşi consecinţe cu privire la cifra neagră decurg însă şi din ineficiența 
altor organe cu anumite atribuţii de control în diferite domenii, care au obligaţia 
legală de a sesiza organele de urmărire penală în cazul constatării unor infracțiuni 
(cum ar fi spre exemplu, Curtea de Conturi). 

Ineficienţa la care ne referim poate decurge: 1) dintr-o organizare deficitară a 
organelor sus amintite; 2) din incompetenţă profesională; 3) din incorectitudinea 
unor funcţionari care îşi desfăşoară activitatea în cadrul respectivelor organe. 

1) Organizarea deficitară poate avea la rândul ei surse obiective (lipsa de per- 
sonal, lipsa de mijloace tehnice, cadrul legal necorespunzător etc.) ori subiective 
(repartizarea necorespunzătoare a resurselor umane şi materiale, alegerea greşită 
a unor obiective ori priorităţi în activitate etc.). 

Pentru înţelegerea mai exactă a ipotezei la care ne referim, putem folosi drept 
exemplu situaţia infracțiunilor cu caracter economic sau comercial. Lipsa unor 
controale sistematice, într-o zona comercială X, din cauza numărului redus de 
lucrători, sau din cauza unei planificări defectuoase a activităţii, va face ca unele 
infracţiuni comerciale, comise în zona respectivă, să rămână nedescoperite şi, 
posibil, legat de acestea, un lanţ întreg de alte fapte penale, precum cele de 
corupție, fraudă fiscală etc. 

2) Incompetenţa profesională la care ne referim se manifestă prin incapa- 
citatea organelor cu atribuţii de cercetare penală de a depista şi de a se autosesiza 
cu privire la comiterea unor fapte penale. Pentru înţelegerea ipotezei să revenim 
la exemplul anterior. Dacă zona comercială X este supusă de această dată unui 
control sistematic, însă persoana ori persoanele care asigură acest control sunt 
slab pregătite profesional, incapabile, rezultatul va fi acelaşi pe care l-am avut şi 
în primul caz, când controlul lipsea cu desăvârşire. 

3) În sfârşit, problema incorectitudinii unor funcţionari poate viza fie aspecte 
de fermitate, fie de corupţie. Pentru ca lucrurile să fie clare, să revenim pentru 
ultima oară în zona comercială X. De această dată există un control sistematic, iar 
persoanele care exercită controlul sunt capabile şi observă comiterea unor fapte 
penale. Dacă în continuare, fie din cauza lipsei de fermitate (comoditate, indul- 
genţă nejustificată etc.), fie din cauza corupţiei, respectivele persoane nu întoc- 
mesc actele de sesizare necesare, rezultatul este acelaşi ca şi în cazul în care con- 
trolul nu s-ar fi efectuat. În lipsa unui act oficial de sesizare, organul de cercetare 

penală rămâne practic în necunoştință de cauză, iar toate faptele comise vor 
rămâne în sfera cifrei negre a criminalităţii. 


31. C) „Pasivitatea” victimelor. Deşi în ordinea prezentării apare pe ultimul 
loc, această categorie de factori are o contribuţie substanţială la sporirea cifrei 
negre. 

Includem în această categorie situaţiile în care persoanele care au suferit 
direct sau indirect o vătămare de pe urma unor fapte penale, nu sesizează orga- 
nelor de justiţie acele fapte, iar aceste organe nici nu pot ajunge, pe altă cale, să 
afle despre comiterea faptelor respective. 

Natura infracţiunilor susceptibile de a intra în această categorie este diversă 
(furt, înşelăciune, vătămare corporală, viol etc.). Nu are relevanță, în ce priveşte 
cifra neagră, dacă este vorba de fapte pentru care este necesară procedura plângerii 
prealabile, ori de fapte ce se urmăresc din oficiu. În ambele cazuri, ne referim la 
ipoteza în care organele judiciare nu pot afla fapta pe o altă cale (autosesizare, 
denunţ), iar victima, singura care ar putea-o reclama, nu face acest lucru. 

Motivele care pot sta la baza unei atitudini „pasive” din partea victimei sunt 
extrem de diverse. Vom prezenta spre exemplificare două ipoteze a căror 
frecvenţă poate fi bănuită, deoarece, din când în când, fapte de acest gen reuşesc 
să părăsească zona cifrei negre, devenind cunoscute. 

O primă ipoteză se referă la infracţiuni patrimoniale. În legătură cu acestea 
există diferite situaţii şi motivări care conduc spre pasivitatea victimei. 

Cel mai frecvent victima nu reclamă fapta atunci când este vorba de sustra- 
gerea unor bunuri de mică valoare (furt din buzunare, din autoturisme etc.). O 
astfel de atitudine poate fi generată de: probabilitatea redusă de a recupera bunul 
sustras; riscul de a pierde foarte mult timp cu formalităţile birocratice legate de 
depunerea unei plângeri şi derularea procesului penal; anticiparea unei atitudini 
ostile din partea autorităţii, despre care se presupune că ar fi „deranjată” de 
numărul mare de plângeri pentru fapte mărunte, a căror soluţionare este incertă. 

Victima rămâne în stare de pasivitate şi în cazul unor sustrageri, având ca 
obiect material diverse categorii de bunuri a căror deţinere este ilegală (substanţe 
stupefiante sau toxice, materiale nucleare sau alte materii radioactive etc.) sau a 
căror provenienţă este ilegală (rezultă din săvârşirea altor infracţiuni). În aceste 
cazuri victimele nu sunt interesate să reclame respectivele infracţiuni deoarece 
sunt în situaţia de a fi chiar ele trase la răspundere penală. 

Existenţa unor astfel de situaţii se poate constata, de regulă, cu ocazia cerce- 
tărilor efectuate în alte cauze, când infractorul sau membrii unui grup de infrac- 
tori mărturisesc şi comiterea altor fapte în afara celor pentru care sunt cercetaţi, 
fapte pentru care nu existaseră reclamaţii din partea persoanelor păgubite. 

A doua ipoteză se referă la infracțiunile împotriva vieţii sexuale, în particular 
la viol. În cazul unor astfel de infracţiuni este uşor de înţeles de ce, probabil de 
multe ori, victimele preferă să treacă sub tăcere faptele comise împotriva lor. 
Examinările medico-legale, întrebările inevitabil indiscrete din cursul anchetei, 

publicitatea procesului penal, teama faţă de reacţia soţului, prietenului ori a 
rudelor mai mult sau mai puţin apropiate etc., creează, fiecare în parte şi toate 
împreună, un efect descurajator asupra victimei. Şi în legătură cu astfel de infrac- 
țiuni nereclamate, se întâmplă uneori să fie făcute destăinuiri de către infractori 
cercetaţi pentru fapte similare, ceea ce ne permite să bănuim că o bună parte din 
violurile comise rămân pentru totdeauna în zona cifrei negre a criminalităţii. 

În afara celor trei categorii de factori sus-amintite, cifra neagră poate avea şi 
alte surse. Odată cu problema identificării acestor surse, cercetarea criminologică 
şi-a pus şi problema evaluării cifrei negre. 


32. Posibilităţile de evaluare a cifrei negre. Existenţa cifrei negre a criminali- 
tăţii a fost pusă în evidenţă odată cu primele estimări cantitative ale fenomenului 
criminal, estimări ce au aparţinut „Școlii cartografice” reprezentată de Quetelet şi 
Guerry!. Mai mult, Quetelet a formulat o ipoteză potrivit căreia există un raport 
invariabil între infracțiunile cunoscute şi cele totale, de unde rezultă că cifra 
neagră creşte ori descreşte în aceeaşi proporție cu criminalitatea aparentă. 
Această ipoteză a avut darul „să-i liniştească pe statisticieni”?, deoarece în 
conformitate cu ea, cifra neagră nu ar fi viciat estimările cantitative cu privire la 
criminalitate. 

Lucrurile nu stau însă aşa. Pentru a ne da seama, este suficient să ne imaginăm 
variaţia uneia dintre categoriile de factori care generează cifra neagră, analizate 
anterior. Astfel, spre exemplu, dacă, printr-o mai bună organizare şi prin perfec- 
ționarea calităţii profesionale a lucrătorilor, organele de cercetare penală îşi 
sporesc activitatea de depistare a unor fapte penale, sigur că, în mod corelativ, 
cifra neagră va fi în scădere. Sub diferite forme şi în diferite limite, toţi factorii 
care influenţează cifra neagră pot varia, antrenând modificări ale acesteia, fără a 
fi obligatoriu să regăsim modificări direct proporţionale la nivelul criminalităţii 
aparente”. 

În aceste condiţii, s-a impus necesitatea găsirii unor soluţii pentru evaluarea 
cifrei negre. 


33. Cercetarea criminologică foloseşte în principal două tehnici pentru a deter- 
mina valoarea necunoscutei din ecuaţia criminalităţii: anchetele de auto-confesiune 
şi anchetele de victimizare. După cum arată însăşi denumirea acestor anchete, 
primele se adresează potenţialilor delincvenţi, iar celelalte potenţialelor victime. 

În primul caz, se regrupează o anumită categorie de populaţie şi, pe baza unor 
chestionare personale, se încearcă stabilirea numărului de infracțiuni comise şi 
rămase nedescoperite. Bineînţeles că o primă condiţie de reuşită a unei astfel de 
anchete este asigurarea totală a secretului identităţii, deoarece, în fapt, se cere 
mărturisirea propriilor infracţiuni. 


" A se vedea infa nr. 129. 
2 SA Pinatel, La sociste criminogene, Ed. Calman-Levy, Paris, 1971, p. 170. 
” În acelaşi sens, a se vedea G. Szefani, G. Levasseur, R. Jambu-Merlin, op. cit. p. 56. 

În cazul anchetelor desfăşurate în rândul potenţialelor victime, tot pe baza 
chestionarelor, se încearcă aflarea infracţiunilor suferite de persoanele în cauză, 
fără ca faptele respective să fie reclamate sau să ajungă în vreun alt fel la 
cunoştinţa organelor de justiţie. 

Prioritatea utilizării ambelor tehnici revine S.U.A. Astfel, prima anchetă de 
auto-confesiune a avut loc în anul 1947 la New York, iar prima anchetă de depis- 
tare a cifrei negre cu ajutorul victimelor a avut loc în anul 1965 tot în S.U.A. 

Ulterior, asemenea anchete au fost efectuate şi în unele țări europene (Anglia, 
Germania, Olanda etc.) şi s-a încercat în permanenţă perfecţionarea lor. 

În pofida tehnicilor din ce în ce mai bine puse la punct, anchetele în cauză nu 
pot oferi, din păcate, decât o „evaluare foarte imprecisă a cifrei negre'?. Chiar şi 
în aceste condiţii însă, anchetele de auto-confesiune şi cele de victimizare nu 
trebuie abandonate. Pe de-o parte, aceste evaluări, chiar imprecise, pot oferi o 
imagine cantitativă a criminalităţii nedepistate (ceea ce este oricum mai bine 
decât nimic), iar, pe de altă parte, anchetele cuprind şi indicaţii calitative referi- 
toare la sursele cifrei negre, ceea ce poate conduce la unele ameliorări din această 
perspectivă. Astfel, spre exemplu, aşa cum s-a reţinut în literatura de specialitate: 
„cercetarea americană a arătat că în 58% din cazuri victimele nu au informat 
poliţia deoarece au estimat că aceasta din urmă ar fi fost neputincioasă, sau că nu 
ar fi vrut să fie deranjată, sau că depistarea infractorului nu ar fi avut succes”*. 
Dezvăluirea unor astfel de surse subiective de generare a cifrei negre şi rezolvarea 
lor, poate duce la diminuarea cifrei negre, dacă nu la cunoaşterea ei cu precizie. 

Dintre faptele aflate la un moment dat în zona cifrei negre, unele reuşesc 
câteodată să iasă la suprafaţă, adăugându-se celor cunoscute de la început de organele 
de justiţie şi formând astfel următoarea categorie, cea a criminalităţii aparente. 


34. 3) Criminalitatea aparentă (sau relevată) (C.A.) reprezintă totalitatea 
faptelor cu aparenţă penală ajunse la cunoştinţa organelor de justiţie penală. 

Căile prin care justiţia ia la cunoştinţă despre comiterea unor asemenea fapte 
sunt cele prevăzute de lege privind sesizarea organelor de urmărire penală. 
Astfel, potrivit dispoziţiilor procedurale: „Organul de urmărire penală este sesizat 
prin plângere sau denunţ, prin actele încheiate de alte organe de constatare 
prevăzute de lege, ori se sesizează din oficiu” [art. 288 alin. (1) C.proc.pen.]. 
O modalitate aparte de sesizare a organelor de urmărire penală este cea a 
plângerii prealabile [art. 288 alin. (2) C.proc.pen.]. 

În conformitate cu aceste dispoziţii şi cu atribuţiile ce revin fiecăruia dintre 
organele de urmărire penală, potrivit legii, faptele ce vor intra în categoria crimi- 
nalității aparente sunt înregistrate, de regulă, mai întâi la organele de poliţie şi 
ulterior la parchet, iar uneori direct la parchet. Această distincţie este importantă, 


1. Pinatel, La sociste criminogene, op. cit., p. 171 şi urm. 
? R. Gassin, op. cit. p. 124. 
*J. Pinatel, La socist& criminogene, op. cit., p. 172. 

deoarece presupune că o evaluare cantitativă corectă a criminalităţii aparente 
necesită luarea în calcul a datelor statistice aparţinând ambelor categorii de 
organe amintite. 

Am putut constata, cu ocazia analizării cifrei negre, de ce o parte din faptele 
comise în realitate nu ajung să pătrundă în zona criminalităţii aparente, rămânând 
necunoscute. Am stabilit astfel ceea ce diferenţiază criminalitatea aparentă de 
criminalitatea reală. 

Vom stabili acum ceea ce diferenţiază criminalitatea aparentă de crimina- 
litatea judecată, adică vom analiza pe scurt motivele pentru care o parte din 
faptele relevate nu ajung să fie judecate ori să se pronunţe în legătură cu ele o 
hotărâre de condamnare. 


35. După cum lasă să se întrevadă şi denumirea ei, criminalitatea aparentă 
cuprinde toate acele fapte care, cel puţin într-o fază incipientă, prezintă o apa- 
renţă penală. Dacă această aparenţă se confirmă ori nu, dacă avem sau nu de a 
face cu o infracţiune, deci cu o faptă care atrage răspunderea penală, este datoria 
organelor judiciare de a stabili. Aceasta presupune uneori un volum mare de 
muncă, pricepere şi, nu în ultimul rând, timp. La această operaţie contribuie atât 
organele de cercetare şi urmărire penală, cât şi, atunci când cauzele ajung în faţa 
lor, instanţele de judecată. 

În multe cazuri, după administrarea probelor necesare, organele judiciare pot 
ajunge la concluzii contrare aparenţei iniţiale. Astfel, în unele situaţii se poate 
constata că: fapta nu există; fapta nu este prevăzută de legea penală etc. În alte 
situaţii, faptele în sine se confirmă, însă se constată în acelaşi timp şi existenţa unor 
împrejurări care nu permit tragerea la răspundere penală, cum ar fi: lipsa plângerii 
prealabile, intervenţia amnistiei sau a prescripţiei, decesul făptuitorului etc. 

Toate situaţiile arătate mai sus, precum şi altele care nu au fost menţionate, 
reprezintă cazuri în care punerea în mişcare sau exercitarea acţiunii penale este 
împiedicată şi sunt prevăzute expres de lege (art. 16 C.proc.pen.). 

Când constatarea vreunuia din cazurile prevăzute de art. 16 C.proc.pen. se 
face în cursul urmăririi penale, acţiunea penală se va stinge prin clasare. Dacă 
în momentul constatării cauza se află deja în faţa instanţei de judecată, aceasta 
va pronunţa, după caz, fie achitarea, fie încetarea procesului penal (art. 17 
C.proc.pen.). 

Putem deci concluziona că un prim motiv pentru care unele fapte rămân în 
zona criminalităţii aparente îl reprezintă constatarea vreunuia din cazurile în care 
punerea în mişcare sau exercitarea acţiunii penale este împiedicată. 

Cel de-al doilea motiv îl reprezintă neidentificarea autorilor pentru o serie de 
fapte penale. În aceste cazuri se constituie așa-zisele dosare cu autor necunoscut 
sau A.N.-uri, despre care am mai amintit. 

Ca şi în cazul nedescoperirii faptei, dosarele cu A.N. îşi au sursa fie în abili- 
tatea infractorilor, fie în erorile de investigare sau, mai des, în conjugarea acestor 

două elemente. Nu revenim asupra acestor aspecte, deoarece ele au fost analizate 
pe larg în contextul cifrei negre. 

Atragem însă din nou atenţia, deoarece confuzia este frecventă, că dosarele cu 
AN. nu fac parte din cifra neagră, ele reprezintă fapte sesizate, apar în estimările 
statistice şi aparţin, deci, criminalităţii aparente. Ele rămân în această zonă atâta 
timp cât autorul nu este descoperit. 

În sfârşit, faptele sesizate de către organele judiciare, care nu întâmpină niciunul 
din „obstacolele” menţionate mai sus, au doar o existență pasageră în zona 
criminalităţii aparente, ele încheindu-și parcursul în zona criminalităţii legale. 

Concret, cu privire la aceste fapte, procurorul întocmește un Rechizitoriu, prin 
care sesizează instanța de judecată competentă. 


36. Criminalitatea legală (sau judecată) (C.L.) reprezintă ultima, dar şi cea 
mai restrânsă dintre categoriile analizate. Se includ aici faptele penale pentru care 
s-a pronunţat o hotărâre judecătorească de condamnare definitivă. 

Rezultă că nu toate cazurile ajunse pe rolul instanţelor de judecată vor intra în 
această categorie. Hotărârile prin care se pronunţă achitarea inculpatului ori 
încetarea procesului penal rămân în sfera criminalităţii aparente, aşa după cum a 
rezultat când am analizat respectiva categorie. Din acest punct de vedere, denu- 
mirea „criminalitate judecată” este improprie şi poate genera confuzii. 

La o primă vedere criminalitatea legală ar reprezenta indicatorul cel mai 
veridic în estimarea criminalităţii, garanţia fiind dată de condamnarea definitivă. 

După cum a rezultat însă deja, din analiza celorlalte categorii de criminalitate, 
lucrurile nu stau deloc aşa. Criminalitatea legală este tributară faţă de toate „dere- 
glările” survenite până ce cauzele să ajungă în instanţă şi, în plus, faţă de cele ce 
pot interveni în timpul judecății. Astfel, pe de-o parte, lipsesc din acest tablou al 
criminalităţii faptele comise, dar nedescoperite, cele pentru care în mod nejusti- 
ficat s-a dat o soluţie de clasare și cele unde s-a dispus în mod greşit achitarea 
inculpatului; pe de altă parte, sunt incluse în mod artificial cazurile de condam- 
nare definitivă nejustificate (erorile judiciare). 

Ca o concluzie la toate cele arătate în legătură cu clasificarea obiectivă, se 
impune următoarea constatare: pentru evaluarea cât mai corect posibil a crimi- 
nalităţii, trebuie avute în vedere toate categoriile examinate mai sus, cunoscând 
particularităţile fiecăreia în parte şi conexiunile existente între ele. 

Rezultă că, prin criminalitate trebuie să înțelegem ansamblul de fapte penale, 
sau cu justificată aparență penală comise; în acest sens criminalitatea reprezintă 
la rândul ei o componentă a fenomenului criminal. 


37. În finalul acestei secţiuni, prin reunirea tuturor elementelor analizate, 
putem stabili conținutul fenomenului criminal. 

Fenomenul criminal, perceput din punct de vedere uman şi social, iar nu ca 
simplă abstracţie juridică, reuneşte în conţinutul său o realitate individuală — 
crima cu vectorul ei inerent criminalul — şi o realitate colectivă — criminalitatea. 

Fenomenul criminal, având conţinutul indicat anterior, reprezintă un prim 
obiect al cercetării criminologice. 

Secţiunea a 2-a. Practica anticriminală — 
al doilea obiect al cercetării criminologice 


38. În logica expunerii, se impune la acest moment o paranteză legată de con- 
troversa privind caracterul criminologiei: dacă aceasta este o ştiinţă teoretică sau 
este o ştiinţă practică? 

Disputa pleacă de la împărţirea filozofică a ştiinţelor, în general, în ştiinţe 
teoretice (sau pure, sau fundamentale), pe de o parte, şi ştiinţe practice (sau 
tehnice, sau aplicative), pe de altă parte. În linii mari, această împărţire se referă 
la natura şi scopul cunoaşterii, la metodele folosite: în timp ce ştiinţelor teoretice 
le este specifică cercetarea fundamentală ce are ca scop cunoaşterea în sine a 
obiectului de studiu, ştiinţele practice sunt caracterizate printr-o cercetare 
aplicativă, având drept finalitate o cunoaştere utilitară. 

Vom prezenta pe scurt controversa în cauză, deoarece ne va ajuta să punem în 
evidență dublul caracter al cercetării criminologice şi, pe cale de consecință, 
existenţa celui de-al doilea obiect al cercetării criminologice. 


ŞI. Dublul caracter al cercetării criminologice 


39. O primă categorie de opinii consideră criminologia drept o ştiinţă funda- 
mentală ori teoretică, având prin urmare ca obiect cercetarea fenomenului 
criminal în sine!. În această variantă, de ştiinţă pură, criminologia este indiferentă 
la aplicaţiile practice care ar putea decurge din rezultatele cercetărilor sale. 

De cealaltă parte a baricadei se află opiniile potrivit cărora cadrul crimino- 
logiei se reduce la cercetarea aplicativă; nu există criminologie în condiţiile în 
care nu există perspective terapeutice. În acest sens, s-a afirmat: „criminologia nu 
poate fi definită prin ea însăşi, ci numai în raport cu ceea ce realizează”; 
„criminologia este şi nu poate fi decât o terapeutică particulară”?. 

Ca de obicei, între două extreme există şi o cale de mijloc. Astfel, într-un 
remarcabil studiu epistemologic, profesorul Giacomo Canepa remarca dubla 
finalitate a cercetării criminologice ceea ce presupune: 

„a) pe de o parte, cercetarea cauzelor comportamentului antisocial şi, în con- 
secinţă, studiul problemelor în sine, independent de utilizarea practică a rezulta- 
telor (cercetare fundamentală); 


' În legătură cu aceste opinii, a se vedea R. Gassin, op. cit., p. 40, unde se fac referiri cu 
privire la doi dintre susţinătorii lor: P. Cuche şi H. Levy-Bruhl. 

î F. Dadognet, Science et criminologie, în L'equipement en criminologie (Actes du 
XIV” Cours International de Criminologie), Ed. Masson, Paris, 1965, p. 525, citat de 
G. Canepa, R.D.P.C. nr. 8/1971, p. 764. 

b) pe de altă parte, programarea metodelor adecvate pentru prevenirea şi 
tratamentul comportamentului antisocial şi, în consecință, studiul problemelor 
urmărite în scopul utilizării practice a rezultatelor (cercetarea aplicativă)”. 

Acelaşi autor remarcă însă în continuare că în cazul criminologiei distincţia 
dintre cele două tipuri de cercetare nu este absolută, deoarece „soluţia unei pro- 
bleme puse de cercetarea fundamentală poate deseori constitui obiectul unei alte 
investigaţii în domeniul cercetării aplicative”?. 

În scopul de a justifica dubla finalitate şi implicit dublul caracter al cercetării 
criminologice, în literatura de specialitate s-a apelat deseori la o comparaţie 
sugestivă între criminologie şi medicină. S-a remarcat astfel că, „cercetarea 
cauzelor crimei oferă aceeaşi utilitate imediată ca cea a cauzelor unei maladii în 
medicină: ea permite o mai bună cunoaştere a tratamentelor apte să vindece răul. 
Potrivit acestei maniere de a vedea lucrurile, criminologia devine, în acelaşi timp, 
O ştiinţă pură şi o ştiinţă aplicativă”. 

În realitate, această dispută îşi are răspunsul în chiar preocupările concrete ale 
cercetării criminologice. Astfel, se poate remarca faptul că, de la primele cerce- 
tări cu caracter ştiinţific realizate în criminologie, pe lângă studierea fenomenului 
criminal, s-a pus şi problema găsirii unor soluţii practice de limitare a acestuia, 
şcoala pozitivistă fiind exemplul cel mai sugestiv din acest punct de vedere. 

Cercetarea fenomenului criminal doar ca un scop în sine ar fi lipsită de sens; 
aplicaţiile practice pe care criminologia le poate degaja sunt singurele care 
justifică efortul de cunoaştere a realităţii criminale. 

În acest sens, în doctrina criminologică s-a remarcat pe bună dreptate că: 
„Opinia care vede în criminologie o ştiinţă în acelaşi timp teoretică şi practică 
pare a fi singura satisfăcătoare: ea singură, în fapt, ia în considerare natura 
particulară a obiectului său, fenomenul criminal înţeles ca rău social care atrage 
lupta împotriva lui, în scopul de a-l îndigui şi a-l refula””. 

Prin urmare, cercetarea criminologică are un dublu caracter: teoretic şi aplicativ. 
Acest dublu caracter antrenează dublarea obiectului cercetării. Pe lângă fenomenul 
criminal, cercetarea criminologică este interesată şi de practica anticriminală. 


$2. Conţinutul practicii anticriminale 


40. Pentru desemnarea preocupărilor practice legate de fenomenul criminal, în 
literatura de specialitate întâlnim formulări diverse, precum: prevenirea şi comba- 
terea fenomenului criminal, prevenirea şi tratamentul comportamentului antisocial, 
reacţia socială contra crimei, mijloacele de luptă împotriva criminalității etc. 


'G. Canepa, L'Epistemologie et la recherche criminologique, R.D.P.C. nr. 8/1971, p. 764. 
2 Ibidem. 

*R Vouin, J. Leaute, Droit Penal et Criminologie, P.U.F., Paris, 1956, p. 22. 

* R. Gassin, op. cit.. p. 40. 

Toate aceste denumiri, mai mult ori mai puţin diferite, vizează, în principiu, 
aceleaşi preocupări practice legate de fenomenul criminal. 


41. Pentru a înţelege în ce constau aceste preocupări practice, vom apela la 
sistematizarea ce pare a fi cea mai completă. 

Astfel, în literatura de specialitate s-a formulat opinia potrivit căreia în lupta 
împotriva fenomenului criminal sunt utilizate în concret două categorii de 
mijloace: 

a) mijloacele juridice, în care intră totalitatea normelor de drept ce contribuie 
direct sau indirect la combaterea şi prevenirea fenomenului criminal (în principal 
dreptul penal în sens larg, deci şi procedura penală, dar şi alte dispoziţii legale: 
constituţionale, civile, administrative etc.). 

b) mijloacele empirice, unde sunt incluse „practicile instituţionale” (poliţie, 
parchet, instanţe de judecată, penitenciare etc.) care au ca scop combaterea şi 
prevenirea criminalităţii. 

Prin combinarea celor două categorii de mijloace rezultă în practică trei 
„domenii principale ” de luptă contra criminalității: 

1) domeniul dreptului penal şi al aplicărilor lui concrete; 

2) domeniul tratamentului delincvenţilor şi 

3) domeniul prevenirii criminalităţii! 


42. În total acord cu opinia redată anterior, putem adăuga că cele trei domenii 
alcătuiesc un ansamblu unitar, un sistem având ca finalitate stăpânirea fenome- 
nului criminal. Prin stăpânirea fenomenului criminal înţelegem menţinerea 
acestuia în cadrul unor limite şi structuri suportabile din punct de vedere social. 

Ar mai fi de adăugat că interesul şi vocaţia de a stăpâni fenomenul criminal 
aparţine statului şi de aceea, în mod firesc, tot sistemul de care aminteam anterior 
este creat şi pus în mişcare, într-un cuvânt aplicat, printr-o voinţă statală, printr-o 
decizie de politică anticriminală”. 


43. Având în vedere cele arătate mai sus, dispunem de toate elementele nece- 
sare pentru definirea noţiunii care ne interesează: 

Practica anticriminală reprezintă sistemul mijloacelor juridice şi empirice 
aplicate de către stat în scopul stăpânirii fenomenului criminal. 

În sensul stabilit prin definiţia de mai sus, practica anticriminală constituie 
cel de-al doilea obiect al cercetării criminologice?. 

După cum se va preciza la momentul potrivit, acest al doilea obiect al cerce- 
tării criminologice ţine de domeniul criminologiei aplicative, care are ca principal 


" A se vedea R. Gassin, op. cit. p. 69. 

? A se vedea imfia nr. 92. 

* Interesul pe care cercetarea criminologică îl manifestă faţă de acest al doilea obiect este 
mai puţin evident la o primă vedere. După cum va rezulta mai departe (infra nr. 57) este 
vorba, în linii generale, de a stabili gradul de eficacitate al mijloacelor legale utilizate în 
practica anticriminală. 

scop evaluarea eficienţei mijloacelor de prevenire şi combatere a fenomenului 
criminal, după criterii științifice. 


44. La încheierea acestui prim capitol, putem nota în concluzie: 

Distingem două obiecte ale cercetării criminologice!, în concordanţă cu dublul 
caracter al acestei cercetări: 

1) Fenomenul criminal; 

2) Practica anticriminală. 


' În doctrina criminologică, ideea existenţei unui dublu obiect al cercetării criminologice, 
respectiv al criminologiei, este fie exprimată direct (a se vedea R. Gassin, op. cit., p. 45 şi 
urm.), fie sugerată de contextul explicativ (a se vedea M. Cusson, La Criminologie, op. cit., 
p. 15). 

scop evaluarea eficienţei mijloacelor de prevenire şi combatere a fenomenului 
criminal, după criterii ştiinţifice. 

p. 15). 


Capitolul II 
Modalităţi de cunoaştere, procedee, 
finalitate în cercetarea criminologică 


Problematică 


45. După ce am stabilit într-un prim capitol care este obiectul cercetării crimi- 
nologice, vom încerca să desluşim în continuare: cum (din ce perspective) se 
urmăreşte cunoaşterea respectivului obiect, care sunt metodele şi tehnicile utili- 
zate şi care este scopul cercetării criminologice. 

Istoria de până acum a criminologiei reprezintă o succesiune de abordări din 
perspective diverse ale fenomenului criminal: biologică, sociologică, psihologică, 
psihiatrică, psihanalitică, genetică etc. 

Este normal ca fiecare din abordările enumerate să fi încercat cunoaşterea feno- 
menului criminal din perspective proprii, utilizând metode şi tehnici de cercetare 
specifice. Toate aceste eforturi, aparent eterogene, au însă un element comun: fina- 
litatea cercetării criminologice. 


Plan 


46. Prezentul capitol va cuprinde prin urmare trei secţiuni, după cum urmează: 
Secţiunea 1. Modalităţi de cunoaştere în cercetarea criminologică 
Secţiunea a 2-a. Procedee în cercetarea criminologică 


Secţiunea a 3-a. Finalitatea cercetării criminologice 


Secţiunea 1. Modalităţi de cunoaștere 
în cercetarea criminologică 


47. Prin modalitate de cunoaștere, în cele ce urmează, am desemnat maniera 
ştiinţifică de abordare a fenomenului criminal, perspectiva, unghiul de vedere 
asupra fenomenului cercetat. Modalitatea de cunoaştere poate fi echivalată cu 
paradigma (modelul, teoria principală) pe care se bazează cercetarea criminologică 
într-o anumită perioadă sau un anumit context. Preocupările cercetării criminolo- 
gice variază în funcţie de epocă, de categoriile de specialişti implicaţi în studierea 

fenomenului (medici, sociologi, jurişti etc.), de fragmentarea obiectului de studiu 
(crimă, criminal, criminalitate) şi inclusiv de conjunctura socio-politică. 

În acest context, inventarul modalităţilor de cunoaştere se poate întocmi după 
criterii diverse. Vom folosi în continuare un criteriu cronologic, pe care îl consi- 
derăm util pentru înţelegerea evoluţiei ulterioare a teoriilor criminologice. 


$1. Cunoaşterea descriptivă 


48. Această modalitate de cunoaştere urmăreşte stabilirea caracteristicilor 
exterioare (aparente) ale fenomenului criminal. Primele preocupări cu caracter 
ştiinţific în domeniul criminologiei! au fost de natură descriptivă şi au avut ca 
obiect criminalitatea, evaluarea acesteia. Este vorba în principal de aprecieri 
cantitative şi, în aceste circumstanţe, nu este de mirare că „primii savanţi care 
s-au aplecat asupra fenomenului delincvenţei au fost matematicieni care au 
utilizat statisticile criminale. Condorcet a lansat ideea unei matematici sociale; 
Qustelet, matematician şi astronom, s-a ambiţionat să formuleze o mecanică 
socială, care a reprezentat corespondentul mecanicii celeste a lui Laplace'?. 

Cunoaşterea descriptivă utilizează categorii precum: volumul, structura şi dina- 
mica fenomenului criminal, în dimensiunea socială a acestuia (criminalitatea). 


49. Volumul criminalităţii reprezintă o evaluare strict cantitativă, referindu-se la 
numărul total de fapte penale comise. Este vorba, desigur, de criminalitatea apa- 
rentă sau de cea legală, singurele în măsură a fi cuantificate cu oarecare precizie; 
volumul criminalităţii reale poate fi cel mult aproximat, pe baza unor indicii asupra 
cifrei negre”. 


50. Srructura criminalităţii presupune o delimitare a acesteia în funcţie de 
diversele categorii de fapte penale ori alte criterii“. Este vorba şi aici de o eva- 
luare cantitativă, deoarece are la bază comparații numerice. Având în vedere însă 
intervenţia unei opţiuni în ceea ce priveşte stabilirea diverselor categorii, putem 
considera că în cazul structurii apare o formă incipientă de cunoaştere calitativă. 


51. Dinamica privitoare la criminalitate se referă la evoluţia şi variaţia aces- 
teia în timp şi spaţiu. 

Evoluţia în timp a criminalităţii comportă la rândul ei trei tipuri de descriere: 

a) tendinţele pe termen lung (ceea ce corespunde noţiunii de trend utilizată în 
literatura de limbă engleză); 

b) variațiile sezoniere (respectiv oscilaţiile criminalităţii în funcţie de succe- 
siunea anotimpurilor); 


1 Facem abstracţie aici de unele constatări din domeniul frenologiei şi al psihiatriei care au 
atins doar în mod adiacent fenomenul criminal (a se vedea infra nr. 147 şi nr. 148). 

* G. Stefani, G. Levasseur, R. Jambu-Merlin, op. cit. p. 36. 

* A se vedea supra nr. 33. 

* A se vedea clasificarea subiectivă supra nr. 24. 

c) mişcările accidentale (datorate unor evenimente excepţionale, cum ar fi 
starea de război, catastrofele naturale etc.). 

Variația în spaţiu a criminalităţii poate fi estimată în funcţie de diferitele 
„teritorii” utilizate ca termeni de comparaţie, fie în sens pur geografic, fie în sens 
statal, administrativ (diferenţe nord-sud, est-vest, diferenţe între state, între con- 
tinente etc.). 


52. Descrierea dinamicii prezintă un grad mai mare de complexitate în raport 
cu volumul şi structura, implicând deja, uneori o cunoaştere calitativă a fenome- 
nului. Este cazul descrierii rrendului, unde simplele aprecieri numerice nu mai 
sunt suficiente, ci „trebuie în fapt corijate aceste date «naive», ţinând cont de 
două feluri de factori de perturbare: factorii intrinseci statisticii, care consistă în 
schimbări sau variaţii ale sistemului de înregistrare a criminalităţii; factori extrin- 
seci statisticii, care rezultă din diverse fenomene inerente funcţionării sistemului 
de justiţie penală: schimbări ale legislaţiei penale, modificări în nivelul de activi- 
tate al serviciilor de poliţie ca şi în atitudinile victimelor faţă de reclamaţie, varia- 
țiile în sistemul de urmărire al parchetelor, severitatea condamnărilor şi aplicarea 


»l 


sancţiunilor penale” . 


53. Cunoaşterea descriptivă nu este doar din punct de vedere cronologic o 
primă etapă în cercetarea criminologică. Aceasta reprezintă o primă etapă nece- 
sară şi celorlalte modalităţi de cunoaştere, fiind astfel o preocupare permanentă în 
cercetarea criminologică. 

Perfecţionarea tehnicilor de calcul şi de înregistrare a datelor, utilizarea din ce 
în ce mai eficientă a computerului, permit o evoluţie continuă a cunoaşterii descrip- 
tive şi, indirect, a celorlalte modalităţi de cunoaştere, printre care cea cauzală. 


$2. Cunoaşterea cauzală 


54. Cunoaşterea cauzală sau etiologia criminală vizează, după cum şi denu- 
mirea o indică, aflarea cauzelor, a condiţiilor şi a factorilor care determină sau 
favorizează fenomenul criminal. 

Apariţia preocupărilor etiologice poate fi pusă în relaţie cu apariţia şcolii 
pozitiviste italiene. Acest moment coincide la rândul său cu acordarea unui statut 
ştiinţific criminologiei, de către specialişti (se consideră, în general, că cercetările 
anterioare au avut cel mult un caracter semi-ştiinţific şi că până la apariţia poziti- 
vismului nu se poate vorbi despre o ştiinţă a criminologiei). 

Pe bună dreptate, aflarea cauzelor fenomenului criminal a reprezentat un pas 
înainte în studierea acestuia; de această dată este vorba despre o cunoaştere cali- 
tativă, iar metodele utilizate sunt pe măsura scopului urmărit. Explicaţiile de 
natură cauzală utilizează concepte, precum: cauze, condiţii, factori etc. Acest tip 


" R. Gassin, op. cit., p. 134. 

de explicaţii pleacă de la premisa că liberul arbitru nu există sau că el are un rol 
limitat. Drept urmare, ca şi comportamentul uman, în general, comportamentul 
criminal este determinat, total sau parţial. 

Cunoaşterea cauzală poate fi divizată: pe de-o parte, în funcţie de fragmentul 
obiectului de cercetare care se doreşte a fi cunoscut (etiologia crimei ca fenomen 
individual şi etiologia crimei ca fenomen colectiv), pe de altă parte, în funcţie de 
direcţia preponderentă a cercetărilor (biologică, psihologică, sociologică). 

Abordările etiologice diverse au antrenat încă de la început caracterul multi- 
disciplinar al criminologiei, care s-a constituit prin contribuţia cercetărilor efec- 
tuate în alte domenii ştiinţifice: biologie criminală, sociologie criminală, psiho- 
logie criminală. 

În aceste condiţii, cercetarea cauzală a scos în evidenţă existenţa unor factori 
de natură extrem de diversă, care acţionează asupra fenomenului criminal, aşa 
cum se va putea constata cu prilejul analizei teoriilor etiologice. 

Este de remarcat însă că analiza factorilor cauzali şi, în general, cunoaşterea 
etiologică nu este posibilă decât dacă pleacă de la o imagine cât mai clară a feno- 
menului criminal. În acest sens, ea se află în contact permanent cu cunoaşterea 
descriptivă. 

În același timp, se impune precizarea că şi în cazul unor abordări aparent 
diferite ale fenomenului criminal, cunoaşterea cauzală are un anumit rol, ce nu 
este neglijabil. Ne referim la aşa-numita criminologie a reacției sociale, care, în 
principiu, refuză să pună în discuţie aspectele etiologice. Principalul curent al 
acestei orientări, interacționismul, consideră că ceea ce trebuie să intereseze în 
legătură cu fenomenul criminal (se foloseşte de fapt noţiunea mai largă de 
devianţă) nu este actul în sine, ci procesele prin care societatea „lipeşte eticheta 
de deviant” anumitor indivizi şi maniera în care aceştia reacționează la respectiva 
„stigmatizare”. Pornind de la această idee, se ajunge la concluzia că „grupurile 
sociale creează devianţă instituind norme a căror transgresiune constituie 
devianţă, aplicând aceste norme anumitor indivizi şi etichetându-i ca devianţi”!. 

După cum se poate însă constata chiar şi din textul citat, teoriile interac- 
ționiste se fundamentează în ultimă instanţă tot pe o cunoaştere cauzală, chiar 
dacă este vorba de această dată de o etiologie diferită de cea obişnuită, în sensul 
că factorii generatori se află în interiorul mecanismelor grupurilor sociale. 

Revenind la cunoaşterea cauzală „tradiţională”, mai precizăm că aceasta a 
dominat în cercetarea criminologică până în jurul anilor '50 (ai secolului 
al XX-lea), când o nouă modalitate de cunoaştere prinde contur: cunoaşterea 
dinamică. 


1 HS. Becker, Outsiders, Ed. A.M. Mâtaili6, Paris, 1985 (traduit de l'americain par 
J.P. Briand, G.M. Champoulie), p. 32. 


36 Manual de criminologie 


$3. Cunoaşterea dinamică 


55. Cunoaşterea dinamică. Prin cunoaşterea dinamică se urmăreşte înţele- 
gerea proceselor ce însoțesc frecerea la actul criminal, mecanismele interne ale 
acestuia. Este o cunoaştere calitativă, ce tinde la explicarea conduitei criminale 
printr-o succesiune de etape, având o logică proprie. 

Iniţial, cunoaşterea dinamică a apărut ca o completare a cunoaşterii etiologice, 
trecerea la act fiind o consecinţă a acumulării şi a combinării anumitor factori 
cauzali. Este, spre exemplu, cazul modelului de comportament criminal conceput 
de J. Pinatel, pentru care, fiecare etapă a conduitei criminale este pusă în relaţie 
cu una din componentele personalităţii infractorului, aceasta din urmă fiind 
explicată prin intervenţia unor factori cauzali!. 

Ulterior, explicaţiile dinamice s-au constituit într-un front antideterminist, 
antietiologic, rezultând ceea ce se denumeşte în literatura de specialitate crimino- 
logia dinamică ori criminologia trecerii la act. 

Această nouă modalitate de cunoaştere este interesată de conduita criminală 
ca acţiune izolată, pe care o consideră o realitate bine individualizabilă în viaţa 
autorului, distinctă de celelalte acte realizate de acesta. Abordată din această 
perspectivă, conduita criminală este susceptibilă de o explicaţie în sine, indepen- 
dentă de trecutul infractorului, de factorii endogeni ori exogeni care ar fi putut 
acţiona asupra acestuia, înainte de momentul trecerii la act?. 

Explicaţiile bazate pe cunoaşterea dinamică folosesc categorii economice 
precum: eficienţă, raționalitate, oportunitate, utilitate, finalitate etc. Se repune în 
discuţie ideea de /iber arbitru şi se consideră că infractorul, ca şi oricare alt om, 
are capacitatea de a opta pentru o conduită sau alta. Din această perspectivă se 
adoptă o poziţie pragmatică în raport cu activitatea represivă. 

În acest fel se pătrunde deja în domeniul cunoaşterii axiologice, ultima din 
modalităţile analizate. 


$4. Cunoaşterea axiologică 


56. Această modalitate de cunoaştere se referă la cel de-al doilea obiect al cer- 
cetării criminologice. Ea presupune stabilirea, după criterii ştiinţifice, a valorii 
mijloacelor aplicate în lupta împotriva fenomenului criminal, altfel spus, evaluarea 
ştiinţifică a practicii anticriminale. 

Aşa cum am stabilit anterior”, în zona practicii anticriminale acţionează o 
serie de mijloace juridice şi empirice. Crearea şi punerea în mişcare a acestor 
mijloace reprezintă un act de voinţă politică. În aceste condiţii atât legea penală, 
cât şi legile de organizare şi funcţionare a instituţiilor chemate să aplice legea 


A se vedea infra nr. 209. 
2 A se vedea, în acest sens, R. Gassin, op. cit., p. 12 şi 202. 
” A se vedea supra nr. 41. 

penală, răspund fie unor criterii exclusiv politice, fie unor criterii de politică anti- 
criminală, care nu întotdeauna ţin cont de rezultatele cercetărilor ştiinţifice cu pri- 
vire la fenomenul criminal (constatarea este valabilă şi pentru celelalte domenii 
ale practicii anticriminale: tratamentul delincvenţilor şi prevenirea extrapenală). 

Astfel, dacă urmărim spre exemplu dezbaterile parlamentare privind unele 
reforme legislative în domeniului dreptului penal (fie modificarea ori abrogarea 
unor incriminări, fie incriminarea unor fapte noi) vom constata că sunt luate în 
discuţie diferite considerente, nu numai extracriminologice, dar şi extrapenale 
precum: conjunctura economico-socială internă, aspecte de ordin financiar-buge- 
tar (de exemplu, costurile implicate de o anumită incriminare), aspecte 
tehnico-materiale (de exemplu, capacităţile necesare anumitor instituţii), aspecte 
legate de conjunctura internaţională (poziţia unor organisme interstatale, ori a 
unor organizaţii internaţionale nonguvernamentale, cu privire la respectivele 
probleme) şi, nu în ultimul rând, aspecte politice, uneori de ordin pur electoral. 

Legislaţia penală română în tranziţie oferă un exemplu grăitor în sensul celor 
de mai sus, însă, în general, lucrurile se petrec în mod asemănător în toate 
legislaţiile penale. 

Având în vedere această realitate se impune stabilirea unei ierarhii valorice a 
mijloacelor anticriminale, pe criterii exclusiv ştiinţifice, pentru a se putea aplica 
necesarele corecţii. 

Criteriile ştiinţifice sunt legate de noţiunea de eficacitate, respectiv de efectele 
mijloacelor utilizate împotriva fenomenului criminal. După cum s-a remarcat 
însă, pe bună dreptate, în doctrina criminologică, o anumită eficacitate „poate fi 
obținută, cel puţin pentru o perioadă scurtă, prin aplicarea unor constrângeri 
ilegitime (tortură, spălarea creierelor...)”!. Acest gen de mijloace poate reprezenta 
obiectul cercetării criminologice ca formă de manifestare a fenomenului criminal, 
dar nu interesează din punct de vedere al cunoaşterii axiologice. Rezultă că la 
criteriul eficacităţii trebuie adăugată condiţia legalității mijloacelor anticriminale, 
respectarea drepturilor fundamentale ale omului. 

În sinteză, se poate reţine că prin cunoaşterea axiologică se urmăreşte stabilirea 
gradului de eficacitate al mijloacelor legale utilizate în practica anticriminală. 


Secţiunea a 2-a. Procedee în cercetarea criminologică 


57. Procedeele sau mijloacele utilizate pentru a ajunge la rezultatele urmărite 
în cercetarea criminologică sunt la rândul lor extrem de diverse, adecvate uneia 
ori unora dintre modalităţile de cunoaştere analizate anterior. Putem clasifica 
procedeele în două categorii: metode şi tehnici. Ne vom opri, în cele ce urmează, 
doar asupra aspectelor esenţiale legate de fiecare dintre acestea. 


" R. Gassin,op. cit., p. 70. 

$1. Metode 


58. Cuvântul metodă are origine greacă (meta — spre şi odos — cale), însemnând, 
într-o traducere aproximativă, „calea ce trebuie urmată”. 

Pornind de la sensul etimologic, noţiunea de metodă ştiinţifică poate fi defi- 
nită, în termeni generali, drept ansamblul procedeelor care conduc gândirea spre 
cunoaştere. 

Pentru a accede la un caracter cu adevărat ştiinţific, cercetarea criminologică a 
fost nevoită să se auto-organizeze şi „auto-disciplineze”, să descopere propriile 
căi spre cunoaştere. Acest traseu propriu nu exclude însă folosirea unor metode 
generale, comune şi altor ştiinţe, cu care criminologia are puncte comune. 


1.1. Metode generale 


59. Începând cu Aristotel, logica, în sensul ei clasic de ştiinţă a legilor gân- 
dirii, a admis existenţa a două procedee ale spiritului, cu un grad mare de 
generalitate: inducția (metoda inductivă) şi deducţia (metoda deductivă). 


60. Meroda inductivă constă în ansamblul procedeelor prin care gândirea trece 
de la particular la general (sau face legătura între...). Inducţia este considerată drept 
o metodă mai puţin riguroasă în comparaţie cu deducţia, însă nu este mai puţin 
adevărat că ea stă la baza celor mai importante descoperiri ale spiritului uman. 


61. Meroda deductivă reprezintă un ansamblu de procedee care constă în 
aplicarea unui principiu general la un caz particulari. 


62. Începuturile cercetărilor ştiinţifice în criminologie, care aşa cum am văzut 
coincid cu apariţia pozitivismului italian, au fost dominate de utilizarea metodei 
inductive. În afara faptului că această metodă reprezenta realmente instrumentul 
principal de lucru pentru şcoala pozitivistă, născută din confruntarea cu gândirea 
clasică, ea servea şi unei demarcări metodologice faţă de clasicism. Chiar şi aşa, 
pozitiviştii nu excludeau posibilitatea unei cunoaşteri deductive şi utilizarea 
metodei corespondente. 

Astfel, argumentând abordarea fenomenului criminal ca fapt uman şi social, în 
opoziţie cu tradiţia clasică de a privi crima ca entitate juridică, Ferri afirma: „În 
gândirea şi în munca ştiinţifică nu există decât două mari căi: sau deducţia 
apriorică, sau inducția pozitivă, fără ca, bineînţeles, metoda deductivă să excludă 
absolut orice inducţie în aprioric, şi viceversa, pentru că este doar o problemă de 
predominanţă”?. 


! A se vedea, în sensul celor de mai sus, D. Julia, Dictionnaire de la philosophie, Ed. Club 
France Loisirs, Paris, avec l'autorisation de la Librairie Larousse, 1984, p. 60, 138, 158 şi 175. 

2 E Ferri, La sociologie criminelle, traduit de Pitalien par /. Terrier, Ed. Felix Alcan, 
Paris, 1905, p. 27. 

În realitate, aşa cum Ferri anticipa, cercetarea criminologică foloseşte ambele 
metode, fie individual, fie, cel mai frecvent, combinate în cadrul unei metode mai 
vaste. Această metodă, proprie ştiinţelor empirice (sau experimentale) bazate pe 
observarea realității şi pe experienţă, poartă numele de empirică. 


63. Metoda empirică se regăseşte în cadrul teoriei generale a cunoaşterii fizice 
elaborată de J. Stuart Mill, considerat a fi cel dintâi care a abordat în mod siste- 
matic problematica epistemologiei (studiul metodelor cercetării şi al cunoştin- 
ţelor ştiinţifice)!. 

În schema clasică a metodei empirice se disting trei etape: observarea 
faptelor, inducția ipotezei şi verificarea experimentală. 

Aşa cum aminteam anterior, metoda empirică include celelalte două metode 
generale: 

- inducția, care corespunde etapei a doua şi care, având la bază observaţia, 
permite enunţarea unei ipoteze; 

- deducția, care corespunde celei de a treia etape, constând în verificarea ipo- 
tezei, pe baza unor fapte noi sau a unui număr sporit de observaţii particulare?. 

Caracterul specific al cercetării criminologice, rezultat în principal din 
obiectul ei de studiu, face ca metoda empirică să prezinte, în acest caz, anumite 
trăsături particulare. 


64. Particularitățile metodei empirice în cercetarea criminologică se manifestă, 
în principal, în legătură cu prima şi cu cea de a treia etapă. 

Observarea faptelor, în cazul cercetării criminologice, prezintă o primă parti- 
cularitate, care constă în aceea că percepţia directă a faptelor penale (a fenome- 
nului criminal) nu poate avea un caracter sistematic, nu poate fi „programată”. În 
rarele cazuri când o astfel de observare are loc, ea are un caracter accidental?. 

În acelaşi timp, tot din punct de vedere al obiectului observat, în cercetarea 
criminologică nu avem de a face, ca în domeniul ştiinţelor naturii, cu fapte obiec- 
tive, simple, reproductibile la infinit; delincvenţa, ca şi celelalte fapte umane, se 
caracterizează prin subiectivitate, complexitate, istoricitate. 

Metoda empirică prezintă particularități şi din punct de vedere al „obser- 
vatorului”, care în criminologie, „departe de a fi neutru, tinde să se asocieze cu 
realitatea pe care o observă (orice criminolog este un delincvent potenţial... dacă 


nu a comis deja o infracţiune)”. 


13. Stuart Mill (Londra 1806 — Avignon 1873), filosof şi economist englez, aparţine de 
şcoala experimentală. Filosofia sa se apropie de cea a lui Hume şi de empirismul secolului al 
XVII-lea. Originalitatea sa se afirmă în domeniul logicii: teoria sa cu privire la inducţie şi 
procedeele experimentale au rămas celebre. A se vedea, în acest sens, D. Julia, op. cit., p. 176. 

* În același sens, a se vedea D. Julia, op. cit., p. 60, 138 şi 175. 

3 A se vedea, în acest sens, J. Larguier, Criminologie et science penitentiaire, sixieme 
€dition, Dalloz, Paris, 1989, p. 12 (se dă exemplul unei infracţiuni filmate întâmplător de o 
cameră video instalată într-o bancă). 

* R. Gassin, op. cit., p. 73. 

Verificarea experimentală (sau verificarea ipotezei) prezintă, de asemenea, 
unele particularităţi în cercetarea criminologică. 

După cum remarca E. Ferri, pentru fenomenele sociale în general, deci şi pentru 
fenomenul criminal, „experimentul este foarte dificil şi adesea imposibil”. 

Într-adevăr, spre deosebire de ştiinţele naturii, unde fenomenele observate se 
pot, de obicei, reproduce în interesul cercetării, în criminologie „nu se pot 
produce crime în laborator”?. 

Există totuşi şi în cercetarea criminologică posibilitatea efectuării unor 
experimente indirecte, prin simularea unor situaţii reale ca, spre exemplu, în 
cazul testelor efectuate în legătură cu evaluarea agresivităţii. 

De asemenea, în cazul tratamentului penal, suntem în prezenţa unui experi- 
ment vizavi de condamnat. Experimentul este însă incomplet în acest caz, 
deoarece nu se poate determina care ar fi fost rezultatele în cazul aplicării unui 
alt tip de tratament penal aceluiaşi condamnat. 

Mai trebuie făcută precizarea că nici succesiunea şi nici integralitatea celor 
trei etape nu trebuie să fie absolutizate. În practica cercetării, deseori se poate 
întâmpla, spre exemplu, ca formularea ipotezei să preceadă unei observaţii 
sistematice sau să apară concomitent cu aceasta (în cursul ei), după cum la fel 
de bine se poate întâmpla ca prima etapă, observarea faptelor, să fie şi ultima, 
în acest caz urmărindu-se doar simpla descriere a fenomenului, fără a se tinde 
la explicarea lui. 

Metoda empirică, cu particularităţile arătate mai sus, poate fi considerată drept 
principala metodă în cercetarea criminologică, metoda generală. 

Alături de aceasta coexistă, independent sau în combinaţie, o serie de alte 
metode, mai puţin generale, şi care pot fi sistematizate în diferite modalităţi. 


1.2. Alte metode; clasificări diverse 


65. O posibilă clasificare este cea bazată pe diferenţierea între cercetarea 
criminalităţii şi cercetarea crimei: în primul caz vor predomina metodele ştiin- 
țelor sociale în general (istorie, etnografie, sociologie); în cel de-al doilea caz vor 
fi aplicate „în mod esenţial metodele medicinii, biologiei, psihiatriei, psiholo- 
giei”. O asemenea clasificare, deşi are avantajul că este accesibilă, nu rezolvă 
practic problema metodelor decât indirect. În fapt, după cum se observă, sunt 
precizate doar anumite ştiinţe care pot interveni în cercetarea fenomenului 
criminal, iar nu metodele în sine. 


1 £. Ferri, op. cit., p. 184. 

* R. Gassin, op. cit. p. 76. 

*J. Larguier,op. cit. p. 12. 

*G. Stefani, G. Levasseur, R. Jambu-Merlin, op. cit. p. 35. 

66. Unii autori pornesc în stabilirea metodelor de la enumerarea activităţilor 
concrete de cercetare. Este şi cazul lui Edwin Sutherland! care reţine următoarele 
metode de studiu: 1) statisticile criminale; 2) studiul statistic al particularităților 
psihologice şi situaţionale ale criminalilor, 3) studiul cazurilor individuale; 
4) studiul anumitor comportamente particulare; 5) studiul criminalului în „aer 
liber” şi 6) metoda experimentală?. Această clasificare, deși foarte clară şi utilă, 
este discutabilă din punct de vedere metodologic, deoarece nu face distincţia între 
metode şi tehnici, iar procedeele care sunt menţionate pot fi în unele cazuri 
considerate drept tehnici, şi nu metode (de exemplu, statisticile criminale). 

În sfârşit, o ultimă clasificare asupra căreia ne oprim este cea care distinge 
între metoda cantitativă şi metoda calitativă. 


67. Metoda cantitativă este cea care utilizează măsura ca mijloc de cunoaş- 
tere; folosirea datelor statistice şi prelucrarea matematică a acestora (prelucrare 
din ce în ce mai sofisticată) reprezintă principalele tehnici pe care se bazează 
metoda cantitativă. 


68. Metoda calitativă foloseşte ca procedeu de cunoaştere cercetarea caracre- 
risticilor obiectului de studiu; ea este susceptibilă de a releva aspecte nebănuite şi 
de a descoperi corelaţii şi procese noi în legătură cu realitatea cercetată?. 


69. Există desigur şi alte modalităţi de clasificare; cercetarea criminologică a 
folosit ori foloseşte şi alte metode în afara celor amintite anterior, după cum 
există şi posibilitatea apariţiei în viitor a unor noi metode. Indiferent de tipul ori 
denumirea metodei, punerea acesteia în practică se realizează prin intermediul 
unor tehnici, aspect pe care îl vom aborda în continuare. 


$2. Tehnici 


70. Cuvântul tehnică îşi are şi el originea în greaca veche, cu sensul de 
„vicleşug”, procedeu. În general, prin tehnică de cercetare se desemnează felul 
practic în care se utilizează o metodă, procedeul concret prin care se obţin date 
(informaţii) asupra realității studiate. Această apropiere între noțiunile de metodă şi 
tehnică explică faptul că, în multe cazuri, aceeaşi denumire este utilizată pentru 
desemnarea ambelor procedee. Se vorbeşte astfel atât despre metoda, cât şi despre 
tehnica observaţiei, despre metoda statistică şi despre tehnicile statistice, metode 
cantitative şi calitative şi, respectiv, tehnici cantitative şi calitative. 

În principiu, diferenţa dintre cele două procedee ar consta în aceea că tehnica 
permite doar o „colectare” de date cu privire la fenomen, în timp ce metoda per- 


1 A se vedea infra nr. 186. 

* EH. Sutherland, D.R. Cressey, Principes de criminologie, version franaise €tablie sur le 
texte de la sixieme edition de „Principles of Criminology”, Ed. Cujas, Paris, 1966, prima 
parte, capitolul al III-lea. 

* În sensul celor arătate, a se vedea R. Gassin, op. cit., p. 100-103. 

mite cunoaşterea de ansamblu, înţelegerea acestuia. Distincția este însă uneori 
greu de făcut în practică. De aceea, ceea ce contează în final este valoarea pe care 
fiecare cercetător o acordă unui anumit procedeu, modul în care îl utilizează, iar 
nu denumirea în sine. 

La această dificultate de ordin metodologic se adaugă marea diversitate de 
procedee utilizate în concret, în cercetarea criminologică. 

În aceste condiţii, prezentarea tehnicilor poate fi şi ea extrem de diversă şi, de 
obicei, doar parțială. 

O posibilă clasificare se poate face în funcţie de diferenţierea între cercetarea 
criminalităţii (tehnici macro-criminologice), pe de o parte, şi cercetarea crimei şi 
criminalului (tehnici micro-criminologice), pe de altă parte. 


71. 1) Tehnicile macro-criminologice sunt procedeele care permit obţinerea 
de date cu privire la criminalitate, care presupun „măsurarea” acesteia. În prin- 
cipal, acestea sunt tehnici cantitative şi ele servesc cunoaşterii descriptive, dar 
sunt în acelaşi timp utile şi cunoaşterii etiologice. 

Se includ în categoria tehnicilor macro-criminologice următoarele procedee: 


72. A) Statisticile criminale, acestea sunt tehnici prin care se evaluează şi se 
exprimă numeric diferitele categorii de criminalitate. Este vorba despre tehnici 
cantitative, ce slujesc în primul rând cunoaşterii descriptive. 

Diferitele tipuri de statistici pot fi împărţite în două categorii: 

- statistici oficiale, realizate de poliţie, de parchete, de instanţele de judecată, 
de administraţia penitenciarelor ori de instituţii de stat cu atribuţii statistice; 

- statistici private, realizate fie de cercetători individuali, fie de grupuri de 
cercetare ori de asociaţii nonguvernamentale cu preocupări în acest sens. 

Dintre toate tehnicile de cercetare criminologică, statisticile criminale sunt 
cele mai frecvent utilizate, atât ca procedee în sine, cât şi ca instrumente în cadrul 
altor tehnici. Ele au o importanţă deosebită nu numai în cercetarea criminologică, 
ci şi în domeniul justiţiei penale, în politica anticriminală. 

În aceste condiţii, se impune semnalarea caracterului relativ al acestor tehnici, 
care doar în aparenţă sunt foarte exacte. 

Dincolo de parabola pâinilor!, care invită la o prudenţă generală față de „sta- 
tisticizarea” socio-umanului, în cercetarea criminologică apar unele „capcane” 
specifice. 

E. Ferri atrăgea atenţia asupra unor astfel de „capcane”, referindu-se la dife- 
renţele dintre legislaţiile statale, la inconsecvenţa (inconstanţa) în activitate a 
poliţiei, la noile incriminări etc.? 


' Această parabolă se foloseşte pentru a marca relativitatea ori superficialitatea datelor 
statistice. O variantă ar putea suna în felul următor: dacă reunesc într-o încăpere trei oameni şi 
trei pâini, din punct de vedere statistic se poate afirma că „există o pâine de persoană”, chiar 
dacă, din diverse motive, unul va mânca două pâini, altul una, iar altul niciuna. 

? E. Ferri, op. cit. p. 187-190 şi 194. 

73. Factorii obiectivi şi subiectivi care concurează la vicierea statisticilor sunt 
numeroşi. Vom indica, pe scurt, doar aspectele mai importante de care trebuie să 
se ţină seama în evaluarea statisticilor. 

Dintre factorii obiectivi sau involuntari care produc efecte asupra datelor 
statistice putem aminti: 

a) modificările intervenite în legislaţie (,.jocul” incriminare-dezincriminare); 

b) modificările intervenite în sistemele de înregistrare şi prelucrare a datelor şi 
eventualele erori materiale în înregistrare; 

c) fluctuațiile intervenite în activitatea organelor represive (în special în 
activitatea poliţiei), în funcţie de care diversele fapte pot rămâne în zona cifrei 
negre sau pot „migra” spre una din celelalte două categorii de criminalitate!. 

Pe lângă aceşti factori involuntari apare şi pericolul deformării intenţionate a 
statisticilor, de regulă în scopuri politice. Şi în această privinţă există mai multe 
„procedee” posibile, unele grosiere, altele mai subtile. 

Dintre factorii subiectivi sau intenţionaţi care duc la vicierea datelor statistice 
putem reţine: 

a) falsificarea datelor pur şi simplu; 

b) prezentarea trunchiată a datelor şi punerea în lumină cu precădere a anu- 
mitor cifre; 

c) campaniile anti-x infracţiune, prin care se „direcţionează” organele repre- 
sive în depistarea cu precădere a anumitor fapte; sigur că, în aceste condiţii, cri- 
minalitatea aparentă relativă la acele infracţiuni va spori, fără însă a exista vreo 
modificare reală a fenomenului criminal respectiv (cel mai bun exemplu în acest 
sens îl reprezintă campaniile împotriva corupţiei...). 

Interesul politic în mistificarea statisticilor criminale constă în faptul că sen- 
timentul de insecuritate poate juca uneori un rol decisiv în campaniile elec- 
torale. Manevrarea abilă a unor date statistice, combinată cu manevrarea la fel 
de abilă a mass-mediei, poate crea o imagine cu totul deformată asupra feno- 
menului criminal”. 

În literatura criminologică recentă, caracterul relativ al statisticilor criminale 
este subliniat fără echivoc. În același timp se constată că, în ciuda acestei relati- 
vităţi, atât opinia publică şi mass-media, cât şi, din păcate, chiar factorii de 
decizie politică acordă, de multe ori, o importanţă exclusivă cifrelor: „Nu există 
un subiect mai potrivit pentru falsele interpretări decât statisticile criminale (...) 
Cu toate acestea, statistica joacă un rol decisiv în imaginea pe care o avem despre 
criminalitate. Ea orientează deciziile politice, linişteşte sau îngrijorează opinia 
publică, justifică sau condamnă reformele. Or, ea contribuie, uneori, mai mult la 


1 A se vedea supra nr. 30. 
2 A se vedea, în acest sens, J.C. Chesnais, Histoire de la violence en Occident de 1800 ă 
nos jours, Ed. Robert Lafont, Paris, 1981, p. 76. 

a ne înşela decât la a ne informa, pentru că, ceea ce ea ignoră cu privire la crimi- 
nalitate este deseori mai important decât ceea ce subliniază”!. 

Toate aceste precizări nu vor să diminueze rolul statisticilor criminale. 
Acestea sunt nu numai utile, dar şi indispensabile. Ca şi în cazul altor „produse”, 
însă, ele trebuie să fie „consumate cu moderație”. 


74. B) Tehnicile de evaluare a „cifrei negre”, respectiv: anchetele de 
auto-confesiune şi anchetele de victimizare. Aceste tehnici, după cum şi denu- 


mirea lor o arată, încearcă „să aducă puţină lumină” asupra cifrei negre. Cu aju- 
torul lor se pot avansa unele estimări probabile cu privire la volumul crimina- 


a cifrei negre şi facem trimitere la cele arătate acolo?. 


75. C) Estimările privind costul criminalităţii. Aceste tehnici constau în 
evaluarea prejudiciilor materiale cauzate prin comiterea diverselor infracţiuni, la 
care se adaugă şi evaluarea cheltuielilor necesare întreţinerii şi funcţionării apara- 
tului represivo-preventiv. Estimările privind costul criminalității reprezintă o 
cuantificare indirectă a fenomenului criminal, iar constatările de acest gen pot 
avea diferite utilităţi. 


76. 2) Tehnicile micro-criminologice sunt procedeele care permit obţinerea 
unor date cu privire la aspectul individual al fenomenului criminal (crima şi 
criminalul). Acestea sunt tehnici calitative şi servesc atât cunoaşterii etiologice, 
cât şi celei dinamice. 

Putem include printre tehnicile micro-criminologice următoarele procedee: 


77. A) Examenul clinic. În conformitate cu denumirea care derivă din me- 
dicină, această tehnică se aseamănă celei medicale, presupunând observarea 
delincventului condamnat aflat la locul de detenţie. Examenul clinic constă în 
primul rând în controlul medical: general patologic, psihologic şi psihiatric. 
Acest control poate fi precedat de studierea dosarului de personalitate întocmit în 
cursul procesului penal şi poate fi succedat de o anchetă socială completă 
(situaţie materială, profesională, familială etc.). Bazele examinării clinice şi 
implicit ale criminologiei clinice au fost puse prin activitatea practică şi lucrările 
ştiinţifice publicate de criminologul belgian Etienne de Greeff. 


78. B) Biografiile criminale reprezintă procedee de investigare a trecutului 
delincventului, ele se realizează prin interviuri cu acesta, la care se adaugă 


'G. Picca,op. cit. p. 51. 

? A se vedea supra nr. 33. 

* E. de Greeff, medic psihiatru de formaţie, şi-a desfășurat o mare parte a carierei ca medic 
de penitenciar şi expert psihiatru de justiţie (ataşat pe lângă tribunal), având deci un bogat 
„material de studiu”. Ulterior, el a ocupat funcţii importante, cum ar fi Director al Serviciului de 
Antropologie penitenciară al Belgiei, Preşedinte al Şcolii de Ştiinţe Criminale a Universităţii din 
Louvain, Preşedinte al Comisiei Ştiinţifice a Societăţii Internaţionale de Criminologie. 

exploatarea oricăror alte surse cu caracter biografic (fişe medicale, cazier judi- 
ciar, acte de studii, acte civile etc.). În unele cazuri sunt folosite mărturisirile 
condamnaților (autobiografiile spontane), adică unele însemnări, mai mult ori 
mai puţin literare, în care condamnaţii descriu propriul trecut dintr-o pornire 
sinceră şi dezinteresată. Aceste autobiografii, dintre care unele au rămas celebre, 
au prezentat un interes deosebit pentru primii criminologi (spre exemplu 
Lombroso sau Lacassagne, care fac deseori referiri la acest gen de scrieri auto- 
biografice). Cercetarea criminologică a redescoperit se pare această tehnică pe 
care încearcă să o valorifice cât mai eficient!. 


79. C) Studiile de urmărire (follow up studies) sunt procedee destinate a 
observa evoluţia criminalului, parcursul acestuia pe o perioadă lungă de timp 
(5-15 ani), după efectuarea pedepsei. Cele mai cunoscute studii de acest gen au 
fost efectuate în S.U.A. între anii '50-"60, de către o echipă condusă de soții 
Sheldon şi Eleonor Glueck. Aceştia au urmărit grupuri de minori devianţi sau 
delincvenţi în evoluţia lor ulterioară contactului cu justiţia, reuşind să desprindă 
concluzii interesante privind personalitatea infractorului, starea de pericol etc. Pe 
baza observaţiilor făcute pe parcursul acestor studii, cei doi cercetători au 
elaborat Tabele de predicţie care au rămas celebre în literatura criminologică 
(cum ar fi, spre exemplu, cele privind conformaţia somatică?.) 


80. D) Studiile prin „cohorte”, sunt inspirate de „studiile de urmărire”, cu care 
se aseamănă într-o oarecare măsură. Ele reprezintă procedee destinate a sesiza 
„evoluţia colectivă” a unui ansamblu de subiecţi, aparţinând unei anumite 
categorii, respectiv „cohorta”. Se înţelege prin „cohortă” în acest caz: „ansamblul 
indivizilor care au trăit în cursul aceleiaşi perioade un eveniment fundamental din 
existenţa lor, cum ar fi naşterea sau căsătoria””. Categoria de cohortă este 
împrumutată din demografie; în cercetarea criminologică, termenii în funcţie de 
care se stabilesc „cohortele” se referă mai des la alte genuri de evenimente, cum 
ar fi: anul de condamnare, anul de eliberare din penitenciar etc. 

Studiile prin „cohorte” reprezintă în opinia unor autori mai mult decât o teh- 
nică, respectiv „o nouă metodologie”, având în vedere că se operează cu o 
„categorie analitică” ce permite, prin studiul „succesiunii de evenimente trăite în 
cursul timpului de fiecare membru al „cohortei”, caracterizarea devenirii „colec- 
tive” a ansamblului de subiecţi din această „cohortă”*. 


' În acest sens, a se vedea M. Cusson, Deliquants pourquoi?, Ed. Armand Colin, Paris, 
1981, p.7. 
2 A se vedea, în acest sens, spre exemplu E.7. G/ueck, La conformation somatique dans la 
prevision de la delinquance, R.S.C. nr. 1/1958, p. 81. 
* 4.-M. Favard, J. Pinatel, Etude par cohortes, A.I.C. 1979-1980 (Volume 18 nr. 1), p. 12. 
4 3 
Ibidem. 

81. Atât metodele, cât şi tehnicile amintite anterior sunt în principiu specifice 
pentru cercetarea fundamentală; ele permit cunoaşterea şi înţelegerea fenome- 
nului criminal. 

Nu este exclusă însă utilizarea aceloraşi procedee şi în cercetarea aplicativă, 
desigur cu anumite particularități determinate de obiectul specific al acestei 
cercetări, respectiv, practica anticriminală. 

Toate procedeele puse în lucru în cercetarea criminologică, fie fundamentală 
fie aplicativă, au însă în comun faptul că tind spre o aceeaşi finalitate; despre 
aceasta va fi vorba în continuare. 


Secţiunea a 3-a. Finalitatea cercetării criminologice 


Problema finalității cercetării criminologice presupune stabilirea scopului şi 
funcţiilor acesteia. 

După cum s-a arătat, pe bună dreptate, în literatura de specialitate: „Opiniile 
cu privire la scopul şi funcţiile criminologiei au evoluat de-a lungul timpului, în 
raport cu evoluţia însăşi a criminologiei şi mai ales cu concepțiile privitoare la 
obiectul de studiu”. Este firesc deci ca abordarea problemei finalităţii să urmeze 
logica explicativă, utilizată în legătură cu obiectul şi procedeele cercetării crimi- 
nologice. În acest spirit vom examina în continuare problemele principale legate 
de scopul şi funcţiile cercetării criminologice. 


ŞI. Scopul cercetării criminologice 


82. În concordanţă cu delimitarea între cercetarea criminologică fundamentală 
şi cea aplicativă se poate distinge între: un scop imediat (sau particular) şi un 
scop mediat (sau general). 

Scopul imediat al cercetării criminologice constă în cunoaşterea fenomenului 
criminal în toată complexitatea lui, prin stabilirea caracteristicilor sale aparente, a 
cauzelor şi condiţiilor care îl determină şi respectiv îl favorizează, precum şi a 
proceselor care îl caracterizează. 

Scopul mediat constă în optimizarea practicii anticriminale prin stabilirea 
celor mai eficiente mijloace, juridice sau empirice utilizate în lupta împotriva 
fenomenului criminal. 

Tinzând spre cele două obiective amintite, cercetarea criminologică este în 
măsură să conducă, implicit, spre umanizarea reacției sociale față de fenomenul 
criminal, adică spre abordarea fenomenului criminal de o manieră inteligentă şi 
respectoasă față de valorile umane generale. Această tendință de umanizare a 


"RM. Stănoiu, op. cit. p. 26. 

reacției sociale reprezintă, de altfel, aspectul cel mai important legat de finalitatea 
cercetării criminologice, un „supra-scop” al acesteia. 


Â. o... . 


$2. Funcţiile cercetării criminologice 


83. Corespunzător scopurilor pe care şi le propune sau, mai exact spus, în 
realizarea acestora, cercetarea criminologică exercită unele funcţii specifice. 

Într-o delimitare cu caracter general, cercetarea criminologică îndeplineşte două 
funcţii, una teoretică şi una practică, în consonanță cu delimitarea între cercetarea 
fundamentală şi cea aplicativă şi cu delimitarea între scopul imediat şi respectiv 
mediat, pe care le urmăreşte. 

În literatura de specialitate s-a recurs şi la delimitări mai amănunțite. Astfel, 
s-a distins, spre exemplu, între: funcţia teoretico-explicativă, pe de o parte, şi 
funcţiile aplicativă şi prospectivă, pe de altă parte!. Într-o altă clasificare? se rețin 
patru funcţii distincte, şi anume: 1) funcţia descriptivă; 2) funcţia explicativă; 
3) funcţia predictivă şi 4) funcţia profilactică. 

1) Funcția descriptivă corespunde stabilirii caracteristicilor generale ale feno- 
menului criminal. 

2) Funcţia explicativă constă, pe de o parte, în descifrarea naturii, a cauzelor 
şi a condiţiilor care determină şi, respectiv, favorizează comportamentul criminal, 
iar pe de altă parte, în decriptarea mecanismelor şi proceselor de trecere la act. 

3) Funcţia predictivă presupune anticiparea evoluţiei fenomenului criminal în 
timp şi spațiu. 

4) Funcţia profilactică răspunde necesităţii găsirii celor mai eficiente remedii 
în legătură cu fenomenul criminal. 


84. În încheierea capitolului, se pot formula câteva scurte concluzii: 

Cercetarea criminologică presupune diverse modalităţi de cunoaştere în con- 
cordanţă cu complexitatea problemelor legate de fenomenul criminal şi practica 
anticriminală. 

Procesul cunoaşterii se realizează pe baza unor metode riguroase şi prin inter- 
mediul unor tehnici eficiente fie adaptate, fie proprii cercetării criminologice. 

Cercetarea criminologică are o finalitate particulară, bine determinată. 


1 A. Dincu, Bazele criminologiei, Ed. Pro Arcadia, Bucureşti, 1995, p. 34 şi 39. 
* RM Stănoiu, op. cit. p. 28-29. 


Capitolul III 
Definirea criminologiei 


Problematică 


85. Conform celor arătate până în prezent, se poate constata că cercetarea crimi- 
nologică îşi îndreaptă interesul către fenomenul criminal şi practica anticriminală, 
pe care încearcă să le cunoască şi evalueze dintr-o perspectivă complexă, cu 
ajutorul unor procedee adecvate şi conform unui scop particular, bine determinat. 

Rezultă în acelaşi timp o coerenţă evidentă între elementele mai sus arătate, 
respectiv: obiectul cercetării criminologice, modalităţile de cunoaştere, metodele 
şi tehnicile utilizate şi finalitatea cercetării criminologice. 

Această coerenţă incontestabilă, pe de-o parte, confirmă caracterul ştiinţific al 
cercetării criminologice în general, iar, pe de altă parte, legitimează reunirea tutu- 
ror cercetărilor de această natură într-un ansamblu unitar, denumit criminologie. 

Acceptând această realitate, se poate trece la definirea criminologiei, ceea ce 
presupune: 1) delimitarea acesteia în cadrul ştiinţelor criminale (Domeniul 
Criminologiei) şi, în final, 2) găsirea unei „formule” prin care să o putem indivi- 
dualiza (Definiţia Criminologiei). 


Plan 


86. Rezultă deci că prezentul capitol va fi alcătuit din două secțiuni: 
Secţiunea 1. Domeniul criminologiei 


Secţiunea a 2-a. Definiţia criminologiei 


Secţiunea 1. Domeniul criminologiei 


87. Problema domeniului criminologiei presupune delimitarea acesteia faţă de 
celelalte preocupări ştiinţifice ori practice legate de fenomenul criminal. 

Distincţiile cele mai importante trebuie făcute în legătură cu dreptul penal şi 
politica anticriminală. 

În prealabil însă este utilă o distincţie în chiar interiorul criminologiei. 

Astfel, după cum s-a arătat anterior, cercetarea criminologică are o latură teo- 
retică şi una practică. Corespunzător acestei distincţii, criminologia poate fi 
împărţită în două ramuri principale: criminologia teoretică şi criminologia apli- 
cativă. Deosebirea dintre cele două ramuri poate fi evidenţiată printr-o reprezen- 


Cercetarea criminologică 49 


tare grafică (a se vedea fig. nr. 2). Criminologia teoretică (C.T.) se axează în mod 
exclusiv asupra fenomenului criminal (F.C.), culegând şi apoi prelucrând datele 
cu privire la acesta. 


la 


C. = Criminologie Pr.Ac. = Practică anticriminală 

C.T.= Criminologie teoretică D, = Domeniul dreptului penal 

C. Ap. = Criminologie aplicativă D, = Domeniul tratamentului delincvenţilor 
F.C. = Fenomen criminal D; = Domeniul prevenirii criminalităţii 


I,, l» = Circuite „informaţionale” 


Fig. nr. 2 


Astfel, pe baza unei surse unice de alimentare, se formează un prim „circuit 
informaţional” (I,) în forma simplă, direcționat dinspre fenomenul criminal spre 
criminologia teoretică. 

Criminologia aplicativă (C. Ap.) se axează asupra a ceea ce am numit practică 
anticriminală (Pr.Ac.), în scopul evaluării acesteia!. În mod inevitabil, crimi- 
analizează din punct de vedere al impactului produs asupra lui de practica anti- 
criminală. Nu se poate evalua corect practica anticriminală, fără a evalua 
impactul acesteia, adică modificarea pe care o provoacă fenomenului criminal. 

Se formează un al doilea „circuit informaţional” (I»), ce are o dublă sursă de 
alimentare: pe de o parte, practica anticriminală, în care sunt incluse cele trei domenii 
de luptă împotriva criminalităţii: dreptul penal (D.), tratamentul delincvenţilor (D») şi 
prevenirea criminalităţii (D3) iar, pe de altă parte, fenomenul criminal. 


88. Aceste precizări fiind făcute, se poate trece la delimitarea criminologiei 
faţă de dreptul penal ($1.) şi politica anticriminală ($2.) pentru ca apoi să putem 
stabili modul în care acestea conlucrează la controlul fenomenului criminal ($3.). 


1 A se vedea supra nr. 40. 

$1. Dreptul penal şi criminologia 


89. Dreptul penal desemnează, pe de o parte, o ramură a sistemului de drept, 
iar, pe de altă parte, o ramură a ştiinţelor juridice. După cum se precizează în 
literatura de specialitate, cele două noţiuni sunt distincte: „Prima se raportează la 
normele şi instituţiile dreptului penal, privite în evoluţia lor istorică ori ca drept 
pozitiv. A doua are în conţinutul său concepţiile, ideile, teoriile privitoare la 
dreptul penal, adică «doctrina» dreptului penal”. 

Criminologia se află într-o relaţie de interdependenţă atât cu dreptul penal, ca 
ramură a sistemului de drept, cât şi cu ştiinţa dreptului penal. 

Pe de o parte, aşa după cum s-a putut observa deja, criminologia porneşte de 
la unele concepte din dreptul penal, aşa cum acestea sunt prevăzute în lege ori 
explicate în doctrină, pentru a construi noţiunile proprii (a se vedea relaţia 
crimă-infracţiune, criminal-infractor etc.). 

Pe de altă parte, rezultatele cercetării criminologice declanşează uneori 
modificări în doctrină şi în legislaţia penală. 


90. Diferenţa esenţială între criminologie şi dreptul penal, ca ştiinţă, constă în 
aceea că, în timp ce prima este o ştiinţă empirică, ce utilizează cu prioritate 
raţionamentele inductive, cea de-a doua este o ştiinţă normativă, ce operează cu 
metoda deducţiei. Altfel spus, criminologia se preocupă de „ceea ce este”, în 
timp ce dreptul penal se preocupă de „ceea ce trebuie să fie”?. Distincția este 
foarte sugestiv marcată şi de un alt autor care arată: „Vedem ceea ce distinge 
criminologia de dreptul penal. Acesta vrea să ordoneze realitatea, aceasta vrea să 
o prezinte. Acesta interpretează legile şi jurisprudenţa, aceasta observă şi 
experimentează. Dreptul penal vrea să pedepsească delincvenţii, câteodată să facă 
dreptate victimei, totdeauna să dicteze conduita magistraţilor şi poliţiştilor. 
Criminologia îşi propune să descrie şi să explice comportamentele acestor actori 
sociali. Ea se ocupă de asemenea să măsoare rezultatele politicilor concepute 
pentru a face faţă crimei””. Această deosebire între cele două discipline face ca 
„dialogul” să nu se realizeze întotdeauna cu uşurinţă. După cum s-a subliniat în 
literatura de specialitate „„...vor exista mereu unele dificultăţi de înţelegere între 
jurist, care vrea certitudini, şi criminolog, care practică întocmai ca pe o virtute 
îndoiala ştiinţifică. Nu este mai puţin adevărat că un aport reciproc trebuie să 
servească în același timp viitorului criminologiei şi celui al dreptului pena!”*. 

Mai trebuie remarcat că dreptul penal se află într-o relaţie particulară şi cu 
politica anticriminală, fiind principalul instrument al acesteia. În aceste împre- 


' C. Bulai, op.cit. p. 7. 

* În acelaşi sens, a se vedea 4.G.P. de Molina, Criminologia — Una introduccion a sus 
fundamentos tedricos para juristas, 3' Ed. Tirant lo Blanch (Valencia), 199%, p. 86. 

* M. Cusson, La Criminologie, Ed. Hachette, Paris, 1998, p. 15. 

* R. Vouin, J. Leaut, op. cit., p. 39. 

jurări, relaţia criminologiei cu politica anticriminală, pe care o vom analiza în 
continuare, se răsfrânge şi asupra dreptului penal. 


$2. Politica anticriminală şi criminologia 


91. În literatura de specialitate se folosesc, de regulă, noţiunile de politică 
penală ori criminală. 

Politica penală, într-un sens strict, etimologic, este susceptibilă să desemneze 
doar o activitate represivă!. De aceea, în doctrina franceză se face distincţie între 
„politique penale” şi „politique criminelle”, aceasta din urmă acoperind o sferă 
mai largă de preocupări în raport cu fenomenul criminal. 

Denumirea „politique criminelle” este la rândul ei criticabilă sub aspect for- 
mal, deoarece indică exact contrariul a ceea ce doreşte în realitate să exprime. 

Având în vedere acest inconvenient, s-a propus formula politică anticri- 
minală?. Deşi această denumire nu s-a impus în literatura de specialitate, o 
considerăm ca fiind adecvată şi de aceea am optat pentru utilizarea ei”. 


92. Dincolo de aspectele de ordin lingvistic, conţinutul însuşi al noţiunii a 
cunoscut interpretări diferite. În doctrina contemporană se optează, de regulă, 
pentru o abordare managerială, considerându-se politica anticriminală drept o 
„gestiune a fenomenului criminal”. Astfel, ea a fost definită ca „analiza şi înţele- 
gerea unei afaceri particulare a cetăţii, fenomenul criminal (pe de o parte), şi 
punerea în aplicare a unei strategii pentru a răspunde situaţiilor de delincvenţă 
sau devianţă (pe de altă parte)”. 

Din această definiţie rezultă un dublu caracter al politicii anticriminale şi, 
implicit, divizarea ei în două zone distincte: 1) Ştiinţa politicii anticriminale (o 
zonă teoretică, de analiză a fenomenului criminal, de elaborare a unor proiecte şi 
strategii cu privire la gestionarea acestuia), 2) Practica anticriminală (o zonă 
aplicativă, de punere în funcţiune a strategiei de răspuns). 

Nu rezultă din definiţia reprodusă un element ce prezintă o importanţă capitală: 
„decizia de politică anticriminală”. Considerăm că această decizie exprimă 
esențialmente voinţa politică şi are un caracter statal. Ea se interpune între zona 
teoretică şi cea practică, determinând în final configuraţia „strategiei de răspuns”. 
Concret, decizia de politică anticriminală se materializează într-un act normativ ce 


' În doctrina penală română se dă o semnificaţie extinsă noţiunii de politică penală, 
dincolo de sensul pur represiv. A se vedea, în acest sens, C. Bulai, op. cit., p. 14. 

2 A se vedea, în acest sens, G. Picca, op. cit., p. 33, care la rândul său o citează pe 
M.L. Rassat, Pour une politique anticriminelle du bon sens, La Table Ronde, Paris,1983; 
ambii autori consideră corectă denumirea politică anticriminală. 

* Precizăm că, din punct de vedere al conţinutului, atribuim denumirii de politică anti- 
criminală un sens echivalent celui exprimat de noţiunea „politique criminelle” utilizată în 
doctrina franceză. În consecinţă, în referirile pe care le facem la autori francezi, noţiunea 
„politique criminelle” va fi tradusă prin politică anticriminală (evitând astfel şi cacofonia ce ar 
rezulta dintr-o preluare ad lirteram). 

i e Lazerges, La politique criminelle, Ed. „Que sais-je?”, P.U.F., Paris, 1987, p. 5. 

conține reglementări în cele trei domenii de luptă împotriva criminalității. În mod 
normal este vorba despre o lege adoptată de parlament. În mod excepţional (sau așa 
ar trebui să fie) decizia de politică penală poate fi concretizată printr-o ordonanță 
simplă sau o ordonanță de urgență a guvernului. 

Reamintim, în acelaşi timp, că practica anticriminală este alcătuită din ansamblul 
mijloacelor juridice şi empirice, combinate în cele trei domenii principale, care au ca 
finalitate stăpânirea fenomenului criminal! . 


93. Sintetizând precizările anterioare într-o reprezentare grafică, se poate sesiza 
mai uşor atât configuraţia sistemului de politică anticriminală, cât şi dinamica func- 
ționării acestuia (a se vedea fig. nr. 3). Explicaţia schemei propuse ar fi următoarea: 

În zona ştiinţei politicii anticriminale (S.P.Ac.) se elaborează un anumit 
proiect de lege (spre exemplu, un nou Cod penal), care va fi transmis mai departe 
factorilor de decizie. Proiectul, mai mult ori mai puţin modificat, se va concretiza 
într-o „decizie de politică anticriminală” (spre exemplu, Legea de adoptare a 
noului Cod penal), în zona corespunzătoare (D.P.Ac.). 

Punerea în aplicare a „deciziei” se realizează prin intermediul „mijloacelor de 
luptă” grupate în cele trei domenii (DI, D2, D3) ale zonei de practică anti- 
criminală (Pr.Ac.). „Proiecţia” mijloacelor de luptă asupra fenomenului criminal 
(F.C.) îmbracă forma unor „răspunsuri” specifice, cum ar fi, spre exemplu: apli- 
carea unei sancţiuni penale (R.); aplicarea unei măsuri administrative în cursul 
executării pedepsei cu închisoarea (R»), aplicarea unei sancţiuni civile ori admi- 
nistrative cu caracter preventiv (R3). 


P.Ac. F.C. 
: SI 
/ 
P.Ac. = Politică anticriminală D, = Domeniul dreptului penal 
S.P.Ac. = Ştiinţa politicii anticriminale D, = Domeniul tratamentului delincvenţilor 
D.P.Ac. = Decizia de politică anticriminală  D; = Domeniul prevenirii criminalităţii 
F.C. = Fenomen criminal R,, R2, R3 = Răspunsuri specifice 


Pr.Ac = Practică anticriminală 


Fig. nr. 3 


1 A se vedea supra nr. 42. 

94. Conform explicațiilor anterioare, putem defini politica anticriminală ca 
fiind ansamblul strategiilor şi proiectelor concepute în scopul stăpânirii fenomenului 
criminal, precum şi sistemul mijloacelor juridice și empirice aplicate efectiv, de către 
stat, în acelaşi scop, în baza unor decizii de politică anticriminală. 

Definind în acest mod politica anticriminală, rezultă aproape de la sine 
legătura dintre aceasta şi criminologie. 

O primă relaţie se stabileşte la nivel teoretic, în sensul că rezultatele cercetării 
criminologice fundamentale ar trebui valorificate de ştiinţa politicii anticriminale. 

În plan practic, aşa cum deja s-a anticipat, criminologia aplicativă îşi propune 
evaluarea ştiinţifică a practicii anticriminale. Rezultatele obţinute ar trebui în 
mod normal să fie valorificate tot prin intermediul politicii anticriminale; această 
valorificare ar consta în final fie în corectarea mijloacelor (juridice ori empirice) 
care funcţionează deja, fie în crearea unora noi. 

Relaţia la care ne-am referit (între criminologie şi politica anticriminală) este 
în realitate doar parţial stabilită, deoarece, aşa cum s-a subliniat în literatura de 
specialitate: „În fapt, politica anticriminală se inspiră de o manieră insuficientă 
din învățămintele criminologiei”!. Vom reveni însă la acest aspect în subsecţiu- 
nea următoare, deoarece controlul fenomenului criminal, în ansamblu, este per- 
turbat de această lipsă de comunicare. 


$3. Controlul fenomenului criminal 


95. În noţiunea de control includem atât cunoaşterea fenomenului criminal, 
cât şi stăpânirea acestuia. 

Criminologia, politica anticriminală și dreptul penal ca principal instrument al 
celei din urmă ocupă un loc aparte în cadrul ştiinţelor criminale, prin contribuţia 
lor esenţială la asigurarea controlului asupra fenomenului criminal. Raporturile 
strânse existente între cele trei categorii de preocupări duc la formarea unui 
veritabil sistem de control. 

Structura acestui sistem de control se poate evidenția prin reunirea schemelor 
propuse anterior, într-o nouă reprezentare grafică (a se vedea fig. 4). 


' G. Picca, op. cit., p. 35. 

C. = Criminologie D, = Domeniul dreptului penal 
C.T.= Criminologie teoretică D, = Domeniul tratamentului delincvenţilor 
C.Ap. = Criminologie aplicativă D; = Domeniul prevenirii criminalităţii 
F.C. = Fenomen criminal S.P.Ac. = Ştiinţa politicii anticriminale 
I,, l2 = Circuite informaţionale D.P.Ac. = Decizia de politică anticriminală 
P.Ac. = Politică anticriminală R,, R2, R3 = Răspunsuri specifice 
Pr.Ac = Practică anticriminală T.C. = Traseu comun 

Fig. nr. 4 


Dinamica sistemului ar fi, în linii generale, următoarea: 

- într-un prim circuit (I]) criminologia teoretică (C.T.) ar analiza fenomenul 
criminal (F.C.), iar datele obţinute ar fi transmise ştiinţei politicii anticriminale 
(S.P.Ac.). Pe baza acestor date se vor elabora proiectele de strategie, ce vor fi 
transmise mai departe factorilor de decizie. Proiectele se vor transforma în decizii 
de politică anticriminală în zona corespunzătoare (D.P.Ac.). Punerea în aplicare a 
deciziilor se va face prin intermediul mijloacelor grupate în cele trei domenii (Di, 
D;, D3) ale zonei de practică anticriminală (Pr.Ac.) rezultând o serie de răspun- 
suri specifice (Ri, R2, R3), care acţionează asupra fenomenului criminal (F.C.) 
producând totdeauna un impact, fie pozitiv fie negativ. 

Într-un al doilea circuit (12), ce poate fi denumit circuit de corecție, intervine 
criminologia aplicativă (C.Ap.). Pe baza celor două surse de informare, aceasta va 
evalua practica anticriminală şi impactul acesteia asupra fenomenului criminal 
pentru a identifica soluţiile cele mai utile. Datele astfel obţinute vor fi retransmise 
în zona ştiinţei politicii anticriminale, pentru corectarea răspunsurilor iniţiale. 

Cele două circuite ar presupune un flux continuu şi o porţiune de traseu 
comun (T.C.), în sensul că datele cu privire la fenomenul criminal şi cele privind 
evaluarea practicii anticriminale trebuie să fie în permanenţă reînnoite şi respec- 
tiv reunite între ele, pentru găsirea celor mai bune strategii, care vor fi la rândul 
lor reevaluate, şi aşa mai departe. 

Această dinamică a sistemului de control al fenomenului criminal reprezintă o 
variantă ideală. 

În realitate apar o serie de disfuncţionalităţi, cum ar fi: precaritatea ori chiar 
lipsa rezultatelor în cercetarea criminologică; indiferența celor care elaborează 

strategiile sau proiectele legislative în domeniul penal faţă de rezultatele perti- 
nente ale cercetării criminologice, acolo unde acestea există, intervenţia unor 
criterii exclusiv politice (uneori pur electorale) în adoptarea deciziilor de politică 
penală; aplicarea greșită în practică a legislaţiei penale etc. 

De aceea, sistemul prezentat, precum şi dinamica acestuia, se referă mai mult 
la ceea ce ar trebui să fie decât la ceea ce este în realitate. 

Considerăm că, dincolo de imperfecţiunile inerente oricărui model, schema 
propusă permite clarificarea locului şi rolului criminologiei în sistemul ştiinţelor 
criminale, înlesnind totodată definirea acesteia ca ştiinţă. 


Secţiunea a 2-a. Definiţia criminologiei 


96. Dată fiind diversitatea punctelor de vedere exprimate în literatura de 
specialitate, găsirea unei definiţii optime reprezintă o întreprindere dificilă. 

Însă, după cum s-a subliniat pe bună dreptate în doctrină, multitudinea defini- 
țiilor date criminologiei nu se datorează atât „fanteziei” şi indisciplinei criminolo- 
gilor, cât complexităţii fenomenului criminal. 

Caracterul complex, şi prin aceasta dificil de analizat, al obiectului crimino- 
logiei, a impus încă de la debutul acesteia existenţa unor maniere diferite de 
abordare concretizate în diverse tipuri de definiţii. 


97. Tipuri de definiţii. O primă diferențiere are ca sursă principală perce- 
perea sau abordarea diferită a domeniului criminologiei. 

Din acest punct de vedere au existat două tendinţe diametral opuse: 

- pe de o parte, tendinţa de realizare a unor cercetări specializate, cu caracter 
etiologic: biologie criminală, sociologie criminală, psihologie criminală. 

- pe de altă parte, o tendinţă integratoare, de reunire a tuturor cercetărilor 
specializate sub umbrela unei ştiinţe unice, complexe. 

Aceste tendinţe s-au concretizat în două maniere de definire a criminologiei: 

a) definițiile de tip restrictiv — care, în principiu, au considerat criminologia 
drept o ştiinţă a cauzelor criminalităţii, străină de preocupări profilactice; 

b) definițiile de tip extensiv — care au prezentat criminologia drept o ştiinţă 
integratoare, preocupată atât de etiologia criminală, cât şi de aspectele preven- 
tiv-represive. 

A doua diferenţiere rezultă din abordarea diferită a obiectului criminologiei. 

În acest sens, primele cercetări criminologice se disting printr-o sciziune între 
definirea criminologiei ca ştiinţă a crimei, pe de o parte, şi ştiinţă a criminalului, 
de cealaltă parte?. 

Evoluţia teoriilor moderne cu privire la fenomenul criminal aduce cu sine noi 
divergențe în aprecierea asupra conţinutului cercetării criminologice. 


" R. Gassin, op. cit., p. 4. 
? A se vedea, pentru diferenţierile reţinute, R. Gassin, p. 4 şi urm. 


56 Manual de criminologie 


Astfel, pe lângă opoziţia tradiţională: ştiinţă a crimei, ştiinţă a criminalului, 
apare opoziţia între „ştiinţa factorilor” şi „ştiinţa proceselor”, precum şi opoziţia 
contemporană între criminologia trecerii la act şi criminologia reacției sociale!. 

Desigur, toate aceste deosebiri în planul abordării criminologiei s-au reflectat 
în maniera de definire a acesteia. 

Aprofundarea disputelor şi exemplificarea diferitelor maniere de definire, deşi 
ar oferi un tablou mai larg pentru o eventuală opţiune, depăşeşte economia pre- 
zentei lucrări. 

Ne vom limita la expunerea cu titlu exemplificativ a unor definiţii reţinute cu 
precădere în literatura de specialitate. 


98. Diferite definiţii (exemple). Una din primele definiţii şi, în acelaşi timp, 
una din cele mai des citate, aparține sociologului francez E. Durkheim, care 
priveşte criminologia drept o ştiinţă a crimei: „Constatăm existenţa unui anumit 
număr de acte ce prezintă toate acel caracter exterior, care le face ca, odată 
comise, să determine din partea societăţii o reacţie particulară, pe care o numim 
pedeapsă. Facem din aceste acte o grupă sui generis căreia îi impunem o rubrică 
comună: numim crimă orice act pedepsit şi facem din crimă astfel definită 
obiectul unei ştiinţe speciale, criminologia”?. 

Printre definițiile de tip extensiv este reprezentativă cea formulată de E. Ferri 
în lucrarea sa „Sociologie criminală”: „Studiul ştiinţific şi experimental al 
delincventului şi, prin urmare, al mijloacelor preventive şi represive care pot 
apăra societatea, iată sociologia criminală, ştiinţă unică şi complexă'”. (Ferri 
utilizează noţiunea de „sociologie criminală” cu sensul de „criminologie”). 

Concepţia integratoare a criminologului italian rezultă în mod explicit dacă 
adăugăm la această definiţie o altă remarcă pe care Ferri o face, şi anume: 
„Antropologia şi statistica penală, precum şi dreptul criminal şi penal nu sunt 
decât capitole diferite ale acestei ştiinţe”. 

Reţinem şi o definiţie pe care însuşi autorul ei o caracterizează drept inedită şi 
în care criminologia apare ca o „supra-ştiinţă” a omului: „Definim de o manieră 
inedită criminologia ca studiul complet şi integral al omului cu preocuparea 
constantă de a cunoaşte mai bine cauzele şi remediile activităţii sale antisociale. 
Este ştiinţa completă a omului”*. 

Unele definiţii, chiar dacă nu pot fi catalogate drept integratoare, au tendința de 
a se extinde asupra unor discipline „vecine”, cum ar fi victimologia. Iată o definiţie 
de acest gen: „Criminologia este știința care studiază fenomenul criminal, cauzele 
înfăptuirii crimei precum și mijloacele de a-i reduce amploarea, de a reacționa în 


privinţa făptuitorilor și de a înţelege victimizarea şi consecinţele ei”*. 


" A se vedea supra nr. 55. 

2 E. Durkheim, Les regles de la methode sociologique, P.U.F., Paris, 1956, p. 33. 

* E. Ferri, op. cit. p. 625. 

* Idem, p. 623. 

*M. Laignel-Levastine, V.V. Stanciu, Precis de criminologie, Ed. Payot, Paris, 1950, p. 14. 
*J. Gariepy, S. Rizkalla, Criminologie generale 2, Ed. Modulo, Quebec, 2002, p. 136. 

În prezent, doctrina criminologică este dominată de o viziune echilibrată în ce 
priveşte definiţia. Se rețin, de regulă, atât preocupările etiologice şi dinamice în 
raport cu fenomenul criminal, cât şi preocupările profilactice, evitându-se 
încălcarea domeniului altor discipline juridice ori nejuridice care au preocupări 
apropiate. În literatura de specialitate română regăsim această concepţie echili- 
brată în definirea criminologiei'. 


99. O posibilă definiţie. Având în vedere diversitatea de opinii la care ne-am 
referit mai sus, utilitatea unei definiţii constă de fapt în capacitatea acesteia de a 
se integra în contextul celorlalte explicaţii ce o însoțesc şi, pe cât posibil, de a 
sintetiza aceste explicaţii. 

Plecând de la această idee, considerăm că, în logica celor expuse până la acest 
punct, este posibilă şi utilă următoarea definiţie: Criminologia reprezintă ansam- 
blul cercetărilor cu caracter ştiinţific ce se ocupă, pe de o parte, cu studierea 
fenomenului criminal, urmărind cunoaşterea complexă a acestuia şi, pe de altă 
parte, cu evaluarea practicii anticriminale, în scopul optimizării acesteia. 


1 A se vedea, în acest sens: 4. Dincu, op. cit., p. 4; RM. Stănoiu, op. cit., p. 124. 


PARTEA A II-A 
CRIMINOLOGIA ETIOLOGICĂ. 
PRINCIPALELE TEORII CAUZALE 


Definiţia criminologiei etiologice 


100. Având în vedere totalitatea precizărilor anterioare, situarea etiologiei 
criminale în contextul mai larg al criminologiei nu mai reprezintă o problemă. 

Prin etiologie în general se înţelege ştiinţa cauzelor. Etiologia criminală este, 
înainte de toate, o modalitate specifică de cunoaştere în cadrul cercetării crimino- 
logice, prin care se vizează aflarea cauzelor, a condiţiilor ori a factorilor care 
determină sau favorizează fenomenul criminal, aşa după cum deja s-a anticipati. 
Problemele pe care încearcă să le soluţioneze etiologia criminală sunt cât se poate 
de fireşti. 

Un prim set de întrebări ce se pune este: De ce unii oameni comit crime, iar 
alţii nu? Există anumite cauze ori anumiţi factori care îi determină? Unde trebuie 
căutaţi acei factori? 

Pentru a se putea răspunde la acest set de întrebări, comportamentul criminal a 
fost în general privit ca un răspuns al personalităţii faţă de o situaţie determinată. 
În aceste condiţii „se poate situa etiologia crimei fie în personalitatea delincven- 
tului, fie în situaţia precriminală, fie în conjugarea celor două elemente”? 

Un al doilea set de întrebări ar fi De ce nu toţi criminalii comit aceleaşi 
crime? Există factori care favorizează un anumit gen de crime? Există diferențieri 
între criminali? 

Pentru a răspunde la aceste întrebări, au fost elaborate diferite clasificări ale 
factorilor, au fost realizate diverse tipologii ale criminalului. 

Datorită legitimităţii întrebărilor puse, etiologia criminală reprezintă o constantă 
în cercetarea criminologică. Deşi răspunsurile date nu s-au ridicat întotdeauna la 
nivelul aşteptărilor, acestea se constituie într-un ansamblu consistent şi oarecum 
coerent în cadrul criminologiei. 

În aceste condiţii, criminologia etiologică poate fi considerată drept o 
subramură distinctă, bine conturată în cadrul criminologiei teoretice. 


101. Astfel, se poate defini criminologia etiologică drept acea subramură a 
criminologiei teoretice, ce se ocupă cu studierea cauzelor, a condiţiilor sau a 
factorilor care determină ori favorizează fenomenul criminal. 


A se vedea cunoaşterea cauzală, supra nr. 54. 
? R. Gassin, op. cit. p. 410. 

Problematică 


102. Diversele reprezentări în legătură cu fenomenul criminal, care s-au 
succedat de-a lungul istoriei, ar putea fi regrupate în funcţie de cele trei etape 
care, în concepţia lui Auguste Comte, au marcat evoluţia umanităţii: era teolo- 
gică, cea metafizică şi cea pozitivistă!. 

Primei etape i-ar corespunde o viziune diabolică asupra crimei, specifică 
evului mediu. 

Celei de-a doua etape i-ar corespunde concepţia clasică, utilitaristă, izvorâtă 
din ideile lui C. Beccaria. 

În sfârşit, cea de-a treia etapă ar corespunde unor explicaţii ştiinţifice, dema- 
rate odată cu şcoala pozitivistă italiană şi continuate cu teoriile moderne asupra 
fenomenului criminal. 

Teoriile etiologice reprezintă explicaţii ştiinţifice şi s-ar înscrie deci în cea 
de-a treia etapă. Ele nu pot fi însă desprinse din contextul celorlalte explicaţii, 
mai ales dacă avem în vedere că etapizarea prezentată are un anumit grad de 
artificialitate, ca orice clasificare. 

În realitate, lucrurile sunt ceva mai complexe: o tendinţă de „diabolizare” va 
exista totdeauna, concepţia considerată metafizică este reluată astăzi de pe poziţii 
ştiinţifice (în latura ei utilitaristă), iar perioada pozitivistă, născută pe ruinele 
concepţiei clasice, a fost precedată de alte explicaţii care nu pot fi ignorate, chiar 
dacă suportul lor ştiinţific este destul de fragil. 

În aceste împrejurări, trecerea în revistă a teoriilor etiologice presupune: 
abordarea primelor explicaţii referitoare la fenomenul criminal, analiza concep- 
țiilor şcolii pozitiviste şi, în final, prezentarea teoriilor etiologice moderne. 


Plan 


103. Rezultă că această a doua parte va cuprinde următoarele capitole: 
1. Primele explicaţii cu privire la fenomenul criminal 
II. Pozitivismul italian 


III. Teoriile etiologice moderne 


1 Pinatel, Tratat, op. cit., p. 61. 


Capitolul 1 
Primele explicaţii cu privire la fenomenul criminal 


Problematică 


104. În domeniul ştiinţelor umane şi sociale este destul de dificil a trage o 
linie de demarcaţie care să separe foarte clar cunoaşterea comună de cunoaşterea 
ştiinţifică. 

Din considerente preponderent didactice se admite, în mod convenţional, că 
apariţia criminologiei coincide cu cercetările pozitiviste care au oferit primele 
explicaţii ştiinţifice cu privire la fenomenul criminal. 

Nu se poate face însă abstracţie de faptul că în „jocul dialectic” al cunoaşterii, 
antiteza pozitivistă se construieşte pe teza clasică, pe ideile lui Beccaria. Aceste 
idei pătrund astfel, cel puţin pe cale indirectă, în circuitul valoric al doctrinei 
criminologice. 

Nu se poate ignora nici faptul că, anterior ori în paralel cu ideile pozitiviste, au 
fost formulate şi alte explicaţii cu privire la fenomenul criminal. Principalele şcoli 
criminologice care au oferit aceste explicaţii nu pot fi nici ele excluse din „patri- 
moniul istoric” al criminologiei. 


Plan 


105. Acest capitol va cuprinde, prin urmare, două secţiuni: 
Secţiunea 1. Beccaria, precursor al gândirii criminologice 


Secţiunea a 2-a. Principalele „Şcoli” criminologice 


Secţiunea 1. Beccaria, precursor al gândirii criminologice 


106. Cesare Bonesana, marchiz de Beccaria (n. 15.03.1738 — m. 25.11.1794) 
este considerat pe drept cuvânt fondatorul dreptului penal modern. 

În același timp, el este un precursor al gândirii criminologice, deşi acest aspect 
al operei sale a fost mai puţin pus în evidenţă. 

Evaluată cantitativ, „moştenirea” beccariană se rezumă la o lucrare de 
dimensiuni reduse, ce conţine câteva idei (principii), pentru a căror enumerare 
degetele a două mâini sunt suficiente. 

Privită prin prisma calităţii, această „mică moştenire” prezintă şi astăzi un real 
interes, care nu este numai de ordin istoric. Acum, după mai bine de două secole 
şi jumătate de la apariţia lucrării, ideile lui Beccaria sunt încă actuale prin 
valoarea lor. 

Înainte de a puncta aceste idei şi de a arăta în ce constă actualitatea şi 
importanţa lor în raport cu gândirea criminologică, sunt necesare câteva repere 
asupra autorului şi operei, în conjunctura epocii. 


$1. „Despre delicte şi pedepse” — conjunctură 

107. În anul 1764 apărea la Milano lucrarea „Despre delicte şi pedepse”. 
Autorul, Cesare Beccaria, era la vremea respectivă un „ilustru necunoscut”, ce nu 
împlinise încă 27 de ani. 

Beccaria a ezitat mult înainte de a decide publicarea lucrării, fiindu-i teamă de o 
eventuală represiune împotriva sa. Pe deplin conştient de „erezia” ideilor sale şi 
neavând, conform propriei mărturisiri, vocaţie de martir”, autorul şi-a luat unele 
precauţii în chiar cuprinsul lucrării, evitând o „ciocnire” directă cu autoritatea 
bisericească şi strecurând aprecieri măgulitoare la adresa autorităţii regale. În plus, 
înaintea publicării, Beccaria şi-a asigurat protecţia unor persoane influente, pe care 
s-ar fi putut baza în cazul izbucnirii unui scandal. 

Contrar temerilor autorului şi în ciuda protestelor unor ecleziaşti, cartea a avut 
un succes imediat şi spectaculos, fiind în scurtă vreme tradusă în majoritatea 
limbilor europene. 

Ideile cuprinse în Tratat au declanşat transformări rapide şi radicale în siste- 
mele penale ale unor state europene”. 


' Noţiunea de delict este folosită de autor cu sensul general de infracţiune. 

? „Am vrut să apăr umanitatea fără a-i deveni un martir” — pasaj din răspunsul lui Beccaria la 
scrisoarea lui Moreller (Milano, mai 1766), Des Delits et des Peines, deuxieme edition, Guillaumin 
et Cie libraires, Paris, 1870, p. 245. 

* În 1772, Gustav al III-lea, regele Suediei, desfiinţează tortura, iar în 1776, Maria Tereza 
o desfiinţează, de asemenea, în unele provincii. În 1787, Iosif al II-lea promulgă un nou cod 
penal, în care nu mai figurează pedeapsa cu moartea, exceptând unele infracţiuni militare, iar 
în 1788, un nou cod de procedură penală care interzice tortura. (...) În Toscana, în 1786, 
marele duce Leopold desfiinţează pedeapsa cu moartea, tortura, confiscările şi dispune o 
reducere generală a pedepselor, realizând astfel pentru prima dată în legislaţie idealul umanitar 
al lui Beccaria. Ecaterina a II-a, care încercase zadarnic să-l atragă pe Beccaria la Petersburg, 
a întocmit o instrucţie pentru reforma codului penal, în care problemele fundamentale erau 
rezolvate în sensul și chiar în termenii folosiţi de Beccaria. În Franţa, o ordonanţă din 1780 
limitează aplicarea torturii şi proclamă necesitatea unei reforme penitenciare; o altă ordonanţă 
din 1788 anunţă o reformă generală a procedurii penale, iar până la realizarea ei desfiinţează 
complet tortura şi abrogă mai multe abuzuri” (V. Papadopol, Studiu introductiv la Despre 
infracţiuni şi pedepse, Ed. Ştiinţifică, Bucureşti, 1965, p. LXXXI). 

Mai mult, principiile umaniste formulate în cuprinsul Tratatului, în legătură cu 
drepturile şi libertăţile individuale, au stat la baza redactării unor articole impor- 
tante din „Declaraţia drepturilor omului şi cetățeanului” din 1789 (art. 7 şi art. 8). 


108. Acest succes rapid şi aproape universal a părut la vremea respectivă şi 
poate părea şi astăzi surprinzător având în vedere că, în comparaţie cu marile 
spirite ale epocii, Beccaria nu era nici un jurist „eminent” şi nici un filozof din 
categoria „titanilor”. 

Asemeni enciclopediştilor, Beccaria şi-a făcut studiile preuniversitare într-un 
colegiu iezuit. Ulterior a obţinut titlul de doctor în drept canonic şi drept roman, 
absolvind cursurile Universităţii din Pavia!. În ciuda acestui debut, Beccaria nu a 
urmat 0 carieră juridică. În ce priveşte pregătirea sa filozofică, Beccaria însuşi 
mărturiseşte, într-una din corespondenţele sale, că aceasta era sumară”. De fapt, 
ulterior publicării Tratatului, Beccaria pare să abandoneze atât studiile juridice, 
cât şi pe cele filozofice, sau în orice caz, nu a încercat să-şi construiască o carieră 
într-unul din aceste domenii. El a fost numit profesor de economie politică la 
Universitatea din Milano; chiar această numire s-a datorat, probabil, mai puţin 
pregătirii sale în domeniul economic şi mai mult faimei pe care o dobândise în 
urma publicării Tratatului. În plus, autorităţile austriece s-au temut, se pare, că în 
cele din urmă Beccaria va ceda la insistenţele Ecaterinei a II-a, care se străduia 
să-l atragă la Petersburg, iar oferta lor a avut rolul de a-l reţine la Milano. 

Deşi a mai publicat câteva lucrări în domeniul economiei, precum şi un studiu 
„despre natura stilului”, singura lucrare cu adevărat valoroasă a lui Beccaria a 
rămas Tratatul despre delicte şi pedepse. 

Această competenţă, îndoielnică în aparenţă, a născut în epocă unele suspi- 
ciuni în legătură cu paternitatea operei lui Beccaria, care a fost pusă fie pe seama 
enciclopediştilor francezi, fie pe seama iluministului milanez Pietro Verri, bun 
prieten de altfel cu Beccaria”. 


109. Poate părea paradoxal, dar, este probabil ca tocmai „sumara” pregătire filo- 
zofico-juridică, în combinaţie cu tinereţea lui Beccaria, să fi făcut posibilă apariţia 
unei lucrări care a bulversat efectiv cursul gândirii şi al practicii juridico-penale. 
Nefiind tentat să facă parada unei pregătiri savante, Beccaria a putut evita cercul 
vicios al argumentării filozofico-juridice; în acelaşi timp, „candoarea” specifică 
vârstei i-a permis să exprime cu „nonşalanță” idei care depăşesc cu mult spiritul 
epocii respective, reprezentând pentru minţile rutinate ale vremii adevărate erezii. 


" A se vedea A. Balaci, Prefaţă la Despre infracţiuni şi pedepse, op. cit. p. X. 

2 „Datez de cinci ani epoca conversiunii mele Ia filozofie şi o datorez lecturii lucrării «Scrisorile 
persane” (lucrare a lui Montesquieu apărută în anul 1721 — n.n.) — pasaj din răspunsul lui Beccaria 
la scrisoarea lui Morellet, op. cit., p. 246. 

* A se vedea A. Balaci, op. cit., p. XIII. 

În aceste împrejurări, Beccaria îşi prezintă ideile într-o formă clară şi directă, ceea 
ce a contribuit din plin la succesul Tratatului). 

La momentul apariţiei, reuşita lucrării a fost facilitată şi de diplomaţia de care 
autorul a dat dovadă, prin inserarea în lucrare a unor afirmaţii de genul: „Dacă 
am putut să cercetez liber adevărul, dacă m-am ridicat deasupra opiniilor 
comune, aceasta se datorează guvernării blânde şi luminate sub care am bucuria 
de a trăi. Marii regi şi prinți, care doresc fericirea oamenilor pe care îi guver- 
nează, sunt prietenii adevărului”?. 

Pe termen scurt, succesul Tratatului s-a datorat, în mare măsură, şi concepției 
„strategice” în care a fost elaborat: Beccaria demolează un întreg sistem 
juridico-penal, cu rădăcini adânci, iar, pe locul rămas gol, fixează doar câţiva 
„piloni”. El a fost conştient că, dacă ar fi oferit variante complete, acestea ar fi 
fost la rândul lor imperfecte, iar confruntarea ar fi fost deturnată spre criticarea 
acestora. Or, în momentul respectiv, obiectivul prioritar era desfiinţarea unui 
sistem perimat; construirea altuia nou reprezenta o întreprindere de durată, aşa 
după cum Beccaria a intuit-o, iar trecerea timpului a dovedit-o. 

Dar lucrarea lui Beccaria, după cum arătam, nu a avut doar un succes de 
moment. Pe termen lung, dincolo deci de diplomaţie, strategie ori alte elemente 
conjuncturale, ideile lui Beccaria au supravieţuit prin valoarea lor intrinsecă. 


$2. Principalele idei din Tratatul lui Beccaria 


110. Structura operei beccariene are la bază două coordonate: 

- desfiinţarea vechilor şabloane ale gândirii juridico-penale, total anacronice; 

- stabilirea principiilor de bază în vederea unei noi construcţii legislative în 
domeniul penal. 

Pe aceste două coordonate, principalele idei exprimate în Tratatul lui Beccaria 
ar putea fi sistematizate astfel: 


111. 1) Codificarea riguroasă a delictelor şi a pedepselor, necesitatea ela- 
borării unui corp de legi scrise, clare şi accesibile 

Pe lângă utilitatea unui Cod penal (corp de legi scrise), această primă idee 
promovează, în alți termeni, principiul legalității delictelor şi pedepselor. 

Deşi exprimat printr-un celebru adagiu latin: nu//um crimen, nulla poena sine 
lege, principiul legalităţii delictelor şi pedepselor nu este de origine romană. 
Dreptul roman şi legislaţiile antice ignorau, se pare, acest principiu. Prima expri- 
mare sistematică o regăsim în operele filozofilor secolului al XVIII-lea. Princi- 
piul îşi găseşte consacrarea în Constituţia Statelor Unite. Forma lui definitivă este 
stabilită prin Declaraţia drepturilor omului şi cetăţeanului din 27 august 1789 


' În acelaşi sens, a se vedea V. Papadopol, op. cit. p. LXXIX. 
? C. Beccaria, în introducerea la ediţia în limba franceză, op. cit., p. 2. 

(art. 8), care îi asigură universalitatea și perenitatea!. „Părintele” articolului 8 din 
Declaraţie este socotit a fi C. Beccaria. 

Meritul lui Beccaria constă nu atât în enunţarea principiului în sine?, cât în 
justificarea acestuia. Se conturează în discursul beccarian cele trei garanţii majore 
pe care principiul legalităţii le presupune: 

- cetăţeanul nu poate fi limitat în drepturile sale individuale decât prin voinţa 
legiuitorului, ca reprezentant al voinţei generale; 

- cetăţeanul trebuie să fie protejat împotriva abuzurilor puterii (este vorba atât 
de puterea executivă, cât şi de cea judecătorească — arbitrariul judecătorului); 

- cetăţeanul trebuie să cunoască ceea ce este permis şi ceea ce este interzis 
(înaintea pedepsei trebuie să existe avertismentul). 

Astfel, pe lângă faptul că acordă exclusiv legiuitorului dreptul de a stabili 
delictele şi pedepsele, Beccaria arată necesitatea ca legile să fie clare. Numai 
existenţa unor legi clare, neechivoce, pe de o parte, va stopa arbitrarul şi abuzu- 
rile magistraţilor, iar, pe de altă parte, va permite destinatarilor cunoaşterea nor- 
melor. În aceste împrejurări, legea penală devine utilă, permiţând manifestarea 


„liberului arbitru”. 


112. 2) Justificarea pedepsei prin caracterul ei retributiv, descurajant şi prin 
urmare util pentru conservarea ordinii sociale 

Consecvent ideii de liber arbitru, Beccaria susţine necesitatea existenţei unor 
pedepse proporţionale cu delictul; sancţiunea trebuie să apară ca o justă 
„răsplată” pentru fapta comisă: 

„Pentru ca pedepsirea să-şi producă efectul pe care trebuie să-l aşteptăm, 
ajunge ca răul pe care ea îl cauzează să depăşească binele pe care făptuitorul îl 


5 


obţine din crimă”. 


1 A se vedea, în acest sens, R. Merle, A. Vitu, Trait& de droit criminel, Ed. Cujas, Paris, 
1967, p. 105. 

* După ce justifică originea pedepselor şi dreptul de a pedepsi pe elementele contractului 
social, Beccaria adaugă: „Prima consecinţă a acestor principii este că legile singure pot fixa 
pedepsele pentru fiecare delict şi că dreptul de a face legi penale nu poate rezida decât în 
persoana legiuitorului, care reprezintă toată societatea unită printr-un contract social”, 
Beccaria, op. cit., p. 18. 

* Cu privire la raţiunile ce justifică principiul legalităţii, a se vedea R. Merle, A. Vitu, 
op. cit., p. 106. 

* Ideea existenţei „liberului arbitru” presupune că omul este în măsură a decide între o 
conduită sau alta, între un comportament conform legii penale ori contrar acesteia, în acest 
caz. În epocă, ideea nu era nouă. Beccaria îşi însuşeşte această idee şi o integrează într-un 
sistem explicativ coerent, punând-o în legătură cu principiul legalităţii: „Cu legi penale 
executate în litera lor, fiecare cetăţean poate cunoaşte exact inconvenientele unei acţiuni 
negative; ceea ce este util, deoarece această cunoaştere va putea să-l abată de la crimă”, 
Beccaria, op. cit., p. 24. 

* Idem, p. 91. 

In acelaşi timp, pedeapsa nu trebuie să urmărească o chinuire a vinovatului. 
Scopul ei trebuie să fie împiedicarea făptuitorului de a mai dăuna societăţii, 


ELI | 


precum şi „deturnarea concetăţenilor acestuia din calea crime!” . 


113. 3) Necesitatea aplicării unor pedepse moderate, dar sigure (certe) şi 
prompte 

Epoca în care apar ideile lui Beccaria se caracterizează prin existenţa unor 
pedepse barbare, greu de imaginat în prezent. Chinurile la care erau supuşi 
condamnaţii dovedeau o „fantezie” demnă de o cauză mai bună. Exemplul cel 
mai cunoscut şi probabil cel mai sugestiv referitor la cruzimea prin care se 
puneau în executare pedepsele în epocă este cel al lui Damiens, condamnat la 
moarte pentru încercarea de asasinare a Regelui Ludovic al XV-lea. Supliciul lui 
Damiens este consemnat în cele mai mici detalii în hotărârea de condamnare, cea 
ce dovedeşte că barbaria pedepselor se înscria în logica represivă legală, firească 
în epocă; chinuirea condamnatului nu era deci un capriciu al călăului”. 

Beccaria atrage atenţia că violenţa pedepselor este contagioasă şi determină 
creşterea violenţei în comportamentele individuale: „Ţările şi secolele în care supli- 
ciile cele mai înspăimântătoare au fost puse în practică, sunt, de asemenea cele 
unde s-au văzut crimele cele mai oribile. Acelaşi spirit de ferocitate care dicta legi 
de sânge legiuitorului, punea pumnalul în mâinile asasinului ori ale paricidului”*. 

Sălbăticia pedepselor este nu numai inumană, dar şi inutilă, deoarece nu 
rigoarea supliciului, ci certitudinea pedepsei poate exercita un rol preventiv. 
Beccaria a intuit foarte exact că perspectiva unor sancţiuni moderate, dar 
inevitabile, va face întotdeauna o impresie mai puternică decât „teama vagă a 
unui supliciu teribil, față de care se prezintă unele speranţe de impunitate”“ cum 
ar fi, spre exemplu, graţierea ori diferite imunităţi (azilul). 

De asemenea, pentru a fi eficientă, pedeapsa trebuie aplicată la scurt timp 
după comiterea faptei. 


114. 4) Desființarea pedepsei cu moartea 

Beccaria este primul care, într-o lucrare publicată“, pune sub semnul întrebării 
dreptul de a recurge la pedeapsa cu moartea, solicitând abolirea acesteia. 

Un prim argument este de natură moral-juridică, în sensul că această pedeapsă 
nu poate fi întemeiată pe niciun drept. Este adevărat că, în cadrul „contractului 


' 1dem, p. 89. 

2 s...şi pe un eşafod făcut acolo, i se va jupui pielea la piept, la braţe, la coapse şi la părţile 
grase ale picioarelor, ţinând în mâna dreaptă cuțitul cu care a comis zisul paricid, această 
mână va fi arsă cu foc de pucioasă şi, pe părţile unde va fi jupuit, se va arunca plumb topit, 
untdelemn fiert, răşină de terebentină arzătoare, ceară şi pucioasă topite împreună, şi apoi corpul 
lui va fi tras şi rupt de patru cai, iar membrele şi corpul mistuite în foc, reduse în cenuşă, şi 
cenuşa aruncată în vânt”. Extras din piesele originale ale procesului, cf. /. Tanoviceanu, Tratat 
de Drept şi Procedură penală, vol. III, ed. a II-a, Ed. Curierul Judiciar, București, 1926, p. 57. 

* Beccaria, op. cit. p. 90. 

* dem, p. 127. 

” F. Helie, comentariu pe marginea textului în Des Delits et des Peines, op. cit. p. 106. 

social”, omul cedează „mici porţiuni” din libertatea sa, unele drepturi, dar nu 
poate ceda dreptul la viaţă, aşa după cum nici el însuşi nu poate renunţa la viaţă 
prin sinucidere. 

Atât morala creştină, cât şi dreptul penal al epocii sancţionau suicidul. Or, din 
moment ce omul nu are dreptul să-şi curme singur viaţa, el nu poate nici să 
cedeze acest drept. Ar însemna să cedeze un drept care nu-i aparţine. Dincolo de 
acest argument abstract, Beccaria dovedeşte că pedeapsa cu moartea nu este nici 
necesară şi nici utilă. 

Cu privire la caracterul necesar, Beccaria admite totuşi existența a două 
excepţii, două ipoteze în care pedeapsa cu moartea ar putea fi socotită necesară: 
în perioada de anarhie şi dezordine, când o persoană prin reputaţia ei, chiar 
privată de libertate fiind, ar putea reprezenta un pericol pentru stat; când comi- 
terea de noi crime nu ar putea fi altfel împiedicată. Ambele ipoteze au un evident 
substrat politic, iar Beccaria face probabil aceste concesii mai mult din rațiuni 
„diplomatice” decât din pură convingere. 

Pentru a demonstra caracterul inutil al pedepsei cu moartea, autorul invocă 
„experienţa tuturor secolelor”, experienţă care dovedeşte faptul că niciodată 
„sceleraţii” n-au putut fi împiedicaţi să dăuneze, prin ameninţarea reprezentată de 
existenţa respectivei pedepse. 

Severitatea are un efect mai mic asupra spiritului uman decât durata pedepsei. 

„Spectacolul înspăimântător, dar momentan al morţii unui scelerat este pentru 
crimă o frână mai slabă decât lungul şi continuul exemplu al unui om privat de 


»l 


libertatea sa”. 


115. 5) Introducerea sistemului acuzatorial în procedura penală; necesitatea 
ca judecata şi probele să fie publice 

În secţiunea destinată „indiciilor delictului şi formelor de judecată”, Beccaria 
critică ierarhia probelor şi sugerează ca la baza aprecierii judecătorului să stea 
„intima convingere”. Or, o asemenea convingere nu poate fi formată decât pe 
baza unui proces public şi contradictoriu, adică de tip acuzatorial. Autorul se 
pronunţă împotriva procedurilor secrete şi a delaţiunii, care nu au nimic în comun 
cu spiritul de justiţie şi favorizează comiterea unor abuzuri. 

Beccaria critică, de asemenea, practica prin care se impune inculpatului pres- 
tarea unui jurământ. Acesta este şi inutil şi inuman, deoarece, în cazul în care 
există vinovăţie, presupune o contradicţie între două din „cele mai sfinte” datorii 
ale omului: cea faţă de instinctul de conservare, care îndeamnă la minciună, şi 
cea față de divinitate, care impune recunoaşterea adevărului. 


116. 6) Desființarea torturii ca procedeu de anchetă, ca mijloc de obţinere a 
probelor 

La vremea respectivă, aplicarea torturii se baza pe o tradiţie atât de veche şi 
pe nişte proceduri atât de riguroase, încât se integra în mod aproape „natural” în 


! Beccaria, op. cit., p. 97. 

sistemul de justiţie penală. În aceste împrejurări, aprecierile lui Beccaria cu 
privire la tortură şi cererea fermă a acestuia de a o interzice, păreau de-a dreptul 
surprinzătoare. 

În capitolul privitor la tortură sau „chestiune”, cum mai era denumită, se face 
o analiză a tuturor cazurilor în care aceasta era utilizată: recunoaşterea faptei în 
cauză; mărturisirea în legătură cu eventuale alte fapte în afară de cele pentru care 
făptuitorul era cercetat; indicarea eventualilor complici. 

Beccaria demască în mod virulent caracterul inuman al torturii, dar în acelaşi 
timp demonstrează inutilitatea, ineficienţa juridică a acesteia: „Tortura este 
deseori un mijloc sigur de a-l condamna pe inocentul slab şi de a-l achita pe 
sceleratul robust. Acesta este în mod obişnuit rezultatul teribil al acestei barbarii 


»l 


ce se consideră capabilă de a produce adevărul, acestui uzaj demn de canibali...” . 


117. 7) Necesitatea prevenirii delictelor 

Importanţa şi necesitatea prevenirii delictelor răzbate din întreaga lucrare, 
din modul în care Beccaria înţelege natura şi utilitatea pedepselor. 

În finalul cărții sale, Beccaria tratează, într-un paragraf separat „mijloacele de 
prevenire a crimelor” şi ajunge la concluzia că: „Merită mai mult a preveni 
crimele, decât a le pedepsi”?. 

Ideea nu era nouă; ea fusese formulată încă din antichitate, iniţial ca principiu 
medical, şi a fost reluată ulterior de filozofii iluminişti. Întâlnim această idee şi la 
Montesquieu;, a cărui operă Beccaria o cunoscuse şi apreciase. 

Meritul lui Beccaria constă şi de această dată, nu atât în enunţarea unui prin- 
cipiu, cât în justificarea acestuia, în inserarea lui într-un context unitar şi coerent. 
Astfel, ideea de prevenire apare ca o finalizare firească a tuturor concepţiilor 
exprimate de Beccaria în legătură cu natura şi rolul legii penale, cu natura şi rolul 
pedepsei. 


118. În stilul concis ce caracterizează întreaga lucrare, Beccaria sintetizează 
într-o frază de încheiere a Tratatului toate ideile de forță din cuprinsul acestuia: 
„Pentru ca o pedeapsă să nu constituie un act de violenţă împotriva cetăţeanului, ea 
trebuie să fie esențialmente publică, promptă, necesară, cea mai slabă dintre 
pedepsele aplicabile în circumstanţele date, proporțională cu delictul şi stabilită 
prin lege”. 


' Idem, p. 63. 

* Idem, p. 211. 

* „În aceste state (este vorba de statele moderne — n.n.), un bun legiuitor se va preocupa 
mai puţin să pedepsească crimele, decât să le prevină, se va strădui mai mult să formeze 
moravuri, decât să aplice suplicii” (Montesquieu, De Pesprit des lois, Ed. Librairie ch. 
Detagrave, Paris, 1901, cartea a şasea, cap. 1X). 

4 : 3 

Beccaria, op. cit., p. 224. 

$3. Actualitatea ideilor lui Beccaria 


119. În prezent, cel puţin la o primă vedere, ideile mai sus consemnate 
exprimă locuri comune, realităţi juridice incontestabile. La un examen mai atent, 
observăm că multe din ideile exprimate de Beccaria au rămas, cel puţin parţial, 
simple deziderate, de unde şi caracterul lor mereu actual. 


120. 1) Referitor la principiul legalităţii constatăm că, în prezent, acesta este 
prevăzut în Convenţiile internaţionale, în constituţiile majorităţii statelor, în 
codurile penale deci, problema pare rezolvată, cel puţin din punct de vedere 
teoretic, formal. Aşa după cum arătam însă, principiul legalităţii are, printre 
altele, menirea de a aduce o serie de garanţii cetăţeanului. 

În baza principiului legalităţii, în mod normal, doar organul legiuitor (parla- 
mentul) are dreptul să „îngrădească drepturile cetăţeanului” stabilind infracțiuni 
şi pedepse. În realitate, însă, există o pronunţată tendință a executivului de a se 
substitui puterii legislative. La noi, această tendință se exprimă prin utilizarea 
excesivă a ordonanţelor de urgenţă în materie penală. 

Principiul legalităţii ar trebui să garanteze şi faptul că destinatarul unei normei 
penale o cunoaşte şi o înţelege, pentru a o putea respecta. 

În prezent, sigur, nu se mai pun problemele pe care Beccaria le demasca: 
folosirea unor texte de lege anacronice, dispersate, de cele mai multe ori secrete 
Şi, oricum, scrise într-o limbă moartă (latina), necunoscută de cetăţeanul de rând. 

Necunoaşterea dispoziţiilor legale este însă şi în prezent o realitate ce are două 
surse majore: 

a) lipsa de claritate a unor incriminări al căror sens este de multe ori inacce- 
sibil specialiştilor, nu numai destinatarilor comuni; 

b) inflația legislativă în materie penală, care duce la o imposibilitate practică a 
cunoaşterii unor dispoziţii legale, împrejurare în care principiul nemo censetur 
ignorare legem devine o simplă declaraţie abstractă, lipsită de acoperire!. 

Clarificarea unor dispoziţii legale şi stoparea inflaţiei penale sunt două pro- 
bleme nerezolvate încă. Până atunci, însuşi principiul legalităţii este „infirm”. lată 
de ce, sub acest aspect, Beccaria este încă actual. 


121. 2) Punerea accentului pe caracterul retributiv şi descurajant al pedepselor 
a reprezentat o constantă a politicilor represive, în pofida unor modificări 
intervenite în legislaţiile penale, ca urmare a teoriilor şcolii pozitiviste. 

După o perioadă relativ scurtă de timp, perioadă în care s-a mizat pe carac- 
terul educativ al pedepselor, pe resocializarea infractorului, în prezent, o serie de 
teorii moderne reiau principiul utilitarist şi consideră pedeapsa drept o simplă 
barieră în calea unui criminal dotat cu un liber arbitru absolut. Problemele legate 


' În legătură cu inflaţia legislativă în materie penală şi lipsa de claritate a unor texte de lege, a 
se vedea V. Cioclei, Despre nevoia de echilibru în justiţia penală, în „Critica raţiunii penale — 
Studii de criminologie juridică şi drept penal”, Ed. C.H. Beck, Bucureşti, 2009, p. 3-13. 

de fundamentele şi rolul pedepsei cu consecinţele practice privind individuali- 
zarea sancţiunii penale continuă să preocupe cercetarea criminologică, doctrina şi 
practica penală. 


122. 3) Ineficienţa sporirii pedepselor, pe de-o parte, şi eficienţa certitudinii 
aplicării lor, pe de altă parte, au fost demonstrate de cercetări criminologice 
recente, confirmând intuiţiile lui Beccaria. „În stadiul actual al cunoştinţelor (...), 
teza lui Beccaria rezistă când se aplică la durata încarcerării. Rezultă că o creştere 
a certitudinii pedepselor cu închisoarea va avea mai mult efect decât o creştere 
proporţională a duratei acestora. Spre exemplu, oamenii vor fi mai intimidaţi de o 
probabilitate de 10% de a primi un an de închisoare, decât de o probabilitate de 
5% de a primi doi ani de închisoare”. Promptitudinea pedepsei este şi ea o 
problemă de mare actualitate. Art. 6 al Convenţiei europene a drepturilor omului 
prevede, printre altele, că orice persoană are dreptul la judecarea cauzei sale într- 
un termen rezonabil. „În materie penală, art. 6 parag. 1 recunoaște oricărei per- 
soane învinuite de săvârșirea unei infracţiuni dreptul de a obține, într-un termen 
rezonabil, o decizie definitivă cu privire la temeinicia şi legalitatea acuzaţiei ce i 
se aduce. Textul are în vedere necesitatea ca această persoană să nu rămână multă 
vreme, nejustificat, sub o astfel de acuzaţie”?. 


123. 4) În ciuda faptului că pedeapsa cu moartea a fost abrogată în statele 
europene, la nivel mondial dezbaterea cu privire la acest subiect rămâne şi astăzi 
deschisă, deoarece există încă multe state în care pedeapsa capitală se aplică. Mai 
mult, chiar şi în statele în care pedeapsa cu moartea a fost abrogată, periodic se 
repune în discuţie această problemă, existând voci care cer reintroducerea ei. 


124. 5) Din punct de vedere procedural persistă sciziunea între sistemul 
acuzatorial (anglo-american) şi cel inchizitorial sau mixt, specific Europei Con- 
tinentale. Acesta din urmă conţine încă faza urmăririi penale, care păstrează 
într-o anumită măsură un caracter secret (cu unele diferenţe de la un stat la altul). 
Există actualmente o tendinţă generală de „deschidere” a acestei faze a procesului 
penal, de conferire a unor drepturi suplimentare inculpatului şi apărătorului etc. 


125. 6) Tortura ca mijloc de anchetă, este incriminată în majoritatea siste- 
melor de drept contemporane. În Codul penal român, infracţiunea de tortură este 
prevăzută în articolul 282. Deoarece s-a apreciat că există pericolul ca diferite 
state să tolereze actele de tortură comise în anumite situaţii, chiar dacă propriile 
legislații incriminează astfel de fapte, s-a ajuns la încheierea unor convenții 
europene şi internaţionale, menite să asigure o protecţie în plus din acest punct de 
vedere [de exemplu: „Convenţia împotriva torturii şi a altor pedepse ori trata- 


' M. Cusson, Pourquoi punir?, Ed. Dalloz, 1987, p. 121. În acelaşi sens, de confirmare a 
intuiţiei lui Beccaria cu privire la certitudinea pedepselor, a se vedea şi R. Gassin, op. cit., 
p. 599. 

* C. Bîrsan, Convenţia europeană a drepturilor omului. Comentariu pe articole, ed. 2, 
Ed. C.H. Beck, Bucureşti, 2010, p. 527 (cu referire la cauza Manzoni c/Italie). 

mente cu cruzime inumane, ori degradante” (O.N.U. 1984) şi „Convenţia euro- 
peană pentru prevenirea torturii şi a pedepselor sau tratamentelor inumane ori 
degradante” (1987)]. În pofida tuturor reglementărilor interne și internaţionale în 
această materie, cazurile de tortură au continuat şi continuă să existe. Rapoartele 
diferitelor organizaţii şi organisme internaţionale sunt foarte clare în acest sens. 


126. 7) În sfârşit, prevenirea fenomenului criminal reprezintă astăzi o compo- 
nentă esenţială în cadrul politicilor anticriminale. Se efectuează studii şi cercetări, 
se elaborează tactici şi strategii preventive, pentru a căror punere în practică, în 
unele state, se investesc energii, dar şi sume considerabile. Chiar dacă, în prin- 
cipiu, importanţa prevenirii a fost înţeleasă și acceptată, la modul concret activi- 
tatea de prevenire reprezintă un proces continuu, de adaptare la fenomenul 
criminal și, din acest punct de vedere, este şi va rămâne de actualitate. 


$4. Dimensiunea criminologică 


127. În mod evident, opera lui Beccaria conţine idei filozofico-juridice cu un 
mare impact socio-legislativ şi de o mare longevitate. 

Rolul reformator al gândirii beccariene a fost deseori subliniat în doctrina 
penală, mai mult, s-a remarcat vocaţia universală a operei sale!. 

Deşi bazată esenţial pe intuiţie şi raționamente deductive, creaţia beccariană 
are şi o dimensiune criminologică incontestabilă. 

Din acest punct de vedere, aspectul cel mai evident este legat de accentuarea 
laturii preventive în raport cu cea represivă. 

Dincolo de acest aspect de ordin general, în cursul Tratatului regăsim germeni 
ai ideilor exprimate ulterior de: Ferri, Garofalo, Sutherland; sunt schiţate „marile 
capitole ale criminologiei psihologice contemporane”. 

În sfârşit, o remarcă specială merită unele intuiţii ale lui Beccaria, cum ar fi: 

- rolul certitudinii pedepsei în limitarea criminalităţii, aspect confirmat de 
cercetări recente riguroase“; 

- caracterul criminogen al unor practici şi instituţii juridice (spre exemplu 
rolul contagios al violenţei pedepselor), problemă reluată pe larg de criminologia 
reacției sociale. 


1 Încă de la primele cuvinte, Europa este cea pe care Beccaria o pune în scenă în prefața 
la Tratatul despre delicte şi pedepse (...). Cu alte cuvinte, Tratatul despre delicte şi pedepse 
avea de la origine vocaţie internaţională”. M. De/mas-Marty, Le rayonnement international de 
la pensce de Cesare Beccaria, R.S.C. nr. 1/1998, p. 253. 

2 J. Pinatel, Beccaria, precurseur de la Criminologie, A.I.C., 2* sem. 1964, p.40; autorul 
articolului se referă la câteva din ideile lui Beccaria cu privire la educaţie, arătând că se 
prefigurează prin acestea constatările lui Piaget în legătură cu „trecerea de la morala de 
constrângere la morala de autonomie şi cooperare” (p. 402). 

* A se vedea supra nr. 122. 

Secţiunea a 2-a. Principalele şcoli criminologice 


128. Principiile stabilite de C. Beccaria au stat la baza Școlii clasice a drep- 
tului penal, cea care a dominat ulterior, timp de un secol, gândirea şi practica 
juridico-penală. 

Valul de reforme legislative declanşat de şcoala clasică, a condus la amelio- 
rarea substanţială a tehnicilor juridice şi la o primă etapă de umanizare a justiţiei 
penale. 

În toată această perioadă însă, în ciuda reformelor penale, fenomenul criminal 
şi-a continuat ascensiunea. 

Dimensiunea socială a fenomenului criminal începe să fie percepută din ce în 
ce mai clar. Această „nouă” percepţie a atras după sine, inevitabil, o serie de 
întrebări care aveau nevoie de răspuns. 

Astfel, primele explicaţii cu privire la geneza fenomenului criminal apar către 
a doua jumătate a secolului al XIX-lea, în contextul unei intensificări a cercetării 
ştiinţifice în diferite domenii. 

Aceste prime explicaţii ale fenomenului criminal pot fi grupate în jurul unor 
Şcoli criminologice, în funcţie de factorii socotiți a fi determinanţi în raport cu 
fenomenul criminal, respectiv factorii: fizici, economici, sociali. 


$1. Şcoala geografică (sau cartografică) 


129. Reprezentanţii acestei şcoli au fost belgianul Quetelet şi francezul Guerry. 


130. Lambert Adolphe Jaques Quetelet (1796-1874), doctor în matematică, a 
fost directorul Observatorului astronomic din Bruxelles. 

Pe lângă matematică, fizică, astronomie şi meteorologie, Quetelet a fost preo- 
cupat de probleme de ordin social şi, implicit, de cele legate de fenomenul cri- 
minal, fapt ce rezultă încă din primele sale lucrări: „Cercetări cu privire la popu- 
laţie, naşteri, decese, închisori etc. în Regatul Ţărilor de Jos” (Bruxelles 1827) şi 
„Cercetări cu privire la tendinţa spre crimă la diferite vârste” (Bruxelles, 1832). 

Principala lucrare a lui Quetelet a fost: „Despre om şi dezvoltarea facultăţilor 
sale sau Eseu de fizică socială” (1835), unde sunt cuprinse, de altfel, şi cele mai 
importante constatări legate de fenomenul criminal. Această lucrare completată şi 
revizuită a fost republicată spre sfârşitul carierei lui Quetelet sub denumirea 
„Fizica socială sau Eseu cu privire la dezvoltarea facultăţilor omului” (1869). 

Quetelet aplică fenomenelor sociale metode împrumutate din fizică, realizând 
o ştiinţă a „omului mediu”, fizica socială. El consideră că la nivel social majori- 
tatea populaţiei constituie „centrul”, reprezentat prin „omul mediu”, iar la 
extreme se plasează indivizi cu o tendinţă foarte slabă sau dimpotrivă foarte 

puternică spre crimă!. Aceste tendinţe sunt analizate apoi prin raportare la unii 
factori sociali sau economici. 

Astfel, Quetelet accentuează importanța educaţiei morale, care prevalează 
asupra instrucției şcolare, din perspectiva prevenirii fenomenului criminal. Această 
opinie, contrară punctului de vedere comun, o vom regăsi ulterior exprimată de 
către Garofalo şi reluată de pe alte poziţii de către Freud. 

O altă „opinie separată” exprimată de către Quetelet este aceea potrivit căreia 
nu sărăcia generează criminalitate, ci mai degrabă „discrepanţa între posibilităţile 
materiale şi nevoile, aspiraţiile oamenilor'?. Regăsim aici „germeni” ai teoriei 
anomiei, schiţată ulterior de Durkheim şi formulată mult mai târziu de Merton. 


131. Andre-Michel Guerry (1802-1866), jurist de formaţie, a fost directorul 
departamentului de statistică penală de la Ministerul Justiţiei din Franţa. 

În anul 1829, Guerry publică un studiu referitor la relaţia dintre instrucţie şi 
criminalitate. Lucrarea sa: „Eseu asupra statisticii morale în Franţa” (1833) aduce o 
contribuţie importantă la dezvoltarea statisticilor criminale. O altă lucrare a lui 
Guerry, „Statistica morală a Angliei comparată cu Statistica morală a Franţei” a 
fost publicată în anul 1864. 

Foarte interesat de aspectul geografic, Guerry repartizează departamentele 
franceze în cinci regiuni, în cadrul cărora constată o regularitate remarcabilă în ce 
priveşte criminalitatea. Din această regularitate rezultă ideea că „precum feno- 
menele naturale, comportamentul uman este și el supus unor legi>. 

Asemănător lui Quetelet, dar contrar a ceea ce se credea în epocă, Guerry 
constată că nici sărăcia şi nici instrucţia şcolară nu au o influență directă asupra 
dinamicii criminalităţii. 

În general, Guerry rămâne prudent în comentariile sale. „EI se limitează la 
descriere, punând în evidenţă unele coincidenţe, dar fără a se aventura prea mult 


pe calea explicaţiilor”!. 


132. Cercetările ambilor reprezentanţi ai Şcolii geografice s-au bazat, în cea 
mai mare măsură, pe primele statistici criminale europene, respectiv cele 
realizate în Franţa între anii 1826-1830. 

În mod tradiţional, în doctrina criminologică se reţine că, din studierea 
datelor statistice franceze, cei doi cercetători au desprins următoarea concluzie: 
infracțiunile împotriva persoanelor predomină în regiunile sudice şi în timpul 
sezonului cald, iar infracțiunile patrimoniale predomină în regiunile nordice şi 


' În acest sens, a se vedea J. Van Kerckvoorde, Statistique criminelle et statistique morale 
ou XIX" siecle, în Histoire de la Criminologie frangaise, Ed. L'Harmattan, Paris, 1995, ch. XI, 
p. 260. 

* Idem, p. 261. 

* Idem, p. 256. 

* Idem, p. 257. 

în timpul sezonului rece. Această constatare a fost denumită: „Legea rermică a 
criminalităţii”. 

Şcoala geografică a avut numeroşi adepţi, mai ales în Franţa, până la elabo- 
rarea teoriei lombrosiene, după care a căzut în uitare. O încercare de revenire la 
această orientare a avut loc în Statele Unite, în anii '50 ai secolului al XX-lea?. 

Orientarea geografică poate fi supusă, fireşte, unor critici diverse. Nu se poate 
nega însă că studiul statistico-geografic a contribuit la naşterea unei criminologii 
ştiinţifice?. 


$2. Şcoala Iyoneză 


133. Alexandre Lacassagne (1843-1924), profesor de medicină legală la Univer- 
sitatea din Lyon, a fost principalul exponent al acestei şcoli. 

În urma unei confuzii ce s-a perpetuat de-a lungul timpului, orientarea 
criminologică născută în jurul profesorului Lacassagne este cunoscută în doctrină 
sub numele de „Şcoala mediului social”. 

Aparent, Lacassagne şi discipolii săi au pus accentul pe factorii sociali în 
stabilirea etiologiei criminale. 

După cum s-a remarcat în literatura de specialitate, teoria lui Lacassagne se 
poate rezuma în câteva aforisme care au rămas celebre. Seria acestora este dema- 
rată cu ocazia primului Congres de antropologie criminală, ce a avut loc în anul 
1885 la Roma şi este, ulterior, continuată cu fiecare prilej de polemică, la adresa 
pozitiviştilor italieni. 

Există patru asemenea aforisme care au fost reţinute de doctrină: 

a) „Orice act dăunător existenţei unei colectivităţi este o crimă”; 

b) „Orice crimă este un obstacol în calea progresului”; 

c) „Mediul social este «zeama» de cultură (Pouil/lon de culture) a crimina- 
lităţii, microbul este criminalul, un element care nu are importanță până în ziua în 
care găseşte «zeama» care îl face să fermenteze”; 

d) „Societăţile au criminalii pe care îi merită”*. 

134. Opiniile sus menţionate au reuşit să inducă în eroare majoritatea istoricilor 
criminologiei, care au făcut din Lacassagne „şeful” unei şcoli a „mediului social”, 
practic inexistentă. Dincolo de aforisme, preocupările reale ale lui Lacassagne şi 
ale colaboratorilor săi au fost îndreptate într-o direcţie cu totul opusă. 


" A se vedea R. Gassin, op. cit., p. 160. 

2 A se vedea J. Pinatel, Tratat, op.cit.,p. 63. 

* J. van Kerckvoorde, op. cit., p. 266. 

* H. Souchon, Alexandre Lacassagne et Ecole de Lyon, Reflexions sur les aphorismes et 
ce concept du „Milieu social”, R.S.C. nr. 2/1974, p. 538. 

Un studiu atent! a demonstrat că, în realitate, Lacassagne a fost şi a rămas 
toată viaţa sa un partizan al frenologiei lui Gall şi un admirator secret al lui 
Lombroso pentru criticarea căruia şi-a consacrat aproape întreaga energie. Se 
remarcă faptul că la intervale relativ scurte de timp, ulterior lui Lombroso, 
medicul lyonez publică studii pe aceleaşi teme abordate de colegul său italian: 
asupra tatuajului (1881); compararea criminalului cu omul primitiv (1882); 
studiul criminalului ca o specie de animal (1882). Rezultă că, de fapt, Lacassagne 
era el însuşi un partizan al determinismului biologic, iar nu „sociologul” despre 
care s-a vorbit întotdeauna. 

Concluzia studiului amintit este cât se poate de tranşantă şi contribuie la 
demascarea unui „mare fals” apărut în „mica istorie” a criminologiei: „Prima 
concluzie a acestui studiu este că, în mod evident, Lacassagne şi şcoala sa au 
insistat frecvent asupra rolului mediului social, deşi ei împărtăşeau, în realitate, 
aceleaşi credinţe în ereditatea crimei ca mulţi dintre colegii lor italieni, pentru că 
aceasta servea în mod clar o strategie de valorizare, de distincţie. Expresia şcoala 
franceză (sau Iyoneză după unele texte) a mediului social, pe care ei înşişi au 
impus-o, era o denumire de luptă, o justificare, o revendicare ce nu avea sens 
decât în măsura în care permitea demarcarea de un adversar proclamat”?. 

În aceste împrejurări, singurul rol pe care istoria criminologiei îl poate atribui 
şcolii lyoneze este acela de sparring-pariner al pozitivismului. Altfel spus, 
meritul școlii Ilyoneze se rezumă la polemica întreţinută cu reprezentanţii poziti- 
vismului italian, ceea ce a favorizat circulaţia ideilor criminologice. 

Intuind parcă această ironie a destinului, la moartea lui Lombroso, Lacassagne 
abandonează orgoliile şi publică un articol elogios la adresa rivalului său. 


$3. Școala socialistă 


135. Explicaţiile fenomenului criminal reunite în jurul şcolii socialiste au ca 
fundament opiniile formulate de Marx (1818-1883) şi Engels (1820-1895). 

Potrivit concepţiei marxiste, criminalitatea depinde de condiţiile economice, 
în sensul că inegalitatea economică generează criminalitatea. Cum însă inega- 
litatea economică este considerată o însuşire proprie regimului capitalist, rezultă 
că însuşi capitalismul naşte criminalitatea. 

După cum s-a subliniat în doctrină, relaţia între factorii economici şi feno- 
menul criminal are la origine studii valabile: „În Belgia, Ducpetiaux, inspector 
general al închisorilor şi aşezămintelor de binefacere, arată influenţa sărăciei din 
perioada 1845-1847 şi 1856-1857 asupra criminalităţii în Flandra. Influenţa 
crizelor economice şi a anilor de penurie asupra criminalităţii este subliniată în 


1 L. Mucchielli, Heredit€ et Milieu social, le faux antagonisme franco-italien, la place de 
PEcole de Lacassagne dans histoire de la criminologie, în Histoire de la Criminologie 
frangaise, op. cit., p. 189 şi urm. 

* Idem, p. 203. 


78 Manual de criminologie 


Franţa de Dupuy, mai ales în materia delincvenţei feminine. Legoyt, studiind efec- 
tul creşterii preţului la produse agricole de bază (de exemplu, grâu) asupra întregii 
criminalităţi, recunoaşte că atentatele contra proprietăţii cresc mai sensibil în 
această împrejurare, decât atentatele contra persoanelor. Bery reia acest studiu 


ol 


pentru Germania începând cu 1882 şi confirmă concluziile lui Legoyt” . 


136. Din considerente ideologice, şcoala socialistă prezintă o variantă extremă, 
transformând aceste explicaţii parţiale în explicaţii cu caracter general, valabile 
pentru fenomenul criminal în ansamblu. Se comite astfel o eroare de ordin 
ştiinţific, sesizată chiar în epocă de Garofalo. Acesta, apelând atât la procedee 
polemice, cât şi la argumente ştiinţifice, reuşeşte să desființeze teoriile socialiste. 

Astfel, el arată că dacă fenomenul criminal ar fi o expresie a inegalităţilor 
economice, nu ar trebui să avem atâţia proletari şi ţărani victime ale unor 
infracţiuni şi nu ar trebui ca reprezentanţii claselor înstărite să se regăsească atât 
de des printre infractori. 

Referitor la studiile ce au constatat o creştere a criminalității patrimoniale 
proporţional cu creşterea preţurilor la unele produse agricole, Garofalo demons- 
trează, pe baza datelor statistice, că de fapt are loc o mutație în structura fenome- 
nului criminal, care rămâne constant în valoare absolută. El arată că în perioadele 
de criză numărul infracţiunilor contra persoanelor scade; dimpotrivă, în perioa- 
dele de belşug material, caracterizate prin scăderea preţurilor, scade şi numărul 
infracțiunilor patrimoniale, dar creşte numărul celor contra persoanei: „Aceste 
cifre dovedesc că oscilaţiile în echilibrul economic, întotdeauna instabil prin 
natura sa, nu reprezintă adevărata cauză a criminalităţii, ci doar forma sub care 


x22 


aceasta se manifestă 


137. În ciuda argumentelor de ordin ştiinţific ce s-au formulat împotriva sa, 
orientarea şcolii socialiste s-a perpetuat de-a lungul timpului, bucurându-se de un 
sprijin de ordin politic. În perioada contemporană, această orientare se transfor- 
mase într-o adevărată „nouă criminologie”, denumită marxistă, în cadrul căreia se 
puteau deosebi două tipuri de explicaţii: 

- pe de o parte, explicaţiile aparţinând specialiştilor din ţările comuniste, care 
vedeau în criminalitate fie o expresie a „moştenirii” capitaliste, fie un „accident” 
individual; 

- pe de altă parte, explicaţiile aparţinând criminologilor din unele ţări neco- 
muniste, unde se putea susţine în continuare varianta potrivit căreia criminalitatea 
este o expresie a luptei de clasă, iar criminalul este victima capitalismului bazat 
pe exploatarea omului de către om. 

În ambele variante explicative, criminologia marxistă considera în mod utopic 
că „înaintarea pe calea comunismului” va duce în mod inevitabil la dispariția 
fenomenului criminal. 


'J. Pinatel, Tratat, op. cit., p. 63. 
2R Garofalo, La criminologie, cinquieme âdition, F. Alcan, Paris, 1905, p. 178. 

Dispariţia sistemului comunist a antrenat pierderea celui mai important suport 
al criminologiei marxiste, cel ideologic. 


$4. Şcoala interpsihologică 


138. Fondatorul acestei orientări a fost criminologul francez Gabriel Tarde 
(1843-1904)!, cel care a pus bazele psihosociologiei şi ale criminologiei franceze. 

Principalele lucrări ale lui Tarde au fost: „Criminalitatea comparată” (1886) şi 
„Legile imitaţiei” (1890). 

În construirea propriilor explicaţii, criminologul francez porneşte de la o 
critică obiectivă a teoriei lombrosiene, precum şi de la o analiză pertinentă a 
datelor statistice. 

Tarde urmăreşte evoluţia criminalității de-a lungul celei de-a doua jumătăţi a 
secolului al XIX-lea şi constată o creştere a acesteia, în cifră absolută, de proporţii 
îngrijorătoare. El atrage atenţia asupra unor „capcane” pe care statistica le poate 
aşterne în calea observatorului neavizat sau care pot fi speculate în scop politic. 

Astfel, Tarde a observat o scădere a numărului de crime, în timp ce delictele 
crescuseră de trei ori. În această situaţie, s-ar fi putut afirma că există motive de 
satisfacţie din moment ce infracțiunile mai grave (crimele) au scăzut ca număr. 
Autorul arată însă că această scădere este doar aparentă, pentru că, în realitate, 
numărul crimelor (violuri, omoruri etc.) a crescut. Deformarea realităţii prin 
cifrele statistice apărea ca urmare a mai multor fenomene, printre care ponderea 
cea mai mare o avea corecţionalizarea, adică trecerea unui număr de fapte din 
categoria crimelor în cea a delictelor. Era vorba atât de o corecţionalizare legală 
(prin modificarea legislaţiei în sensul arătat), dar mai ales de una ilegală, 
respectiv omiterea cu bună ştiinţă pe parcursul procesului penal a unor cir- 
cumstanţe ale unor fapte, care deveneau, prin omisiunea respectivă, delicte. 

Raţiunile corecţionalizării ilegale erau legate în primul rând de evitarea 
curților cu juraţi, dar şi de tendinţa de „cosmetizare” a realităţii. 


139. În cursul acestei analize statistice, Tarde pune în discuţie problema pro- 
gresului social şi cea a moralității, care pot contribui la explicarea fenomenului 
criminal. Cu această ocazie, autorul îşi exprimă opinia privind rolul imifației în 
formarea comportamentului criminal: 

„Atunci când, dimpotrivă, apare imoralitatea, ea este aceea care frapează 
privirile şi străluceşte imitativ (s.n.) în mediul său, şi acesta este momentul în 
care ea se naşte (din punct de vedere social). 


1 „Născut la Sarlat, magistrat de carieră, chemat în fruntea serviciului de statistici al 
Ministerului de Justiţie (francez — n.n.), fondator împreună cu Lacassagne al Arhivelor de 
antropologie criminală, Gabriel Tarde este, înainte de toate şi mai ales, un criminolog care, pe 
parcurs, a realizat o operă de sociolog, de psiholog şi de filozof”, J. Pinatel, Traits de Droit 
penal et Criminologie, Tome III, Ed. Dalloz, Paris, 1975, p. 102. 


80 Manual de criminologie 


Realitatea socială prin excelenţă, în fapt, este aparenţa, aşa cum forţa socială 
prin excelenţă este imitarea (s.n.) sub toate formele ei în sens activ şi pasiv; 
ardoarea crescândă a prozelitismului şi a apetitului surescitat al asimilării”". 

Urmând logica celor afirmate, G. Tarde consideră că un delict este nu numai 
„un rău” în sine ci, în acelaşi timp, o sursă probabilă a „unor rele” noi; de aceea, 
sensul revelaţiilor statistice ar trebui agravat, iar nu diminuat. 

„lată de ce, creşterea numerică a oamenilor loviți de o condamnare este şi mai 
înfricoşătoare decât pare. Căci cu cât numărul acestora creşte cu atât el tinde să 
crească şi mai mult, după cum o arată progresia lor neîntreruptă; şi cu cât ei sunt 
mai numeroşi şi sunt lăsaţi să se adune, cu atât mai mult ei vor fi tentaţi să se co- 
pieze unul pe celălalt, în loc de a recepta exemplul oamenilor cinstiţi, aşa cum o 
dovedeşte proporția mereu în creştere a recidiviştilor printre condamnaţi”?. 

După cum se poate remarca şi din pasajele citate, teoria lui Tarde se fondează 
pe constatarea potrivit căreia raporturile interumane sunt guvernate de un fapt 
social fundamental: imizația. 

În această logică, explicarea fenomenului criminal are la bază „ideea esenţială” 
că fiecare individ „se comportă potrivit cutumelor acceptate de către mediul său” 


şi, în consecință, comportamentul criminal este şi el un comportament imitat. 


140. O lămurire se impune şi în legătură cu denumirea şcolii: „interpsiho- 
logică”. Aceasta derivă din faptul că Tarde consideră că sociologia nu este decât 
o interpsihologie, atâta timp cât nu avem de a face (în sociologie) decât cu 
raporturi interindividuale. 

Ideile lui G. Tarde cu privire la rolul imifației în geneza criminalităţii sunt 
reluate ulterior în cuprinsul altor explicaţii de natură socială. Astfel, spre exem- 
plu, „procesul de învăţare”, ce va sta la baza teoriei asociaţiilor diferenţiate 
elaborate de Sutherland, va include, printre alte mecanisme, şi pe cel al imitaţiei. 

Privită ca teorie socială cu caracter general, construcţia lui Tarde este 
criticabilă. 

Fundamentarea vieţii sociale pe un „instinct mimetic” este combătută în 
psihologia modernă, unde imitaţia este admisă, în principal, doar în sensul de 
„voinţă de imitare”, ceea ce presupune o iniţiativă individuală: 

„Ceea ce am putea denumi sofismul sau, în orice caz, capcana construcţiei 
dialectice a lui Tarde, este perpetua aplicare a unei concepţii total mecanice 
despre imitație, la fapte care sunt, în realitate, de ordinul opțiunii personale şi 


chiar al libertăţii”. 


G. Tarde, La criminalite comparee, Ed. Felix Alcan, Paris, 1886, p. 82. 

” Idem, p. 82. 

* R. Gassin, op. cit., p. 162. 

1J. Pinatel, Tratat, op. cit., p. 67. 

* A se vedea infa nr. 187. 

*M Pradines, Traite de Psychologie Gencrale, P.U.F., Paris, 1986, Tome II, „Le genie 
humain: ses oeuvres”, p. 558. 

Cu toate acestea, rolul important al imitaţiei în cadrul comportamentului uman 
este subliniat şi în psihologia contemporană. 

Teoriile psihologice moderne consideră comportamentul ca fiind esenţial- 
mente o funcţie de relaţie. În cadrul acestei funcţii relaţionale, factorul dinamic 
este reprezentat de motivaţie!, iar în procesul motivaţional imitaţia joacă un rol ce 
nu poate fi neglijat. 

După cum s-a remarcat, „imitaţia socială şi identificarea cu celălalt este 
utilizată, de către tineri, ca o strategie în urmărirea propriei dezvoltări”?. 

Pe cale de consecinţă, în cazul existenţei unor modele criminale, imitaţia 
poate contribui la dezvoltarea altor comportamente, echivalente ale modelelor 
respective. Într-un asemenea context explicativ, iată că teoria lui G. Tarde este 
departe de a-şi fi pierdut din actualitate. 


$5. Şcoala sociologică 


141. Principalul reprezentant al acestei şcoli este socotit a fi sociologul 
francez Emile Durkheim (1858-1917). Principalele lucrări ale lui Durkheim, în 
care sunt cuprinse şi unele idei importante pentru gândirea criminologică, au fost, 
în ordinea apariţiei: „Despre diviziunea muncii sociale” (1893); „Regulile 
metodei sociologice” (1894); „Suicidul” (1897); precum şi studiul numit „Două 
legi ale evoluţiei penale” (1900). 

Fiind considerat unul din fondatorii sociologiei, Durkheim se remarcă prin 
aceea că reduce faptele morale la fapte sociale, pe care le consideră independente 
de conştiinţa individuală. 

Deşi nu s-a ocupat în mod nemijlocit de criminologie, Durkheim este printre 
primii care au definit-o, iar concluziile sale în legătură cu fenomenul criminal nu 
pot fi neglijate. 

Originalitatea opiniilor lui Durkheim constă în faptul că el consideră crima 
drept un fenomen de normalitate socială. El pleacă de la constatarea că nu 
există şi nu a existat societate care să nu cunoască fenomenul criminal: „Peste 
tot şi totdeauna au existat oameni care s-au comportat de o aşa manieră, încât 
au atras asupra lor represiunea penală”. 

Constatarea potrivit căreia crima este un element inerent oricărei societăți 
duce la următoarele consecinţe: 

1) din moment ce crima este un fenomen „normal”, ea nu provine din cauze 
excepţionale, ci din structura însăşi a culturii căreia îi aparţine; 


' În acest sens, J. Nuttin, Theorie de la motivation humaine — Du besoin au projet d'action, 
3* ed., P.U.F., Paris, 1991, p. 15. 

* Idem, p. 298 şi, în acelaşi sens, p. 170. 

* E. Durkheim, Les regles de la methode sociologique, P.U.F., Paris, 1963, p. 65. 

2) deoarece criminalitatea este rezultanta marilor curente colective ale socie- 
tății, existenţa şi raporturile sale cu ansamblul structurii sociale prezintă un carac- 
ter de permanență; cele două evoluează (variază) împreună; 

3) criminalitatea trebuie să fie înţeleasă şi analizată nu prin ea însăşi, ci 
totdeauna relativ la o cultură determinată în timp şi spaţiul. 


142. În explicarea criminalităţii, E. Durkheim introduce şi termenul de anomie 
(din grecescul a nomos: fără lege) pe care îl înţelege în sensul de „slăbire a rolului 
normelor sociale”. Această stare apare ca urmare a tendinţelor crescânde ale 
individului spre satisfacerea unor idealuri de confort material şi prestigiu social”. 

Imposibilitatea realizării pe cale legală a idealurilor propuse de individ (şi 
unanim acceptate în societăţile industrializate) poate duce la încălcarea normei. 

Explicaţiile durkheimiene cu privire la faptele şi mecanismele sociale au repre- 
zentat repere importante pentru sociologie, în general, dar şi pentru criminologia 
sociologică. Conceptul de „anomie” utilizat de Durkheim este reluat ulterior de 
sociologul american R.K. Merton şi utilizat în explicarea fenomenului criminal. 


'J. Pinatel, Tratat, op. cit., p. 64. 
? În sensul celor arătate, a se vedea R. Gassin, op. cit., p. 163. 


Capitolul II 
Pozitivismul italian 


Problematică 


143. Pozitivismul italian sau şcoala pozitivistă, cum este adeseori denumită în 
literatura de specialitate, reprezintă o etapă esenţială în istoria criminologiei, 
nucleul gândirii criminologice. 

Această afirmaţie nu se bazează doar pe faptul că, în mod tradiţional şi 
oarecum formal, se recunoaşte criminologiei statutul de ştiinţă abia începând cu 
cercetările pozitiviste. Dincolo de această recunoaştere formală, avem în vedere, 
pe de-o parte, faptul că şcoala italiană a reuşit să concentreze şi să exprime în 
mod sintetic, pe baze ştiinţifice, toate „căutările” anterioare şi contemporane ei, 
în legătură cu fenomenul criminal. Pe de altă parte, gândirea pozitivistă repre- 
zintă punctul de plecare al teoriilor etiologice moderne, care nu pot face 
abstracţie de realizările ei. 

Forţa gândirii pozitiviste, privită în ansamblu, rezidă însă în faptul că princi- 
palii ei exponenţi: Lombroso, Garofalo şi Ferri au oferit, fiecare în parte, un ade- 
vărat univers de explicaţii în legătură cu fenomenul criminal. 

Rezultă că abordarea pozitivismul italian presupune a marca rădăcinile 
acestuia, a trece în revistă ideile principalilor exponenţi şi, în final, a fixa unele 
puncte comune care au constituit ulterior rampa de lansare a teoriilor moderne. 


Plan 


144. Prezentul capitol va cuprinde aşadar următoarele secţiuni: 
Secţiunea 1. Premisele pozitivismului italian 

Secţiunea a 2-a. Cesare Lombroso — teoria anormalităţii biologice 
Secţiunea a 3-a. Raffaele Garofalo — teoria anormalităţii morale 
Secţiunea a 4-a. Enrico Ferri — teoria anormalităţii bio-psiho-sociale 


Secţiunea a 5-a. Caracteristicile pozitivismului italian 

Secţiunea 1. Premisele pozitivismului italian 


145. 1) Oprimă împrejurare ce a favorizat apariţia pozitivismului o reprezintă 
semieşecul şcolii clasice a dreptului penal, respectiv neputinţa acesteia de a 
propune soluţii valabile, pentru limitarea fenomenului criminal. 

În acest context, gândirea pozitivistă apare ca o continuare, dar şi ca o replică 
la şcoala clasică. Raporturile dintre cele două orientări sunt foarte exact sinte- 
tizate de E. Ferri în partea introductivă a Sociologiei criminale. 

Potrivit opiniei lui Ferri, şcoala clasică şi-a propus şi a obţinut, în planul 
practic, o diminuare a pedepselor, iar în planul teoretic, studiul abstract al crimei, 
considerată ca o entitate juridică. La rândul ei, şcoala pozitivistă şi-a propus, în 
plan practic, diminuarea delictelor (aflate în continuă creştere), iar în plan teo- 
retic, tocmai pentru a putea atinge obiectivul practic, şi-a propus „studierea com- 
pletă a delictului, nu ca abstracţie juridică, ci ca acţiune umană, ca fapt natural şi 
social; în consecinţă, ea întreprinde studierea nu numai a delictului în sine, ca 
raport juridic, dar, de asemenea şi înainte de toate, a aceluia care comite acest 
delict, adică delincventul””. 


146. 2) A doua premisă importantă a reprezentat-o dezvoltarea cercetării ştiin- 
țifice în general şi, în particular, aplicarea metodei inducției pozitive, o caracte- 
ristică pentru secolul al XIX-lea. Ferri remarca, de altfel, că şcoala pozitivistă 
reprezintă, după cum şi numele o arată, „una din aplicaţiile atât de numeroase şi 
fecunde ale metodei pozitive în studiul faptelor sociale”?. 

În aceeaşi ordine de idei, se cuvine a aminti și influenţa considerabilă pe care 
doctrina evoluționistă a exercitat-o asupra ideilor pozitiviştilor italieni. Rezul- 
tatele cercetărilor ştiinţifice întreprinse de Charles Darwin (1809-1882) şi opera 
fundamentală a acestuia: „Despre originea speciilor pe calea selecţiei naturale” 
(1859) au fost cunoscute şi valorificate de Lombroso, Garofalo şi Ferri. 

O menţiune particulară trebuie făcută în legătură cu unele cercetări în dome- 
niul frenologiei şi psihiatriei, realizate în prima jumătate a secolului al XIX-lea. 
Ne referim în primul rând la studiile realizate de Gall şi respectiv Morel, care au 
influenţat în mod direct şi decisiv cercetările lui Lombroso, dar şi pe cele ale 
celorlalți reprezentanţi ai pozitivismului. 


147. Franz Joseph Gall (1758-1828) a studiat medicina la Strasbourg şi Viena, 
fiind preocupat în principal de problemele legate de anatomia creierului. 

Între anii 1810-1819 apar cele patru volume ale celei mai importante dintre 
lucrările sale: „Anatomia şi fiziologia sistemului nervos în general şi a creierului 
în particular”. 


" E. Ferri, op. cit., p. 20. 
* Ibidem. 

Gall formulează o teorie a tendinţelor umane potrivit căreia comportamentul 
omului este reglat prin „jocul” unor tendinţe (sau facultăţi) care îşi găsesc fiecare 
„condiţia materială de posibilitate” într-o porţiune a cortexului cerebral!. Porţi- 
unea este proeminentă dacă tendinţa este dezvoltată şi, respectiv, atrofiată dacă 
tendinţa este redusă, rezultând o adevărată „cartografie corticală”. 

Admiţând că oasele bolţii craniene se mulează deasupra cortexului, în aşa fel 
încât acolo unde cortexul este dezvoltat se constituie o proeminenţă osoasă, iar 
acolo unde cortexul este atrofiat se formează o adâncitură, rezultă că printr-o 
simplă palpare exterioară a craniului se poate observa gradul de dezvoltare al 
fiecărei tendinţe; această tehnică a fost denumită de Gall „cranioscopie”?. 

Potrivit afirmațiilor lui Gall ar exista, în principiu, trei zone care ar putea inte- 
resa fenomenul criminal şi care ar putea fi sondate printr-o „cranioscopie abilă”: 

Prima se situează în spatele canalului auditiv extern şi corespunde instinctului 
de apărare, spiritului combativ, de unde ar putea rezulta o violență medie 
(agresiuni corporale). 

Cea de-a doua se plasează deasupra canalului auditiv şi ar corespunde unor 
tendinţe distructive, de unde o înclinaţie spre violență extremă (omor). 

Cea de-a treia se situează în partea mijlocie a arcului frontal, la nivelul arcadei 
sprâncenoase şi corespunde instinctului de proprietate; dacă această tendință este 
exagerată pot exista predispoziţii spre infracţiuni patrimoniale (spre exemplu, 
furt). 

În acord cu aceste constatări, Gall credea că prin cranioscopie s-ar putea 
aduce un ajutor substanţial bunului mers al justiţiei penale, fără însă a i se 
substitui“. 

Gall are meritul de a fi fost primul susţinător al ideii de „localizare”, idee care 
a fost reluată ulterior de numeroşi savanți, dând naştere unor polemici aprinse. În 
detaliu, se poate afirma că teoria sa este eronată: „Astăzi, datorită în principal 
unor studii detaliate ale cortexului maimuţei macac şi unor date asupra creierului 
uman, ştim că Jocalizarea există până la un anumit punct. În acelaşi timp, 
deoarece pentru cele mai multe activităţi mentale este necesar ca numeroase zone 
corticale să lucreze în colaborare, ideea de localizare nu poate fi sistematizată şi 


împinsă până la ultimele ei consecinţe”. 


! „Stratul extern al creierului, care reprezintă aproximativ 40% din greutatea acestuia și care 
este compus din aproximativ 15 milioane de neuroni (vezi substanța cenușie). Este partea din 
creier direct legata de percepţie, memorie, capacități mentale şi intelect, şi responsabilă de 
inițierea activităţii voluntare. Are conexiuni, directe sau indirecte, cu toate zonele corpului” 
(Dicţionar medical disponibil la: htzps:/Aww.pefarm.ro/dictionar.php?id=cortex9%20cerebral). 

* G. Lanteri-Laura, Phrenologie et criminologie au dâbut du XIX*"* siecle. Les idees de 
F.J. Gall, în Histoire de la criminologie frangaise, op. cit., p. 23. 

* Idem, p. 25. 

* Fr. Crick, L"Hypothâse Stupefiante — A la recherche scientifique de l'âme, Ed. Plon, 
1994, p. 125. 

Cu toate acestea, fără a ignora conexiunea și colaborarea între zonele corti- 
cale, cercetări recente în domeniul neuroștiințelor au putut stabili pe baze expe- 
rimentale o corespondenţă între activitatea anumitor zone cerebrale şi un anumit 
tip de comportament, chiar în condiţii normale, nepatologice!. Corespondența 
este mai evidentă şi are legătură cu manifestări antisociale în situaţia în care, 
anumite zone corticale (şi nu altele) sunt afectate patologic. Astfel, s-a constatat 
că „75% dintre pacienţii cu demență a lobului temporal frontal dau dovadă de 
comportamente care încalcă normele sociale (...)?. 

În contextul în care, după cum s-a văzut, intuiţiile lui Gall sunt încă de o 
actualitate incontestabilă, nu este de mirare că, la sfârşitul secolului XIX, acestea 
au influențat puternic cercetările pozitiviștilor italieni, în special pe cele ale lui 


Cesare Lombroso. 


148. Benedict August Morel (1809-1873), de formaţie medic psihiatru, şi-a 
desfăşurat activitatea într-un azil public, unde a efectuat numeroase cercetări, 
concretizate într-o vastă lucrare: „Tratat privind degenerescenţele fizice, inte- 
lectuale şi morale ale speciei umane” (1857). 

Morel concepe degenerescenţa ca pe o maladie ereditară, maladie ce are drept 
efect o deviere a individului de la tipul normal. El tratează, de asemenea, pe larg, 
problema nebuniei morale („folie morale”), termen pe care îl preia de la un autor 
englez, James Cowles Prichard (1786-1848), care publicase în 1842 o lucrare 
intitulată: „Despre diferitele forme ale bolii în relaţie cu jurisprudenţa” („On the 
Different Forms of Insanity in relation to Jurisprudence”) unde folosea termenul 
„moral insanity'”. Morel abordează problema nebuniei morale prin prisma 
interesului său particular pentru medicina legală. El propune asocierea „nebunilor 
morali” la marea categorie a „nebuniilor” ereditare, pe care el o stabilise. 

În sfârşit, Morel face o clasificare a maladiilor mentale, arătând care sunt cele 
predispuse la crimă“. 


149. 3) Cea de-a treia premisă generală a pozitivismului este reprezentată de 
explicaţiile anterioare ori contemporane cu privire la fenomenul criminal, grupate 
în Şcolile criminologice: cartografică, Iyoneză etc. 

Explicaţiile formulate în cuprinsul şcolilor amintite au constituit puncte de 
reper importante pentru cercetătorii italieni. Aceştia au cunoscut şi valorificat 
toate celelalte constatări referitoare la fenomenul criminal, fie preluând unele 
aspecte, fie criticându-le pe altele. 


1 A se vedea în acest sens, D. Eagleman. Incognito. Vieţile secrete ale creierului, 
Ed. Humanitas, 2017, p. 149. 

* Idem p. 195. 

* J-C. Cofin, La Folie Morale — figure pathologique et entite miracle des hypothâses 
psyichiatriques au XIX"* si&cle, în „Histoire...”, op. cit., p.91. 

* Idem, p. 95. 

5 A se vedea supra nr. 129. 

Polemica dintre Lacassagne ori Tarde, pe de-o parte, şi Lombroso ori Ferri, de 
cealaltă parte, spre exemplu, nu a putut avea decât un rol constructiv în evoluţia 
ideilor despre fenomenul criminal. 


Secţiunea a 2-a. Cesare Lombroso (1835-1909). 
Teoria anormalităţii biologice 


150. Lombroso s-a născut la 6 noiembrie 1835 la Viena, într-o familie relativ 
numeroasă, el fiind cel de-al şaselea copil. Şi-a efectuat studiile de medicină la 
facultăţile din Padova, Viena şi Pavia, iar din anul 1859 a început să lucreze ca 
medic militar. 

În anul 1864 i se încredinţează cursul de psihiatrie la Universitatea din Pavia 
şi devine, în acelaşi timp, director al unui azil de alienaţi. 

În anul 1876 ocupă postul de profesor de medicină legală la Torino. În acelaşi 
an publică o mică lucrare, „L'Uomo delinquente” („Omul criminal”), care în 
scurt timp îl face celebrul. 

În decursul anilor, Lombroso a adus importante completări studiului iniţial, 
care se transformă în cele din urmă într-o lucrare de proporţii. Aceasta a fost 
republicată în numeroase ediţii şi tradusă în toate limbile de circulaţie mondială. 

Pe lângă „Omul criminal”, operă care l-a consacrat, Lombroso a mai publicat 
numeroase alte studii şi lucrări importante, cum ar fi: „Antropologia criminală şi 
recentele ei progrese” sau „Omul de geniu”. C. Lombroso a avut o contribuţie 
substanţială la extinderea cercetărilor criminologice şi la formarea criminologiei 
ca ştiinţă. Sub influenţa ideilor sale are loc, în anul 1885 la Roma, primul 
Congres Internaţional de Antropologie criminală, ce a fost considerat drept actul 
de identitate al ştiinţei criminologice. Lombroso a murit la 18 octombrie 1909, 
după ce cunoscuse atât gloria, cât şi eşecul, opera sa fiind pe rând admirată şi 
contestată, încă din timpul vieţii sale. 

Premisele apariţiei operei lombrosiene coincid cu cele ale pozitivismului în 
general. Ca surse directe de inspiraţie se citează de obicei: „Tratatul de 
fizionomie” al lui Della Porta, publicat în anul 1640, unde se subliniază existența 
unor raporturi între caracterul individului şi fizionomia acestuia; studiile de 
frenologie ale lui Gall şi cele de psihiatrie ale lui More?. 


ŞI. Etapele teoriei anormalităţii biologice 


151. Opera lui Lombroso a fost prezentată de multe ori superficial, uneori 
chiar tendenţios, caricatural. Aceste prezentări deformate au avut ca sursă atât 


1 J. Pinatel, Tratat, op. cit.,p. 173. 
2 A se vedea supra nr. 147 şi nr. 148. 

reaua credință, cât şi ignoranţa unor autori care „s-au pretins calificaţi să-l judece 
pe Lombroso fără a-i citi opera”!. 

Dincolo de interpretările tendenţioase ori superficiale, au existat şi opinii 
avizate care, însă, au prezentat incomplet gândirea lombrosiană, reducând-o la 
formule de genul: „Teoria omului criminal”, „Teoria criminalului născut”, 
„Teoria atavismului criminal” etc., ceea ce corespunde doar fazei de debut a cer- 
cetărilor savantului italian. 

În realitate, concepțiile lui Lombroso au evoluat odată cu rezultatele cerce- 
tărilor sale. 

Vom încerca să retrasăm, în linii generale această evoluţie, în speranţa redării 
unei imagini cât mai corecte asupra gândirii lombrosiene, deşi este evident că 
opera lui Lombroso este atât de vastă şi complexă, încât orice încercare de siste- 
matizare este inevitabil incompletă. 


152. La originea cercetărilor lombrosiene a stat descoperirea, la craniul unui 
criminal, în zona occipitală medie, a unei adâncituri (fosetă) accentuate, trăsătură 
ce se regăsea la unele cranii primitive. Această descoperire i-a sugerat lui 
Lombroso ipoteza atavismului, adică oprirea în dezvoltare pe lanţul filogenetic 
(filogenia sau filogeneza reprezentând procesul evoluţiei formelor organice ori a 
unui grup de animale sau plante în cursul dezvoltării istorice a lumii vii). 

Pentru verificarea acestei ipoteze, Lombroso a efectuat numeroase cercetări, 
ajungând la studierea a 383 de cranii, după cum afirmă în primul volum al 
„Omului criminal'*. 

Recurgând la un sistem complex şi riguros de măsurători, Lombroso a reuşit 
să distingă unele trăsături craniene ce se regăseau într-o proporţie sporită la 
infractori, aşa zisele stigmate ale omului criminal: sinusurile frontale foarte pro- 
nunţate, pomeţii şi fălcile voluminoase, orbitele mari şi depărtate, asimetria feţei 
şi a deschiderilor nazale, apendice lemurian al fălcilor“. 

Concluziile cu privire la stigmatele craniene, şi în special la foseta occipitală, 
au fost confirmate în epocă de cercetările altor antropologi, pe cranii de nebuni şi 
antropomorfe”. Urmărind ideea atavismului, Lombroso a studiat organismele 


ML. Lavastine, V.V. Stanciu, op. cit. p. 120. 

? Conform opiniilor evoluționiste, ontogeneza (procesul de dezvoltare individuală de la 
stadiu de embrion la stadiul adult) repetă filogeneza (dezvoltarea vieţii pe pământ). 

3 A se vedea C. Lombroso, L'homme criminel (deuxi&me edition francaise, traduite sur la 
cinquieme âdition italienne), Ed. Felix Alcan, Paris, 1895, vol. I, partea a II-a, capitolul I, 
„Examenul a 383 de cranii de criminali”. După cum rezultă din explicaţiile la titlul capitolului, 
C. Lombroso se referă atât la cranii studiate de el personal, cât şi la rezultatele obţinute de alţi 
cercetători în studiul unor cranii. 

* C. Lombroso, L'anthropologie criminelle et ces râcents progres (deuxieme edition, revue 
et augmentse avec 13 figures dans le texte), Ed. Felix Alcan, Paris, 1891, p. 10. 

5 „Marselli (Archive de Psihiatrie 1890) tocmai a găsit această fosetă la 14% din 200 de 
nebuni. Studiind 70 de cranii de antropomorfe, el a găsit-o constant la semnopiteci şi la cino- 
morfe; cu câteva absenţe la ilobate, aceasta lipsea aproape totdeauna la antropomorfele 

inferioare, omul sălbatic şi copilul (în care vedea un mic primitiv). El a cercetat, 
de asemenea, unele anomalii ale creierului, ale scheletului şi ale unor organe 
interne (inimă, ficat). 

Extinzând cercetările la criminali în viaţă, Lombroso îi studiază atât din punct 
de vedere anatomic, cât şi fiziologic. O constatare interesantă pe care o face este 
în legătură cu gradul scăzut de percepţie a durerii (analgezia), care îl apropie şi ea 
pe criminal de omul sălbatic. Un lucru mai puţin amintit în doctrină este faptul că 
Lombroso a efectuat nu numai studii anatomo-fiziologice, dar s-a ocupat şi de 
unele aspecte socio-culturale: tatuaj, jargon, alcoolism, credinţă şi practică 
religioasă!, literatura criminalilor etc. 

Din toate aceste cercetări întreprinse, Lombroso a reţinut, în mod obiectiv, 
aspectele care îi confirmau caracterul atavic al criminalului. 


153. O a doua fază a studiilor lombrosiene se referă la unele malformații 
morfo-funcţionale de natură degenerativă; cercetările s-au axat în special asupra 
componentei psihice. Lombroso se ocupă de „nebunia morală” care fusese tratată 
de Morel drept o maladie ereditară degenerativă?. 

Bazându-se pe propriile studii, dar şi pe cercetările unor psihiatri renumiţi în 
epocă, Lombroso stabileşte existența unor analogii între „nebunul moral” şi 
„criminalul născut”, mai cu seamă sub aspectul simțului moral”. 

Examinarea „criminalului nebun” scoate şi ea la iveală existenţa acelorași 
stigmate ca în cazul criminalului născut, stigmate ce sunt explicate de această 
dată pe baza degenerescenței”. 


154. În sfârşit, într-o ultimă etapă, Lombroso se concentrează asupra studierii 
epilepsiei, pe care o consideră, alături de atavism, un factor-cheie în etiologia 
criminală. Mai mult, el vede în epilepsie o punte de legătură între omul criminal, 
criminalul nebun şi nebunul moral, considerând epilepsia atăt drept „una din 


, , , AL 3 7 
psihozele cele mai atavice”*, cât şi „nucleul tuturor degenerescenţelor”". 


superioare: cimpanzeu 0 din 3; gorilă 1 din 3, urangutan 1 din 30, ceea ce confirmă importanţa 
atavistică a acestei fosete”. C. Lombroso, L'antropologie criminelle..., op. cit., p. 43. 

1 „.mulţi criminali îşi construiesc o religie senzuală şi adaptabilă, totdeauna în avantajul 
lor, care face din Dumnezeu al păcii şi al justiţiei o specie de tutore binevoitor, un complice al 
acţiunilor lor criminale”. C. Lombroso, L'homme criminel, op. cit., vol. I, p. 439. 

? A se vedea supra nr. 148. 

* A se vedea C. Lombroso, L'homme criminel, op. cit., vol. II, p. 28. 

* Idem, p. 256. 

5 „Criminalitatea este deci un fenomen atavistic care este provocat de cauze morbide, a căror 
manifestare fundamentală este epilepsia. Este foarte adevărat, criminalitatea poate fi provocată şi 
de alte maladii (isterie, alcoolism, paralizie, vesanie, frenastenie etc.), dar epilepsia este aceea 
care îi dă, prin frecvenţa răului, prin gravitatea sa, baza cea mai întinsă. Ubi major adest minor 
cessat”. C. Lombroso, L'homme criminel, op. cit., vol. II, p. 120. 

SIdem, p. 117. 

7 1dem, p. 256. 

155. După cum rezultă din cele de mai sus, şi aşa cum preciza şi B. di Tullio 
într-una din puţinele sistematizării convenabile, explicaţiile teoriei lui Lombroso 
parcurg trei etape, cărora le corespund trei ipoteze: 

1) într-o primă etapă, cercetările au pus accentul pe natura atavică a crimina- 
lului, această ipoteză a atavismului se bazează pe existenţa fosetei occipitale şi a 
celorlalte stigmate, care au generat doctrina criminalului născut; 

2) a doua etapă este consacrată de Lombroso studierii raportului dintre 
degenerescenţă şi fenomenul criminal, ipoteza existenţei unui asemenea raport ia 
în calcul numeroasele anomalii morfologice şi funcţionale de natură degene- 
rativă, ce au fost sesizate în cursul studiilor efectuate pe criminali; în această 
etapă eforturile au fost concentrate în direcţia cercetării nebuniei morale; 

3) cea de a treia etapă corespunde cercetărilor privind diferitele forme de 
epilepsie şi legătura acesteia cu fenomenul criminal; ipoteza prin care crima este 
privită ca o formă de epilepsie se întemeiază pe supoziţia că, în cazul anumitor 
persoane, impulsurile violente şi irezistibile spre crimă sunt echivalentul convul- 
siilor epileptice; acest aspect a rezultat din ultimele cercetări efectuate de 
Lombroso asupra criminalilor. 

Cum însă pentru Lombroso caracterele degenerative se regăsesc, fie în trăsă- 
turile atavice, fie în cele epileptice, etiologia criminală se poate rezuma la aceste 
din urmă două trăsături. 

Astfel, se poate formula concluzia că, în teoria lombrosiană, fenomenul crimi- 
nal este determinat de o anormalitate biologică bazată pe atavism organic şi 
psihic şi pe o patologie epileprică. 


$2. Importanţa operei lombrosiene 


A 


156. Fireşte că „omul criminal”, în sensul de tip universal valabil, nu există. 
Însuşi Lombroso a exclus această idee?. Este adevărat, de asemenea, că teoria 
lombrosiană cu privire la etiologia crimei nu poate constitui o explicaţie cu 
caracter general valabil. 


157. Importanţa operei lombrosiene depăşeşte însă problema unei tipologii ori 
a unei teorii criminologice. Din această perspectivă se pot reţine, cel puţin, urmă- 
toarele aspecte: 

1) Teoria lombrosiană a reprezentat punctul de plecare în construirea teoriilor 
psiho-biologice moderne. 

2) Lombroso a realizat primele studii cu adevărat ştiinţifice asupra infracto- 
rilor. După cum s-a remarcat, pe bună dreptate, în doctrină, „el a fost primul care 


1 A se vedea, în acest sens, B. di Tullio, op. cit., p. 31-32. 
* C. Lombroso, L”anthropologie criminelle..., op. cit. p. 12. 

a făcut ca studiul criminalului să treacă de la faza metafizică la studiul ştiinţific. 
EI s-a aplecat cu răbdare şi geniu asupra realităţii”; 

3) Cercetările lombrosiene au declanşat numeroase alte investigaţii ştiinţifice 
cu privire la fenomenul criminal. Atât explicaţiile de natură biologică, venite ca o 
„reacţie prin simpatie”, cât şi explicaţiile de natură socio-morală, apărute ca o 
„reacţie contrară”, datorează foarte mult „provocării lombrosiene”; 

4) Analiza minuțioasă a trăsăturilor criminalului a făcut ca Lombroso să fie 
considerat un precursor al biotipologiei?; 

5) Dincolo de imaginea emblematică, dar incompletă, a „omului criminal”, 
opera lombrosiană conţine constatări deosebit de utile şi încă actuale, cum ar fi, 
spre exemplu: cele referitoare la infractorii bolnavi mintal”, la alcoolism, la 
structura organizaţiilor criminale; 

6) În sfârşit, contribuţia fundamentală a lui Lombroso la dezvoltarea gândirii 
criminologice constă în negarea ideii de liber arbitru şi, implicit, a celei de răs- 
pundere morală, ca temei al represiunii. Paradoxal, creatorul „omului criminal” a 
fost în realitate descoperitorul „criminalului OM” o ființă neputincioasă în fața 
unui „destin biologic” ostil. 

În cuvântul rostit la cel de-al VI-lea Congres de Antropologie criminală 
(1906), Lombroso cuprinde în câteva propoziţii, formulate cu modestie şi simpli- 
tate, ideea esenţială a întregii sale opere, respectiv existența unui determinism 
biologic la originea crimei: „Vechiul proverb: «Nu este nimic nou sub soare» se 
potriveşte foarte bine antropologiei criminale, căci concluziile ei cele mai impor- 
tante, chiar acelea care par cele mai paradoxale, au fost ghicite cu multe secole în 
urmă de către savanţi, ele se aflau pe buzele oamenilor. Noi ştim că încă din 
timpurile vechi se remarcase că oamenii vicioşi sau criminalii au riduri anormale, 
asimetria chipului şi corpului, stângăcie, strabism. Şi nu fără emoție, putem citi în 
Hamlet: «Există unii oameni care poartă încă de la naştere câteva triste stigmate 
de care nu sunt responsabili, deoarece nu au avut alegerea propriei origini»”*. 

În pofida criticilor numeroase ce i-au fost aduse, Cesare Lombroso reprezintă o 
figură marcantă a gândirii criminologice. Opera lui a influenţat în aşa măsură cri- 


"ML. Levastine, V.V. Stanciu, op. cit., p. 7. 

? Trebuie să-l considerăm pe Lombroso nu numai ca fondator al Antropologiei criminale, 
dar, de asemenea, ca precursor al biotipologiei. În fapt, el a confirmat, cu un lux de detalii și cu o 
documentare savantă, intuiţia lui Goethe: „ceea ce este înăuntru este și în afară”, deci unitatea 
caracterelor fizice şi psihice” (M.L. Levastine, V.V. Stanciu, op. cit., p. 121). 

* „Trebuie să amintim extrema actualitate a numeroaselor aspecte ale gândirii lui Lombroso 
referitor la atitudinea societăţii faţă de delincvenţii anormali pentru care închisoarea este o injus- 
tiţie, iar libertatea un pericol, şi de care ne ocupăm rău, prin măsuri insuficiente, care violează, în 
acelaşi timp, morala şi securitatea”. G. Canepa, Perspectives de contradiction et d'innovation 
dans la pensce de Cesare Lombroso, R.S.C. nr. 2/1977, p. 551 (autorul articolului îl citează la 
rândul său pe L. Ferrio, Antologia lombrosiana, Ed. Pavese, Paris, 1962). 

pă i Lombroso, Discours d'ouverture du VI-e congr&s d'anthropologie criminelle, 1906, 
A.I.C., 2" sem./1967, p. 557. 

minologia, încât se poate afirma pe bună dreptate că: „...până şi erorile sale au fost 
fecunde prin reacţiile, discursurile și investigaţiile noi pe care le-au antrenat”. 
Cercetările actuale în domeniul neuroștiințelor” aduc o nouă perspectivă asupra 
funcţionării creierului și demonstrează legătura directă, intuită de Lombroso, între 
unele anomalii cerebrale și comportamentul criminal. O tumoare apărută sub 
talamus şi care a pus presiune pe amigdală (o structură a creierului ce are legătură 
cu agresivitatea) a putut transforma un om normal într-un ucigaş în masă. O 
tumoare masivă în cortexul prefrontal a putut genera interesul pentru pornografie 
infantilă, unei persoane care anterior bolii a avut un comportament cât se poate de 
normal (la care a revenit, de altfiel, după extirparea tumorii). Demenţa lobului 
temporal frontal poate conduce la manifestări infracţionale diverse, printre care 
cleptomania” (nevoia compulsivă a subiectului de a fura obiecte de care nu are 
nevoie), etc. Aceleași cercetări din domeniul neuroştiințelor exprimă serioase 
rezerve cu privire la posibilitatea existenței liberului arbitru şi repun în discuţie 
noţiunea de vinovăţie“, la fel cum Lombroso punea în discuţie ideea de responsabili- 
tate morală, în lipsa liberului arbitru. În acest context se poate afirma, cel puţin, că 
unele dintre ipotezele emise de Lombroso se află în continuare în atenția cerce- 
tătorilor, fireşte, la un alt nivel științific şi cu instrumente” infinit mai performante. 


Secţiunea a 3-a. Raffaele Garofalo (1851-1934). 
Teoria anormalităţii morale 


158. Baronul R. Garofalo a fost magistrat de carieră, îndeplinind funcţia de 
Preşedinte de Cameră la Curtea de Apel din Napoli. 

Principala lucrare a lui Garofalo, „Criminologie”, a fost publicată pentru 
prima dată în anul 1885. Ulterior, lucrarea a fost revizuită şi completată, fiind 
publicată, succesiv, în mai multe ediţii, şi tradusă în diferite limbi: franceză, 
engleză, spaniolă, turcă etc. 

Istoria criminologiei reţine numele lui Garofalo în special datorită titlului pe 
care acesta l-a ales pentru lucrarea sa şi care ulterior a înlocuit denumirea de 


' M. Ancel, Le centenaire de luomo dilinquente (Expozeu introductiv), R.S.C. 


nr. 1/1977, p. 288. 

* „Mintea umană şi funcţionarea creierului fac obiectul unei categorii aparte de științe, 
numite generic neuroștiințe. Dintre acestea, cele mai importante sunt neurobiologia, psihobio- 
logia, neuropsihologia, psihofiziologia (...) Mai nou, se dezvoltă subdomeniul neuroștiințelor 
cognitive, care își propun integrarea psihologiei cognitive cu psihofiziologia sau psihobiologia. Iar 
lumea științifică este de acord că vorbim, de fapt, de un domeniu care se pretează unei abordări 
interdisciplinare, patologia sistemului nervos fiind combinată cu psihologia cognitivă, cu neuro- 
evoluționismul sau cu genetica” (hrps://stiintasitehnica.com/corp-minte/neurostiinte/). 

* În sensul celor de mai sus a se vedea D. Eagleman, op. cit., p. 190-195. 

* În sensul celor de mai sus a se vedea Idem p. 201-220 

antropologie criminală!. Dar Criminologia datorează lui Garofalo mai mult decât 
propria denumire. 

În lucrarea sa fundamentală, Garofalo face o evaluare competentă a numeroa- 
selor cercetări efectuate în epocă şi reuşeşte să formuleze o teorie proprie, 
coerentă, cu privire la fenomenul criminal. 


ŞI. Teoria anormalităţii morale 


159. Întreaga construcţie teoretică elaborată de Garofalo porneşte de la con- 
ceptul de delict natural, care, la rândul lui, stă la baza înţelegerii noţiunii de 
crimă, în sens criminologic. 

Deşi magistrat, Garofalo porneşte de la premisa că noţiunea de crimă trebuie 
privită din punct de vedere sociologic, şi nu juridic. Pentru a stabili noţiunea de 
crimă în sens sociologic, este necesară realizarea distincţiei între delictele 
naturale şi delictele convenţionale. Delictele convenţionale sunt creaţii arbitrare 
ale legiuitorului, au un caracter conjunctural şi deci sunt variabile în timp şi 
spaţiu, ceea ce generează, de altfel, relativitatea legii penale. În opoziţie, delictele 
naturale se caracterizează prin constanţă, prin invariabilitate în timp şi spaţiu. 
Noţiunea de crimă, în sens sociologic, ar trebui să includă, potrivit opiniei lui 
Garofalo, doar categoria delictelor naturale. Pentru identificarea delictului natural, 
„„.trebuie abandonată analiza acţiunilor şi întreprinsă aceea a sentimentelor. Crima 
este în fapt, întotdeauna, o acţiune dăunătoare care, în acelaşi timp, răneşte acele 
sentimente pe care le numim simţul moral al unei colectivităţi umane'”?. 

Garofalo consideră că singurele sentimente care au importanţă pentru morala 
socială şi, în acelaşi timp, sunt utile analizei pe care o întreprinde, sunt senti- 
mentele altruiste, „adică cele care au ca obiect direct interesul altora, cu toate că, 
indirect, aceasta se poate întoarce în avantajul nostru”%. 

În categoria sentimentelor altruiste există două constante, pe care le regăsim 
sub diferite grade de dezvoltare la toate popoarele şi la toate clasele aceluiaşi 
popor: mila şi probitatea (cinstea). 

Pe baza celor două sentimente considerate de Garofalo drept fundamentale: 
mila şi probitatea, se poate realiza identificarea delictelor naturale. 

Astfel, Garofalo concluzionează că „e/ementul de imoralitate necesar pentru 
ca un act dăunător să fie considerat drept criminal de către opinia publică este 


' Problema priorităţii în utilizarea noţiunii de criminologie a fost pe larg dezbătută în 
doctrină, existând păreri contradictorii. Primul care a utilizat denumirea criminologie în sensul 
contemporan este totuşi Garofalo şi nu Topinard, cum în mod greşit se reţine de către anumiţi 
autori. Se pare că Paul Topinard a propus în anul 1887 (deci oricum după Garofalo) termenul 
de „Criminalogie ”, format potrivit „unei false analogii cu cuvântul criminalitate şi eronat din 
punct de vedere etimologic” (4.P. Pires, La criminologie d'hier et d'aujourd'hui, Histoire des 
savoirs..., op. cit., p. 52). 

* R. Garofalo, Criminologie, op. cit., p. 6. 

* dem, p. 20. 

vătămarea acelei părți a simțului moral care constă în sentimentele altruiste 
fundamentale, mila şi probitatea. Trebuie însă, în plus, ca vătămarea să nu atingă 
partea superioară şi cea mai delicată a acestor sentimente, ci măsura medie în 
care acestea sunt posedate de către o comunitate, şi care este indispensabilă 
pentru adaptarea individului la societate. Aceasta este ceea ce vom denumi crimă 
sau delict natural”. 

Ideea potrivit căreia crima este un act în acelaşi timp dăunător şi imoral nu era 
nouă. Garofalo demonstrează însă, după cum s-a putut observa, că nu poate fi 
socotită crimă decât „o specie determinată de imoralitate”. 


160. Plecând de la înţelegerea crimei ca delict natural, în sensul mai sus 
precizat, Garofalo îşi propune identificarea tipului criminal, respectiv a indivi- 
dului „capabil” să comită un astfel de delict. Pentru aceasta el recurge la o evalu- 
are obiectivă a rezultatelor cercetărilor întreprinse de Lombroso şi discipolii săi, 
luând în acelaşi timp în consideraţie şi criticile formulate la adresa acestora. 

Pe baza acestei evaluări, Garofalo admite ideea că „delincvenţii sunt fiinţe 
aparte”. El constată totodată că „din punct de vedere antropologic tipul criminal 
este foarte departe de a fi conturat” şi îşi exprimă scepticismul în legătură cu 
posibilitatea ca cercetări viitoare să poată clarifica acest lucru. 

În același timp, Garofalo consideră că toate cercetările efectuate duc la con- 
cluzia că diferenţa, anormalitatea criminalului, trebuie căutată în zona simțului 
moral, ceea ce se înscrie în logica delictului natural pe care el a propus-o: „Crimi- 
nalul este un anormal pentru că diferă de majoritatea contemporanilor şi conce- 
tăţenilor săi prin lipsa anumitor sentimente şi a anumitor forme de dezgust, această 
lipsă fiind asociată unui temperament special sau unei absenţe a energiei morale”. 

Problema care se pune este de a şti dacă această anomalie de ordin moral are 
sau nu, întotdeauna, un substrat organic, fiziologic. Garofalo aprecia că, la epoca 
respectivă, ştiinţa nu era capabilă să ofere un răspuns cert la problema enunțată. 

Neputinţa de a oferi o explicaţie nu înlătură însă caracterul obiectiv al consta- 
tării şi, pentru Garofalo, „criminalul tipic este un monstru în plan moral, având 
unele caracteristici comune cu sălbaticii, iar alte caracteristici îl decad chiar 
dedesubtul umanităţii”; este acela căruia „ji lipseşte total altruismul?. 


161. Formulându-şi în acest fel propria teorie cu privire la tipul criminal, 
Garofalo evită să-i dea acestuia un caracter absolut: „Nu este mai puţin adevărat că 
este imposibil să tragem o linie care să separe în mod distinct lumea criminală de 
cea a oamenilor oneşti, pentru că există ca peste tot în natură grade şi nuanţe. 

Admitem deci o zonă intermediară între delincvenţi şi oamenii normali şi 
introducem aici ofensele mai puţin grave aduse sentimentului de milă, toate 


' Idem, p. 36. 
* Idem, p. 120. 


Criminologia etiologică. Principalele teorii cauzale 95 


acelea care nu pot fi atribuite unei cruzimi instinctive, ci mai curând durității, 
care derivă în principal din lipsa de educaţie sau de reţinere convenţională”. 

În acelaşi fel, în cazul delictelor rezultate din lipsa sentimentului de probitate, 
un rol preponderent îl pot avea lipsa de educaţie ori alte influenţe ale mediului 
(iar nu ereditatea) ceea ce duce la existenţa aceleiași zone intermediare între 
delincvenţi şi oameni normali. 

În cadrul tipului criminal general conceput, Garofalo stabileşte următoarele 
categorii: 1) asasini; 2) violenţi; 3) necinstiţi şi 4) cinici. Explicaţiile care înso- 
ţesc fiecare din aceste categorii, precum şi cele privind delimitările între ele sunt 
insuficiente. Din această cauză, valoarea ştiinţifică a clasificării este minimă. 
Astfel, din construcţia elaborată de Garofalo se conturează doar tipul general al 
infractorului, anormalul moral, lipsit de altruism, caracterizat în primul rând prin 
indiferenţă afectivă. 

Putem să tragem concluzia că, în concepţia lui Garofalo, fenomenul criminal 
este determinat de o anormalitate morală, bazată pe lipsa sentimentelor altruiste, 
pe indiferență afectivă. 


$2. Importanţa operei lui Garofalo 


162. Teoria anormalităţii morale nu poate constitui nici ea, fireşte, o explicaţie 
general valabilă. Este adevărat că unele teorii moderne cu privire la fenomenul 
criminal au reluat ideea anormalităţii morale, integrând-o într-un cadru explicativ 
mai larg. Dar şi în cazul lui Garofalo, ca şi în cel al lui Lombroso, importanța 
operei trebuie căutată dincolo de valabilitatea propriei teorii. Din acest unghi de 
vedere se pot reţine următoarele aspecte: 

1) Se poate considera că teoria lui Garofalo reprezintă punctul de plecare al 
teoriilor psiho-morale. În tipologiile criminale contemporane, indiferența afec- 
fivă, pe care Garofalo a pus un accent deosebit, este o trăsătură a personalității 
criminale reţinută frecvent. 

2) Dincolo de încercarea de a crea o tipologie a infractorului, în opera lui 
Garofalo găsim aspecte interesante în legătură cu influenţele socio-economice 
asupra criminalităţii. 

- Pe baza datelor statistice existente în epocă, criminologul italian constată că in- 
strucţia şcolară nu are un efect direct benefic asupra fenomenului criminal. Scăderea 
numărului de analfabeți nu duce, aşa cum se credea la vremea respectivă, la scăderea 
numărului de infracţiuni, ci la creşterea numărului de infractori alfabetizaţi?. 

- În ce priveşte religia, se susţine că aceasta ar putea avea efecte benefice, dar 
numai în cazul în care preceptele morale sunt receptate în copilărie. 


' Idem, p. 132. 

? lată deci că biata armă a alfabetului, despre care se spera că va face minuni, este sfărâ- 
mată de statistică; ideea că pentru fiecare şcoală deschisă se va închide o puşcărie, nu este mai 
mult decât o absurditate”. R. Garofalo, op. cit., p. 150. 

- Referitor la factorii economici, se demonstrează că aceştia nu reprezintă nici 
ei adevărata cauză a criminalităţii, fiind criticate în mod pertinent teoriile 
socialiste contemporane!. 

3) Contribuţia cea mai importantă a lui Garofalo la dezvoltarea gândirii crimi- 
nologice constă în introducerea noţiunii de remibilita” sau periculozitate a 
infractorului. După cum s-a reţinut în doctrină: „...primul om de ştiinţă care a 
sugerat formula ce trebuie să servească unificării sistematice a cercetărilor 
antropologice, psihologice şi sociologice efectuate relativ la delincvenţi este R. 
Garofalo. Acesta, în fapt, încă din 1877, a enunțat principiul după care, baza şi 
criteriul de proporționare a pedepsei trebuie să fie cel al periculozității crimi- 
nale””. Altfel spus periculozitatea infractorului trebuie să reprezinte, pe de o 
parte, fundamentul pedepsei, rațiunea ei, iar pe de altă parte, trebuie să reprezinte 
reperul principal în stabilirea felului şi cuantumului pedepsei (problema indivi- 
dualizării pedepsei). 

4) Pe lângă crearea noţiunii de periculozitate, dar în strânsă legătură cu 
aceasta, autorul analizat deţine prioritatea şi în sublinierea necesităţii efectuării de 
anchete sociale cu privire la infractor (pentru stabilirea gradului de pericol pe 
care acesta îl prezintă). Datorită contribuţiilor menţionate, Garofalo este consi- 


derat un „pionier al criminologiei clinice”. 


Secţiunea a 4-a. Enrico Ferri (1856-1929). 
Teoria anormalităţii bio-psiho-sociale 


163. Remarcabila personalitate a lui E. Ferri a influenţat gândirea juridică, 
sociologică şi criminologică a începutului de secol XX. 

După efectuarea studiilor juridice la Universitatea din Bologna, Ferri a 
desfăşurat o activitate profesională densă, fiind profesor universitar (la Roma, 
Torino, Bruxel), avocat şi om politic (membru în Parlamentul italian). 

Spirit enciclopedic şi dotat cu o mare capacitate de muncă, pe lângă activi- 
tatea practică, Ferri a avut o bogată activitate ştiinţifică, fiind autorul a nume- 
roase tratate, cursuri universitare, monografii, studii ştiinţifice etc. 

Principala sa lucrare ce interesează domeniul criminologiei a apărut pentru 
prima dată în anul 1881, sub denumirea „Noile orizonturi ale dreptului penal” şi a 


1 A se vedea supra nr. 136. 

* Termenul temibilita, utilizat de Garofalo nu are un echivalent precis. În franceză el a fost 
tradus prin periculozitate, redutabilitate sau stare de pericol. A se vedea, în acest sens, 
J. Pinatel, Tratat, €d. a III-a, Dalloz, Paris, 1975, p. 567. 

* F. Grispigni, Introduction de politique criminelle au problăme de stat dangereux, în Le 
probleme de I'stat dangereux, deuxieme Cours International de Criminologie, Ed. Maison de 
l'UNESCO, Paris, sept. 1954, p. 57. 

“ A se vedea, în acest sens, J. Pinatel, Tratat, €d. a III-a, Dalloz, Paris, 1975, p. 567. 

fost republicată ulterior, cu titlul: „Sociologie criminală”. În cuprinsul acestei 
lucrări, Ferri evaluează în mod critic toate rezultatele cercetărilor criminologice 
anterioare şi formulează o teorie proprie a delictului, o reorie multifactorială. 

Reluând într-un tablou sintetic explicaţiile contemporane cu privire la originea 
delictului, Ferri constată că, în principiu, au existat trei categorii de explicaţii: 

- o primă categorie a considerat că fenomenul criminal reprezintă o stare de 
normalitate (fie biologică, fie socială); 

- o a doua categorie a considerat că fenomenul criminal este cauzat de o anor- 
malitate biologică, prin: atavism, patologie, degenerescenţă, deficiență de nutriţie 
a sistemului nervos central, deficiență de dezvoltare a centrilor inhibitori, ano- 
malie morală; 

- o a treia categorie a considerat că fenomenul criminal este expresia unei stări 
de anormalitate socială prin: influenţe economice, inadaptare juridică, influenţe 
sociale complexe. 

În opinia lui Ferri, explicaţiile ce privesc delictul ca fenomen normal sunt 
total inexacte, iar celelalte reprezintă doar „adevăruri parțiale”, deoarece, în 
realitate, delictul reprezintă un fenomen de anormalitatre biologico-socială. 

Deşi, în rubrica pe care şi-o rezervă în tabloul sus-amintit, Ferri utilizează for- 
mula anormalitate biologico-socială, el ia în considerare şi factorul psihic (pe 
care îl include în sfera biologicului). 

Astfel, după evaluarea critică a celorlalte explicaţii, Ferri conchide că delictul 
este întotdeauna o rezultantă ce include: „atât anormalitatea specială, permanentă 
sau tranzitorie, congenitală sau dobândită, a constituţiei organice sau psihice, cât 
şi circumstanţe exterioare, fizice şi sociale, care concură într-un anumit timp şi 
loc date, la determinarea acţiunii unui anumit om”. 

Luarea în considerare şi a componentei psihice rezultă, după cum se va 
observa, şi din clasificarea pe care Ferri o reţine în legătură cu factorii crimino- 
geni. În aceste împrejurări explicaţiile formulate de E. Ferri în legătură cu 
etiologia fenomenului criminal, pot fi sintetizate în formula: „Teoria anorma- 
lităţii bio-psiho-sociale”. 


$1. Teoria anormalităţii bio-psiho-sociale 


164. În construirea teoriei sale, Ferri pleacă de la o clasificare a criminalului, 
în cinci categorii:? 

1) criminalii nebuni; 

2) criminalii născuţi; 

3) criminalii obişnuiţi sau din obişnuinţă dobândită; 

4) criminalii de ocazie; 

5) criminalii din pasiune. 


"E. Ferri, op. cit. p. 126. 
* Idem, p. 151. 

1) În această categorie intră, în primul rând, toate cazurile patologice, res- 
pectiv diversele maladii mentale (idiotism, diferitele manii, epilepsia etc.). 

O varietate aparte în cadrul acestei categorii o reprezintă „nebunul moral”, 
adică acea persoană lipsită de simţul moral (sau social, cum preferă Ferri să-l 
numească). Această varietate este greu de separat de cea a criminalului născut şi 
face, de fapt, legătura între cele două categorii. 

2) Criminalii născuţi sunt cei la care se regăsesc, de o manieră tranşantă, 
caracteristicile speciale (stigmatele) relevate de antropologia criminală!. Crimi- 
nalul născut este rezultatul „tiraniei inexorabile a tendinţelor congenitale'?. 

Majoritatea recidiviştilor este alcătuită din criminali născuţi sau criminali din 
obișnuinţă. 

3) La această categorie se regăsesc mai puţin trăsăturile antropologice ale 
omului criminal. Criminalul din obişnuinţă se caracterizează prin slăbiciune 
morală, la care se adaugă stimuli ai „circumstanțelor şi mediului corupt”; cel mai 
adesea începe cariera la o vârstă fragedă şi comite infracţiuni contra proprietăţii; 
detenţia, în loc să-l amelioreze, îl degradează fizic şi moral. 

4) În cadrul acestei categorii se regăsesc cei care „nu au primit de la natură o 
tendinţă activă spre delict”, dar care sunt împinşi să comită fapte penale de unele 
condiţii legate de mediul fizic şi social. Ferri admite totuşi că „şi la criminalul de 
ocazie, o parte din cauzele care determină delictul aparţin ordinii antropologice, 
deoarece, fără dispoziţiile particulare ale individului, impulsurile exterioare nu ar 
fi suficiente”*. 

5) Criminalii din pasiune reprezintă, de fapt, o varietate a criminalilor de 
ocazie. Ei sunt foarte rari în comparaţie cu celelalte categorii şi comit, de cele 
mai multe ori, infracțiuni contra persoanei; sunt indivizi a căror viaţă a fost fără 
pată până în momentul comiterii crimei; au un temperament sangvin sau nervos 
şi o sensibilitate exagerată. 

Ferri admite că graniţele între cele cinci categorii de criminali nu sunt foarte 
ferme, fiind vorba în realitate de „,...diferenţe de grad şi de modalitate, atât în 
privinţa caracteristicilor organice ori psihice, cât şi în ce priveşte concursul 
mediului fizic şi social“. 

Pe baza tipologiei criminale elaborate şi ţinând cont de unele date statistice, 
Ferri îşi pune problema grupării factorilor ce concură la producerea fenomenului 
criminal, în categorii distincte. 

O parte din factorii pe care Ferri îi reţine fuseseră menţionaţi anterior de alţi 
autori (de exemplu Bentham), dar de o manieră „fragmentară şi dezordonată”. 


' A se vedea Lombroso, supra nr. 152. 
? E. Ferri, op. cit. p. 157. 

* Idem, p. 168. 

* dem, p. 171. 

165. Factorii criminogeni sunt grupaţi de către Ferri în trei categorii: 

1) factorii antropologici sau individuali ai delictului; 

2) factorii fizici sau cosmo-telurici ai delictului; 

3) factorii sociali ai delictului. 

1) Factorii antropologici sunt divizați, la rândul lor, în trei subcategorii: 

a) constituţia organică a individului (unde intră toate anomaliile organice ale 
craniului, creierului, viscerelor, activităţii reflexe etc.); 

b) constituţia psihică a criminalului (unde sunt incluse anomaliile inteligenţei 
şi sentimentelor, mai ales ale simțului social-moral); 

c) caracteristicile personale ale criminalului (condiţiile biologice de rasă, 
vârstă, sex; condiţiile biologico-sociale, cum ar fi: starea civilă, profesia, domi- 
ciliul etc.). 

2) Factorii fizici sau cosmo-telurici cuprind toate cauzele aparţinând mediului 
fizic precum: climat, natura solului, succesiunea zilelor şi a nopţilor, anotimpu- 
rile, temperatura anuală, condiţiile atmosferice, producţia agricolă. 

3) Factorii sociali rezultă din mediul social în care trăieşte delincventul, 
precum: densitatea, nivelul (stadiul) opiniei publice şi al religiei, structura fami- 
liei şi a sistemului educaţional, producţia industrială, alcoolismul, organizarea 
economică şi politică, cea a administraţiei publice, a justiţiei şi a poliţiei judi- 
ciare, sistemul legislativ civil şi penal. 


166. De la studierea crimei ca fenomen individual, Ferri trece la analiza 
criminalităţii. Utilizând datele statistice, el observă că într-un mediu social dat, în 
condiţii individuale şi fizice date, se produce un număr determinat de infracțiuni 
(legea saturaţiei criminale). În condiţii deosebite, legate de fenomene economice, 
politice etc., numărul infracţiunilor poate atinge un prag maxim (supra-sarurația 
criminală). 

În aceste condiţii, se impun două constatări importante: 

- nu există o regularitate mecanică a fenomenului criminal (şi aici, Ferri 
combate opinia lui Quetelet); 

- pedepsele nu au eficienţa care le este atribuită în general, deoarece „delictele 
cresc şi descresc în virtutea unui ansamblu de cauze diferite de aceste pedepse”. 

Concluzia pe care Ferri o degajă este că „trebuie să se recurgă la alte metode 
şi alte mijloace decât pedepsele pentru apărarea societăţii”, respectiv la echiva- 
lenți ai pedepselor (substitutivi penali — sau mijloace substituite pedepselor, 
adică măsuri de prevenire a criminalităţii). 


167. Echivalenţii pedepselor reprezintă, în opinia lui Ferri, unele modificări 
în structurile politice, economice, administrative etc., prin care individul să fie 


' 1dem, p. 205-206. 
2 E. Ferri, op. cit., p. 253. 

„ghidat neîncetat şi de o manieră indirectă pe căi non-criminale” şi îndepărtat de 
tendinţele naturale ori de ocaziile delictuale!. 

Trecând în revistă principalele modificări ce s-ar impune, Ferri elaborează un 
adevărat program de reformă socială. 

În plan economic, el preconizează liberul schimb, impozite şi restricții indi- 
recte în legătură cu fabricarea şi vinderea alcoolului”, salarizarea corespunzătoare 
a funcţionarilor publici, iluminatul nocturn etc. 

Din punct de vedere politic se pune accentul pe respectarea de către guvern a 
libertăţilor publice (libertatea de opinie), a drepturilor individuale şi sociale, 
descentralizarea politico-administrativă etc. 

În domeniul ştiinţific, Ferri preconizează folosirea unor tehnici moderne pentru 
investigare şi pentru protecţia cetăţeanului (sisteme de alarmă, anti-furt etc.). 

În plan civil şi administrativ, se urmăresc: facilitarea accesului la justiţia 
civilă; simplificarea legislaţiei comerciale; un sistem riguros şi expeditiv de 
reparare a daunelor suferite de victimele delictelor; perfecţionarea funcţionării 
notariatelor şi birourilor de stare civilă (s-ar evita fraudele şi falsurile cu privire la 
identitate, bigamia etc.), efectuarea de verificări medicale mai riguroase în cazul 
bolnavilor psihic; crearea unor societăţi de patronaj pentru condamnaţii eliberaţi 
şi pentru infractorii minori etc. 

În privinţa educaţiei, Ferri crede că sunt necesare: suprimarea unor spectacole 
ce instigă la cruzime; direcționarea experimentală a pedagogiei; salarizarea 
decentă a învăţătorilor; îngrijirea şi educarea copiilor abandonaţi. 

Punerea în practică a măsurilor preconizate, ce constituie un „cod preventiv”, 
ar avea o eficienţă mult mai mare, în opinia lui Ferri, decât Codul penal. 

Rezultă că, în opinia lui E. Ferri, fenomenul criminal reprezintă o stare de 
anormalitate și este determinat de o multitudine de factori concurenţi de natură 
biologică, psihologică şi socială. 


$2. Importanţa operei lui Ferri 


168. Ferri este, aşadar, primul om de ştiinţă care exprimă într-un mod foarte clar 
o viziune complexă asupra etiologiei crimei, elaborând o teorie multifactorială. 
Contribuţia sa la dezvoltarea gândirii criminologice nu se rezumă însă la formu- 
larea teoriei amintite. Din această perspectivă se pot reţine următoarele aspecte: 


' 1dem, p. 270. 

” E. Ferri face o analiză extrem de interesantă în legătură cu influenţele alcoolului şi 
alcoolismului asupra crimei şi a criminalităţii, se folosesc date statistice concludente precum şi 
raționamente bio-psiho-sociale referitoare la această problemă (a se vedea, în legătură cu 
aceasta, E. Ferri, op. cit., p. 274-284). 

* Nu reținem în mod distinct factorii fizici, deoarece putem considera că aceştia acţionează 
mijlocit, fie prin intermediul bio-psihicului (de exemplu, temperatura, condiţiile atmosferice), 
fie prin intermediul socialului (de exemplu, producţia agricolă). 

1) În primul rând se poate afirma că explicaţiile lui Ferri au stat la baza teo- 
riilor psiho-sociale moderne. Deşi a formulat o teorie multifactorială, în mod 
evident, pentru Ferri factorii cei mai importanţi sunt cei sociali, deoarece aceştia 
sunt singurii asupra cărora se poate acţiona, după cum rezultă din explicaţiile 
privind echivalenţii pedepselor. 

2) O altă contribuţie importantă în dezvoltarea gândirii criminologice este 
adusă de Ferri prin formularea teoriei pozitiviste a răspunderii penale. 

Ferri neagă ideea de „liber arbitru” pe care o consideră o „pură iluzie”. EI cri- 
tică atât concepţia clasică a „liberului arbitru absolut”, cât şi teoriile neo-clasice 
prin care se susţinea existenţa unui „liber arbitru limitat”, relativ. Pentru comba- 
terea ideii de „liber arbitru”, Ferri recurge la o demonstraţie în cel mai pur stil 
pozitivist apelând la argumente psihofiziologice, la rezultatele unor cercetări din 
domeniul biologiei, al antropologiei şi al psihiatriei. Toate argumentele utilizate 
converg, în opinia lui Ferri, spre constatarea că: „omul acţionează cum simte şi 
nu cum gândeşte”. Pentru a fi mai convingător, Ferri citează o frază celebră a 
unui psihiatru francez: „eu vreau constată o situaţie, dar nu o creează”. 

Negând „liberul arbitru”, se neagă implicit răspunderea morală, punându-se în 
discuţie temeiul răspunderii penale: „Dar atunci, dacă omul comite fapte rele nu 
prin libera alegere a voinţei sale, ci prin tirania fatală a organismului său anormal 
şi a mediului exterior, cum am putea să-l pedepsim, să-l facem răspunzător de 
greşeli ce nu sunt ale lui?” 

Pentru rezolvarea acestei dileme, Ferri înlocuieşte răspunderea morală cu 
răspunderea socială, prin care înţelege o „obligaţie” a individului faţă de socie- 
tatea în care trăieşte: „Actele omului pot să-i fie imputate şi el este în consecință 
răspunzător, pentru că trăieşte în societate”. 

Opiniile lui Ferri cu privire la răspunderea socială şi la echivalenţii pedepselor 
au readus în discuţie problema prevenirii delincvenţei şi au antrenat o serie de 
modificări legislative în domeniul penal. 

3) Teoria multifactorială elaborată de Ferri reprezintă prin ea însăşi o contri- 
buţie importantă la dezvoltarea criminologiei, deoarece a dat o nouă orientare 
cercetării criminologice şi, după cum vom vedea, teoriile etiologice moderne nu 
pot face abstracţie de explicaţiile multifactoriale ale savantului italian. 

Opera lui E. Ferri încheie cu succes ciclul strădaniilor pozitiviste şi consti- 
tuie un element de referință esenţial pentru criminologia modernă. 


' Ti, Ribot, Les maladies de la volonte, Ed. Felix Alcan, Paris, 1883, p. 175. 
? E. Ferri, op. cit. p. 340. 
* Idem, p.400. 

Secţiunea a S-a. Caracteristicile şcolii pozitiviste 


169. Încercarea de a rezuma, în câteva trăsături, vasta creaţie pozitivistă este 
desigur dificilă şi prezintă, inevitabil, o mare doză de arbitrar. Credem totuşi că o 
astfel de sintetizare este utilă, pentru mai buna înţelegere a locului şi rolului şcolii 
pozitiviste în gândirea criminologică, în dezvoltarea Criminologiei ca știință 
autonomă. 

Foarte pe scurt, pot fi reţinute cinci principale caracteristici ale pozitivismului 
italian: 

1) Studiază fenomenul criminal ca realitate umană şi socială şi, în mod core- 
lativ, contestă viziunea abstractă asupra crimei. 

2) Formulează ipoteze şi concluzii bazate pe observarea fenomenului cri- 
minal, pe metoda inducției pozitive, şi renunţă la deducţia apriorică, speculativă; 

3) Neagă existenţa „liberului arbitru” şi propune înlocuirea acestei idei cu cea 
a determinismului bio-psiho-social; 

4) Propune înlocuirea conceptului de răspundere morală cu cel de răspundere 
socială; 

5) Justifică activitatea juridico-penală prin raţiuni de apărare socială, ceea ce 
presupune măsuri de protecţie (reparatorii, eliminatorii) şi măsuri de prevenire 
(educative, curative etc.). 


Capitolul III 
Teoriile etiologice moderne 


Problematică 


170. Includem în categoria teoriilor etiologice moderne acele explicaţii referi- 
toare la fenomenul criminal formulate în secolul al XX-lea, ulterior teoriei multi- 
factoriale elaborată de Ferri. 

Aceste teorii au continuat tradiţia şcolii pozitiviste şi au reprezentat, multă 
vreme, principala preocupare a criminologilor. Ulterior, explicaţiile etiologice au 
fost înlocuite de cele privind trecerea la act şi cele care se bazează pe mecanis- 
mele de reacţie socială. 

Deşi, în mod formal, se consideră că, începând cu cea de-a doua jumătate a 
secolului, explicaţiile etiologice au încetat să mai preocupe cercetarea crimino- 
logică, este evident că şi teoriile ulterioare au abordat, într-un fel sau altul, pro- 
blema cauzalităţii fenomenului criminal. 


171. Caracteristicile teoriilor etiologice moderne. Teoriile etiologice 
moderne prezintă următoarele caracteristici: 

1) admit în unanimitate ideea că fenomenul criminal are o cauzalitate mul- 
tiplă, altfel spus că reprezintă un fenomen multifactorial, 

2) diversele teorii etiologice s-au ocupat fiecare în mod prioritar de o anumită 
categorie de factori care au fost considerați preponderenți: biologici, sociali, 
morali (fără ca prin aceasta să se nege caracterul multifactorial); 

3) toate aceste teorii pleacă de la premisa că şi comportamentul criminal, ca şi 
celelalte conduite umane, prezintă o componentă psihologică importantă — şi, de 
aceea, teoriile etiologice moderne au un e/ement comun: factorul psihologic. 


Plan 

172. În mod corespunzător celor arătate mai sus, teoriile etiologice moderne 
pot fi grupate în trei categorii, ce vor fi tratate în prezentul capitol: 

Secţiunea 1. Teoriile psiho-biologice 

Secţiunea a 2-a. Teoriile psiho-sociale 


Secţiunea a 3-a. Teoriile psiho-morale 


! A se vedea, în acest sens, R. Gassin, op. cit., p. 170. 

Secţiunea 1. Teoriile psiho-biologice 


173. Teoriile regrupate în această categorie continuă, mai mult sau mai puţin, 
tradiţia lombrosiană. Conform ideii centrale a acestor teorii, crima ca fenomen 
individual are o bază biologică (organică sau funcțională). 

Se consideră că ceilalţi factori, exteriori individului (factorii exogeni), au doar 
un rol indirect, secundar. Din multitudinea teoriilor de acest gen am selectat 
câteva ce pot fi considerate reprezentative. 


ŞI. Teoria bio-tipologică 


174. Această teorie cuprinde mai multe variante, ce au ca element comun sus- 
ţinerea ideii potrivit căreia există o corelaţie între activitatea criminală şi biotip 
(tipul biologic). 

Corelaţia se stabileşte fie în raport cu structura corpului (morfo-caractero- 
logice); fie în raport cu somatotipul (tipul corpului avut în vedere, plecând de la 
embrion), fie în raport cu tipul endocrin! (sistemul endocrin este alcătuit din 
diverse glande, producătoare de hormoni). 

Reţinem pe scurt, în cele ce urmează, varianta ce stabileşte corelaţia între 
crimă şi structura corpului. 


175. Ernest Kretschmer (1858-1964), psihiatru german, a observat existenţa 
unei relaţii precise între unele tipuri morfologice şi anumite tulburări psihice; 
pornind de la această observaţie, el a creat un sistem caracterologic complet. 
Principala lucrare a lui Kretschmer, ce interesează criminologia, a fost „Structura 
corpului şi caracterul” („Korperbau und Character” — 1926). 

Kretschmer consideră că, în funcţie de constituţia corporală, se pot distinge 
patru tipuri de indivizi, fiecare categorie având o anumită structură psihică şi o 
înclinaţie mai puternică spre comiterea unor infracţiuni specifice?. 

1) Tipul picnomorf. (sau picnic): indivizi corpolenţi, scunzi, cu extremităţi 
scurte, faţă rotundă, calviţie, de regulă inteligenţi şi expansivi (sociabili), ei se 
caracterizează printr-o criminalitate tardivă şi vicleană (înşelăciune, fraudă). 

2) Tipul leptomorf (sau astenic): intră în această categorie indivizii înalţi, 
slabi, cu chipul prelung; ei sunt dotați divers din punct de vedere intelectual, sunt 
interiorizaţi şi, de regulă, adaptarea socială este precară; se caracterizează printr-o 


! A se vedea, în acest sens, R. Gassin, op.cit., p. 172; se fac referiri la Krerschmer, 
Sheldon şi respectiv Pende pentru fiecare din cele trei variante. 

” A se vedea J. Pinatel, Tratat, op. cit. p. 212-213. 

* Din punct de vedere etimologic noțiunea are la bază două cuvinte greceşti: pyknos, care 
însemnă dens și morphe, care înseamnă formă (formă densă). În acest sens, a se vedea: 
https://dexonline.ro/definitie/picnomorf. 

criminalitate precoce şi o tendinţă spre recidivă; infracțiunile comise, de regulă, 
sunt patrimoniale: furt, abuz de încredere etc. 

3) Tipul atletomorf (sau atletic): se evidenţiază printr-un sistem osteo-mus- 
cular puternic; oscilează între sentimentalism şi agresivitate; se caracterizează 
printr-o criminalitate brutală (omoruri, tâlhării) şi o tendinţă spre recidivă indi- 
ferent de vârstă. 

4) Tipul displastic: cuprinde indivizi înapoiaţi în plan psihic şi morfologic, cel 
mai adesea foarte slabi, cu deficienţe ale caracterelor sexuale ori cu malformații 
corporale; din punct de vedere psiho-medical, regăsim la această categorie simp- 
tome de debilitate mintală şi schizofrenie; displasticii comit, de regulă, delicte se- 
xuale (dar nu numai), operează într-un mod neaşteptat (uneori stupid, alteori săl- 
batic), îşi încep cariera criminală de regulă după 18 ani şi sunt expuşi recidivei. 

În legătură cu toate tipurile umane prezentate este important de reținut că 
acestea nu generează o determinare absolută, ci o probabilitate sporită de a 
comite genul de infracţiuni specifice. În acelaşi timp este de reținut că nu toți cei 
care prezintă trăsăturile amintite (toți oamenii pot fi încadraţi în una sau alta 
dintre categorii) sunt infractori. 


$2. Teoria inadaptării bio-psihice! 


176. Această teorie a fost formulată de criminologul suedez Olof Kinberg, a 
cărui principală lucrare „Problemele fundamentale ale criminologiei”, a apărut 
pentru prima oară în anul 19352. Olof Kinberg a fost unul dintre continuatorii 
şcolii lombrosiene. El reia ideea unei antropologii criminale, ce caută să deceleze 
caracterele fundamentale ale delincventului într-un complex bio-psihic; afinitățile 
sale cu determinismul pozitivist sunt evidente”. 

Pentru Kinberg, omul este o fiinţă nu doar biologică, ci şi psihologică şi soci- 
ală, caracterizată prin „plasticitate”, adică prin facultatea de a-şi modifica reacţia 
nu numai în funcţie de influenţele fizice şi chimice, dar şi în funcţie de factori 
psihologici şi sociali. Dacă „plasticitatea” nu se corelează cu influenţele mediu- 
lui, se creează o stare de inadaptare între organism şi mediu. Inadaptarea poate 
avea surse şi forme diverse. 


1 Această teorie se regăseşte în doctrina criminologică fie sub denumirea Teoria 


inadaptării (J. Pinatel, Tratat..., supra cit., p. 199), fie sub denumirea Teoria inadaptării 
biologice (R. Gassin, op. cit., p. 173). Considerăm formula „inadaptare bio-psihică” mai apro- 
piată de explicaţiile conţinute în cadrul teoriei şi, în consecinţă, mai oportună. 

” Prima ediţie a lucrării a fost publicată în limba engleză sub titlul „Basic Problems of 
Criminology” şi reunea două studii anterioare ale autorului. Referirile pe care le vom face în 
continuare se bazează pe ediţia în limba franceză din anul 1959 care, conform precizărilor 
făcute de autor, a fost în mare parte refăcută. A se vedea, în acest sens, O. Kinberg, Les 
problemes fondamentaux de la criminologie, Ed. Cujas, Paris, 1959, Avant-propos, p. 2. 

* M. Ancel, în prefața la ediţia în limba franceză, Les problemes fondamentaux de la 
criminologie, op. cit., p. III. 

„Toate aceste forme diverse de inadaptare pot, pe căi diferite, să ajungă la o 
inadaptare socială şi, cu sau fără alte simptome, la delict”. 

Manifestarea inadaptării sub forma unei încălcări a legii reprezintă deci o 
reacţie a individului la diverşi stimuli ai mediului. Dar cum individul reacţio- 
nează în general, în opinia lui Kinberg, în funcţie de propria sa structură bio-psi- 
hică, rezultă că, pentru a stabili cauzele crimei, este necesar a se analiza structura 


bio-psihică a individului sau, altfel spus, personalitatea acestuia. 


177. Există două elemente ce trebuie avute în vedere la analiza structurii 
bio-psihice: A) nucleul constituţional şi B) funcţia morală. 

A) Nucleul constituţional reprezintă „suma tendinţelor reacționale ale indivi- 
dului”?. Se pot distinge patru trăsături psihologie fundamentale (radicali constitu- 
ţionali), ce alcătuiesc nucleul constituţional: 

1) capacitatea — respectiv nivelul maxim pe care poate să-l atingă inteligenţa 
unui individ, sub influenţa unor condiţii de mediu optim; 

2) validitatea — respectiv cantitatea de energie de care dispune individul la 
nivel mental (psihic); 

3) stabilitatea — respectiv facultatea subiectului de a dobândi comportamente 
ferme, fixate prin obiceiuri, durabile, în aşa fel încât să poată face acelaşi lucru în 
acelaşi fel, economisind forţă; 

4) soliditatea — trăsătură care se referă la gradul de coeziune internă a perso- 
nalității, în opoziţie cu disociabilitatea (tendinţe divergente). 

Aceste trăsături se regăsesc în personalitatea indivizilor în cantitate variabilă: 
fie excedentară, fie medie, fie deficitară. În cazurile extreme, vom avea urmă- 
toarele perechi diametral opuse: 

a) super-capabil — inteligent, spiritual, adaptabil; 

b) sub-capabil — stupid, mărginit, inert, 

c) super-valid — atent, expansiv, întreprinzător, calm, sigur, tenace, responsabil; 

d) sub-valid — precaut, anxios, teamă de acţiune şi de răspundere; 

e) super-stabil — rece afectiv, abil, abstract, elegant, asiduitate ideatică; 

f) sub-stabil — afectiv, interesat de lucruri concrete, asiduitate practică; 

g) super-solid — lent, ferm, obiectiv circumspect; 

h) sub-solid — schimbător, subiectiv, neserios, uneori mincinos. 

Pentru a estima importanţa unuia din radicalii constituţionali, ca sursă a delic- 
tului, el trebuie avut în vedere în contextul întregului „aliaj constituţional”. 

În acelaşi timp este nevoie a se lua în calcul şi cel de-al doilea element. 


"O. Kinberg, op. cit. p. 124. 
? Ibidem. 
* dem, p. 218. 

178. B) Funcţia morală. Aceasta reprezintă, în opinia lui Kinberg „modalita- 
tea şi profunzimea asimilării valorilor morale care compun atmosfera morală 
unde subiectul a trăit ori trăieşte”. 

Ca fenomen psihologic, funcţia morală este compusă din elemente emoţionale 
şi elemente cognitive. Dacă se ia în considerare calitatea acestor elemente, se pot 
distinge patru categorii de subiecţi:? 

1) indivizi a căror funcţie morală se reduce la cunoştinţe minime ale evaluărilor 
morale, general acceptate, şi cărora le lipseşte elementul emoţional aproape 
complet (intră aici debilii mintal, imbecili, idioţii), persoanele din această cate- 
gorie sunt susceptibile de a comite fapte penale, mai ales cei cu deficiență mentală 
moderată (debilii), deoarece persoanele cu handicap mintal sever (imbecilitatea) 
sau profund (idioţia) sunt, în general, sub o formă sau alta, supravegheate; 

2) indivizi care posedă cunoştinţele necesare despre regulile morale şi sunt 
capabili să reacționeze emoţional la stimuli adecvaţi (oamenii aşa-zis normali); 

3) indivizi ale căror funcţii morale au suferit modificări în urma unor leziuni 
patologice ale ţesuturilor cerebrale (traumatisme, encefalite etc.) la această cate- 
gorie se întâlnesc frecvent fapte antisociale; sunt afectate elementele emoţionale 
(afectivitatea); 

4) indivizi care cunosc regulile morale, răspund emoţional la stimuli, însă au o 
percepţie deformată a sensului real al actului; sunt în eroare cu privire la semni- 
ficația morală a acestuia; şi persoanele din această categorie sunt susceptibile de 
comiterea unor fapte antisociale. 

În urma combinației dintre un anumit tip de nucleu constituţional şi o anumită 
configuraţie a funcţiei morale, rezultă indivizi inadaptați care, la anumiţi stimuli, 
vor reacţiona în contradicţie cu legea penală (care exprimă evaluările morale 
acceptate de mediu). 

În afară de personalităţile normale, Kinberg studiază şi cazurile psiho-pato- 
logice, unde există de obicei alterări grave ale funcţiei morale, şi analizează 
predispoziţiile spre delict în aceste cazuri. 

Teoria inadaptării nu se referă la indivizi totalmente distincţi de „tipul nor- 
mal”, deoarece, aşa cum preciza Kinberg, complexitatea personalităţii umane 
face imposibilă divizarea umanităţii în două grupe: cei buni şi cei răi“. 


' Ibidem. 

O. Kinberg, De la Morale comme phenomene social objectif, R.D.P.C. (belge), Tome 
1940-1946, p. 446. 

* Cu privire la diferitele forme de handicap mintal și coeficienții de inteligență corespunzători a 
se vedea, spre exemplu, Tipologia handicapului mintal în: (/24/p:/A4vww.rasfoiesc.com/educatie/ 
psihologie/Tipologia-handicapului-mintal! 8 php), consultat ultima oară la 22.01.2018. 

a ei Kinberg, Quelques aspects criminologiques recents, R.S.C., 1957, p. 798; citat de 
J. Pinatel, Tratat, op. cit., p. 202. 

$3. Teoria constituţiei criminale 


179. Reprezentantul acestei teorii este criminologul italian Benigno di Tullio, 
profesor la Universitatea din Roma, a cărui principală lucrare: „7razar de 
antropologie criminală”, a fost publicată pentru prima oară în anul 1945. 

Prin constituție criminală autorul înţelege „o stare de predispoziţie specifică 
spre crimă, altfel spus capacitatea care există în anumiţi indivizi de a comite acte 
criminale, în general grave, în urma unor instigări exterioare ce rămân sub pragul 
ce operează asupra generalităţii oamenilor”!. 

Pentru di Tullio, studiul crimei nu poate fi exclusiv biologic ori exclusiv soci- 
ologic, ci totdeauna biosociologic. În acelaşi timp, biologicul nu poate fi desprins 
de psihic, deoarece „în realitatea organică a corpului uman nu există nicio 
funcţie, afară de cele pur vegetative, care să se poată detaşa de activitatea 
psihică”. Rezultă că personalitatea individului nu poate fi corect apreciată decât 
după criterii biopsihologice?. 

Pornind de la aceste premise, autorul încearcă să determine factorii ce conduc 
la formarea unei personalităţi criminale (personalitate predispusă spre crimă). 

Un prim factor important este ereditatea, cu toată influenţa sa puternică, 
aceasta trebuie însă considerată ca o posibilitate sporită, iar nu ca o determinare 
absolută. 

Predispoziţia spre crimă poate avea ca sursă şi unele disfuncționalităţi cere- 
brale, hormonale etc. 

Vârsta şi crizele biologice pe care le antrenează sunt, de asemenea, impor- 
tante: pubertatea, cu modificările ei specifice de ordin psihofiziologic, precum şi 
procesele involutive ale îmbătrânirii, pot conduce la tulburări de comportament şi 
chiar la crimă. 


180. După analizarea minuțioasă a unei multitudini de factori, di Tullio con- 
chide: „Se poate afirma că predispoziția spre crimă este expresia unui ansamblu 
de condiţii organice şi psihice, ereditare, congenitale sau dobândite care, dimi- 
nuând rezistenţa individuală la instigări criminogene, permite individului, cu mai 
multă probabilitate, să devină un criminal”. Di Tullio nu ignoră, după cum s-ar 
putea crede, factorii sociali ori fizici, exteriori individului. El face o analiză 
minuțioasă a acestora, însă consideră că ei nu pot avea o influență reală, decât în 
măsura în care întâlnesc o constituţie criminală preexistentă ori contribuie la 
formarea unei astfel de personalităţi: „„...De unde convingerea noastră că mediul 
nu devine un factor criminogen decât dacă, prin grava sa persistenţă, poate exersa 
asupra individului o influenţă peiorativă, degenerativă sau patologică, şi să pro- 
voace în acest fel un «super-euy» imoral, un dezechilibru psihic acompaniat de 


' B. di Tullio, Manuel d'anthropologie criminelle, op. cit., p. 36. 
* Idem, p. 49. 
* Idem, p. 72. 

instigări criminogene, sau dacă operează asupra unor indivizi în mod particular 
receptivi, ca urmare a constituțiilor biopsihice”!. 

După cum se poate observa, cercetările şi concluziile lui di Tullio s-au apropiat 
cel mai mult de teoria lombrosiană; autorul se foloseşte însă de unele descoperiri 
noi în domeniul bio-psihologiei şi al geneticii, în plus, nu evită să se pronunţe 
asupra factorilor sociali şi asupra legăturii dintre aceştia şi personalitatea criminală. 


$4. Teoria genetică 


181. Încercarea lui Lombroso de a găsi o dovadă palpabilă care să demon- 
streze existenţa unui substrat biologic al comportamentului criminal, deşi blamată 
de numeroşi oameni de ştiinţă, nu a fost, şi probabil nu va fi niciodată, total 
abandonată. 

Odată cu dezvoltarea tehnicilor moderne de cercetare, preocupările de a stabili 
un raport între comportamentul criminal şi structurile biologice ale individului s-au 
deplasat în sfera genetică. Apar astfel numeroase ipoteze şi explicaţii care ar putea 
fi reunite sub denumirea de: „teoria genetică” (sau teoria aberaţiilor cromozo- 
miale). La baza acestor explicaţii, după cum o arată şi denumirea lor, stau noțiunile 
de genă și cromozom. Gena reprezintă acea unitate a moștenirii ereditare, compusă 
în mod normal dintr-o secvență de ADN (acid dezoxiribonucleic), o substanță 
chimică prin care informaţia genetică este transportată în toate organismele 
celulare. Cromozomul este acea structură din interiorul celulei ce cuprinde ADN-ul 
şi proteinele care stochează informaţia genetică. Cromozomii și implicit genele din 
celulele animale se află în nucleul acestor celule?. Pe scurt, genele, suportul 
materia] al eredității, se află în cromozomi care, la rândul lor, se află în interiorul 
nucleului celulei. 

După cum se ştie cariotipul uman presupune un număr de 46 de cromozomi 
dispuşi în 23 de perechi din care 22 reprezintă «soma» (partea nereproductivă), 
iar o pereche reprezintă germenul «gomay (partea care asigură reproducerea), 
alcătuită din cromozomi sexuali. 

Sexul genetic este dat de prezenţa sau absenţa unui cromozom particular, 
notat în mod convenţional cu litra Y, astfel încât formula genetică femeiască este 
46 XX, iar cea bărbătească 46 XY. 

Materialul cromozomial uman a fost descris pentru prima oară în mod corect 
abia în anul 1956, iar ulterior, prin multiple cercetări, s-a descoperit că pot exista 
unele anomalii cantitative ori calitative, unele abateri de la cariotip*. 


' 1dem, p. 94. 

2 În sensul celor arătate, a se vedea, $. Mukherjee, Gena. O istorie fascinantă, Ed. All, 
2018, p. 469-470. 

* A se vedea, în acest sens, R. Van Durne, Avatars du syndrome XYY, Pagressivite 
gentique est-elle un mythe?, R.D.P.C. (belge) nr. 1/1974-1975, p. 3 şi urm. 

Anomaliile cromozomiale depistate cel mai frecvent la delincvenţi sunt în 
legătură cu cromozomii sexuali (germenul). 


182. Astfel, o primă anomalie, cu relevanţă în comportamentul criminal, este 
apariţia suplimentară a unui cromozom de tip X, care conduce la formula 47 
XXY, anomalie care a fost denumită „sindromul lui Klinefelter”. 

Subiecţii care prezintă această deviaţie de la cariotip au o aparenţă masculină, 
sunt înalți şi slabi, prezintă o pilozitate pubiană de tip feminin, au barba rară sau 
absentă. Frecvent, la pubertate, apare o hipertrofie a glandelor mamare (gine- 
comastie), iar testiculele rămân subdezvoltate. Infertilitatea este de asemenea 
frecventă. Din punct de vedere psihic, subiecţii care prezintă anomalia în cauză 
se caracterizează prin: pasivitate, timiditate, tendinţe spre ipohondrie şi depresie, 
uneori prezintă tulburări mentale. 

Diferite cercetări au stabilit că frecvenţa sindromului Klinefelter printre delinc- 
venţi este de cinci până la zece ori mai mare decât în rândul populaţiei generale. 
Faptele ce pot fi comise de aceste persoane sunt diverse (de la furt la agresiune 
fizică), dar se poate totuşi observa o tendinţă uşor accentuată spre infracțiuni de 
natură sexuală, pedofilie, exhibiţionism, furt din considerente fetişiste etc. 

S-a observat în acelaşi timp însă, că excesul de cromozomi X nu are drept 
consecinţă doar comportamentul criminal, ci că acesta se integrează într-o perso- 
nalitate deseori anormală psihiatric”. 


183. O altă anomalie importantă care a fost descoperită şi care la un moment 
dat a fost puternic mediatizată, vorbindu-se chiar despre „cromozomul crimei”, 
este apariţia unui Y suplimentar care duce la formula: 47 XYY. 

Subiecţii la care se regăseşte această anomalie nu prezintă în general particu- 
larităţi morfologice evidente. Sunt indivizi cu o aparenţă masculină (ca şi în 
primul caz), deseori foarte înalţi (peste 1,80 m), uneori se constată la aceste 
persoane anomalii în configuraţia urechilor, miopie, calviţie avansată, dar aceste 
trăsături sunt departe de a fi constante. 

Frecvența acestei anomalii în rândul populaţiei de infractori este, potrivit unor 
estimări, de aproximativ zece ori mai mare decât în rândul populaţiei generale. 
Acest sindrom a interesat foarte mult cercetările criminologice deoarece apariţia 
lui a fost asociată în mod frecvent cu fapte violente, chiar omucideri. Predispo- 
ziţia generală spre crimă a indivizilor din această categorie a fost considerată a fi 
mai accentuată decât în cazul sindromului K.linefelter. 


184. În doctrina criminologică s-a subliniat că ambele anomalii, ca şi altele 
mai puţin relevante cu privire la comportamentul criminal, pot exista şi la indi- 
vizi perfect normali, „atât prin inteligență, cât şi prin comportament”. Această 
constatare duce la concluzia că anomaliile în cauză „constituie o predispoziţie” 


"A se vedea, în sensul celor de mai sus, 0. Debray, L'apport de la genstique a la 
connaissance du criminel, în Aberrations chromosomiques, biochimie de cerveau et 
criminalite, Ed. Neret, Paris, 1975, p. 13. 

dar, chiar dacă subiecţii respectivi ajung în mod frecvent să comită infracţiuni, 
acest deznodământ nu este obligatoriu!. 

În aceste circumstanţe, în mod evident, explicaţiile bazate pe aberaţiile cromo- 
zomiale nu pot fi generalizate. De fapt, după o perioadă de „înflorire” a cerce- 
tărilor pe această linie, ce a coincis oarecum cu apariţia tezelor socio-biologice, 
interesul cercetărilor criminologice, în acest domeniu, pare că s-a diminuat 
constant. Un rol „descurajator” este posibil să-l fi avut şi problemele etico-juri- 
dice care s-au născut în urma constatărilor sus-amintite; aceste probleme au fost 
sesizate în doctrina criminologică concomitent cu semnalarea legăturilor între 
aberaţiile cromozomiale şi comportamentul criminal, ele putând fi reduse la trei 
chestiuni mai importante: 

- problema păstrării secretului privind rezultatele testelor efectuate la naştere, cu 
privire la cariotip, pentru a nu influenţa anturajul copilului şi pentru a nu-i aduce 
prejudicii în dezvoltare (în cazul în care s-a descoperit un X sau Y suplimentar); 

- problema revizuirii conceptului de răspundere care, în aceste condiţii, se 
dovedeşte o dată în plus o simplă ficţiune etico-juridică, fără suport ştiin- 
țifico-medical; chestiunea este valabilă pentru toate sistemele penale; 

- problema înființării unor structuri capabile să supravegheze, să ajute, even- 
tual să îngrijească persoanele aflate într-o asemenea situaţie; ce caracter ar trebui 
să aibă şi ce mijloace ar putea să folosească asemenea structuri?” 

Aceste probleme, ca şi altele de aceeaşi natură care s-ar naşte în cazul în care 
s-ar valida teza existenţei unei corespondențe generale (sau majoritare) şi inevi- 
tabile (sau aproape), între eventualele aberaţii cromozomiale şi comportamentul 
criminal, sunt de nesoluţionat sau, mai exact, orice soluţie ar conţine, pe lângă 
avantajele urmărite, unele inconveniente de neacceptat. 

Din păcate, trista istorie a ultimului secol a lăsat urme adânci şi există justifi- 
carea morală ca anti-discriminarea să meargă eventual până la anti-ştiință. În acest 
context cercetările biologice în general, biologia criminală în mod particular, se 
găsesc în faţa unei probleme de principiu: ce s-ar întâmpla în momentul în care s-ar 
confirma, eventual, ipoteza existenţei unor diferenţe biologice între indivizi, 
diferenţe ce nu ar putea fi acceptate actualmente din punct de vedere moral? Pentru 
că, în mod evident, lumea actuală, deşi dispusă din ce în ce mai mult să accepte 
„dreptul la diferenţă”, la modul general, nu ar putea accepta, moralmente, existenţa 
unor diferenţe biologice, care ar destrăma idealul egalităţii umane. 

În faţa acestei probleme care are un efect aproape „paralizant” este firesc să 
asistăm la un oarecare impas al teoriilor psiho-biologice. Totuşi, deşi mai puţin 
spectaculos şi mai discret mediatizate, cercetările în domeniul biologiei genetice 
avansează, destul de rapid. 


' În sensul celor de mai sus, a se vedea O. Debray, op. cit. p. 15. 
2 A se vedea, în acest sens, J. Mendlewicz, J. Wilmotte, Les dâterminants genstiques de la 
delinquance — Probl&mes de l'anomalie XYY, R.D.P.C. (belge) nr. 4/1970, p. 450. 

În 1993, după o minuțioasă analiză a cercetărilor din domeniul geneticii şi al 
socio-biologiei, celebrul criminolog canadian Denis Szabo afirma, printre altele: 
„Imaginea ştiinţifico-fantastică derivată din clonaj rămâne, mulţumesc lui 
Dumnezeu, o ficţiune”!. 

După circa trei ani, o oaie botezată Dolly devenea simbolul unei ficțiuni trans- 
formate în realitate — prima clonare reuşită a unui mamifer. La sfârşitul anului 
2002 s-a anunţat nașterea primei ființe umane rezultată în urma clonării. Între 
timp, la începutul anului 2001 avea loc un alt eveniment excepţional, publicarea 
genomului uman în versiune completă. Între anii 2005-2008, studiile asupra 
genomului uman au dus la reorganizarea noţiunilor legate de originea și migraţia 
omului. Între 2009-2013 au fost identificate genele responsabile pentru schizo- 
frenie, tulburarea bipolară și autism. Între 2010 şi 2015 au fost inventate metode 
noi de „editare” şi modificare a genomurilor umane?. Într-un asemenea context, 
nu este exclus să asistăm la o relansare a cercetărilor din domeniul biologiei 
criminale, iar rezultatele pot fi surprinzătoare. 


Secţiunea a 2-a. Teoriile psiho-sociale 


185. În cadrul mai larg al criminologiei etiologice, o serie de teorii moderne 
acordă o importanţă sporită factorilor sociali ai fenomenului criminal. 

Aceste teorii poartă amprenta unora din şcolile criminologice (interpsiho- 
logică, sociologică) şi, bineînţeles, nu pot face nici ele abstracţie de teoria 
multifactorială a lui Ferri şi de o serie de factori de natură socială pe care acesta 
i-a evidenţiat. 

În majoritatea lor, teoriile psiho-sociale încearcă să răspundă la întrebarea: de 
ce viaţa socială îi determină pe anumiţi indivizi să comită fapte penale? Aceste 
teorii au fost denumite: Teoriile factorilor sociali ai delincvenţei. Există şi unele 
excepţii, unde întrebarea este pusă dintr-o perspectivă contrară: de ce majoritatea 
indivizilor se supun legii şi nu comit fapte penale? Aceste teorii au fost regrupate 
sub denumirea: Teoriile factorilor sociali ai respectului legii penale?. 

Vom prezenta în cele ce urmează principalele teorii psiho-sociale, ce aparţin 
ambelor maniere de a pune problema. 

Primele trei teorii examinate, respectiv: Teoria asociaţiilor diferenţiate, Teoria 
conflictelor de culturi şi Teoria anomiei, sunt reprezentative pentru prima cate- 
gorie (Teoriile factorilor sociali ai delincvenţei). Ultima teorie prezentată în 
această secţiune, respectiv Teoria angajamentului, aparţine celei de-a doua cate- 
gorii: Teoriile factorilor sociali ai respectului legii penale. 


1 D. Szabo, De Panthropologie a la criminologie comparee — Quatre legons au Collăge de 
France, Ed. Librairie philosophique J. Vorin, Paris, 1993, p. 41. 

* În sensul celor de mai sus, a se vedea S. Mukherjee, op. cit, p. 473. 

* În acest sens, a se vedea R. Gassin, op. cit., p. 177. 

$1. Teoria asociaţiilor diferenţiate 


186. Această teorie aparţine criminologului american Edwin Sutherland, 
profesor la Universitatea din Indiana!. 

Principala lucrare a lui Sutherland a fost publicată pentru prima oară în anul 
1924, cu titlul „Criminologie”. Ulterior lucrarea a fost completată şi republicată 
în anul 1934, sub denumirea „Principii de Criminologie”. O ultimă variantă cu 
acelaşi titlu a fost publicată în anul 1955, sub îngrijirea colaboratorului principal 
al lui Sutherland, Donald R. Cressey. 

În cuprinsul „Principiilor de Criminologie”, Sutherland formulează teoria 
asociaţiilor diferenţiate, care i-a adus celebritatea. 

Pentru formularea teoriei sale, autorul pleacă de la o premisă foarte clară în 
plan metodologic: 

Nu se poate vorbi de un caracter ştiinţific al unei teorii criminologice, dacă 
aceasta nu răspunde aceloraşi exigenţe la care este supusă orice teorie ştiinţifică. 
În speţă „condiţiile cărora le sunt atribuite cauzele delincvenţei trebuie să fie 
totdeauna prezente, dacă există delincvenţă, şi totdeauna absente, dacă nu există 
delincvenţă”?. 

Pornind de la această premisă, autorul constată că există două tipuri de 
explicaţii ştiinţifice ale fenomenului criminal: „fie în funcţie de elementele care 
intră în joc în momentul în care infracţiunea este comisă, fie în funcţie de ele- 
mentele care și-au exercitat influenţa anterior, mai ales în viaţa delincventului. În 
primul caz, explicaţia poate fi calificată mecanistă, situațională sau dinamică; în 
al doilea caz, istorică sau genetică””. 

Sutherland consideră că teoria sa face parte din categoria explicaţiilor genetice 
(ceea ce echivalează de fapt cu explicaţiile etiologice în opoziţie cu cele dina- 
mice). 


187. Denumirea teoriei reflectă ideea de baza a acesteia, potrivit căreia, com- 
portamentul criminal este învăţat în contact cu grupuri ce au orientări compor- 
tamentale diferite. Astfel, asocierea se referă la contactul cu grupul, iar caracterul 
diferențiat se referă la faptul că diversele grupuri de contact au orientări diferite. 
Pornind de la ideea de bază, explicaţia actului criminal în viziunea lui Sutherland 
presupune următoarele coordonate: 


1 Dincolo de teoria asociaţiilor diferenţiate, doctrina criminologică reţine numele lui 
Sutherland ca fiind cel care a propus expresia „white collar crime” (criminalitatea gulerelor 
albe). Prin această expresie se desemnau „infracțiunile comise de persoane respectabile, care 
se bucură de un nivel de trai ridicat graţie activităţilor lor profesionale” — J. Gariepy, 
S. Rizkalla, op. cit. p. 136. 

* E. Sutherland, Principes de criminologie, version frangaise stablie sur le texte de la 
sixieme edition de Principles of Criminology, Ed. Cujas, Paris, 1966, p. 85. 

* Idem, p. 87. 

1) Comportamentul criminal este învăţat, el nu este ereditar, iar cel care nu a 
primit o „pregătire” criminală nu inventează crima; observăm „din start” o 
distanțare faţă de abordarea biologică a comportamentului criminal. 

2) Învăţarea se realizează în contact cu alte persoane, printr-un proces 
complex de comunicare; contactul direct presupune şi o componentă afectivă; 
prin „proces complex de comunicare” trebuie să se înţeleagă, dincolo de comuni- 
carea verbală: atitudini, fapte, gesturi, mimică etc. 

3) Procesul de învăţare are loc mai ales în interiorul unui grup restrâns de per- 
soane; rezultă că influenţa se exercită prin intermediul microgrupului: „gașca” 
proprie, nu toți tinerii din cartier. 

4) Procesul de învăţare presupune: asimilarea tehnicilor de comitere a infrac- 
țiunilor; orientarea mobilurilor, a tendinţelor impulsive, a raționamentelor şi 
atitudinilor; rezultă că învăţare nu are un simplu caracter „tehnic”, ci are o com- 
ponentă mai amplă: afectivă, motivaţională etc. 

5) Orientarea mobilurilor şi a tendinţelor impulsive se face în funcţie de inter- 
pretarea favorabilă sau defavorabilă a dispoziţiilor legale, în cadrul grupului; 

6) Un individ devine criminal dacă interpretările defavorabile respectului 
legii domină interpretările favorabile; „acesta constituie principiul asociațiilor 
diferenţiate...” „cei care devin criminali o fac pentru că sunt în contact cu 
modele criminale şi nu au sub ochi modele noncriminale”; 

7) Asociaţiile diferenţiate pot varia în privinţa duratei, frecvenţei, intensității 
etc.; intensitatea contactului cu grupul este cu atât mai mare cu cât vârsta este mai 
fragedă. 

8) Formaţia criminală prin asociaţie nu se dobândeşte doar prin imitație; 
observăm o interpretare diferită de cea a lui G. Tarde, pentru care imitaţia repre- 
zenta „sursa” exclusivă a fenomenului criminal. 

9) Comportamentul criminal este expresia unui ansamblu de nevoi şi valori, 
dar nu se explică prin acesta (hoţul fură în general pentru a avea bani, dar tot 
pentru a avea bani oamenii cinstiţi muncesc). Altfel spus, cauza furtului nu 
trebuie căutată în condiţiile materiale (lipsa banilor) ci, în acele condiţii care îl 
fac pe infractor să obţină banii pe căi ilegale. 

Mecanismul anterior explică fenomenul criminal la nivelul individual. Extin- 
zând raţionamentul la nivel colectiv, se poate explica şi criminalitatea: o rată a 
criminalităţii ridicată este datorată unei „organizări sociale diferenţiate”. „Un 
grup poate fi organizat fie de manieră a favoriza dezvoltarea fenomenului cri- 
minal, fie de manieră a i se opune. Majoritatea grupurilor sunt ambivalente, iar 
rata criminalităţii este expresia unei organizări diferenţiate a grupului. Organi- 
zarea diferențiată a grupului înțeleasă ca explicaţie a variațiilor ratei crimina- 
lităţii, corespunde explicaţiei prin teoria asociaţiei diferenţiate a procesului prin 
care indivizii devin criminali”. 


' 1dem, p. 89. 
2 Idem, p. 90. 

În opinia lui Sutherland, teoria asociaţiilor diferenţiate este singura capabilă să 
ofere o explicaţie cu caracter general valabil pentru fenomenul criminal. 


$2. Teoria conflictelor de culturi 


188. Teoria conflictelor de culturi sau a conflictelor culturale, cum mai poate 
fi denumită, aparţine criminologului american Thorsten Sellin, profesor al 
Universităţii din Pennsylvania şi, timp de mai mulţi ani, Preşedinte al Societăţii 
Internaţionale de Criminologie. 

Principala lucrare a lui Sellin, „Conflictul cultural şi crima”, a fost publicată 
pentru prima oară în anul 1938!, după care a fost republicată în mai multe ediţii, 
la diferite intervale de timp. Lucrarea a avut un mare succes în Statele Unite şi 
treptat a căpătat o reputaţie mondială, fiind tradusă în limbile spaniolă, franceză 
şi chiar japoneză?. 

Pentru T. Sellin, demersul cognitiv cu privire la fenomenul criminal pleacă de 
la premise nefavorabile, criminologia fiind considerată: „o ştiinţă bastardă, 
născută din preocuparea generală față de o calamitate socială””. O cunoaștere pur 
ştiinţifică în criminologie, ca şi în celelalte ştiinţe umane şi sociale, este iluzorie, 
tocmai datorită obiectului cercetării: comportamentul uman este indeterminabil 
ceea ce face imposibil adevărul ştiinţific“. 

În aceste condiţii, „ambiţia” criminologiei ar trebui să se limiteze doar la 
formularea unor ipoteze cu un grad sporit de probabilitate. Pe aceste coordonate 
limitative a înţeles autorul să-şi construiască teoria. Aceasta nu se năştea pe un 
teren gol, deoarece, la vremea respectivă, mai multe studii fuseseră consacrate 
subiectului „conflict de cultură” şi delincvenţă, chiar dacă nu fuseseră încă 
definite în mod clar conceptele?. 

Termenii cultură şi conflict, ce alcătuiesc atât titlul lucrării lui Sellin, cât şi 
elementele principale ale teoriei sale, au o semnificaţie particulară, ce impune 
unele explicaţii. 

Astfel, prin termenul cultură autorul desemnează „totalitatea ideilor, a institu- 
țiilor şi a produselor muncii care, aplicată la grupuri determinate de fiinţe umane, 
permite a se vorbi despre regiuni culturale, despre tipuri de cultură, despre 
cultură naţională și aşa mai departe. În acest sens al termenului, populaţia cea 


1 Lucrarea, având titlul original, Culture Conflict and Crime, a apărut în Buletinul 
nr. 41/1938 al Social Science Research Council, fiind de fapt un Raport al „Subcomitetului 
pentru delincvenţa” ce funcţiona în cadrul „Comitetului pentru personalitate şi cultură”. Raportul 
a fost întocmit de către profesorul 7. Sellin în calitatea sa de Preşedinte al Subcomitetului 
sus-amintit. 

2 A se vedea, în acest sens, M. Ancel, Conflits de Culture et Criminalite, introducere la 
ediţia în limba franceză, Ed. A. Pedone, Paris, 1984, p. XI. 

* 7. Sellin, Conflits de Culture et Criminalite, op. cit., p. 3. 

* Idem, p. 4. 

* Idem, p. 58. 

mai primitivă, mai înapoiată, mai analfabetă şi cea mai puţin luminată posedă o 
cultură”!. Cu alte cuvinte, noţiunea de cultură include tradiţii, obiceiuri, compor- 
tamente, valori, reguli etc. 

Prin „conflict cultural”, autorul desemnează lupta între valori morale ori 
norme de conduită opuse sau aflate în dezacord. La rândul lor, normele de con- 
duită înseamnă reguli, exprimate sau implicite, pe care o persoană le urmează 
atunci când se găseşte într-o situaţie care impune o acţiune sau un răspuns din 
partea sa. 

Codul personal de morală al individului depinde de normele pe care le-a 
captat, în urma experienţelor pe care le-a trăit ca membru al unor diverse grupuri 
sociale. Fiecare grup are propriile norme de conduită, care se impun a fi respec- 
tate: „Din acest punct de vedere, codul de conduită al gangsterilor este un cod 
moral în aceeaşi măsură ca decalogul ori legea penală”?. 

În lumea modernă, individul se găseşte din ce în ce mai des în contact cu 
valori şi norme diferite. 

Diferenţele etnice, sociale, de vârstă, profesionale, religioase etc., antrenează 
diferenţe de reguli şi valori morale. În aceste condiţii, apar inevitabil situaţii în 
care individul, supunându-se unei norme acceptate de grupul din care face parte 
(sau de unul dintre aceste grupuri), riscă să încalce o alta, aparţinând altui grup cu 
care intră în contact. 

Se poate vorbi de un conflict cultural „atunci când conduita unei persoane, 
socialmente aprobată sau chiar cerută într-o anumită situaţie, nu este apreciată de 
aceeaşi manieră de toate grupurile sociale la care ea datorează supunere”*. 

În mod frecvent, conflictul normativ între cele două (sau mai multe) sisteme 
de referinţă este receptat la nivelul psihicului, iar conduita pe care individul o va 
urma, va fi în funcţie de ponderea unuia sau altuia dintre sistemele la care se 
raportează. Nu este însă obligatoriu ca acest conflict normativ să se convertească 
într-un conflict mental. Chiar în situaţii aparent clare de încălcare a legii este 
posibil ca individul să acționeze fără a avea această reprezentare, datorită rapor- 
tării unilaterale la un sistem diferit de valori. Pentru a ilustra această situaţie, 
Sellin dă următorul exemplu real: 

Un bărbat de origine siciliană care locuia la New Jersey îl ucide pe seducătorul 
fiicei sale în vârstă de 16 ani. Sicilianul „îşi exprimă surprinderea în momentul în 
care fu arestat, atâta timp cât nu făcuse altceva decât să apere de o manieră tradiţio- 
nală onoarea familiei sale”. Autorul constată că în acest caz nu a existat un conflict 


mental. „Conflictul a fost extern şi s-a produs între coduri sau norme culturale”. 


' 7. Sellin, Culture Conflict and Crime, R.D.P.C. (belge) nr. 9/1960, p. 815. 
* Idem, p. 821. 

* 1dem, p. 833. 

* 7. Sellin, op. cit. p. 68. 

189. În opinia lui Sellin există în principal trei situaţii generatoare de conflict: 

1) conflictul poate să apară între două atitudini perfect morale, dar bazate pe 
valori diferite (este cazul colonizării, când asimilarea legislativă este prea rapidă); 

2) conflictul se poate situa între legi arbitrare (ca cele din starea de ocupaţie) 
ori legi care favorizează corupţia sau delațiunea, pe de-o parte, şi indivizi care se 
supun unor concepţii morale sănătoase, pe de altă parte; 

3) conflictul se poate ivi între legi conforme cu valorile socialmente acceptate 
şi indivizi care au coduri morale particulare (cazul imigranţilor)!. 

Șocul produs între normele de conduită diferite este în mod particular pro- 
nunţat în societatea americană, care a cunoscut mai multe valuri de imigranţi. 
Teoria lui Sellin poate fi însă adaptată şi la celelalte societăţi occidentale care au 
cunoscut sau cunosc fenomenul imigrației, precum şi la orice tip de societate în 
care se pot manifesta conflicte sub una din celelalte două variante ori sub alte 
forme. 

Teoria conflictelor de culturi nu poate oferi însă decât o explicaţie parţială a 
fenomenului criminal. Ea poate fi considerată ca o formă particulară de manifes- 
tare a teoriei asociaţiilor diferenţiate aşa cum, de altfel, o considera Sutherland. 
Referindu-se la conflictele de culturi, Sutherland admitea că acestea „au o influ- 
enţă asupra criminalității, mai ales prin aceea că derermină asociaţii diferenţiate, 


cu exemple de comportament care încurajează violarea legilor penale”?. 


$3. Teoria anomiei 


190. Sociologul american Robert K. Merton formulează o teorie bazată pe 
conceptul de anomie, într-o lucrare apărută iniţial în 1949 şi republicată ulterior, 
după completare, în anul 1957, cu titlul: „Teoria socială și structura socială”. 

Teoria lui Merton prezintă o concepţie culturalistă, cu rădăcini în gândirea 
durkheimiană şi cu unele corespondențe în teoria „conflictelor de culturi” a lui 
Sellin. 

Pe de o parte, Merton îşi însuşeşte concepţia lui Durkheim, potrivit căreia 
criminalitatea este o problemă intim legată de structura socială şi variază în 
funcţie de această structură. 

Pe de altă parte, este preluată de la sociologul francez noţiunea de anomie, 
care este adaptată situaţiei concrete pe care o prezenta societatea americană. 

Anomia este concepută ca o stare socială de absenţă ori de slăbire a normei, 
ceea ce duce la o lipsă de coeziune între membrii comunităţii. În explicarea stării 
de anomie, autorul utilizează două concepte: cel de cultură şi cel de organizare 
socială. 


" A se vedea. Pinatel, op. cit. p. 74. 

? E. Sutherland, op. cit. p. 103. 

* RK. Merton, Social Theory and Social Structure, Ed. The Free Press of Glencoe, New 
York, 1957. 

Prin cultură se înţelege ansamblul valorilor ce guvernează conduita indivizilor 
în societate şi desemnează scopurile spre care aceştia trebuie să tindă. 

Organizarea socială reprezintă ansamblul de norme şi instituţii care regle- 
mentează accesul la cultură şi indică mijloacele autorizate pentru atingerea 
scopurilor. 

Starea de anomie se instalează atunci când există un decalaj prea mare între 
scopurile propuse şi mijloacele legitime, accesibile pentru anumite categorii 
sociale. Aceste categorii defavorizate recurg la mijloace ilegale, la criminalitate, 
pentru satisfacerea scopurilor propuse de cultura ambiantă!. 

Atât fenomenele descrise de Merton, cât şi mecanismele explicative pe care 
acesta le propune, sunt valabile pentru societăţile de consum şi „cultura de 
masă”. 

În acest context, atracţia câştigului material şi a puterii reprezintă o tentaţie la 
care se cedează prea uşor, deoarece „în timpul procesului de socializare nu se 
dobândeşte respectul faţă de regulile ce guvernează accesul la scopurile urmă- 
rite”. De aceea, aşa cum s-a subliniat în literatura de specialitate „analiza clasică 
a lui Merton asupra anomiei rămâne una din sursele de inspiraţie cele mai bogate 
pentru cercetători, care studiază formele şi potenţialul de devianță al societăţii 
americane'?. 

Având în vedere precizările de mai sus, teoria anomiei ar părea limitată din 
punct de vedere geografic. În contextul în care societăţile occidentale cunosc de 
mai multă vreme o tendinţă spre „stilul de viaţă” american, iar în ţările est-euro- 
pene, în ultimul timp, „cultura” americană este însuşită rapid, cel puţin în privinţa 
scopurilor (mai ales latura materială), graniţele geografice ale teoriei se estom- 
pează. Rămân limitele fireşti ale unei astfel de explicaţii, ce nu poate avea un 
caracter general, fiind valabilă cu precădere în cazul infracţiunilor patrimoniale 
comise cu intenţie, sau în cazul criminalităţii organizate. 

Ipotezele sugerate de Merton au trezit un interes deosebit în lumea ştiinţifică 
şi numeroase cercetări ulterioare au încercat să testeze valabilitatea acestor 
ipoteze. 

Astfel, s-a constatat, spre exemplu, existenţa unei legături directe între ten- 
dinţa spre delincvenţă la unii minori şi anomia familială. Prin anomie familială 
s-a desemnat starea de confuzie sau absenţa consensului cu privire la normele de 
conduită şi la valori, printre membrii aceleiaşi familii”. 

Alte cercetări au scos la iveală, printre altele, că delincvenţa din obişnuinţă 
este legată mai mult de slăbirea normelor decât de conflictul de norme, în timp ce 


' În sensul celor de mai sus, a se vedea R. Gassin, op. cit., p. 182-184. 

2 D. Szabo, Criminologie, Ed. Les presses de l'Universite€ de Montreal, 1965, p. 170. 

* ED. Jaffe, Family, Anomie and Delinquency Development of the Concept and Some 
Empirical Findings, The British Journal of Criminality, 1969, nr. 4, p. 376-388, apud J. Verin, 
Pour une nouvelle politique penale, Ed. Librairire Generale du Droit et de Jurisprudence, 
1994, p. 27. 

delincvenţa ocazională şi cea a adolescenților este favorizată mai mult de con- 
flictul de norme, decât de slăbirea acestoral. 

Departe de a-şi fi pierdut actualitatea, această teorie cu izvoare centenare 
(dacă ne gândim că prima formulare a anomiei aparţine lui Durkheim) continuă şi 
astăzi să se afle la baza unor cercetări cu caracter empiric?. 


$4. Teoria angajamentului 


191. Această teorie aparţine sociologului american Howard S. Becker şi este 
formulată în cuprinsul celebrei sale lucrări „Outsiders” („Marginalii” sau „Cei 
din afară”), publicată în anul 1963. 

Becker este de fapt unul din principalii reprezentanţi ai curentului interacționist, 
ce se înscrie în sfera mai largă a criminologiei „reacției sociale”, care consideră că 
devianţa şi, implicit, delincvenţa reprezintă o creaţie a structurilor sociale, structuri 
ce „etichetează” individul ca deviant (sau delincvent). Cu toate acestea, în lucrarea 
lui Becker întâlnim şi un „model secvențial al delincvenţei” ce poate fi înscris 
foarte bine în cadrul explicaţiilor privind „trecerea la act” (criminologia dinamică). 
În plus, teoria angajamentului reprezintă o explicaţie de tip etiologic. Becker este, 
din aceste considerente, un excelent exemplu în sprijinul ideii că împărțirea crimi- 
nologiei în etiologică, dinamică şi cea a reacției sociale, are în prezent un caracter 
mai mult formal, didactic. În același timp este o dovadă că în ciuda declaraţiilor 
antietiologice, cercetările din domeniul criminologiei, inclusiv curentul interac- 
ționist, nu pot să se sustragă tentaţiei unor explicaţii cauzale. 

Revenind la teoria angajamentului, trebuie precizat că aceasta se înscrie în 
categoria explicaţiilor privind „factorii sociali ai respectului legii penale”, de care 
aminteam la începutul acestei secţiuni. Teoriile psiho-sociale de acest gen 
inversează întrebarea clasică şi se preocupă de a afla „de ce anumiţi indivizi res- 
pectă legea”. 

Pornind şi el de la această interogaţie, Becker găseşte un răspuns posibil în 
ideea de angajament. 

„Termenul angajament trimite la procesele prin care diverse tipuri de interese 
sunt în mod progresiv investite în adoptarea anumitor linii de conduită cu care nu 
par să aibă raporturi directe. În urma acţiunilor pe care le-a realizat în trecut sau 
datorită funcţionării obişnuite a diferitelor mecanisme instituţionale, individul 
consideră că trebuie să adopte anumite linii de conduită, în lipsa cărora nume- 
roase din activităţile sale s-ar vedea în mod indirect compromise”*. 

Altfel spus, individul respectă legea penală pentru a nu pierde avantajele pe 
care le presupune viaţa socială în care este „angajat”. 


1 G. Rose, Anomie and Deviation: a Conceptual Framework for Empirical Studies, British 
Journal of Sociology, 17-03, 1966, p. 43, apud J. Verin, op. cit., p. 27. 

? A se vedea, în acest sens, J. Verin, op. cit., p. 29. 

3 H. Becker, Outsiders, op. cit., p. 50. 

Dacă această constatare este corectă atunci şi reciproca este valabilă, respec- 
tiv: un individ comite o infracţiune deoarece nu este suficient de „angajat” în 
angrenajul social, practic el „nu are ce pierde”: „pentru acela care nu are nici 
reputaţie de apărat, nici slujbă de păstrat în viaţa convenţională, menţinerea 
aparenţelor conforme convențiilor nu reprezintă o miză; el este deci liber să se 


»l 


supună impulsurilor sale” . 


192. Pe lângă această variantă „clasică”, Becker mai admite existenţa unei a 
doua căi spre delincvenţă. Pentru această explicaţie el se foloseşte de un concept 
introdus de alţi doi sociologi americani?, respectiv: „tehnicile de neutralizare”. 

Prin „tehnicile de neutralizare” se au în vedere „justificările” pe care delinc- 
venţii le utilizează pentru a aproba propriile acţiuni infracționale. 

O primă tehnică de neutralizare apare în situaţia în care delincventul se consi- 
deră el însuşi „descărcat de responsabilitatea” propriilor acţiuni; el se consideră o 
„minge de biliard” aruncată din situaţie în situaţie, într-o totală neputinţă. 

O a doua „tehnică” se creează în legătură cu prejudiciul comis prin infracțiune 
care, în viziunea infractorului, poate fi socotit uneori inexistent (vătămarea 
valorii sociale nu este percepută ca atare): un furt de maşină poate fi considerat 
un „împrumut” şi un scandal între bande poate fi perceput ca o ceartă particulară, 
o luptă reciproc acceptată, ce nu interesează ansamblul comunităţii. 

A treia tehnică de neutralizare este reprezentată de situaţia în care delinc- 
ventul consideră că vătămarea pe care o produce este justă: agresiunile contra 
homosexualilor, atacurile împotriva minorităţilor, vandalismul conceput ca o 
răzbunare împotriva profesorului ori reprezentantului administraţiei şcolare care 
nu a fost „corect” etc. 

O a patra tehnică implică o „condamnare a celor ce condamnă”; aceştia pot fi 
consideraţi de către infractor ipocriţi, delincvenţi deghizați ori indivizi împinşi de 
o ură personală. 

În sfârşit, o ultimă tehnică de neutralizare constă în sacrificarea exigenţelor 
sociale generale în schimbul salvării celor ale unui grup social restrâns. Îndepăr- 
tarea de normă nu se face în acest caz prin respingerea acesteia, ci prin „priori- 
tatea acordată respectului altor norme, care sunt considerate mai presante sau par 
să ceară o loialitate de un grad superior”. 

Rezumând cele arătate anterior, putem constata că, în opinia lui Becker, indi- 
vidul comite o faptă penală fie pentru că nu este suficient de integrat social şi 
deci nu are ce pierde, fie deoarece îşi găseşte unele „„justificări” pentru actele sale 
ilegale. 


1 
Idem, p. 51. 
* G.M. Sykes, D. Matza, Techniques of neutralization. A theory of delinquency, American 
Sociological Review, 22 (Decizia 1957), p. 667-669. 
” H. Becker, op. cit., p. 52. 

Secţiunea a 3-a. Teoriile psiho-morale 


193. În cadrul mai larg al teoriilor etiologice moderne, o ultimă categorie anali- 
zată o reprezintă cea a explicaţiilor de natură psiho-morală. Acestea continuă abor- 
darea fenomenului criminal din aceeași perspectivă pe care a avut-o şi R. Garofalo. 

Teoriile care fac parte din această categorie îşi propun, în primul rând, 
explicarea mentalității criminalului, respectiv mecanismele de formare ale acestei 
mentalități şi trăsăturile care o diferenţiază de cea a noncriminalului. 

Teoriile psiho-morale, în general, consideră că biologicul ori socialul nu 
prezintă interes decât în măsura în care permit o mai bună înţelegere a modului în 
care se structurează mentalitatea criminală”. 

Diversitatea explicaţiilor de natură psiho-morală face dificilă o clasificare a 
acestora. O parte din teorii poartă, mai mult sau mai puţin, amprenta directă a 
psihanalizei freudiene (le vom numi teorii de orientare psihanalitică), altele, 
încearcă să ofere unele explicaţii originale (le vom numi teorii „autonome”). Este 
vorba despre o autonomie relativă deoarece şi la aceste teorii se poate observa, 
dacă nu o influenţă freudiană, o valorificare a gândirii altor psihanalişti (Adler, 
Jung) sau, oricum, o raportare la aceştia. 

Având în vedere precizările de mai sus, vom grupa teoriile psiho-morale în 
două subcategorii ce vor fi tratate în subsecţiuni distincte: 

$1. Teoriile psiho-morale de orientare psihanalitică; 

$2. Teoriile psiho-morale autonome. 


$1. Teoriile psiho-morale de orientare psihanalitică 


194. Includem în această subcategorie a teoriilor psiho-morale de factură 
psihanalitică, acele explicaţii ale fenomenului criminal care poartă amprenta 
psihanalizei freudiene. Pentru înţelegerea lor, ca de altfel pentru o mai bună înţe- 
legere a tuturor teoriilor psiho-morale, este necesară în prealabil o evaluare a 
rolului pe care l-au avut explicaţiile freudiene, în dezvoltarea doctrinei crimi- 
nologice. 


1.1. Contribuţia lui Freud la dezvoltarea gândirii criminologice 


195. Sizmund Freud (1856-1939) este creatorul psihanalizei, această a treia 
mare înfrângere a orgoliului uman, după cum o numea el însuşi”. 

Contribuţia psihanalizei freudiene la dezvoltarea gândirii criminologice este 
greu de evaluat, datorită caracterului vast şi evolutiv al operei marelui savant. 


' În acest sens, a se vedea R. Gassin, op. cit., p. 190. 
? Copernic a arătat că Pământul nu este centrul universului, Darwin că omul este un animal 
printre altele şi psihanaliza demonstrează că „eul nu este stăpân la el acasă”. A se vedea, în 


acest sens, S. Freud, Introduction ă la psychanalyse, Ed. Payot, Paris, 1989, p. 266. 

Într-o manieră schematică, se pot distinge trei aspecte mai importante ale 
acestei contribuţii: 

1) explicaţiile privind structura şi funcţionarea „aparatului” psihic; 

2) explicaţiile privind etiologia şi tratamentul nevrozelor,; 

3) explicaţiile privind fenomenul criminal. 


196. 1) Explicaţiile privind structura şi funcţionarea „aparatului” psihic par- 
curg în gândirea freudiană două faze: 

Iniţial, Freud a considerat că cele trei instanţe ale vieţii psihice sunt: 
inconştientul, preconştientul şi conştientul. În funcţie de acestea, în primele sale 
studii, Freud explica atât producerea actelor ratate, cât şi etiologia nevrozelor, a 
viselor etc. 

Ulterior, sinele, eul şi supraeul devin elementele structurante ale psihicului. În 
această nouă structură eul reprezintă acea instanță ce are rolul de a adapta indi- 
vidul la realitatea socială, de a modela trecerea la acţiune. Supraeul este instanța 
superioară, o instanță morală, domeniul conştiinţei, al perceptelor şi interdicţiilor. 
„Sinele, sediul tendințelor instinctuale şi al refulatului, ia /ocul/ inconştientului, 
dar inconştientul nu se limitează la sine. Inconştientul nu mai este o instanţă, ci o 
caracteristică a celor trei instanţe, pentru că și supraeul este inconştient, iar eul 
are şi el o dimensiune inconștientă”. 

Aceste elemente structurante ale psihicului, precum şi corelaţiile dintre ele, au 
fost utilizate ulterior şi în cercetarea criminologică. 


197. 2) Explicaţiile privind etiologia nevrozelor admit existenţa a trei factori a 
căror acţiune intervine la persoanele bolnave: a) predispoziţiile ereditare; 
b) influenţa unor evenimente din prima copilărie; c) „renunţarea reală”, unde se 
includ diferitele frustrări provocate individului de mediul social şi mai ales de cel 
moral, adică „toate nenorocirile vieţii care impun renunţarea la dragoste, care 
antrenează mizeria, neînțelegerile familiale, căsătoriile rău asortate, fără a mai 
vorbi de condiţiile sociale defavorabile şi de rigoarea exigenţelor morale a căror 
presiune o resimţim'?. 

Dintre aceşti factori, analiza freudiană se axează pe „evenimentele din prima 
copilărie”, a căror influență este socotită hotărâtoare. În această perioadă a primei 
copilării, instinctul sexual parcurge trei faze, în funcţie de anumite zone erogene 
în jurul cărora se situează /ibidoul: faza orală, faza anală şi faza genitală. 
Parcurgerea acestor faze poate da naştere unor „fixaţii ale libidoului”, care repre- 
zintă „predispoziţii pentru ulterioare breşe ale năzuinţelor refulate” şi pot genera 
unele nevroze ori perversiuni”. 


' VDem. Zamfirescu, Câteva prejudecăţi despre Freud, în Caiete de psihanaliză nr. 1, 
Ed. Jurnalul literar, 1992, p. 9. 

* S. Freud, Introduction ă la psychanalyse, op. cit., p. 409. 

3 S. Freud, Psihanaliză şi sexualitate, Ed. Ştiinţifică, Bucureşti, 1994, p. 23. 

Tot în perioada copilăriei, ca urmare a unei prime fixaţii a libidoului spre un 
„obiect sexual” exterior, apare şi se dezvoltă „complexul lui Oedip”. Teoria 
psihanalitică desemnează prin „Complexul oedipian”, în esenţă, atracția sexuală 
manifestată de individ, în primele faze ale copilăriei, față de părintele de sex 
opus, şi dorinţa corelativă de suprimare a părintelui de acelaşi sex. Etapa 
„complexului oedipian” este o etapă care se parcurge în mod inevitabil de orice 
individ. Modul în care se va rezolva „conflictul”, fie prin sublimarea tendinţelor, 
fie prin refularea lor, va reprezenta „cheia” diferenţierii ulterioare între personali- 
tățile normale şi personalităţile nevrotice. De aceea, Freud vede în „Complexul 
lui Oedip” nucleul nevrozelor!. 

După cum se va putea observa, explicaţiile freudiene în legătură cu „eveni- 
mentele din prima copilărie” au influenţat teoriile privind personalitatea anti- 
socială (modul de structurare al acesteia), iar explicaţiile privind nevrozele, în 
general, au fost preluate de „teoria criminalului nevrotice”. 

În plus, tehnica de „transfer” propusă de Freud în terapeutica analitică? a fost 
preluată de criminologia clinică şi utilizată în „tratamentul delincventului”. 


198. 3) Explicaţiile privind fenomenul criminal nu abundă în opera freudiană, 
deoarece el nu s-a preocupat în mod nemijlocit de acest subiect. Există însă o 
serie de referiri, de cele mai multe ori indirecte, la fenomenul criminal, în diverse 
lucrări ale lui Freud. Printre acestea, am apreciat că următoarele trei categorii au 
o importanță majoră în dezvoltarea teoriilor criminologice: 

a) O primă categorie de referiri ce merită a fi semnalate le găsim în lucrarea 
„Totem şi tabu”, ce aparţine din punct de vedere cronologic perioadei medii a 
creaţiei freudiene (1913). 

Analizând câteva tabuuri, dintre care unele cu relevanţă criminologică (uci- 
derea, incestul), Freud consideră că transgresarea acestora reprezintă satisfacerea 
unor „dorinţe refulate” şi, plecând de la aceasta, ajunge chiar la o interesantă 
fundamentare a sistemului represiv”. 

Dorinţa este însă o expresie a instinctului, ceea ce duce la ideea că actul crimi- 
nal, ca orice transgresare a tabuului, are o origine instinctuală. La aceeaşi con- 
cluzie ajunsese şi un alt cercetător (Frazer), pe care Freud îl citează, arătând că 
opiniile acestuia intră în acord cu propriile lui argumente: „Legea nu interzice 
omului decât ceea ce el ar fi capabil să facă sub presiunea unora dintre instinctele 


' S. Freud, Introduction ă la psychanalyse, op. cit., p. 317. 

2 1dem, p. 408 şi urm. 

* „Dacă unul a reușit să-şi satisfacă o dorinţă refulată, este obligatoriu ca toţi ceilalți 
tovarăşi de comunitate să se simtă animați de aceeaşi tentaţie; pentru a o reprima, trebuie 
sancţionată cutezanţa celui vinovat, şi adesea se întâmplă ca actul pedepsirii să le dea celor 
care îl execută prilejul de a comite, la adăpostul expierii, acelaşi fapt nelegiuit. Este aici unul 
dintre principiile fundamentale ale sistemului penal omenesc, care decurge în mod firesc din 
ipotetica identitate dintre dorințele refulare şi cele ale acelora însărcinaţi să răzbune 
societatea”. S. Freud, Totem şi tabu, Ed. Mediarex, 1996, p. 86. 

sale (...). Dacă nu ar exista înclinații rele, nu ar exista crime, iar dacă nu ar exista 
crime, ce nevoie ar fi să le interzicem?”! 

Mai trebuie amintit că, în epoca în care a scris „Totem şi tabu”, Freud se afla în 
faza absolutizării instinctului sexual (fapt ce i-a atras acuzaţia de pansexualism). În 
acest context, el proiectează „complexul oedipian” la scara umanităţii: păcatul 
originar constă în uciderea tatălui şi posedarea mamei, crime ce au dat omenirii o 
perpetuă conştiinţă a vinovăţiei. „Complexul lui Oedip” capătă astfel valoarea unei 
explicaţii universale: „„...în complexul lui Oedip găsim începuturile simultane ale 
religiei, ale moralei, ale societăţii şi ale artei, în deplină concordanţă cu constatările 
psihanalizei că acest complex formează nucleul tuturor nevrozelor, în măsura în 
care am reuşit noi să-l înțelegem'?. 

Revenind la problema care ne interesează, în contextul celor de mai sus, crima 
apare şi ea ca o expresie a instinctului sexual greşit canalizat, a „complexului 
oedipian”. 

Mai mult, dacă prelungim puţin raţionamentul freudian, potrivit căruia însăşi 
morala îşi are originea în „complexul oedipian”, se poate afirma că şi dreptul 
penal, ca prelungire a moralei, are aceeaşi sursă. 

Rezultă din toate acestea o concluzie paradoxală: atât „crima”, cât şi „pedeapsa” 
au o origine comună, instinctuală. 


199. b) O altă categorie de referiri la fenomenul criminal, o găsim în studiile 
publicate de Freud în perioada „maturităţii”: „Dincolo de principiul plăcerii” 
(1920) şi „Eul şi sinele” (1923). 

În această fază a gândirii freudiene apare o nouă teorie a instinctelor. 

Freud sesizează o proprietate generală a instinctelor, şi anume: compulsiunea 
la repetiţie. Pe baza acesteia, instinctul este definit ca: „o fendinţă inerentă a 
organismului viu de a reproduce o stare din trecut la care el a fost obligat să re- 
nunțe, sub influenţa forțelor exterioare perturbatoare, un fel de elasticitate 
organică (...) expresia inerţiei vieţii organice”?. 

În acest context, se constată o opoziţie categorică între „instinctele eului” care 
tind către moarte, pe de o parte, şi instinctele sexuale, care acţionează în direcția 
prelungirii vieţii, pe de altă parte”. 

Se conturează astfel dualismul antagonist: Eros-Thanatos. 

Erosul reprezintă categoria instinctelor vieţii care tind la „complicarea” şi 
menţinerea acesteia. În cadrul acestei categorii, instinctele sexuale sunt repre- 
zentative, dar nu singurele. 


' S. Freud, Totem şi tabu, op. cit., p. 145. 

* Idem, p. 182. 

* S. Freud, Dincolo de principiul plăcerii, în Caiete de psihanaliză nr. 1, Ed. Jurnalul 
literar, 1992, p. 55. 

* Idem, p. 64. 

De cealaltă parte, Thanatos reprezintă categoria instinctelor morţii având 
„funcţia de a readuce organismul la starea anorganică”. Sadismul este reprezen- 
tantul principal al acestei categorii!. 

Noua teorie asupra instinctelor aduce indirect o nouă posibilitate în explicarea 
crimei care, aşa cum am văzut anterior, în opinia lui Freud, este de natură instinc- 
tuală. Pe lângă varianta sexuală apare şi varianta morbidă, unde „responsabilitatea” 
crimei aparţine tendinței umane spre agresiune şi distructivitate, expresii extra- 
vertite ale instinctului morții. Aceste concluzii sunt însă indirecte, depăşind deja 
„litera” freudiană. 


200. c) În sfârşit, într-o explicaţie directă cu privire la crimă, formulată în 
lucrarea „Eul şi sinele”, Freud vede în actul criminal o expresie a sentimentului 
de culpabilitate tipic nevrozelor, adică rămas în stare inconştientă şi anterior 
faptei: „Constatarea că intensificarea acestui sentiment inconştient de vinovăţie 
poate face dintr-un om un criminal, a constituit o adevărată surpriză. Şi totuşi, 
faptul este neîndoielnic; Ja mulți criminali, îndeosebi tineri, poate fi descoperit 
un puternic sentiment de culpabilitate, anterior şi nu consecutiv crimei, sentiment 
care a constituit mobilul crimei. S-ar părea deci că respectivul trăieşte posibili- 
tatea legării acestui sentiment de ceva real şi actual ca pe o uşurare”?. 

Această eliberare de sub presiunea unui sentiment culpabil nu înlătură ori- 
ginea instinctuală a crimei, ci doar o „intermediază”, dacă ţinem seama de faptul 
că sentimentul vinovăţiei este consecutiv unor instincte condamnabile. 

Această ultimă variantă explicativă a crimei a fost reluată de teoria crimi- 
nalului nevrotic. 

În final trebuie spus că opera lui Freud a fost foarte des criticată în ultimul 
timp. Diverși autori susțin că teoriile sale nu au o valoare științifică şi că multe 
dintre experimentele sale ar fi fost inventate sau falsificate. Un filozof francez 
contemporan dedică o întreagă lucrare demolării mitului freudian: „Psihanaliza — 
e teza acestei cărți — este o disciplină reală și justă atâta timp cât i se aplică lui 
Freud şi numai lui. Conceptele enormei saga freudiene îi servesc mai întâi pentru 
a-și scruta propria viață, pentru a face ordine în existenţa lui: criptomnezia, auto- 
analiza, interpretarea viselor, ancheta psihopatologică, complexul Oedip, romanul 
de familie, amintirea ecran, hoarda primitivă, uciderea tatălui, etiologia sexuală a 
nevrozelor, sublimarea ș.a.m.d. constituie, printre atâtea altele, momente teoretice 
strict autobiografice. (...) Psihanaliza constituie autobiografia unui om care-și 
inventează o lume ca să poată trăi cu fantasmele lui — ca orice filozof... 

Deși opinia menţionată pare extremă, probabil că din punct de vedere științific 
se pot aduce multe reproșuri cercetărilor freudiene. Cu toate acestea, influența 
psihanalizei asupra psihologiei şi indirect asupra teoriilor criminologice nu poate 


' S. Freud, Eul şi sinele, în Caiete de psihanaliză, op. cit. p. 131. 

2 1dem, p. 147. 

* M. Onfray, Freud: amurgul unui idol: afabulaţia freudină, Ed. Humanitas, București, 
2011, p. 32. 


126 Manual de criminologie 


fi ignorată. Această influență rezultă fără dubiu şi din teoriile ce vor fi examinate 
succint în continuare. 


1.2. Teoria criminalului nevrotice 


201. Varianta cea mai cunoscută a acestei teorii aparține criminologilor 
Fr. Alexander şi H. Staub şi este expusă în lucrarea acestora „Criminalul şi jude- 
cătorii săi” publicată în anul 1929 la Viena. 

În viziunea celor doi cercetători, criminalitatea poate fi clasificată în urmă- 
toarele trei categorii: 

1) Criminalitatea imaginară, care transpare în vise, fantezii sau acte ratate, 

2) Criminalitatea ocazională, specifică persoanelor şi situaţiilor în care 
Supraeul suspendă instanţa sa morală, în urma unei vătămări sau a unei amenin- 
țări iminente pentru eu (cazurile în care conduita criminală este consecutivă unui 
şantaj, unei ameninţări ori unei stări apropiate de legitima apărare etc.); 

3) Criminalitatea obişnuită — această categorie cuprinde la rândul ei trei tipuri 
de criminali: 

a) criminalii organici, a căror personalitate ţine de psihiatria clasică (bolnavii 
mintal care prezintă alterări ale capacităţii de discernământ ori lipsa acestuia); 

b) criminalii normali, caracterizați prin aceea că sunt sănătoşi din punct de 
vedere psihic, dar sunt socialmente anormali;, aceştia fac parte, de regulă, dintr-o 
colectivitate criminală şi se comportă conform moralei acesteia; nu prezintă 
conflict între Eu şi Supraeu; 

c) criminalii nevrotici, respectiv cei care acţionează în funcţie de mobiluri 
inconştiente;, Eu/ este învins de Sine, care scapă determinării Supraeului; în aceste 
cazuri, se constată existenţa unui sentiment de vinovăţie, însoţit de angoasa 
pedepsei; criminalul nevrotic resimte pedeapsa ca pe o justificare morală, dar şi ca 
pe o autorizare a recidivei;, doar „gândul” criminal este suficient pentru a dezvolta 
sentimentul de culpabilitate şi nevoia de pedeapsă?. 


1.3. Teoria personalităţii antisociale 


202. Această teorie are la bază constatările psihanalizei freudiene cu privire la 
„evenimentele din prima copilărie”, la care se adaugă o serie de rezultate obţinute 
prin cercetările altor specialişti. 


1 Alexander şi Staub reiau şi dezvoltă o teorie aparţinând lui Aichhorn: „Teoria fiinţei 
supraumane lipsite de supraeu”. Aceasta reprezintă, se pare, prima explicaţie criminologică pe 
baze psihanalitice, ea fiind aprobată de Freud însuşi care semnează prefața la lucrarea lui 
Aichorn (1925). A se vedea, în acest sens, A. Hesnard, Psychologie du crime, Ed. Payot, Paris, 
1963. 

2 A se vedea, în acest sens, J. Pinatel, op. cit., p. 190. 

O variantă a acestei teorii a fost expusă de Kate Friedlander într-o lucrare 
dedicată delincvenţei juvenile!. 

Se consideră, în esenţă, că la origine, copilul este o fiinţă absolut instinctivă, 
dominată de principiul plăcerii; el urmează să se conformeze principiului reali- 
tăţii, care caracterizează adaptarea socială, printr-un proces lent de modificare ori 
sublimare a instinctelor. 

Procesul de adaptare parcurge trei etape: 

1) faza primelor relaţii dintre copil şi părinţi; 

2) faza formării Supraeului; 

3) faza formării relaţiilor de grup în cadrul familiei. 

Prima fază este şi cea mai importantă, ea cuprinzând, aşa cum am văzut în 
explicaţiile freudiene, atât fixaţiile libidoului, cât şi complexul oedipian; de rezol- 
varea acestuia din urmă va depinde în cea mai mare măsură dezvoltarea ulte- 
rioară a personalităţii. 

În cea de-a doua fază, copilul încearcă să se identifice cu părinţii şi are loc un 
proces imitativ. Desigur că, dacă mediul familial este criminal, copilul va avea 
toate şansele să urmeze acelaşi comportament. 

În sfârşit, cea de-a treia şi ultima fază are rolul de a asigura adaptarea socială a 
copilului. Relaţiile care se dezvoltă în cadrul grupului familial în această perioadă 
reprezintă o copie „micro” a relaţiilor sociale de mai târziu; orice element negativ 
care poate vicia aceste prime relaţii, gelozie, sentiment de injustiţie etc., va avea un 
rol negativ asupra adaptării sociale a individului. Rezultă că în adaptarea socială, 
respectiv în formarea personalităţii individului, factorii primordiali sunt cei 
familiali. „Toţi ceilalţi factori sociali sunt secundari”?. 

Rolul hotărâtor al evenimentelor din copilărie în formarea unei personalități 
antisociale a fost subliniat şi de alte cercetări de psihologie criminală. 

S-a pus accentul uneori pe carenţele afective materne, care generează o lipsă 
de afectivitate copilului, ceea ce poate duce ulterior la un comportament criminal. 
În general însă, mediul infantil precoce, „când părinţii reprezintă polul semni- 
ficativ al unei structuri impersonale”, poate deveni un factor criminogen pentru 


viitorul tinerei fiinţe”. 


$2. Teoriile psiho-morale „autonome” 


203. Pot fi incluse în această categorie diverse explicaţii criminologice de fac- 
tură psiho-morală, unele eliberate total, altele doar parţial, de influenţa care 
încearcă o abordare oarecum diferită de cea psihanalitică. 

Reţinem aici doar două astfel de teorii, elaborate de către două dintre perso- 
nalităţile cele mai marcante ale criminologiei: E. de Greeff şi J. Pinatel. 


! K. Friedlander, La delinquance juvenile, P.U.F., Paris, 1951, p. 7-67. 
2. Pinatel, Tratat, op. cit.,p. 193. 
* A. Hesnard, op. cit., p. 119. 

2.1. Teoria instinctelor 


204. Această teorie aparține criminologului belgian Etienne de Greeff, consi- 
derat pe bună dreptate fondatorul criminologiei clinice!, dar și unul dintre pio- 
nierii criminologiei dinamice, prin formularea unei teorii a trecerii la act. Întreaga 
doctrină a criminologului belgian se fondează însă pe o anumită concepţie asupra 
personalităţii delincventului, ceea ce ţine de etiologia psiho-morală?. 

Pentru E. de Greeff, personalitatea delincventului, ca şi personalitatea umană 
în general, este determinată de instincte. 

Instinctele însă, pe de o parte, nu se opun inteligenţei şi nu pot fi separate de 
aceasta. Pe de altă parte, nu se poate identifica la om o manifestare instinctuală 
pură, în sensul că, de fapt, mai multe instincte, mai multe tendinţe acţionează şi 
îşi produc efectele asupra conduitei umane în acelaşi timp: „acest ansamblu de 
tendinţe instinctive organizate între ele ţinând cont de viitor, adică organizate 
potrivit preocupărilor inteligenţei, formează structura afectivă”?. 

În cadrul acestei structuri afective se pot distinge două grupe fundamentale de 
instincte: cele de apărare şi cele de simpatie. Instinctele de apărare contribuie la 
conservarea Eului, funcționează sub semnul sentimentului de justiţie şi de respon- 
sabilitate a „celuilalt”, au la bază agresivitatea, tind spre o reducere progresivă a 
individului la o entitate abstractă, supusă legilor morale concepute mecanic. 
Instinctele de simpatie contribuie la conservarea speciei, funcţionează sub semnul 
abandonului de sine şi acceptarea totală a „celuilalt”, au la bază subordonarea şi 
devotamentul față de celălalt, tind spre o valorizare extremă a celuilalt (toate 
acestea se înscriu în sfera sentimentelor altruiste). 

Niciuna din cele două categorii nu se poate realiza integral; există o opoziţie 
permanentă între instinctele de apărare şi cele de simpatie; viaţa psihică se des- 
făşoară sub semnul conflictului permanent între componentele structurii afective“. 

Tendinţa de a alege securitatea în dauna afectivității dă naştere unui sentiment 
de vinovăţie a cărui lichidare se încearcă prin „reîntoarcerea către celălalt”. 

În tot acest conflict se creează un echilibru precar; în aceste condiţii u/burările 
de caracter şi insuficienţele inteligenţei vor favoriza trecerea la actul criminal”. 

Este de reţinut că explicaţiile complexe pe care le formulează criminologul 
belgian în legătură cu structurile afective, reprezintă doar „terenul pregătitor” 
pentru dezvoltarea unei teorii a trecerii la act, care depăşeşte sfera preocupărilor 
de natură etiologică. 


A se vedea supra nr. 77. 

2 A se vedea, în acelaşi sens, R. Gassin, op. cit., p. 194. 

” E. de Greeff, Les instincts de defense et de sympathie, P.U.F., Paris, 1947, p. 21. 

1 A se vedea, în sensul celor de mai sus, J. Pinatel, La thâorie des instincts d'Etienne de 
Greeff, R.S.C. nr. 4/1961, p. 833. 

* A se vedea R. Gassin, op. cit., p. 194. 

2.2. Teoria personalităţii criminale 


205. Această ultimă teorie de care ne ocupăm aparţine celebrului criminolog 
francez Jean Pinatel, fiind concepută ca un model explicativ, capabil să aducă 
lămuriri atât în ce priveşte geneza (etiologia), cât şi dinamica actului criminal. 

Noţiunea de personalitate criminală nu trebuie înţeleasă ca un tip antro- 
pologic, o variantă a speciei umane. Ea este „un instrument clinic, o unealtă de 
lucru, un concept operaţional”. 

În aceeaşi logică, Pinatel consideră inutilă încercarea de a separa oamenii în 
buni şi răi, nu există o diferenţă de natură între oameni cu privire la actul 
criminal: „Psihanaliza ne-a învăţat în acest sens unele lucruri pe care le ştiam 
încă de la Decalog. Orice om, în circumstanțe excepţionale, poate deveni 
delincvent”. 

Inexistenţa unei diferenţe de natură între oameni nu exclude însă existenţa unor 
diferenţe graduale în privinţa „pragului lor delincvenţial”. 

Unii indivizi au nevoie de „instigări” exterioare grave, iar alţii de „instigări” 
lejere, pentru a prezenta reacţii delictuale, pentru a realiza trecerea la act. Această 
diferenţă graduală este dată de anumite trăsături psihologice care, în concepţia lui 
Pinatel, alcătuiesc „nucleul central al personalității criminale”. 


206. Componentele nucleului central al personalității criminale care comandă 
condiţiile trecerii la act sunt: egocentrism; labilitate; agresivitate; indiferență 
afectivă. 

Egocentrismul reprezintă tendinţa subiectului de a raporta totul la sine însuşi”. 
Egocentricul priveşte totul prin prisma intereselor personale; se consideră 
„centrul universului”. 

Labilitatea (de la labilis, care înseamnă a aluneca, a cădea, a atârna) repre- 
zintă o lipsă de prevedere, o „deficiență de organizare în timp”, o instabilitate. 

Agresivitatea desemnează o paletă foarte largă de tendinţe, mergând de la 
simpla afirmare a Eului, până la ostilitate; ea se manifestă printr-un „dinamism 
combativ”, care are ca funcţie „învingerea şi eliminarea obstacolelor şi dificul- 
tăţilor care barează drumul acţiunilor umane”*. 

Indiferenţa afectivă (sau insensibilitatea morală) reprezintă acea trăsătură 
negativă prin care individul este împiedicat de a „încerca emoții şi înclinații altru- 
iste şi simpatice”; el este dominat de egoism şi răceală faţă de aproapele lui“. 


'J. Pinatel, La sociste criminogene, Ed. Calman-Levy, Paris, 1971, p. 97. 

” Pentru a ilustra această trăsătură autorul dă exemplul experienţelor cu privire la 
„asociaţiile de idei”, în care se denumeşte „asociaţie egocentrică” împrejurarea în care 
subiectul reacţionează la cuvântul inductor printr-o idee relativă la propria persoană: „dacă se 
dă cuvântul câine, răspunsul va fi: îl iubesc”. A se vedea J. Pinarel, Egocentrisme et 
personalite criminelle, R.S.C. nr. 1/1959, p. 163. 

* J. Pinatel, Agressivite et personalite criminelle, R S.C. nr. 1/1960,p. 110. 

A Pinatel, Indifference affiective et personalite criminelle, R.S.C. nr. 3/1959, p. 712. 

Cele patru componente nu trebuie analizate în mod individual; reunirea 
tuturor componentelor, precum şi legăturile dintre acestea, dau un caracter parti- 
cular personalităţii în ansamblul ei. „Nucleul personalităţii criminale este o 
structură dinamică. Încă o dată, reunirea şi asocierea acestor componente, dintre 
care nici una nu este anormală în sine, acţiunea şi interacţiunea lor trebuie luate 


»l 


în consideraţie. Nucleul personalităţii criminale este o rezultantă, şi nu un dat” . 


207. Iniţial, teoria personalităţii criminale a fost concepută pentru a explica 
fenomenul criminal individual. Ulterior, această teorie a fost extinsă cu privire la 
criminalitate. 

Perfecţionată în cursul anilor *80 de către autorul ei, această teorie a fost va- 
lidată printr-o serie de studii criminologice?. 

Teoria personalităţii criminale reprezintă astfel una dintre ultimele explicaţii 
etiologice importante. Totodată, ea a constituit o bază de lansare pentru teoriile 
„trecerii la act”, care aparțin criminologiei dinamice, „succesoarea” etiologiei 
criminale. 


'J. Pinatel, La socist€ criminogene, op. cit., p. 101. 
? În acest sens, a se vedea R. Gassin, op. cit., p. 197. 


PARTEA A III-A 
CRIMINOLOGIA DINAMICĂ. 
PRINCIPALELE TEORII NONCAUZALE 


Definiţia criminologiei dinamice 


208. Criminologia dinamică sau criminologia actului reuneşte explicaţii de tip 
noncauzal cu privire la fenomenul criminal. O serie de explicaţii de acest gen 
apar încă din prima jumătate a secolului al XX-lea (anii '30). Ele au fost cali- 
ficate de Edwin Sutherland ca „mecaniste”, „situaţionale” sau „dinamice”, deoa- 
rece iau în calcul doar: „elementele care intră în joc în momentul în care infrac- 
ţiunea este comisă”!. 

Actul de naştere al criminologiei dinamice poate fi considerat raportul asupra 
„criminogenezei”, prezentat de E. de Greeff la cel de-al doilea Congres Interna- 
țional de Criminologie de la Paris (1950), în care se elaborează o adevărată teorie 
asupra proceselor de trecere la act. 

După congresul de la Paris, din ce în ce mai mulţi criminologi s-au arătat 
preocupaţi de o nouă manieră de abordare a fenomenului criminal. Se creează 
astfel o nouă orientare în cercetarea criminologică, orientare ce se caracterizează 
printr-o modalitate de cunoaştere specifică, respectiv cunoaşterea dinamică, 
interesată de înţelegerea proceselor ce însoțesc „trecerea la actul criminal”. 

Teoreticienii acestei orientări neagă valoarea ştiinţifică şi utilitatea expli- 
caţiilor de tip cauzal şi, de aceea, îşi concentrează atenţia asupra actului criminal 
în sine, încercând să facă abstracţie de „istoria” infractorului, de factorii endogeni 
ori exogeni ce ar fi putut acţiona asupra acestuia anterior comiterii faptei. 

Treptat, explicaţiile de tip dinamic au devenit preponderente în cercetarea cri- 
minologică, încât au ajuns să formeze, practic, o subramură distinctă a crimi- 
nologiei. 


209. Astfel, putem defini criminologia dinamică drept acea subramură a cri- 
minologiei teoretice, care se ocupă cu studierea fenomenului criminal, din 
punctul de vedere al mecanismelor şi al proceselor care însoțesc trecerea la act. 


Problematică 


210. Din punct de vedere doctrinar, la originea explicaţiilor noncauzale se află 
concepţia utilitaristă a şcolii clasice a dreptului penal. Această „filiaţie” este de 
altfel revendicată în mod explicit de Maurice Cusson, unul dintre cei mai 
autorizaţi exponenţi ai teoriilor dinamice actuale. Caracterizându-şi propria 


' A se vedea supra nr. 186. 
? A se vedea, în acest sens, R. Gassin, op. cit. p. 12. 
? A se vedea supra nr. 56. 

teorie, autorul sus-amintit afirma: „Analiza strategică prinde pe picior greşit pozi- 
tivismul pentru a opera o întoarcere la clasicism. Este o respingere a lui 
Lombroso în favoarea lui Beccaria”. 

Deoarece am analizat anterior opera lui Beccaria şi, implicit, ideile care au 
stat la baza apariţiei şcolii clasice, nu vom reveni asupra acestei probleme. 
Reţinem însă că utilitarismul clasic reprezintă un punct de reper important în 
înţelegerea teoriilor dinamice. 

Apariţia teoriilor criminologiei dinamice a fost favorizată şi de formularea 
primelor explicaţii privind trecerea la act, care aparțin de fapt unor criminologi 
preocupaţi de aspectul etiologic şi pentru care trecerea la act nu a reprezentat 
decât o prelungire a unor explicaţii cauzale. Abia după examinarea acestor prime 
modele de trecere la act vom putea aborda teoriile dinamice propriu-zise, care 
reprezintă adevăratele explicaţii noncauzale. 

În sfârşit, odată cu parcurgerea teoriilor dinamice, avem o imagine de 
ansamblu a principalelor explicaţii formulate în legătură cu fenomenul criminal. 
Putem aşadar risca o apreciere de ordin general asupra stadiului actual al cunoş- 
tinţelor în domeniul criminologiei. 


Plan 


211. Rezultă că această a treia parte va cuprinde următoarele capitole: 
1. Trecerea la act ca prelungire a explicaţiilor etiologice 
II. Teoriile dinamice 


III. Stadiul actual al cunoştinţelor criminologice 


'M Cusson, Delinquants pourquoi?, Ed. Armand Colin, Paris, 1981, p. 64. 


Capitolul 1 
Trecerea la act ca prelungire a explicaţiilor etiologice 


Problematică 


212. O serie de criminologi a încercat să finalizeze explicaţiile de natură etio- 
logică, prin elaborarea unor modele de trecere la act. În literatura de specialitate, 
explicaţiile privind aceste modele sunt reunite sub denumirea: „Teoriile dinamice 
complementare”. Se face distincţie între modele generale şi modele particulare, 
de trecere la act; acestea din urmă sunt la rândul lor clasificate în: modele care 
atribuie un rol determinant personalităţii, modele care atribuie un rol important 
situaţiei şi, în sfârşit, modele de analiză a procesului de trecere la act!. 

O prezentare exhaustivă fiind imposibilă în economia acestei lucrări, ne vom 
referi doar la câteva dintre cele mai cunoscute modele particulare, după care vom 
examina un model general care ni se pare semnificativ. 


Plan 


213. Acest capitol va cuprinde deci două secţiuni: 
Secţiunea 1. Modele particulare de trecere la act 


Secţiunea a 2-a. Un model general (modelul arborelui) 


Secţiunea 1. Modele particulare de trecere la act 


214. În această categorie, poate fi inclus unul din primele modele de trecere la 
act, ce aparţine criminologului belgian Etienne de Greeff, a cărui teorie a 
instinctelor am examinat-o anterior. 

Etienne de Greeff consideră că „procesul criminogen” trebuie raportat la actul 
grav. El foloseşte ca model procesul de convertire parcurs de indivizi aparținând 
comunităţilor pre-civilizate, proces descris de un alt autor. Aplicând aceeași 
schemă generală la actul criminal (în sens de omor), de Greeff consideră că sunt 
parcurse, în principal, de către delincvent, trei etape: 


' În acest sens, a se vedea R. Gassin, op. cit., p. 203-207. 
2 R. Allier, La conversion chez les precivilisces, vol. II, Payot, Paris, cf. E. de Greeff, 
Introduction ă la Criminologie, P.U.F., Paris, 1948, p. 315. 

Prima etapă, cea a asentimentului ineficace, reprezintă o perioadă „mai degrabă 
subconştientă susținută de numeroase elemente inconștiente”. În această etapă, la 
un moment dat, trăirile subterane ce tind spre crimă, apar spontan în zona 
conştientului: apare ideea „dispariţiei” eventualei victime. Această conștientizare 
(prise de conscience) poate fi declanșată de stimuli exteriori ori interiori multipli, 
de natură diversă. O asemenea etapă poate fi întâlnită, în principiu, în viaţa oricui. 
În general, individul sub influenţa factorilor morali afectivi, va îndepărta „ideea” 
criminală. Viitorul infractor va trece însă la cea de-a doua etapă”. 

A doua etapă este denumită: etapa asentimentului formulat. Deşi procesele 
din subconştient nu au dispărut încă, în această fază „lucrurile se petrec în mare 
parte de o manieră conştientă”. Individul acceptă ideea că o anumită persoană 
trebuie să dispară şi oscilează încă între dorinţa ca această „dispariţie” să se 
îndeplinească fără contribuţia sa şi ideea că ar putea „ajuta” la această dispariţie. 
Este o etapă contradictorie, de ezitări: „Progresia nu se face de o manieră 
univocă. Există în suflet mişcări pentru şi contra. Ideea se conturează în mod lent 
prin avansări şi reculuri. Greşelile victimei au tendinţa de a fi exagerate, motivele 
de a o vedea dispărută au tendinţa de a fi înnobilate. Pericolele şi inconvenientele 
de a o face să dispară, decăderea, abjecţia, constituie rezistenţa interioară. Este 
vorba de a rupe cu tot trecutul, de a se pune în afara societăţii..."?. 

Se întâmplă uneori în această etapă, când decizia de a comite crima nu este 
încă luată, ca un eveniment accidental (spre exemplu beţia) să declanşeze totuşi 
actul criminal. În aceste cazuri asistăm la o pregătire deficitară, la o executare 
imprecisă, la o lipsă totală de precauţii pentru asigurarea impunităţii. 

Cea de a treia etapă, criza, presupune ca „dispariţia să fie decisă”: „Principiul 
morţii fiind admis, nu rămâne decât să accepte, să se coboare personal la act, să-i 
accepte ruşinea şi riscul (...). Criminalul se găseşte în acest moment într-o stare 
morală şi fizică acută. Sensibilitatea sa este exasperată, emotivitatea dezechi- 
librată, judecata sa este obsedată de starea de criză şi de luptă şi se întâmplă să fie 
pentru moment delirant. 

Explozia este iminentă. Poate să fie, eventual, încă împiedicată, dar, cu 
siguranță, un nimic poate să o elibereze”. 

Drumul spre crimă poate fi oprit în oricare din cele trei etape, prin acţiunea 
forțelor de inhibiţie interioare, care pot fi eventual stimulate de împrejurări 
externe. În același timp trecerea la act se poate face înainte de a se ajunge la o 
„decizie propriu-zisă” şi, în acest caz, executarea fiind rău pregătită, crima are 
toate şansele să eşueze ori să fie realizată de o manieră improprie“. Rezultă că 


" A se vedea £. de Greeff, Introduction ă la Criminologie, op. cit., p. 316-319. 

* Idem, p. 320. 

* 1dem, p. 321. 

* Pentru a ilustra această ipoteză, de Greeff foloseşte exemplul uciderii lui Rasputin, 
reluând mărturisirile Prințului lusupov (La fin de Raspoutine, Ed. Plon, Paris, 1927). În acest 
caz criminalul „nu era pregătit, din punct de vedere psihologic în momentul în care a trecut la 

procesul de trecere la act este, în opinia lui de Greeff, rezultatul luptei unor ten- 
dinţe (mobiluri) opuse, ce pot să apară sau nu, în zona conştientului, în funcţie de 
etapele ce sunt ori nu parcurse; configuraţia psiho-morală a individului joacă 
rolul esenţial; în plus, pot să apară anumiţi factori conjuncturali care să faciliteze 
ori, dimpotrivă, să îngreuneze drumul spre crimă. 

În sfârşit, trebuie remarcat că în opina lui de Greeff, există și acte criminale ce 
se realizează total în afara schemei propuse, fără parcurgerea nici uneia din 
etapele descrise. În aceste situaţii, „uşurinţa” de a comite fapta este foarte mare, 
criminalul fiind cu atât mai periculos cu cât crima este comisă ca un act banal 
lipsit de gravitate!. 


215. Printre modelele particulare existente în doctrină merită a fi amintit şi cel 
propus de J. Pinatel. 

Modelul de trecere la act conceput de J. Pinatel este considerat a fi obiectiv, în 
sensul că el descrie actul criminal aşa cum acesta este perceput din exterior de către 
un observator care analizează „dinamica personalității agentului”. Prin aceasta el se 
deosebeşte de modelul lui E. de Greeff, care este considerat „subiectiv”, în sensul 
că descrie trecerea la act aşa cum aceasta este trăită de subiectul însuşi?. 

Pentru J. Pinatel trecerea la act se explică prin acţiunea conjugată a celor patru 
trăsături psihice esenţiale care alcătuiesc „nucleul personalităţii criminale”. 
Pentru ca un subiect să „treacă la act” este necesar ca el să nu fie reţinut de 
oprobriul social care este asociat răufăcătorului; acest proces de „auto-legitimare 
subiectivă” este asigurat de egocentrism. Faptul că subiectul nu va fi reţinut de 
amenințarea pedepsei este explicat prin /abilirate. Obstacolele materiale suscepti- 
bile să împiedice executarea crimei sunt învinse prin agresivitate. În ultimă 
instanţă, când subiectul ajunge în situaţia de a comite crima, este necesar ca el să 
nu fie reţinut de sentimentul că produce un rău aproapelui său, atentând la 
persoana ori bunurile acestuia. /ndiferența afectivă asigură această ultimă etapă a 
trecerii la act. 

Ca şi în explicaţiile privind structurarea personalității criminale, în modelul de 
trecere la act conceput de J]. Pinatel, factorul afectiv joacă un rol esenţial. 


216. În sfârşit un ultim model particular examinat este modelul propus de 
H. Becker. Acesta poate fi încadrat în categoria modelelor „de analiză a pro- 
cesului de trecere la act”. Modelele de analiză examinează procesul de trecere la 


act” şi toate acţiunile sale destinate să suprime victima sunt comise cu stângăcie, de o manieră 
ezitantă. De aceea, lusupov nu reuşeşte decât să-l rănească, în cele din urmă, pe Rasputin, 
care, ar fi reuşit să scape dacă nu intervenea o altă persoană, pentru a desăvârşi crima. A se 
vedea, în acest sens, E. de Greeff, op. cit., p. 346-349. 

' Idem, p. 314-315. 

* În sensul celor de mai sus, a se vedea R. Gassin, Criminologie, op. cit., p. 204-205. 

* A se vedea supra nr. 209. 

* A se vedea. Pinatel, Trait€, op. cit., p. 507. 

act în sine, „adică succesiunea secvenţelor care conduc persoana actorului în 
interacţiune cu situaţia pre-criminală până la consumarea actului”. 

În elaborarea modelului său, Becker pleacă de la ideea că explicaţiile ante- 
rioare privind trecerea la act comit greşeala esenţială de a considera că „toţi fac- 
torii care contribuie la producerea fenomenului acţionează simultan”. El numeşte 
modelele bazate pe asemenea explicaţii: „sincronice”. Spre deosebire de această 
manieră de a vedea lucrurile, Becker apreciază că, în realitate, nu toate cauzele 
acţionează în acelaşi moment şi, de aceea, este nevoie de un model care „să ia în 
considerare faptul că modurile de comportament se dezvoltă potrivit unei 
secvenţe ordonate'?. Plecând de la această idee, Becker analizează diferitele faze 
pe care le parcurge un individ pentru a deveni consumator de droguri (în speţă 
fumător de marijuana). El constată că fiecare fază necesită o explicaţie şi că 
reunirea tuturor acestor explicaţii contribuie la explicarea comportamentului în 
ansamblu: „Spre exemplu, este nevoie de tipuri diferite de explicaţii pentru a 
analiza cum o persoană se găseşte în situaţia de a-şi procura uşor marijuana, de 
ce, odată aflată în această situaţie, această persoană vrea să facă ea însăşi expe- 
rienţa drogului, şi în sfârşit de ce, după ce a făcut această experienţă, ea continuă 
să consume. Într-un anumit sens, fiecare din aceste explicaţii trimite la o cauză 
necesară a comportamentului, deoarece persoana nu poate deveni fumător regulat 
de marijuana fără să fi trecut prin fiecare fază. Explicarea fiecărei faze constituie 
deci un element în explicarea comportamentului final”. 

În aparenţă, modelul propus de Becker pune accentul în mod exclusiv pe 
contribuţia factorilor conştienţi şi raţionali în trecerea la act. Astfel, în cazul con- 
sumului de marijuana una din fazele formării comportamentului este considerată 
a fi: „voința de a face experienţa drogului”. Caracterul raţional şi conştient nu 
trebuie totuşi absolutizat. Becker însuşi subliniază acest aspect, analizând prima 
etapă a „carierei deviante”: „Ne reprezentăm în general actele deviante ca 
motivate. Credem că persoana care comite un act deviant, chiar pentru prima dată 
(şi poate în mod special când este pentru prima dată), o face intenționat. Intenţia 
poate să nu fie în întregime conştientă, dar trebuie să existe o forță motivantă în 
planul depărtat. Înainte de a trece la cazurile de non-conformitate intenționată, 
trebuie mai întâi subliniat că actele non-conforme sunt adesea comise de indivizi 
care nu au intenția de a acționa în acest sens, este clar că este nevoie de o 


explicaţie specială pentru asemenea cazuri”. 


" R. Gassin, Criminologie, op. cit., p. 207. 
? HI. Becker, Outsiders, op. cit., p. 46. 

* 1dem, p. 46. 

* Idem, p. 48. 

Secţiunea a 2-a. Un model general (modelul „arborelui”) 


217. Printre modelele cu caracter general, cel mai cunoscut este cel elaborat 
de sociologul american Albert Cohen. Lucrarea acestuia: „Deviance and Control” 
îşi propune parcurgerea unei etape spre o teorie generală a comportamentului 
deviant adică „un sistem de propuneri aplicabile numeroaselor varietăţi de 
devianţă”!. Trebuie precizat că A. Cohen ca și alţi sociologi americani utilizează 
termenul devianță într-un sens foarte larg, ce include comportamentul criminal. 

Potrivit formaţiei sale, în mod firesc, Cohen pune accentul pe influenţa 
factorilor sociali asupra devianţei. El formulează o teorie a „subculturilor” delinc- 
vente care se apropie din multe puncte de vedere de teoria lui Sellin, dar în care 
utilizează şi concepte proprii altor explicaţii sociale anterioare, precum termenul 
de anomie (Durkheim, Merton) sau cel de dezorganizare socială (Sutherland). 
Ceea ce diferenţiază concepţia lui Cohen, faţă de alte explicaţii de natură socială, 
este faptul că el consideră că nici factorii sociali şi nici cei legaţi de persona- 
litatea individului nu au o acţiune directă, cauză-efect, ceea ce-l face să elaboreze 
şi un model de trecere la act anti-determinist sau, cum a fost calificat în doctrină: 
„neoantideterminist”. 

Cohen prezintă modelul său de trecere la act încă înainte de a analiza 
explicaţiile de natură socială cu privire la comportament. Astfel, el face o scurtă 
analiză a explicaţiilor „la nivel psihologic” constatând că, în linii generale, 
„mecanismele motivaţionale” concepute de diverşi autori au pus accentul: fie pe 
„actor”, fie pe „situaţie”, fie pe „conjuncţia” dintre variabilele actorului şi cele 
ale situaţiei. A neglija actorul în favoarea situaţiei ori invers reprezintă în opinia 
lui Cohen o eroare. În acelaşi timp, în teoriile „conjunctive”, deşi devianţa rezultă 
din interacţiunea între actor şi situaţie, această interacţiune este tratată ca un 
„episod unic”, actul este determinat. „Totul se petrece ca şi cum ar fi fost un 
pasaj brusc de la o stare de conformitate la o stare de devianţă. Actul deviant se 
aseamănă reacției care operează atunci când două substanţe chimice sunt puse 
împreună”“. Acestui gen de explicaţii i se opun teoriile care văd în devianță nu o 
simplă interacţiune actor-situaţie, ci rezultatul unui „proces de interacţiune”. În 
acord cu aceste teorii, Cohen concepe actul deviant ca pe o succesiune de etape, 
în interiorul cărora actorul are oricând posibilitatea de a alege „direcţia”: „În teo- 
riile care pun accentul pe procesele de interacţiune, actul deviant se dezvoltă în 
timp printr-o serie de etape. În urmărirea unui interes sau a unui scop, un individ 
ia o direcţie, poate într-un sens deviant, uneori fără să aibă cea mai mică intenţie 
de devianţă în minte. Totodată, pasul următor pe care-l va face (continuarea pe 


' C. Albert, Deviance and Control, Ed. Pretice-Hall, Inc., Englewood Clifs, New Jersey, 
1966, trad. fr. La Deviance, Ed. J. Duculot, Paris, 1971, p. 7. 
în acest sens, a se vedea A. Cohen, op. cit., p. 13. 
* În acest sens, a se vedea S. Edwin, Radical non-intervention, 1973, p. 137. 
* A. Cohen, La Deviance, op. cit., p. 94. 

calea aleasă) nu este în întregime determinat de starea lucrurilor din punctul de 
plecare. El poate să aleagă între două sau mai multe direcţii posibile. Ceea ce va 
fi alegerea sa va depinde de actor şi de situaţie la acel moment precis: cu timpul, 
actorul, situaţia, sau amândouă pot să fi cunoscut schimbări. Spre exemplu, în 
timp ce un individ se întreabă dacă va fura dintr-o maşină aflată în staţionare, 
prietenului său poate să i se facă frică şi să fugă sau un agent de poliţie poate să 
apară brusc în colţul străzii. Acestea sunt probleme şi posibilități noi care trebuie 
înfruntate. Anumite schimbări pot să fie excluse, iar altele abia întrevăzute la 
început, ele pot să încurajeze ori să pară inevitabile. Pe scurt, aceste teorii 
comportă o concepţie asupra actului însuşi ca o tentativă, un proces de tatonare a 
terenului, care nu este niciodată în întregime determinat de trecut şi care este 
totdeauna susceptibil de a-şi modifica cursul ca răspuns la schimbări intervenite 
a nivelul actorului, al situaţiei sau al amândurora”. 

Transpunând aceste idei în mod sintetic, într-o schemă grafică, rezultă un 
traseu principal, cel spre devianţă, din care se desprind, ca ramurile unui arbore, 
celelalte trasee, non-deviante, spre care la orice moment, din considerente 
diverse, individul poate să schimbe direcţia. Datorită acestei reprezentări grafice, 
modelul de trecere la act conceput de Cohen este cunoscut în doctrină sub 


denumirea de „arbore”?. 


' Idem, p. 95. 

2 Schema trebuie citită în felul următor: „Actul iniţial este A sau B, ceea ce depinde de 
faptul că starea iniţială de lucruri este x sau non-x. Dacă, plecând de la A, starea de lucruri 
este y, atunci direcţia este AA. Dacă starea de lucruri este non-y, atunci direcţia este AB. 
Dacă, plecând de la AA, starea de lucruri este z, atunci direcţia ajunge la rezultatul deviant 
AAA. Dacă starea de lucruri este non-z, atunci direcţia este AAB”. Ibidem. 

* 1dem, p. 92. 

Caracteristica ce reţine atenţia în modelul amintit este relativa „autonomie” 
acordată „actorului”. Cohen nu merge până la a considera persoana deviantului 
ca pe o fiinţă exclusiv raţională. Totuşi, posibilitatea de a schimba în orice 
moment cursul procesului de trecere la act, printr-un act de voinţă, fie el şi supus 
variabilelor situaţiei, face ca modelul propus să reprezinte un pas important spre 
teoriile dinamice pure, de care ne vom ocupa în continuare. 


Capitolul II 
Teoriile dinamice 


Problematică 


218. Teoriile din această categorie se caracterizează prin aceea că explică 
actul criminal în sine, în afara oricărei referinţe la trecutul infractorului. Din acest 
motiv, spre deosebire de modelele de trecere la act formulate ca prelungiri ale 
explicaţiilor etiologice, denumite în doctrină şi „teorii dinamice complementare”, 
teoriile la care ne vom referi în prezentul capitol au fost socotite „teorii princi- 
pale” ale actului criminal!. 

Ne vom opri asupra acelor explicaţii care, în opinia noastră, pun cel mai clar 
în evidenţă caracterul nondeterminist al actului criminal (sau cel puţin pretind 
acest lucru), situându-se prin aceasta pe poziţii net contrare teoriilor cauzale. 

Din această perspectivă am considerat util să examinăm, în primul rând, teoria 
„reţinerii”. Deşi valoarea ştiinţifică a explicaţiilor nu este deosebită, autorul 
acestei teorii a fost printre primii criminologi care s-au exprimat de o manieră 
clară şi fermă împotriva teoriilor cauzale. 

Am reţinut apoi spre examinare teoria „strategică”, deoarece am considerat că 
reprezintă explicaţia de tip noncauzal cea mai reprezentativă, cu cel mai larg ecou 
în doctrina actuală. 


Plan 


219. In consecinţă, prezentul capitol va cuprinde două secţiuni: 
Secţiunea 1. Teoria „reţinerii” 


Secţiunea a 2-a. Teoria „strategică” 


! A se vedea, în acest sens, R. Gassin, Criminologie, op. cit., p. 203 şi 208. 

Secţiunea 1. Teoria „reţinerii”! 


220. Această teorie, pe care autorul ei, Walter C. Reckless, o declară din start 
„noncauzală'?, reia o idee de principiu exprimată încă din anii '30 conform 
căreia, formularea unor concluzii etiologice, pe baza cercetărilor criminologice, 
reprezintă o absurditate atât de evidentă, încât nici nu merită să fie discutată”. 

Ceea ce Reckless pune, la rândul lui, sub semnul întrebării este însuşi con- 
ceptul de cauzalitate, mai exact, valabilitatea aplicării acestuia într-o explicaţie 
privind comportamentul uman: „Foarte probabil, cauzalitatea nu este un concept 
apt să fie aplicat unui comportament uman cum ar fi crima şi delincvenţa, iar o 
teorie generală a cauzalităţii, care să fie valabilă în întregime, sau pentru o mare 
parte a crimei şi a delincvenţei, pentru diversele tipuri de infracţiuni sau contra- 
venţii în diferite împrejurări, este cu atât mai nerealistă, în ciuda eforturilor eroice 
din partea criminologilor, de a căuta o teorie general valabilă”. 

În acest context, autorul propune ca, în general, ipotezele şi explicaţiile crimi- 
nologilor să nu mai recurgă la conceptul de cauză ori „combinaţie de cauze”, şi 
apreciază că propria sa teorie reprezintă un substitut pentru o teorie cauzală. 

Explicaţiile lui Reckless se construiesc în jurul ipotezei potrivit căreia există o 
structură socială externă de reţinere (a containing external social structure), 
precum şi un tampon interior (an internal buffer). Ambele au aceeaşi menire, de 
a asigura o apărare împotriva devierii indivizilor de la norma legală ori socială; 
ele reprezintă „o izolaţie contra presiunilor şi atragerilor, o protecţie contra 
demoralizării şi seducţiei”. Punctul forte al teoriei ar trebui să fie ideea că pre- 
siunile, atragerile, demoralizările, seducţia, chiar dacă reprezintă cauze care 
„conduc” spre comportamentul criminal, ele sunt „negate”, „neutralizate”, 


x» „5 


„reduse la neputinţă” sau „parate” de către cele două „tampoane de reţinere”. 


' În varianta originală, teoria este intitulată: „Containment Theory”. În doctrina franceză 
s-a utilizat în paralel şi denumirea „reoria barierelor” — „La thsorie des barricres” 
(a se vedea R. Gassin, Criminologie, op. cit., p. 209). Această denumire, deşi se depărtează de 
la o traducere exactă, respectă conţinutul teoriei. Deoarece, în opinia noastră, teoria prezintă 
unele contradicții, am preferat o traducere cât mai fidelă a variantei originale pentru a nu spori 
confuzia ce se degajă din conţinutul explicaţiilor. 

2 CW. Reckless, A non causal explanation: containment theory, A.I.C., 1963, le semestre, 
p. 220. 

3 În acest sens, a se vedea M, Jerome, 4. Mortimer, Crime, Law and Social Science, New 
York, 1933, p. 169, apud W. Reckless, op. cit., p. 220. 

* W. Reckless, op. cit., p. 220. 

* „The two containmenis act as a defense against deviating from the legal and social 
norms, as an insulation against pressures and pulls, as a protection against demoralization 
and seduction. If there are «causes» which lead to deviant behavior they are negated, 
neutralized, rendered impotent, or are parried by the two containing buffers” (W. Reckless, 
op. cit.,p. 221). 


144 Manual de criminologie 


Reckless consideră că în societăţile industrializate funcţionează ca „reţineri 
externe”, una sau mai multe din următoarele componente: 

- un rol al structurii de a furniza posibilități individului; 

- un set de limite şi responsabilități rezonabile pentru membri; 

- o oportunitate pentru individ de a dobândi un statut; 

- o coeziune între membrii societăţii, inclusiv activitatea comună şi camaraderia; 

- sensul de apartenenţă (identificarea cu grupul); 

- prevederea unui stoc de căi alternative şi satisfacţii materiale (când una ori 
mai multe căi sunt închise). 

Reţinerile interne sunt compuse din: 

- o imagine favorabilă despre sine în relaţie cu celelalte persoane, cu grupu- 
rile, cu instituţiile; 

- o conştiinţă de a fi bine plasat, de a avea un obiectiv; 

- un nivel ridicat de toleranţă la frustrare; 

- principii morale şi etice interioare puternice; 

- o bună dezvoltare a eului şi a supraeului (în sensul dat de Redl, de control şi 
gestiune a sistemului comportamental). 

După această enumerare autorul atrage, încă o dată, atenţia că aceste compo- 
nente ce alcătuiesc „reţinerile” (externe şi interne) nu sunt cauze, ci „tampoane” 
sau „izolaţii” cu rolul de a opri presiunile, atragerile şi puseurile. (,„7he com- 
ponents of the two containing systems are not causes. They are buffers or insula- 
tions against pressures, pulls, and pushes”)). 

Când „reţinerile” sunt absente sau fragile (weak) este posibil ca persoana să 
devieze de la conduita conformă cu norma; ea devine vulnerabilă, putând să 
comită diverse abateri ori chiar crime. În cazul în care „reţinerile” sunt puternice, 
este improbabil ca persoana să devină infractor. Autorul mai precizează că teoria 
sa, nu numai că „descrie tampoane împotriva devianţei” dar, pretinde el, pe baza 
acestei teorii este posibil să se descrie o probabilitate a delincvenţei. Exemplele 
prezentate în acest sens sunt însă, după părerea noastră, mult prea generale şi din 
această cauză lipsite de concludenţă. 

În finalul explicaţiilor, Reckless menţionează că din punct de vedere al 
cercetării ştiinţifice, teoria acoperă doar o zonă medie a fenomenului (,,niddle 
range theory”) ea neputând fi aplicată „extremelor” delincvenţei. Astfel, teoria 
nu este aplicabilă în cazul infracţiunilor care sunt rezultatul unor „puseuri interne 
irezistibile” („overpowering internal pushes ”). Eul („The self”), dacă este sufi- 
cient de puternic, este capabil să se opună unor frustrări ori dorinţe ordinare, dar 
nu unor „puseuri interne anormal de puternice” („abnormally strong internal 
pushes”). În acelaşi timp teoria este inaplicabilă unor comunităţi ce duc un mod 
de viaţă în afara legii, şi autorul dă ca exemple în acest sens: triburile criminale 


' Ibidem. 

din India, comunităţile de ţigani în Europa, fabricanţii de whisky ilegal din 
regiunea appalachiană în USA, familiile care trăiesc din cerşit. 


221. Fără a nega interesul teoretic de ansamblu pe care-l pot prezenta aceste 
explicaţii, după opinia noastră, între aserţiunile autorului şi argumentele care le 
însoțesc există un decalaj important, care merită câteva precizări. 

În primul rând, legat de caracteristica principală a teoriei, este de remarcat că, 
pe cât de categorică este afirmaţia lui Reckless că teoria sa este o teorie noncau- 
zală, pe atât de slabă este, credem noi, convingerea pe care reuşeşte să o inducă 
cititorului în acest sens. Cum am văzut, autorul admite că „presiunile”, „atra- 
gerile” etc., pot fi „cauze ale delictului, chiar dacă pune între ghilimele cuvântul 
cauze (Jf there are „causes ” which lead to deviant behavior...). Faptul că acestea 
pot fi, în anumite condiţii, „neutralizate” de diverse „reţineri” nu schimbă cu 
absolut nimic situaţia, din punct de vedere al etiologiei criminale. După 
enumerarea „reţinerilor” externe şi interne, autorul a ţinut să precizeze, după cum 
am arătat, că acestea nu sunt cauze, precizare absolut inutilă după părerea 
noastră, deoarece nu există niciun pericol să fie considerate ca atare. Dimpotrivă, 
precizarea are efectul de a ne atrage atenţia asupra adevăratelor cauze pe care 
autorul le enumeră din nou: presiuni, atrageri, puseuri. Faptul că împotriva aces- 
tora acţionează, dacă nu sunt absente ori slabe, anumite „reţineri”, încă o dată, nu 
schimbă cu nimic situaţia. 

Dacă „reţinerile” nu sunt „cauze”, nu înseamnă că aceste cauze nu există şi nu 
înseamnă, în acelaşi timp, că prin aceasta se dă o explicaţie noncauzală feno- 
menului criminal. 

În altă ordine de idei, limitele între care este fixată aplicabilitatea teoriei, în 
acea zonă medie a delincvenţei, reduc în mod considerabil ipotetica ei valabili- 
tate. În opinia autorului, Eul ar fi capabil să stăpânească doar presiunile ordinare. 
Problema este că, de regulă, presiunile ce duc la delincvenţă nu sunt ordinare, iar 
în cazul crimelor pasionale, spre exemplu, impulsurile sunt întotdeauna „extraor- 
dinare” (neobişnuite). Dar admițând că lucrurile stau exact aşa cum le prezintă 
autorul, ar rezulta oricum că, în afara unei delincvenţe ordinare sau medii, unde 
problema cauzalităţii nu s-ar pune, în rest, şi acest „rest” rămâne considerabil, o 
cercetare etiologică nu ar fi lipsită de interes. 

În doctrina criminologică teoria lui W. Reckless a fost criticată din alte puncte 
de vedere. S-a insistat asupra faptului că „terminologia utilizată este vagă şi slab 
definită” şi că „testarea empirică este dificilă”!. 

În afară de ideea renunțării la demersul etiologic, nici ea o noutate, teoria 
„reţinerii” nu aduce o modificare esenţială în peisajul general al gândirii crimino- 
logice. În sfera mai restrânsă a explicaţiilor dinamice, teoria lui Reckless nu este 


' C. Schrag, Crime and Justice. American Style, Ed. Washington, D.C.: V.S. Gouvemnment 
Printing Office, 1971, p. 82-89, apud F. Adler ş.a., Criminology, second, Ed. Mc. Graw-Hill 
Inc., 1995, p. 171. 

însă lipsită de semnificaţie. În primul rând, pentru că se revendică drept non- 
cauzală. În al doilea rând, pentru că se sugerează, indirect, ideea non-delincventului 
ca tip raţional, capabil să ia în calcul oportunităţile sociale („reţinerile externe”) şi 
să-şi controleze impulsurile („reţinerile interne”). De aici, la ipoteza delincventului 
de tip raţional, care-şi calculează „loviturile”, nu mai rămâne decât un pas, pe 
care-l fac alte explicaţii noncauzale, precum cea abordată în continuare. 


Secţiunea a 2-a. Teoria strategică 


222. Maurice Cusson, autorul acestei teorii, declară a se fi inspirat în expli- 
caţiile sale din două surse principale. O primă sursă o reprezintă autobiografiile 
criminale, din care autorul reţine discursul delincvenţilor despre propriile decizii, 
despre ocaziile de care profită, despre strategiile şi luptele lor. Cea de-a doua 
sursă de inspiraţie o reprezintă gândirea unor sociologi care, în opinia autorului, 
utilizează un discurs fără corespondenţă în criminologie. „Ei prezintă omul ca un 
actor care ia decizii, care elaborează strategii, care urmăreşte scopuri, care atacă 
şi se apără”. Un fapt important remarcat de autor este complementaritatea celor 
două surse. Aceste analize (ale sociologilor — n.n.) mergeau exact în acelaşi sens 
cu ceea ce criminalii spuneau despre ei înşişi”. 

Pe baza acestor surse autorul efectuează, potrivit propriei aprecieri, o „analiză 
strategică a delincvenţei” pe care, încă din introducerea la lucrarea „Delinquants 
pourquoi?”, lucrare ce dezvoltă această analiză, o prezintă pe scurt în felul 
următor: „Activitatea delincventă aduce autorilor ei mai multe avantaje decât ne 
imaginăm în mod obişnuit. Ea le permite să-şi satisfacă numeroase dorinţe, să 
rezolve probleme foarte reale, să trăiască intens şi să se amuze hotărât. Din acest 
punct de vedere, delictul apare ca un mijloc printre altele pentru a realiza scopuri 
pe care le urmăreşte majoritatea oamenilor: excitaţia, posesiunea, apărarea pro- 
priilor interese, dominaţia. În aceste condiţii, este de înţeles că numeroşi adoles- 
cenți se lasă tentaţi de delincvenţă. Totuşi, doar o minoritate dintre aceştia alcătuită 
mai ales din tineri activi şi orientaţi spre prezent, se vor angaja profund în crimă. O 
vor face pentru că aceasta li se pare cea mai accesibilă dintre soluţiile care li se 
oferă lor. De fapt, ei întâmpină dificultăţi la şcoală şi pe piaţa muncii; din această 
împrejurare, căile de acces care, în mod normal, se deschid celor care intră în viaţă, 
lor le sunt închise. Dimpotrivă, ei frecventează camarazi care îi iniţiază în tehnicile 
criminale şi care pot fi aliaţi în momentul activităţii delincvente. Aceste relaţii le 
deschid calea spre o activitate ilegală care le va permite să-şi atingă propriile 


scopuri”?. 


' M. Cusson, Delinquants pourquoi?, op. cit., 1981, p. 7. 
2 Idem, p. 8. 


Criminologia dinamică. Principalele teorii noncauzale 147 


223. Acest rezumat pune în evidență punctele esenţiale în jurul cărora se 
dezvoltă ulterior explicaţiile autorului. Aceste explicaţii pornesc de la definirea 
analizei strategice: „Analiza strategică concepe delictul ca un comportament 
orientat spre rezultate, având raționalitatea sa proprie, ţinând cont de oportuni- 
tăţile care se oferă actorului şi de conduita adversarilor săi”. Din această defi- 
niţie rezultă patru elemente esenţiale ce sunt luate în calcul şi anume: un compor- 
tament; rezultatele; raționalitatea; conflictele (adversarii). 

Cât priveşte comportamentul, acesta este definit ca „o secvenţă (succesiune — 
n.n.) de acte” observabile în mod direct şi interpretate în funcţie de această 
observaţie. 

Analiza strategică este interesată, după cum afirmă autorul, de ceea ce fac 
oamenii mai degrabă decât de ceea ce sunt ei, acţiunea umană contează mai mult 
decât personalitatea. „Strategiile sunt acţiuni ale omului asupra mediului său şi mai 
ales asupra celuilalt; mişcările sale de atac şi de apărare, manevrele sale pentru a-l 
influenţa pe celălalt, a-l domina, a-l constrânge, a-l suprima. Și crima asta este”?. 

Cu privire la rezultate (rezultatele acţiunii) autorul declară că acestea prezintă 
o importanţă primordială în analiza strategică. Se face distincţie între rezu/far în 
sensul de consecinţă a actului şi scop, adică rezultatul pe care actorul stabileşte 
să-l atingă şi care este vizat anterior actului. Cusson propune ca în locul interoga- 
țiilor cauzale să se pună problema: „ce aduce crima autorului ei?”. El consideră 
că importanţa atribuită rezultatelor decurge dintr-o concepţie hedonistă asupra 
omului. Este amintită în acest sens afirmaţia lui Beccaria: „Plăcerea şi durerea 
sunt mobilurile ființelor sensibile”. Se invocă şi afirmaţia lui Baechler: „Omul 
este o fiinţă de dorinţă, adică o fiinţă aflată constant în căutarea oricărei posibilităţi 
de a-şi spori avutul (...) puterea, bogăţiile, prestigiul”. În acest context, Cusson con- 
chide că: „Împins de dorințele sale, omul îşi modifică conduita în funcţie de 
consecinţele, agreabile sau dezagreabile, ale actelor sale anterioare. Şi el creşte, se 
dezvoltă satisfăcându-şi dorinţele sale succesive, descoperind noi trebuinţe şi noi 
plăceri în rezultatele activităţii sale'”. Aceeaşi regulă se aplică şi delincventului 
care nu se diferenţiază ca natură de non-delincvent şi este firesc să acţioneze, 
deci, potrivit aceloraşi principii. 

În legătură cu raționalitatea, analiza strategică prezumă capacitatea delinc- 
ventului (ca şi a omului în general) de a lua, până la un punct, decizii raţionale. 
„Aceasta înseamnă că e/ poate opta pentru soluția cea mai eficace, ţinând cont de 
ceea ce îl interesează şi de constrângerile care i se impun. Este principiul raționa- 
lităţii limitate”. 

În mod ideal, o decizie este raţională atunci când permite alegerea mijloacelor 
optime pentru atingerea scopului propus. Astfel, ar trebui să existe un scop, un 


' Idem, p. 64. 
2 Idem, p. 65. 
* dem, p. 68. 
* dem, p. 69. 

calcul al mijloacelor aflate la dispoziţie pentru a-l atinge, alegerea propriu-zisă a 
mijlocului adecvat şi, în final, evaluarea rezultatelor obținute după realizarea 
actului. Acest model, după cum autorul însuşi o recunoaşte, se regăseşte foarte 
rar în situaţiile concrete, existând în principal trei motive care limitează raționa- 
litatea: „actorul nu are întotdeauna obiective clare; situaţiile limitează opţiunea; şi 
informaţia îi lipseşte”!. Acest cadru, valabil pentru acţiunile umane în general, se 
aplică în aceeaşi măsură şi delincvenţilor. 

În sfârşit, în privinţa conflictelor, analiza strategică îl consideră pe delincvent 
drept un actor care decide ţinând cont de acţiunea adversarilor săi. Delincventul 
trebuie „să se bată pe două fronturi”: împotriva victimei şi împotriva pedepsito- 
rilor. Fiecare delict ar trebui, deci, să presupună din partea delincventului cel 
puţin două strategii: una utilizată faţă de victimă şi una faţă de autoritate („pedep- 
sitorul”). În realitate, activitatea delincventă presupune o serie întreagă de alte 
conflicte, unele reale, altele potenţiale, astfel încât şi strategiile dezvoltate de 
delincvent trebuie să fie multiple, adaptabile, în ideea de a-i asigura impunitatea?. 


224. Analiza strategică refuză aşadar orice explicaţie de tip cauzal şi afirmă a 
nu fi interesată de trecutul şi personalitatea infractorului, ci doar de actul criminal 
în sine. Acest act se desfăşoară în secvenţe ordonate, pe parcursul cărora delinc- 
ventul îşi păstrează luciditatea şi se livrează unor calcule, care-i permit să opereze 
o alegere raţională din punctul lui de vedere. 

Un element explicativ important în analiza strategică îl reprezintă noțiunea de 
scop, utilizată în sensul de rezultat propus de actor. Din acest punct de vedere, 
teoria lui M. Cusson se aseamănă cu teoria scopurilor din psihologie. De altfel, 
există numeroase alte puncte comune între această teorie criminologică şi teoriile 
psihologice raţionaliste. Ca şi acestea din urmă, analiza strategică lasă un loc 
redus, dacă nu inexistent, factorului afectiv în explicarea comportamentului 
uman, în speţă criminal. 

Prin coerenţa argumentării şi prin accentuarea unor aspecte mai puţin semna- 
late anterior în doctrină, teoria strategică reprezintă, fără îndoială, un punct de 
vedere important în gândirea criminologică. În acest sens, speranţa exprimată de 
Cusson în finalul lucrării sale, cum că teoria strategică permite o mai bună 
cunoaștere a fenomenului criminal, pare justificată”. 

Ar fi însă o eroare de a generaliza acest mecanism explicativ la ansamblul 
criminalității, de a da acestei teorii valoarea unei explicaţii universal valabile în 
raport cu fenomenul criminal. 


' 1dem, p. 70. 

? A se vedea, în acest sens, M. Cusson, op. cit., p. 73-75. 

* „Elle a permis de rendre la conduite criminelle un peu plus comprehensible. En effet, 
des lors que l'attention se porte sur le delinguant congu comme un acteur qui possede un 
minimum de rationalite, son delit perd le caractere d'invraisemblance gu 'il possedait ă 
premiere vue. Le mystere se dissipe quelque peu ” (M. Cusson, Dâlinquants pourquoi?, op. cit., 
p. 253). 


Capitolul III 
Stadiul actual al cunoştinţelor criminologice 


Problematică 


225. Prezentarea anterioară a diverselor explicaţii criminologice, deşi este 
schematică şi fără îndoială incompletă, lasă se întrevadă marea varietate de 
puncte de vedere în legătură cu comportamentul criminal. 

În aceste împrejurări se impune un scurt bilanţ al cunoştinţelor şi posi- 
bilităţilor existente în domeniul cercetării criminologice. 

Două coordonate par a se evidenția din cele arătate până acum, şi anume: o 
teorie general valabilă cu privire la comportamentul criminal este imposibilă; 
conjugarea diferitelor eforturi explicative este necesară pentru înţelegerea feno- 
menului criminal. 


Plan 


226. Acest capitol va cuprinde în consecinţă două secţiuni: 
Secţiunea 1. Imposibilitatea unei teorii general valabile 


Secţiunea a 2-a. Conjugarea diverselor eforturi explicative 


Secţiunea 1. Imposibilitatea unei teorii general valabile 


227. După o jumătate de secol în care au dominat gândirea criminologică, 
teoriile cauzale au devenit ţinta unor atacuri susținute. Toate eşecurile înregistrate 
în combaterea fenomenului criminal au fost puse pe seama neputinței acestor 
teorii de a prezenta o variantă unică şi coerentă asupra factorilor cauzali şi asupra 
ponderii acestora în conduita criminală. În mod paradoxal, nu lipsa de activitate, 
nu insuficienţa de idei şi variante explicative au dus la impasul criminologiei 
etiologice ci, dimpotrivă, se pare că o oarecare „inflaţie”. 

Dar contează mai puţin „cauzele eşecului cauzal” şi mai mult efectul, res- 
pectiv faptul că în ultimii ani, nicio teorie etiologică nu a mai reuşit să se impună 
în doctrină. Sigur, explicaţii de tip cauzal continuă să fie formulate, dar un 
ansamblu explicativ coerent bazat pe mecanisme deterministe pare să nu mai 
trezească interesul specialiştilor. 

Criticile cele mai vehemente împotriva etiologiei criminale au venit din 
direcţia criminologiei dinamice. Cum se întâmplă de obicei, şi în acest caz, „cine 
detronează guvernează”, astfel încât „puterea” în criminologie a fost preluată de 
teoreticienii criminologiei dinamice. O reîntoarcere în forţă a ideilor utilitariste a 
însoţit această luare de putere. „Liberul arbitru” reapare în discursul cri- 
minologiei şi al filozofiei penale. Pe această cale, represiunea penală şi-a reintrat 
în drepturile „fireşti”, justificarea pedepsei nemaifiind pusă sub semnul întrebării. 

Acest traseu este ilustrat foarte bine de „criminologia actului” („,criminologie de 
l'acte ”) promovată în Franţa de Lygia Negrier-Dormont. 


228. După cum autoarea o declară fără echivoc: „Criminologia actului este 
fondată pe structura teoretică propusă de Maurice Cusson, pe care el însuşi o 
numeşte «criminologie empirică”. 

Într-adevăr, în dezvoltarea propriilor explicaţii, autoarea reia pe larg „teoria 
strategică” a criminologului canadian la care adaugă unele reflecţii personale de 
natură metodologică, filozofică etc. 

Este interesant de remarcat inventarul pe care autoarea îl face în final, relativ la 
terminologia specifică criminologiei propuse: „Criminologia actului vehiculează 
o terminologie cuprinzând cuvinte cheie, indispensabile stăpânirii ei, cum ar fi: 
actul (comis sau omis), libertatea de alegere a persoanei umane (cazurile 
patologice ies din domeniul criminologului pentru a intra în cel al medicului); 
finalitatea (ceea ce individul doreşte să obţină prin actul său); rezultatul (ceea ce 
el a obţinut în mod efectiv); analiza strategică (proprie omului, deci omului 
criminal), care precede acţiunii; motivațiile care vizează finalitatea actului şi care 
aduc răspunsul la întrebarea: în ce scop actul este realizat”. 

Efortul de cunoaştere al criminologiei actului se autocantonează între aceste 
limite deoarece, cum se arată în continuare, terminologia utilizată permite a se 
identifica: 

„- obiectivul: a cunoaşte aspectele legate de criminalitate, existente în socie- 
tatea actuală, pentru a furniza explicaţiile utile pentru ameliorarea anumitor 
orientări în lupta anticriminală; 

- şi obiectul: actul situat în actua 

Rezultă că şi „criminologia actului”, ca orice explicaţie noncauzală, pare a nu 
se preocupa de aspectul etiologic al fenomenului. Totuşi, chiar dacă problema 
cauzalităţii este deliberat omisă, o „sursă” a actului trebuie să existe, ea nu poate 
fi ocultată, iar o explicaţie în acest sens se impune în cele din urmă. Această 
explicaţie constă în: „libertatea de alegere a persoanei umane” care intră în arse- 
nalul terminologic amintit. 


[2 


229. Din punct de vedere al dreptului de a pedepsi, chestiunea este reluată pe 
larg într-o altă lucrare a aceleiaşi autoare, şi reprezintă o continuare, inevitabilă, a 


L Negrier-Dormont, Criminologie, Ed. Litec, Paris, 1992, p. 183. 
* 1dem, p. 239. 

construcţiei explicative privind criminologia actului: „Potrivit analizelor crimi- 
nologiei actului delincventul dispune, în lume, de o libertate care îi permite să 
aleagă actele sale. (...). 

A avea capacitatea de a exercita alegerea actelor sale înseamnă: a-şi exprima 
gândurile şi a acţiona fără alte piedici decât cele conţinute în propria voinţă şi în 
limitele cunoaşterii de sine (capacităţi, competenţe, reactivitate)”. 

Comportamentul criminal este aşadar o consecință a „alegerii” pe care 
delincventul o face sau, altfel spus, pentru ca lucrurile să fie limpezi, o manifes- 
tare a „liberului arbitru” cu care acesta este înzestrat. Şi, într-adevăr, spre afir- 
marea existenţei acestui liber arbitru se îndreaptă în continuare discursul autoarei. 
Metoda empirică socotită anterior indispensabilă în abordarea fenomenului 
criminal? este sacrificată de această dată în favoarea raţionamentelor filozofice. 
Sunt invocaţi între alţii: Kant, Platon, Leibniz, Nietzsche, Sartre etc. Domeniul 
cercetării criminologice este astfel părăsit şi trecem în cel al filozofiei penale, al 
metafizicii penale mai corect spus. În acest moment orice interpretare este posibilă, 
iar poziţiile sunt susceptibile de a deveni partizane, adică ideologice. Astfel, spre 
exemplu, invocându-l pe Kant şi ideile acestuia cu privire la noţiunile de libertate şi 
liber-arbitru autoarea arată: „Potrivit lui Kant deci, delincventul, înţeles ca 
persoană, dispune de libertatea care-i permite să gestioneze propriul liber-arbitru””. 
Dar cu privire la opiniile lui Kant, lucrurile nu par a fi atât de clare. În „Metafizica 
moravurilor”, Kant nu numai că nu se referă la delincvent, dar chiar atrage atenția 
că întreaga sa construcţie explicativă cu privire la libertate exclude din start actele 
non-conforme cu norma, unde problema de libertate nici nu se poate pune”. 


230. Chiar atunci când afirmaţiile sunt neechivoce, lucrurile nu se schimbă 
prea mult, deoarece oricărei afirmaţii a vreunui filozof ori scriitor celebru care 
predică liberul arbitru, i se poate opune o alta, a unei personalităţi la fel de 
celebre care susţine idei deterministe în aceeaşi chestiune. Se intră astfel într-un 
labirint în care noţiunea însăşi de libertate îşi pierde orice sens, după cum sesiza 
Paul Valery: „Libertate: este unul din acele cuvinte detestabile care au mai multă 
valoare decât sens; care cântă mai mult decât vorbesc; care cer mai mult decât ne 
răspund; dintre acele cuvinte care au făcut toate meseriile, şi din care memoria 
este plină de Teologie, Metafizică, de Morală şi de Politică, cuvinte foarte bune 
pentru controversă, dialectică, elocvenţă; la fel de potrivite pentru analizele 


1 L. Negrier-Dormon, L.S. Tzitzis, Criminologie de Pacte et philosophie penale. De 
l'ontologie criminelle des Anciens ă la victimologie appliquce des Modernes, Ed. Litec, Paris, 
1994, p.77. 

? A se vedea L. Negrier-Dormont, Criminologie, op. cit., p. 145-165. 

*L. Negrier-Dormont, Criminologie de Pacte et philosophie penale, op. cit., p. 78. 

1 A se vedea, în acest sens, £. Kant, Metaphisique des moeurs, vol. I, Ed. Flammarion, Paris, 
1994, p. 64. 

iluzorii şi subtilităţile infinite, cât şi pentru sfârşiturile de fraze care dezlănţuie 
tunetul”. 

Acelaşi autor critica aspectul ideologizat al noţiunilor de libertate şi 
liber-arbitru, aspect ce se ascunde deseori sub aparenţa demersului cognitiv: 
„Cum este deci posibil ca afacerea libertăţii şi a liberului-arbitru să fi suscitat 
atâtea pasiuni şi să fi animat atâtea dispute fără ieşire? Aceasta deoarece există un 
cu totul alt interes decât acela de a dobândi o cunoştinţă care lipsea. Se urmăreau 
consecinţele. Se dorea ca un anumit lucru să fie şi nu un altul; nici unii, şi nici 
ceilalţi nu căutau ceva care să nu fi găsit deja. Este după părerea mea cea mai rea 
utilizare ce poate fi dată spiritului pe care îl avem'?. 

În sfârşit, într-o manieră cât se poate de clară şi nu fără ironie, Paul Valery 
identifică miza morală şi represivă, aflată la originea acestei dispute acerbe 
asupra liberului-arbitru: 

„- Dar de unde poate veni deci această idee că omul este liber, sau cealaltă că 
nu este? 

Nu ştiu dacă este filozofia cea care a început sau mai degrabă poliția. Până 
la urmă, este vorba de a inocenta în întregime actele unui om, oricare ar fi ele, şi 
de a-l asimila unui mecanism; sau de a-l face, cum se spune, răspunzător, adică 
de a-i conferi demnitatea de cauză primă”. 

Rezultă, pe de o parte, că pe acest teren metafizico-literar nimic nu se poate 
afirma cu certitudine, nimic nu poate fi demonstrat. Dimpotrivă, există riscul 
derapajului spre poziţii ideologice, când se susţin „adevăruri gata confecţionate”. 

Mai rezultă, pe de altă parte, că teoriile noncauzale funcţionează într-un cerc 
vicios. Ele pornesc de la problema liberului-arbitru şi revin la aceasta. Pleacă, în 
sensul că trebuie să considere liberul-arbitru drept „sursă” a actului, şi revin, în 
sensul că trebuie să considere acelaşi liber-arbitru drept bază a represiunii penale. 
Maniera în care se justifică existenţa liberului arbitru ca temei al represiunii nu 
este însă lipsită de consecinţe asupra explicaţiilor privind comportamentul şi 
invers. Separarea celor două explicaţii nu schimbă datele problemei, deoarece ele 
se repun reciproc în discuţie. 

Aceeaşi cale de separare a problemei o alesese anterior şi Maurice Cusson la 
care este necesar să revenim. Astfel, după ce a expus „teoria strategică” în 
„Delinquants pourquoi?”, într-o altă lucrare, „Pourquoi punir?”, criminologul 
canadian analizează consecinţele filozofico-penale, care decurg din viziunea sa 
asupra actului criminal. 

În capitolul privind răspunderea, o primă operaţiune spre care se îndreaptă 
efortul autorului este aceea de a crea o corespondenţă directă (aproape o egali- 
tate) între conceptul de răspundere şi cel de liber-arbitru: „Conceptul de 


!p. Valery, Regards sur le monde actuel — Fluctuations sur la liberte, Ed. Gallimard, Paris, 
1982, p. 57. 

* Idem, p. 59. 

* Idem, p. 64. 

răspundere stabileşte o relaţie între două noţiuni: aptitudinea la sancţiune, pe de o 
parte, şi cauza culpei, de cealaltă parte. Un individ este răspunzător când este 
pasibil de o pedeapsă pentru că el a fost cauza efectivă a unui delict. 

Dar, începând din ce moment suntem autorizaţi să spunem că un delincvent 
este într-adevăr cauza delictului său? Când l-a comis în mod voluntar şi în 
cunoştinţă de cauză. Criminalul este răspunzător atunci când crima sa provine din 
liberul său arbitru”. 

În acelaşi capitol destinat răspunderii penale, o secţiune intitulată: „Pledoarie 
pentru indeterminism”, care sugerează din pornire concepţia autorului, tratează, 
de principiu, problema comportamentului uman în raport cu determinismul. Miza 
problemei este indicată de la început: „În cazul în care comportamentul uman 
este în totalitate determinat rezultă de la sine că liberul-arbitru devine o ipoteză 
falsă. În schimb, dacă el nu este decât în mod parţial determinat, teza liberului 
arbitru nu este în mod necesar ruinată”?. 

Folosind argumente ale unor autori antideterminişti din domeniile filozofiei, 
ştiinţelor sociale, sociologiei şi psihologiei, M. Cusson alege o cale neradicală, 
negând existenţa unui determinism universal, dar neacceptând nici ideea unui 
indeterminism absolut. Cadrul teoretic general propus de Popper pare a fi cel mai 
convenabil în acest sens: „Universul nostru este în mod parţial cauzal, parțial 
probabilist și parţial deschis: el este emergent”. 

Adăugând la argumentele de ordin ştiinţific, constatări bazate pe experienţa 
subiectivă, din viaţa de zi cu zi, M. Cusson afirmă cu privire la liberul arbitru, în 
general, că existenţa acestuia nu poate fi negată: 

„Evidenţa că noi acţionăm în mod liber se impune conştiinţei noastre de o 
manieră irecuzabilă (...). 

Nu găsim nicăieri în determinism un argument suficient de puternic pentru a 
contrabalansa experienţa subiectivă a liberului nostru arbitru”. 

Afirmațiile de mai sus ar putea crea impresia ideii de liber-arbitru absolut. 
Autorul este însă prea avizat pentru a cădea în această capcană a antideterminis- 
mului total care exclude însăşi ideea de ştiinţă, posibilitatea oricărei cunoaşteri. 
El rămâne în cadrul teoretic al „emergenţei” popperiene şi consideră că există: „o 
plajă de libertate”, iar în cazul actului criminal, problema se pune nuanţat: 

„Ştiinţa nu exclude liberul-arbitru. Rămâne încă posibil să afirmăm că 
subzistă o plajă de libertate în comportamentul uman. Problema este acum de a 
şti dacă faptul de a comite o crimă sau de a nu o comite ţine de o decizie liberă. 
Un răspuns afirmativ ar avea mult sens: este la îndemâna unui adult normal să 


' M. Cusson, Pourquoi punir?, Ed. Dalloz, 1987, p. 108. 

* Idem, p. 109. 

* K. Popper, The Postscript of the Logic of the Scientific Discovery II. The Open Uni- 
verse, London-Hutchinson, 1982, trad. fr. L'Univers irresolue. Plaidoyer pour l'indeter- 
minisme, Ed. Herman, Paris, 1984, p. 107 apud M. Cusson, Pourquoi punir?, op. cit., p. 111. 

* M. Cusson, Pourgquoi punir?, op. cit., p. 112. 

decidă de a fura sau de a nu fura, de a ucide sau de a nu ucide; unele nuanţe se 
impun. Oamenii care comit crime pot fi împărţiţi în trei categorii: iresponsabilii, 
indivizii pe deplin răspunzători şi cei care nu sunt decât parţial răspunzători”. 
„Iresponsabilii” ar fi persoanele care, afectate de o tulburare psihică, ar avea 
discernământul abolit şi drept consecinţă nu răspund penal. Liberul-arbitru nu 
funcţionează în acest caz. 

Indivizii în întregime răspunzători ar fi cei care acţionează deliberat şi care 
păstrează controlul total asupra propriilor acte. În cazul acestora, acţiunea este 
„guvernată de voinţă şi rațiune”. Totuşi, chiar şi pentru tipul din această categorie 
autorul admite o nuanţă: „Este liber, ceea ce nu vrea să spună că decizia sa scapă 
oricărei influenţe”. 

În ce priveşte ultima categorie, considerată a fi „destul de importantă”, a 
delincvenţilor „parţiali răspunzători”, lucrurile par ceva mai complicate, ipotezele 
fiind relativ numeroase. La stabilirea acestei categorii autorul pleacă de la 
premisa că: „Răspunderea poate fi o afacere de grade, deoarece raționalitatea şi 
liberul-arbitru reprezintă o afacere de grade la fiinţele umane”. 

În consecinţă sunt introduşi în ultima categorie, în primul rând, indivizii care 
nu acţionează în totală cunoştinţă de cauză ori nu au controlul total al actelor lor. 
Este avut în vedere: „Tot ceea ce slăbeşte, fără a suprima, raționalitatea, şi voinţa 
actorului”. Ar fi vorba aici, în termeni de medicină legală, de persoanele care 
suferă de unele tulburări psihice care le afectează (diminuează) discernământul, 
fără a-l aboli. Constatăm însă că autorul se referă în continuare la o serie de 
circumstanţe de o mare diversitate, fie de natură individuală, fie exterioare, legate 
de faptă ori de mediul în care s-a dezvoltat individul şi pe care le pune în raport 
direct cu răspunderea: 

„Răspunderea poate fi considerată ca fiind diminuată când o crimă a fost comisă 
în mod impulsiv (...). Un act comis sub imperiul provocării nu va fi considerat atât 
de răspunzător ca cel care este realizat cu răceală şi cu premeditare (...). 

Răspunderea unui delincvent este atenuată când capacitatea sa de a rezista 
tentaţiilor este slăbită din tot felul de motive: imaturitate, sărăcie, alcoolism, pre- 
siunea circumstanțelor... Delictele comise de către tineri sunt văzute cu indul- 
gență, pentru că lor le este mai dificil să-şi controleze impulsiunile (...). În reali- 
tate nu este uşor de a rămâne pe calea cea dreaptă când ai avut părinţi criminali, 
când ai avut o educaţie familială în mod grav inadecvată, când, la şcoală sau la 


' Idem, p. 112. 

* Idem, p. 113. 

* Ibidem. Din punct de vedere penal opinia este discutabilă. Considerăm că răspunderea, în 
sensul de „obligaţie de a răspunde de actele sale”, există sau nu există. Responsabilitatea, în 
sensul de capacitate de a înţelege şi a voi, poate fi într-adevăr o chestiune de grade. Nu este 
însă locul aici pentru a lămuri această problemă care şi în doctrina penală prezintă 
controverse. 

serviciu, nu ai cunoscut decât eşecuri şi probleme, când ai fost expus influenţei 
unor amici delincvenţi”!. 

Textul citat este surprinzător din mai multe puncte de vedere. În primul rând 
constatăm că, din punct de vedere penal, autorul se află într-o mare eroare, 
confundând diferite cauze de atenuare a pedepsei cu cauze care acţionează asupra 
răspunderii penale, chestiuni total diferite. Privit cu ochii penalistului, textul 
conţine şi alte afirmaţii criticabile, dar nu o analiză penală ne interesează în acest 
moment. 

Rămânând în domeniul criminologic constatăm cu aceeaşi surprindere, că, în 
câteva rânduri, autorul face un „inventar” al factorilor cauzali de natură complexă 
(bio-psiho-sociali) puşi în evidență de teoriile etiologice de la Lombroso la 
Sutherland. Chiar dacă nu-i numeşte factori cauzali, autorul se străduieşte să ne 
convingă de influenţa importantă pe care o au aceştia asupra individului (care 
individ este cauză a delictului, conform tot spuselor autorului). În plus sunt luaţi în 
calcul o serie de factori afectivi: tentaţii, impulsuri etc., ce reprezintă exact opusul 
factorilor raţionali care predomină în analiza strategică. 

În sfârşit, constatăm că această ultimă categorie, prin varietatea ipotezelor 
care sunt avansate, este extrem de largă (de fapt, autorul însuşi arăta că ea „este 
importantă”). Constatăm în acelaşi timp că, în mod evident, intră aici compor- 
tamente care pot fi socotite cu greu „raţionale”, cu atât mai puţin „strategice”. 
„Teoria strategică” nu le este deci aplicabilă. Sunt excluşi, de asemenea, de sub 
„puterea” acestei teorii indivizii din prima categorie, iresponsabilii. Rămâne în 
calcul categoria intermediară, dar atenţie, şi în legătură cu indivizii din această 
categorie autorul afirma că decizia lor nu scapă oricărei influenţe. Lăsăm de-o 
parte faptul că, în realitate, indivizii din această categorie se pot afla, la rândul 
lor, la un moment dat, într-una din situaţiile prevăzute la cea de-a treia categorie. 

Problema care se pune este de a şti, în aceste condiţii, ce rămâne din „teoria 
strategică”, prin care ni se prezintă un delincvent calculat, raţional, care întoc- 
meşte planuri de luptă, planuri pe care le adaptează în funcţie de situaţie şi de 
adversari etc.? 


231. Pentru a răspunde la această chestiune, merită să ne întoarcem puţin, cu o 
privire critică de această dată, asupra teoriei strategice. 

Observăm în primul rând că însăşi definiţia pe care M. Cusson o dă delinc- 
venţei restrânge în mare măsură aria de valabilitate a explicaţiilor sale şi apar 
deja primele contradicții: 

„În această carte, cuvântul delincvenţă va desemna infracțiunile comise de 
către adolescenţi, pedepsibili în termenii codului penal şi care au cauzat o pagubă 
evidentă altuia”. 

Se specifică apoi că, din definiţie rezultă două elemente care trebuie să fie 
prezente pentru a vorbi de delincvenţă: 


' 1dem, p. 114. 

„L) o violare a unei dispoziţii a codului penal, 2) o pagubă evidentă adusă 
altuia”). 

Sunt deci excluse, din plecare, conform celui de-al doilea element, infrac- 
țiunile de pericol (nemateriale) precum şi tentativele. Or, nu vedem prea exact de 
ce, de exemplu, tentativa de omor sau cea de fraudă ar presupune alte explicaţii 
decât cele pentru aceleaşi infracţiuni, în varianta consumată. În plus, autorul 
omite să precizeze că, pentru a vorbi de delincvenţă, în sensul definiţiei sale, mai 
este necesar să existe un al treilea element, respectiv ca subiectul să fie un ado- 
lescent. Dar, în condiţiile în care teoria strategică mizează pe luciditatea şi raţio- 
nalitatea infractorului, se naşte o contradicţie majoră: teoria ar urma să se aplice 
tocmai adolescenților, adică persoane cărora „le este mai greu să-şi controleze 
impulsurile” după cum se arată în cealaltă lucrare citată („Pourquoi punir?”). 

Mergând mai departe pe firul explicaţiilor autorului, apare un alt paradox: în 
ciuda concluziilor generale, că delincvenţa este o chestiune de alegere, la intero- 
gaţia exprimată de titlul capitolului al IV-lea: „Qui sonr les delinguants? ” primul 
răspuns ce se dă, marcat prin titlul primului paragraf, este: „Nous sommes 10us 
des delinquanrs ”. Şi într-adevăr, sprijinindu-se pe date statistice provenite din 
sondaje pe bază de chestionar, dar şi pe „un peu d 'introspection”, autorul face 
următoarele afirmaţii: „Trebuie deci să conchidem că majoritatea oamenilor 
comit, cel puţin în timpul adolescenţei lor, furturi, agresiune ori vandalism. În 
acest sens, noi Suntem toți, sau aproape toţi, delincvenți. 

Dacă ne gândim bine, această omniprezenţă a delincvenţei nu ar trebui să ne 
surprindă. Este suficient să facem puţină introspecţie şi să evocăm trecutul 
nostru. Care din noi nu a furat nimic? Cine nu şi-a însuşit banii găsiţi într-un 
portmoneu? Care „intelectual” n-a furat o carte de la librărie sau de la bibliotecă? 
Cine nu a brutalizat un mic coleg? Cel care nu a păcătuit să arunce prima piatră... 
Am putea totdeauna să spunem că nu este grav. Da, dar putem spune, de ase- 
menea, că un furt este un furt şi că gravitatea delictului depinde adeseori de 
factori fortuiţi”?. 

Sigur că din punct de vedere religios (sau mai degrabă mistic) suntem cu toții 
„păcătoşi”, iar „piatra” nu ar trebui să plece niciodată. Dar să nu confundăm 
lucrurile. Din punct de vedere criminologic, să nu mai vorbim din punct de 
vedere penal, problema nu se poate pune de o asemenea manieră. Transgresarea 
legii penale presupune comiterea unui act care iese din banalitatea cotidiană, 
tocmai printr-o anume gravitate acordată faptei în sine. Un furt poate să difere ca 
gravitate extrinsecă, în funcţie de circumstanţe, inclusiv de valoarea materială a 
bunului sustras. Dar, intrinsec, un furt rămâne un furt şi fapta păstrează o gra- 
vitate „în sine”, dincolo de circumstanţe. Nu ştim ce experienţe personale, triste 
am spune noi, îl fac pe autor să afirme cele de mai sus (pe bază de introspecţie), 
dar furtul unei cărţi este în orice împrejurare o faptă gravă. Cu atât mai gravă 


' M. Cusson, Delinquants pourquoi?, op. cit. p. 17. 
* Idem, p. 33. 

dacă este comisă de un „intelectual”, cu toate ghilimelele de rigoare. Cel puţin în 
opinia noastră. Chestiune de interpretare? Poate... Dar problema nu este aici. 

Ceea ce este interesant de remarcat, vizavi de textul citat, este că urmând un 
asemenea raţionament ar rezulta, nu numai că orice om este prin natura sa „rău”, 
ceea ce s-a mai spus, dar că ar fi vorba de o „răutate” voită, calculată, de vreme ce, 
potrivit teoriei strategice, infractorul acţionează lucid, raţional etc. Remarcăm că 
într-o asemenea ipoteză „bietul” Lombroso, cu criminalul său „născut”, o categorie 
restrânsă de indivizi pradă destinului, era un „naiv”! Pentru ca lucrurile să fie mai 
clare, să spunem că teza „omniprezenţei” fatale a comportamentului criminal 
contrazice ideea unei delincvenţe „calculate”. 

Această contradicţie nu este izolată. În plin paragraf destinat rezultatelor, pe 
care, aparent, infractorul şi le „alege” cu grijă (scopul mai exact), se afirmă că: 
„Împins (pouss€) de dorinţele (desirs) sale, omul îşi modifică conduita... etc.” 
Dacă înţelegem noi corect, sensul cuvântului „pousse” (împins) şi dacă ne reamin- 
tim sensul psihologic al noţiunii de dorinţă (desir), ar rezulta că actul criminal este 
un comportament afectiv, ghidat de mobil (acesta este cel care împinge) şi 
nicidecum unul raţional, chiar dacă apare în ecuaţie şi un scop. Și, într-adevăr, ceva 
mai departe, în capitolul în care tratează „Les finalites du delir”, M. Cusson admite 
o ipoteză care confirmă ideea anterioară şi care, din nou, intră în contradicţie cu 
caracterul general al teoriei strategice, adică luciditatea infractorului: „Până la ce 
punct scopurile urmărite prin delict sunt ele conştiente? Psihanaliştii au demonstrat 
că există scopuri inconştiente. Activitatea unui individ poate fi orientată către un 
scop de care el însuşi nu-şi dă seama, dar pe care un observator îl poate descoperi 
prin studierea comportamentului”?. 

Sub acest aspect, suntem în deplin acord cu autorul, în sensul că acţiunea unui 
individ (incluzând-o pe cea criminală) poate fi dirijată spre un scop (Pur), sau mai 
corect spus spre o finalitate care să-i rămână inconştientă. Ceea ce ne explicăm 
mai greu este că, în aceste împrejurări, delincventul elaborează „strategiile 
redutabile” care să-l conducă la rezultatul „urmărit”. 

Să ne oprim, în sfârşit asupra unor afirmaţii ce apar la capitolul „Bilanţ” şi 
care, văzute în raport cu tot ce autorul a încercat să demonstreze anterior, pot 
stâmi nedumerirea. Precizăm că aceste afirmaţii apar în cadrul paragrafului în 
care, interogându-se asupra „fericirii” infractorilor: „„Sonr-ils heureux?”, autorul 
răspunde de principiu: Nu! şi explică: „Această nefericire care loveşte delinc- 
venţii („ce malheur qui afflige les delinguanis”), este de înţeles, când ne gândim 
la scopurile pe care delictele lor nu le permit să le realizeze. Există cel puţin două 
lucruri care nu pot fi obţinute printr-o activitate delictuoasă: securitatea şi 


: 3 
afecțiunea” . 


' 1dem, p. 68. 
* dem, p. 82. 
* 1dem, p. 250. 

Dar dacă delincvenţii îşi fixează scopurile în mod conştient şi acţionează 
deliberat, cum de se îndreaptă spre o situaţie ce le aduce nefericire? Şi dacă am 
admite că anterior s-ar putea înşela asupra rezultatelor, după ce au constatat „ce 
nefericiţi sunt”, de ce unii infractori ar insista recidivând? 

Dincolo de aceste interpretări pe marginea textului, ce ar putea să pară 
subiective, este suficient, credem noi, ca la acest text de final să reamintim unul 
din textele de început ale analizei: „Activitatea delincventă aduce autorilor ei mai 
multe avantaje decât ne imaginăm în mod obişnuit. Ea le permite să-şi satisfacă 
numeroase dorinţe, să rezolve probleme foarte reale, să trăiască intens şi să se 
distreze bine (s 'amuser ferme)”. 

Dacă „ce malheur qui afflize les delinquants” înseamnă acelaşi lucru cu 
„Ss 'amuser ferme”, între cele două texte nu există nicio contradicţie. 


232. Faptul de a semnala cele câteva aspecte mai mult sau mai puţin criti- 
cabile nu vrea să însemne că negăm orice valoare explicativă a Teoriei strategice. 
Pur şi simplu considerăm că aceste explicaţii pot fi valabile doar pentru un 
segment al fenomenului criminal. Am insistat în mod critic asupra acestei teorii 
nu pentru că ar fi cea mai „criticabilă” ci, dimpotrivă, pentru că este una din teo- 
riile noncauzale cele mai semnificative. Dacă această teorie nu poate să explice 
fenomenul criminal în ansamblu, constatarea are toate şansele să fie valabilă şi 
pentru celelalte teorii din aceeaşi categorie. 

Nu am considerat necesară o abordare critică a teoriilor cauzale, pentru simplul 
motiv că acestea au fost suficient amendate în doctrina criminologică şi, după cum 
arătam, în ultima vreme cunosc un real declin. Considerăm însă că nici teoriile 
cauzale, luate individual, nu pot aduce explicaţii universal valabile cu privire la 
fenomenul criminal. 

Ca şi comportamentul uman în general, comportamentul criminal este de o mare 
complexitate şi diversitate. Din această cauză, şi cu privire la comportamentul 
criminal, o teorie superior generală este imposibilă din punct de vedere logic. 

Criminologii au comis aceeaşi eroare pe care au comis-o şi colegii lor psiho- 
logi, adică să creadă că în domeniul de care se ocupă este nevoie de un Galilei?. 
Ca şi în psihologie, şi în criminologie, după toate probabilitățile, locul lui Galilei 
va rămâne neocupat, şi este normal să fie aşa. 


' 1dem, p.7. 

2 „...Toţi cei care se interesează despre motivaţie, că sunt psihologi sau filozofi, ar putea să 
lucreze împreună într-un mod mult mai tolerant şi mai convergent. Căci toleranța va duce în 
mod sigur la acceptarea tezei potrivit căreia rolul lui Galilei va rămâne totdeauna neocupat în 
psihologie. Dacă psihologia nu s-a ridicat la o perioadă galileană, aceasta nu se datorează, cum 
deseori s-a crezut, lipsei de idei strălucite, de ingeniozitate experimentală sau de rigoare 
metodologică; ea a rămas ţintuită la pământ în labirinturile şi cutiile lui Skinner, pentru că 
teoriile superior generale care se spera că or să apară sunt în mod logic imposibile. Eroarea 
fundamentală a unor teoreticieni ca Lewin şi Elull a fost să creadă că psihologia are nevoie 
de un Galilei” (R.S. Peters, Le Concept de Motivation, Ed. ESF, Paris, 1973, p. 126). 

Secţiunea a 2-a. Conjugarea diverselor eforturi explicative 


233. Constatarea cu care se încheie secţiunea anterioară poate să pară descura- 
jantă dacă se caută în criminologie un răspuns facil şi uniformizat. Realitatea este 
că nu poate exista un răspuns uşor pentru o problemă dificilă şi nici un răspuns 
uniformizat pentru o problemă care nu este câtuşi de puţin uniformă. Nu există o 
conduită criminală în abstract, există diverse conduite criminale concrete. Cum 
s-a remarcat de nenumărate ori, nicio crimă nu seamănă cu cealaltă. Fiecare 
crimă reprezintă un „univers în sine”. Nici măcar unul şi acelaşi individ nu poate 
comite două fapte identice, în condiţii identice. Chiar dacă luăm, spre exemplu, 
cazul extrem al ucigaşilor în serie, bolnavi psihic, care acţionează, de regulă, 
după anumite mecanisme psihice repetitive, există pentru fiecare crimă un „mic 
detaliu”, care îi oferă o diferență specifică prin care se detaşează de celelalte 
crime, comise în circumstanţe şi din porniri aparent identice. 

Tocmai extraordinara diversitate a comportamentelor criminale face ca o 
explicaţie universal valabilă, fie în termeni cauzali, fie în termeni dinamici, să nu 
poată exista. Aceasta nu înseamnă că un secol de cercetare criminologică este 
inutil, că nicio teorie nu este valabilă şi că nu există nicio posibilitate de 
înţelegere a fenomenului criminal. Dimpotrivă, cercetările criminologice, de la 
începutul lor, au reprezentat etape necesare de căutări şi acumulări; teoriile crimi- 
nologice valoroase, mai vechi sau mai noi, reprezintă „adevăruri parţial valabile”; 
pe baza acestora, în condiţiile în care se renunţă la pretenţiile de universalitate, 
comportamentul criminal poate fi parţial înţeles şi explicat. 

Soluţia de principiu constă, după cum s-a remarcat în doctrină, în utilizarea 
teoriilor criminologice ca „grile de lectură”: „Dar în loc de a vedea în acestea (în 
teoriile criminologice — n.n.), cum se obişnuieşte, veritabile feorii în sensul tare al 
termenului, sau chiar articole de credinţă în afara cărora nu ar fi posibilă înţele- 
gerea acţiunii criminale, trebuie să le considerăm înainte de toate ca un fel de grile 
de lectură, de instrumente de interpretare, a realităţii criminale, care permit a se 
opera asupra realului şi care nu au altă funcţie decât de a ne da posibilitatea de a 
vedea puţin mai bine un fenomen criminal care, trebuie s-o recunoaştem, apare, la 
prima vedere, ca fiind de cea mai mare opacitate. Teoriile criminologice trebuie în 
cele din urmă să fie considerate mai ales ca nişte instrumente metodologice de 
interpretare”. 

Teoretic, soluţia este simplă, însă, aplicarea ei concretă se loveşte de mari 
dificultăţi. Între acestea, cea mai importantă, deoarece reprezintă o condiţie 
prealabilă, este abandonarea falsei opoziții: cauzal — noncauzal. Această abando- 
nare este posibilă căci, dacă privim istoria opoziţiei cauzal — noncauzal şi 
elementele pe care ea se sprijină, constatăm că, din punct de vedere ştiinţific este 
vorba de un antagonism aparent. 


" R Gassin, op. cit., p. 230. 


160 Manual de criminologie 


Să ne reamintim mai întâi că teoriile cauzale pun accentul pe latura afectivă a 
comportamentului criminal; fie că la origine acţionează factorii biologici, ori 
psihici, ori sociali, fie că toţi aceştia interacționează între ei, finalul este acelaşi: 
un act criminal mai mult sau mai puţin impulsiv, scăpat oarecum de sub controlul 
subiectului, un act spre care subiectul „este împins”. 

Teoriile noncauzale, la rândul lor, merg pe ideea unui infractor raţional, 
care-şi calculează mişcările, riscurile şi câştigul, care urmăreşte un rezultat. 

Nu se poate ignora că cele două moduri diferite de a vedea comportamentul 
criminal pot antrena două maniere diferite de a concepe represiunea şi de a o 
practica. În primul caz se poate tinde spre un oarecare „laxism”, în al doilea caz 
s-ar justifica fermitatea represiunii. 

Mişcarea de idei în criminologie dinspre viziunea deterministă spre cea 
dinamică poate fi pusă în relaţie cu o serie de împrejurări, unele subiective, altele 
obiective. 

Din categoria subiectivă, două împrejurări par să marcheze această translație. 

În primul rând, este evident că mişcarea de idei din criminologie urmează 
exemplul psihologiei care se deplasează de la teoriile cauzale spre cele cognitive. 
Dacă în psihologie se poate remarca şi o oarecare tendinţă de convergenţă între 
cele două poziţii, în criminologie o asemenea tendinţă nu se poate observa. 

În al doilea rând, se pare că ascensiunea teoriilor noncauzale coincide şi cu o 
oarecare „instituţionalizare” a cercetării, în ştiinţele socio-umane în general şi, în 
particular, în criminologie. 

Epoca cercetărilor de orientare deterministă a coincis, în mare parte, cu efortu- 
rile solitare, uneori depuse pe perioade de zeci de ani, ale unor savanţi pasionaţi. 

În măsura în care cercetările au fost „luate în grijă”, au fost asigurate condi- 
țiile tehnice şi financiare, au fost elaborate programe de cercetare şi au fost create 
echipe „ad-hoc”, atenţia s-a deplasat spre aspectele dinamice ale fenomenului 
criminal. Fără a face vreun proces de intenţie, nu putem să nu remarcăm că 
„instituţionalizarea” ori „statalizarea” cercetării aduce un element nou, de care 
trebuie să se ţină seama, respectiv: „direcționarea efortului de cercetare”. Este 
clar că nu putem găsi ceva decât acolo unde căutăm. 

În ce priveşte aspectul obiectiv al schimbării de orientare în criminologie, 
credem că împrejurarea principală ce merită a fi luată în calcul este chiar 
modificarea fenomenului criminal. 

Societatea umană a evoluat şi odată cu ea şi fenomenul criminal. Criminalul 
este cu totul altul decât cel din epoca lombrosiană. Actul criminal în sine are altă 
înfăţişare, structura criminalității (pe categorii de infracţiuni) s-a modificat. 

Dacă vom compara fotografiile din celebrul Atlas al lui Lombroso cu cele din 
oricare fişier modern al poliţiei, vom constata că până şi din punct de vedere fizic 
infractorul de azi nu mai seamănă deloc cu cel de ieri. Acesta este însă aspectul 
cel mai puţin important. Nivelul de instrucţie, gradul de cultură, de civilizație, 
sunt cu totul altele. Adăugând şi modificarea împrejurărilor sociale în care 

criminalul acţionează, este normal ca nici actul criminal să nu mai semene prea 
mult cu cel de acum o sută de ani: valorile vizate, mijloacele utilizate, modurile 
de operare sunt complet diferite. 

Aspectul cel mai semnificativ însă, este înregistrat la nivelul criminalității, 
prin mişcarea produsă în structurile acesteia. 

Deşi violenţa a fost şi rămâne subiectul cel mai preocupant, locul infrac- 
țiunilor de violenţă în peisajul general al criminalităţii este limitat. În fapt, în 
ultimul secol, delincvenţa de violență a cunoscut o relativă stagnare; doar 
manevrarea abilă a unor date statistice, precum şi tendinţa mass-media de a 
insista asupra faptelor şocante creează imaginea unei escaladări continue a 
violenţei!. Contrar imaginii comune care s-a creat, la nivel global, infracțiunile de 
violenţă nu depăşesc nici 10% din criminalitate?. 

În schimb, statisticile criminale indică o creştere continuă a infracţiunilor de 
profit”. Sigur, „jocul cifrelor” poate să fie extrem de înşelător în aprecierea crimi- 
nalităţii. Pericolul a fost sesizat încă de la sfârşitul secolului trecut de G. Tarde“. 
Cu toate progresele realizate în domeniul elaborării şi interpretării „statisticilor 
criminale”, voci autorizate ne invită şi astăzi la prudenţă în interpretarea lor”. În 
cazul raportului: infracţiuni de violenţă, infracţiuni de profit, decalajul este însă 
atât de mare încât, orice marjă de eroare am lua în calcul, fondul problemei nu se 
schimbă. Sporirea criminalităţii de profit este însoţită de o perfecţionare a 
metodelor şi tehnicilor de operare. Se poate vorbi din ce în ce mai justificat 
despre o criminalitate „inteligentă”. Unele infracţiuni financiare, unele escro- 
cherii etc., demonstrează uneori o investiţie de inteligență şi o imaginaţie demne 
de cauze mai bune. 

În aceste condiţii este justificată preocuparea criminologiei de a încerca să 
surprindă noua imagine a criminalităţii, de a găsi explicaţii pentru un act criminal 
lucid, raţional. 

În același timp, explicaţiile cauzale nu devin lipsite de sens. Acel procent de 
infracţiuni violente, impulsive, unde explicaţiile de natură cauzală sunt indispen- 
sabile, există încă şi, pe cât este de redus, pe atât de grave sunt consecinţele care 
decurg din el. Dar chiar şi criminalitatea „inteligentă” are nevoie de explicaţiile 
cauzale pentru a fi cunoscută dincolo de aparenţe. 

De fapt, teoriile etiologice şi cele dinamice nu au nimic antagonic, ele se 
referă doar la două faze distincte ale fenomenului criminal. Primele se referă, în 
special, la ce se întâmplă cu o persoană până în momentul „trecerii la act” 
(cauzele care o determină să adopte conduita criminală), iar celelalte se referă la 


' În acest sens, a se vedea J.C. Chesnais, op. cit., p. 76 şi urm. 

” A se vedea, în acest sens, spre exemplu, D. Szabo, op. cit.. p. 22 şi 41. 

3 A se vedea, în acest sens, C. Lazerges, G. Camilleri, Atlas de la criminalite en France, 
Ed. Reclus — La Documentation Frangaise, 1992, p. 129 şi 154. 

“ A se vedea, în acest sens, G. Tarde, op. cit., p. 80 şi urm. 

* A se vedea, spre exemplu, în acest sens, Ch. Lazerges, G. Camilleri, op. cit., p. 8. 

ce se întâmplă cu criminalul în momentul faptei, descriu „trecerea la act” în sine. 


Sunt, de fapt, două viziuni care se completează reciproc. 
Păstrându-şi fiecare identitatea, diferitele teorii trebuie să concureze la expli- 


carea fenomenului criminal, nu să se nege reciproc. Valoarea unei teorii nu este 
asigurată prin desfiinţarea alteia. Conjugarea eforturilor explicative pare astfel 
singura variantă viabilă în stadiul actual al criminologiei. 


PARTEA A IV-A 
STUDII ȘI ESEURI CRIMINOLOGICE 


Problematică 


234. În această parte a lucrării sunt regrupate câteva studii și eseuri crimi- 
nologice, pe care le-am considerat relevante în conturarea unor forme specifice 
ale fenomenului criminal contemporan şi (sau) a modului în care se reacţionează 
contra acestuia. Aceste studii şi eseuri au rolul de a propune posibile modele de 
fructificare a cunoştinţelor criminologice de ordin teoretic. Altfel spus, fiecare 
studiu sau eseu în parte reprezintă un exerciţiu de raţionament criminologic. 


Aspecte criminologice privind noile 
dimensiuni ale terorismului islamist! 


Problematică 


235. Terorismul reprezintă un fenomen complex prin cauze, forme de mani- 
festare şi consecinţe. De aceea şi analiza fenomenului terorist poate fi abordată 
din perspective diferite: politică, socială, juridică etc. Prezenta abordare, fără a 
putea face o totală abstracţie de celelalte laturi ale fenomenului, încearcă să 
surprindă câteva aspecte de ordin criminologic ale terorismului actual. Într-o 
astfel de perspectivă criminologică, fenomenul terorist, ca parte a fenomenului 
criminal general, reuneşte în conţinutul său o realitate individuală (actul terorist 
în sine, precum şi persoana care comite un astfel de act) şi o realitate colectivă 
sau socială (criminalitatea de natură teroristă). Actul terorist este o faptă penală 
calificată în acest sens în diferite Convenții internaţionale şi incriminată ca atare 
în dreptul intern. 

Teroristul este persoana care comite o faptă penală calificată drept act terorist, 
indiferent dacă respectiva persoană aparţine sau nu vreunei organizaţii sau structuri 
cu caracter terorist. În sfârşit, fenomenul terorist ca realitate socială sau colectivă, 
trebuie înţeles ca acea categorie de criminalitate ce cuprinde fapte constând în 
săvârşirea unor acte de violenţă sau de ameninţare cu violenţa, menite să inducă o 
stare de panică în rândul opiniei publice, în scopul satisfacerii unor revendicări 
emice, politice, ideologice, sociale, religioase ori de altă natură. 

În cadrul fenomenului terorist general un loc aparte îl ocupă terorismul isla- 
mist (este vorba, fireşte, de latura extremistă, fanatică a islamului). Acest tip de 
terorism este esențialmente, dar nu exclusiv, de natură religioasă, deoarece inter- 
vin, în mod inevitabil, atât în geneza cât şi în formele lui de exprimare, elemente 
de natură politică, ideologică, socială etc. Ca o componentă a fenomenului 
terorist general, terorismul islamist a devenit în ultimul timp „partea care domină 
întregul”. Acest loc dominant al terorismului islamist este datorat, pe de o parte, 
propriei ascensiuni şi, pe de altă parte, unui recul al celorlalte categorii de 
terorism. Contextul actual în care terorismul islamist reprezintă componenta 


' Studiu publicat în A.U.B. Drept nr. 1/2005, p. 60. 

* Nu există o definiţie unanim acceptată a terorismului, nici din punct de vedere crimi- 
nologic şi nici dintr-o altă perspectivă; formula propusă mai sus reprezintă o simplă variantă 
de lucru, ce are ca scop delimitarea fenomenului în discuţie (în latura lui colectivă), fără 
pretenţia de a reprezenta o definiţie exactă a acestuia. 

dominantă a terorismului justifică opţiunea de a examina în prezentul studiu doar 
acest tip de terorism. 

Privit ca parte a fenomenului criminal general, terorismul se prezintă ca o 
realitate cu „geometrie variabilă”, ca un fenomen în permanentă mişcare, 
transformare. Observarea fenomenului terorist şi, mai ales, dinamica acestuia din 
ultimii ani permite o constatare aflată la îndemâna simțului comun, respectiv 
amplificarea fără precedent a atacurilor teroriste revendicate de grupări sau de 
organizaţii islamist-extremiste. Dacă admitem că această componentă a fenome- 
nului terorist a atins o amploare fără precedent, este firesc ca, într-o primă etapă, 
să încercăm să distingem care sunt particularitățile terorismului islamist în 
această nouă configuraţie (1). Având în vedere aceste particularităţi, într-o a doua 
etapă, urmează să examinăm câteva aspecte de ordin criminologic legate de 
terorismul islamist, aspecte ce pot fi socotite relevante pentru etapa actuală (II). 


Plan 


236. Rezultă că prezentul studiu va analiza următoarele două aspecte: 
I. Particularităţi ale terorismului islamist actual 


II. Aspecte criminologice privind terorismul islamist actual 


I. Particularităţi ale terorismului islamist actual 


237. Este evident că orice încercare de a surprinde particularităţile fenome- 
nului terorist în configuraţia sa actuală nu poate face abstracţie de evenimentele 
tragice care au zguduit Statele Unite ale Americii şi indirect comunitatea 
mondială, la data de 11 septembrie 2001. Au existat diferite evenimente ante- 
rioare datei de 11 septembrie 2001 care marcau traseul ascendent al terorismului. 
Se poate menţiona în acest sens chiar atentatul precedent de la World Trade 
Center, din 26 februarie 1993, când o maşină capcană a explodat în parcarea 
subterană a complexului. Intenţia de a arunca în aer edificiul şi de a provoca 
astfel o catastrofă de mari proporţii a eşuat atunci, doar datorită faptului că 
teroriştii au subevaluat rezistenţa structurii clădirii. Se pot menţiona, în acelaşi 
sens, atentatele Al Qaida din 7 august 1998 împotriva ambasadelor Statelor Unite 
din capitala Kenyei, Nairobi şi din Dar es-Salaam, capitala Tanzaniei, atentate 
soldate cu 263 de morţi şi peste 4500 de răniţi. Au fost comise şi ulterior datei de 
11 septembrie atentate sângeroase. Se poate aminti atentatul de la gara Atocha 
din Madrid, comis la data de 11 martie 2004, care s-a soldat cu uciderea a peste 
200 de persoane şi rănirea altor aproximativ 1500; se poate aminti, de asemenea, 
masacrul ce a avut loc în data de 1 septembrie 2004, la şcoala din Beslan (Osetia 
de Nord), în care au pierit 336 de persoane, dintre care 150 de copii. Între toate 

aceste acte criminale care i-au precedat ori succedat, 11 septembrie va rămâne un 
moment de referinţă în istoria omenirii în general, şi a terorismului în particular, 
nu numai prin amploarea catastrofei, neegalată, din fericire, până în prezent (ca 
număr de victime, pagube materiale şi impact economic), ci şi prin reacţia de 
luciditate pe care a provocat-o, o reacţie apărută imediat ce starea iniţială de şoc a 
început să se disipeze. Ziua de 11 septembrie 2001 poate fi considerată data de la 
care omenirea a devenit conştientă de existenţa unui pericol fără precedent, 
pericolul terorismului total. 


238. În acest context se poate afirma că principala caracteristică a feno- 
menului terorist actual o reprezintă tendinţa de promovare a unei terori totale, 
fără limite. În jurul acestei caracteristici principale pot fi identificate o serie de 
particularităţi ale terorismului islamist actual, printre care, cele mai evidente par a 
fi: a) maximizarea pagubelor produse, b) diseminarea şi permanentizarea stării de 
panică; c) utilizarea frecventă a atacurilor sinucigaşe; d) utilizarea intensivă a 
internetului. 


239. a) Maximizarea pagubelor produse se manifestă atât cu privire la 
numărul de victime, cât şi cu privire la prejudiciile materiale directe ori la con- 
secinţele economice pe termen scurt şi lung ce decurg din actele teroriste. 
Pierderile de vieţi omeneşti reprezintă fireşte răul cel mai mare pe care pot să-l 
producă actele teroriste. Urmează ca ordin de gravitate traumele fizice şi psihice 
care pot fi provocate supravieţuitorilor, victime directe sau colaterale. Cu cât 
numărul victimelor este mai mare, cu atât impactul asupra opiniei publice este 
mai puternic şi, în consecinţă, menirea actului terorist, respectiv inducerea senti- 
mentului de panică, este mai bine realizată. Impactul depinde, totodată, de 
dimensiunile pagubelor materiale produse direct prin acţiunea teroristă. Distru- 
gerea unui autobuz, tren, avion, nu poate fi comparată cu distrugerea unei clădiri 
sau a unui complex de clădiri, din punct de vedere al impactului mediatic şi, deci, 
al posibilităţii de a induce starea de panică. Consecințele economice ulterioare 
actului sunt la rândul lor un element important în atingerea scopului terorist. Un 
dezechilibru economic pe termen lung, pe lângă consecinţele materiale evalua- 
bile, are şi consecinţe de ordin psihosocial la fel de grave, deşi mai greu calcu- 
labile. Un astfel de dezechilibru va readuce tot timpul în memoria cetăţenilor 
spectrul actului terorist şi în felul acesta sentimentul de panică poate fi prelungit 
mult dincolo de momentul actului. Rezultă că dimensiunea catastrofei umane şi 
materiale produse este direct proporţională cu dimensiunea stării de panică 
induse. Este din ce în ce mai evident că un astfel de calcul, simplu şi cinic în 
acelaşi timp, reprezintă, în ultima vreme, nucleul strategiei celor care organizează 
ori execută acte teroriste. 


240. b) Diseminarea şi permanentizarea stării de panică, este o altă particu- 
laritate a fenomenului terorist actual. Începând cu terorismul „clasic”, 
social-ideologic al anilor şaptezeci şi continuând cu terorismul politico-religios al 

anilor nouăzeci, a existat o oarecare delimitare în spaţiu a atentatelor teroriste. Au 
existat zone de risc maxim şi zone de risc minim, dar şi zone „libere” de 
terorism; harta atentatelor teroriste era relativ redusă şi previzibilă. În prezent nu 
se mai poate vorbi despre o limitare spaţială a terorismului, deoarece, pe de o 
parte, în ultimul deceniu acte grave de terorism au fost comise aproape peste tot 
în lume, iar, pe de altă parte, ameninţarea explicit formulată în repetate rânduri de 
exponenţi ai organizaţiilor teroriste se adresează intereselor occidentale, oriunde 
aceste interese s-ar afla, ceea ce înseamnă practic faptul că nicio zonă populată a 
globului nu se află la adăpost de pericol. În acest context, la care se adaugă o din 
ce în ce mai liberă şi intensă circulaţie a persoanelor în spaţiul mondial, se poate 
trage în mod firesc şi concluzia că sfera potenţialelor victime ale atacurilor 
teroriste este şi ea lipsită de orice delimitare; oricine poate deveni victima unui 
atac terorist indiferent de vârstă, sex, cetăţenie, convingere politică sau religioasă 
etc. Această afirmaţie este susținută de atentatele teroriste de la New York, 
Madrid sau Beslan. Mai mult, răpirile urmate de executarea ostaticilor practicate 
de diversele grupări teroriste în Irak, după terminarea teoretică a războiului, 
denotă faptul că, la un moment dat, „diversificarea” victimelor, sub aspectul 
profesiei, sexului şi în primul rând al cetăţeniei acestora, poate deveni o strategie 
de luptă cu un mesaj foarte clar din partea teroriștilor. În sfârşit, sub acest aspect 
trebuie menţionat că nici măcar membrii aceleiaşi comunităţi religioase din care 
fac parte teroriştii nu sunt la adăpost de riscul de a deveni victime, deoarece 
liderii spirituali ai islamiştilor extremişti au acceptat şi motivat din punct de 
vedere religios încă din anii optzeci şi o situaţie de acest gen. Ulterior Osama 
Ben Laden a utilizat conceptul de „victime colaterale” pentru a justifica aceeaşi 
împrejurare?. În afiară de inexistenţa unor limite spaţiale care atrage după sine, cum 
am văzut, şi inexistenţa oricăror „imunităţi” personale, terorismul actual se distinge 
şi prin inexistenţa unor perioade de încetare a „ostilităţilor”. Nu există „pauze de 
teroare”, un atac terorist este oricând posibil. Acesta este unul din principalele 
mesaje ale terorii fără limite, mesaj care îşi pune amprenta particulară asupra 
fenomenului terorist actual. La crearea şi întreţinerea unei stări de permanentă 
panică au contribuţie nu numai atacurile teroriste în sine, dar şi amenințările cu 
atacuri, ameninţări care sunt formulate periodic, suficient de frecvent şi suficient de 
mediatizat. Vectorul principal actual în asigurarea publicităţii actelor teroriste şi în 
perpetuarea amenințării cu teroarea îl reprezintă internetul, un instrument 
multifuncțional al activităţilor teroriste asupra căruia vom reveni. 


241. c) Utilizarea frecventă a atacurilor sinucigaşe caracterizează, de ase- 
menea, în perioada actuală, fenomenul terorist. Atacurile sinucigaşe fac parte de 
mai multă vreme din arsenalul terorismului. Utilizarea acestei arme de către 


1 A se vedea, în acest sens, JI. Jaber, Hezbollah — Născuţi cu răzbunarea în sânge, 
Ed. Antet, Bucureşti, 1998, p. 87. 
2 A se vedea infia procesul de pregătire a datelor — etapa a zecea, nr. 241. 

grupările islamiste radicale a început în anii optzeci, fiind utilizată de Hezbollah 
în sudul Libanului, împotriva trupelor militare israeliene!. Rolul determinant în 
crearea profilului psihic necesar pentru realizarea atacurilor sinucigaşe l-a avut 
exploatarea abilă de către liderii spirituali a convingerilor religioase. Teroristul 
sinucigaş realizează, din punctul lui de vedere, un act de martiraj, răsplătit nu 
numai în viaţa de apoi, ci şi în viaţa reală, în mod indirect, printr-o serie de 
avantaje materiale de care se bucură familia lui după îndeplinirea „misiunii 
sfinte”?. Teroriştii palestinieni au folosit şi ei de multă vreme această armă; 
grupările islamiste cecene, precum şi diferitele grupări teroriste ce acţionează pe 
teritoriul Irakului recurg de asemenea la atacuri sinucigaşe. Dacă la început astfel 
de „misiuni” erau încredințate doar bărbaţilor, tineri de regulă, cu timpul accesul 
femeilor la acest gen de atacuri a fost şi el acceptat; în ciuda existenţei unui 
decret religios care împiedica femeile să devină bombe umane, primele atacuri 
kamikaze realizate de femei au avut loc la începutul anilor optzeci, în sudul 
Libanului, împotriva unor ţinte israeliene. * 

Şi în privinţa atacurilor sinucigaşe evenimentele din data de 11 septembrie 
2001 din S.U.A. au reprezentat un punct de reper important. Ceea ce au adus ca 
noutate atacurile din 11 septembrie a fost sinuciderea colectivă în scop terorist. 
Tot sinucideri teroriste colective pot fi considerate şi acţiunile islamiştilor ceceni 
de la teatrul din Moscova şi de la şcoala din Beslan, chiar dacă în aceste din urmă 
cazuri actul sinuciderii nu a fost la fel de evident premeditat, ca în cazul 
atacurilor din S.U.A. Rolul factorului religios este hotărâtor şi în realizarea 
coeziunii grupului sinucigaş. Crearea fondului psihologic necesar pentru ca o 
persoană să devină capabilă să comită un act terorist sinucigaş, mai ales atunci 
când este vorba despre o acţiune colectivă, reprezintă un proces complex şi de 
durată. Analizând evenimentele din 1] septembrie şi profilul psihologic al tero- 
riştilor, specialiştii au reuşit să distingă un proces de pregătire care ar cuprinde 
douăsprezece etape: 

„Prima etapă consta în dobândirea convingerilor religioase şi politice extre- 
miste; a doua însemna prezentarea Occidentului ca un inamic; a treia convingerea 
că lumea actuală este într-o stare de război permanent. În a patra etapă învățau să 
considere sinuciderea, interzisă de Coran, ca o strategie acceptabilă şi chiar 
dorită. A cincea etapă a instruirii era prezentarea crimei ca un act onorabil şi în 
conformitate cu voinţa lui Allah. De aici decurgea etapa a şasea, în care li se 
spunea că asasinii sunt desemnaţi de Allah, iar în etapa a şaptea, că asasinatul la 


! În ziua de 11 noiembrie 1982, şi-a făcut în mod şocant debutul un nou stil de război, 
când un tânăr a intrat cu un Mercedes alb, plin cu explozivi, în cartierul general din Tyr al 
armatei israeliene. Explozia a distrus clădirea cu opt etaje şi a omorât 141 de persoane. A fost 
prima bombă umană. (...). Între 1982 şi 1985 au avut loc cel puţin treizeci de atacuri similare” 
(H. Jaber, op. cit., p. 75). 

* 1dem, p. 149. 

” 1dem, p. 88-90. 

scară mare este singura acţiune cu adevărat eficace împotriva unui inamic foarte 
puternic. Pentru a evita orice îndoieli, într-a opta etapă, conducătorul grupului, 
care are datoria de a le reaminti periodic învăţăturile, le promitea viitorilor asasini 
că vor ajunge în rai ca martiri. Acesta este beneficiul pe care îl va primi fiecare 
de pe urma actelor sale. Satisfacţia colectivă va fi atinsă, potrivit celei de a noua 
etape, atunci când ai atins punctul cel mai slab al adversarului. Etapa a zecea este 
a pregătirii psihologice şi are ca scop dezumanizarea victimelor, oricare ar fi 
numărul lor, indiferent că este vorba de femei, de copii şi chiar de musulmani. 
Acestea nu mai au dreptul de a fi considerate fiinţe umane, pentru ele nu trebuie 
să ai milă, întrucât nu sunt altceva decât o parte din tabăra inamică. Osama Ben 
Laden a denumit musulmanii, victime ale atentatelor sale, ca fiind nişte „pagube 
colaterale”. A unsprezecea etapă o reprezintă formarea celulei teroriste. Psiho- 
logic, grupul exercită o presiune asupra membrilor săi, asigurând astfel controlul 
lor şi realizând o solidaritate a acestora. În sfârşit, a douăsprezecea etapă constă 
din repetarea a tot ceea ce s-a predat anterior”). 

Această capacitate de a pune în comun voinţa sinucigaşă a unui număr mai 
mare sau mai mic de persoane sporeşte gradul de pericol al unor astfel de atacuri, 
prin sporirea capacităţii lor distructive şi diminuarea posibilităților de a le 
preîntâmpina sau neutraliza. 


242. d) Utilizarea intensivă a Internetului, reprezintă o altă realitate de care 
nu se poate face abstracţie în încercarea de a surprinde particularităţile fenome- 
nului terorist actual. În această zonă a fenomenului, în ultimii ani au intervenit 
modificări spectaculoase: dacă în anul 1998 doar aproximativ jumătate din grupă- 
rile definite în mod oficial drept teroriste de către autoritățile americane 
dispuneau de propriul site Internet, în anul 2000 aveau deja aproape toate un site 
propriu, la care se adaugă sute de site-uri care fac propagandă sau susţin ideile şi 
acţiunile teroriste?. O asemenea evoluţie nu trebuie să surprindă, dacă ne gândim 
la faptul că Internetul este prin natura lui o „arenă ideală” pentru diferite activităţi 
teroriste, oferind printre altele: „un acces rapid; o inexistentă sau redusă reglemen- 
tare, cenzură, sau altă formă de control guvernamental, o potenţială maximă 
audienţă răspândită în toată lumea; anonimatul comunicării, un flux rapid de infor- 
maţii, costuri reduse pentru menţinerea sau dezvoltarea prezenţei web; un spaţiu 
multimedia (posibilitatea de a combina text, grafică, audio, video şi de a permite 
utilizatorilor să descarce filme, cântece, cărți, postere), abilitatea de a conduce 
informaţia spre mass-media tradiţională, care utilizează din ce în ce mai mult 


Internetul ca sursă de subiecte”?. 


1 S. Aust, C. Schnibben şi colab., 11 Septembrie 2001 — Ziua în care lumea s-a cutremurat, 
Ed. Runa, Bucureşti, 2004, p. 165. 
2 A se vedea, în acest sens, G. Weimann, How Modern Terrorism Uses Internet, USIP, 
Special Report 116, martie 2004 (www.usip.org/pubs/specialreports/). 
Ibidem. 

Toate aceste facilităţi oferite de Internet sunt fructificate la maxim de o nouă 
generaţie de teroriști, inteligenţi şi instruiți, care pot să mânuiască la fel de bine 
un computer ca şi o armă de foc. Şi din această perspectivă data de 11 septembrie 
2001 a oferit o serie de exemple „semnal” printre care: împrejurarea că piloţii 
terorişti petreceau zile întregi în fața computerului învățând programele de 
simulare a zborurilor, faptul că s-au informat prin internet cu privire la diferite 
tipuri de avioane care ar fi putut fi folosite sau simplul fapt că teroriștii şi-au 
cumpărat biletele de avion tot prin intermediul Internetului). 

În prezent, cea mai şocantă utilizare a Internetului în scopuri teroriste o 
reprezintă difuzarea de imagini privind executarea unor ostatici de către diversele 
grupări ce acţionează în Irak. Cea mai gravă ameninţare legată de utilizarea 
Internetului în scopuri teroriste o reprezintă însă „ciberterorismul” o noţiune prin 
care se înţelege activitatea de „a distruge sau de a compromite sisteme infor- 
matice, în scopul de a destabiliza sau de a efectua presiuni asupra unui guvern'?. 
Chiar dacă această ameninţare are puţine şanse de a trece din stadiul de poten- 
ţialitate în cel de realitate, există o serie de alte variante de utilizare a Internetului 
în scopuri teroriste, o parte din ele fiind deja menţionate anterior. 

Într-o încercare de sistematizare au fost identificate opt modalităţi de utilizare 
a Internetului de către teroriști, după cum urmează: 

1) Războiul psihologic, respectiv crearea unei stări permanente de panică 
(ciberteamă), fie prin perpetuarea de ameninţări cu acte teroriste, fie prin trans- 
miterea unor imagini ale atentatelor comise şi ale victimelor acestora, fie prin 
prezentarea executării de ostatici folosind metode barbare cum ar fi decapitarea etc. 

2) Publicitatea şi propaganda, respectiv transmiterea revendicărilor, legiti- 
marea cauzei pentru care se „luptă”, justificarea mijloacelor folosite (violenţa 
este prezentată drept singura alegere posibilă), condamnarea inamicilor etc. 

3) Strângerea de informaţii, deoarece cu preţuri minime este posibilă întoc- 
mirea unei veritabile baze de date ce poate oricând fi folosită la pregătirea unor 
acţiuni teroriste. 

4) Obţinerea de fonduri, operaţiune extrem de importantă în vederea conti- 
nuării activităţilor teroriste; evident că această modalitate de utilizare a Interne- 
tului are loc prin interpunerea altor persoane sau organizaţii decât cele catalogate 
în mod oficial ca teroriste. 

5) Recrutarea şi mobilizarea unor noi adepţi sau simpatizanți, din acest punct 
de vedere, evenimentele din Irak, atât la momentul declanșării războiului, cât şi 
ulterior sunt relevante, ştiut fiind că numeroşi voluntari au putut fi mobilizați 
împotriva Alianţei şi graţie apelurilor difuzate prin Internet. 

6) Funcționarea în reţea (networking), fapt ce a permis grupărilor teroriste 
trecerea de la structurile ierarhice la structuri descentralizate, cu posibilitatea 


' În sensul celor de mai sus, a se vedea S. Aust, C. Schnibben şi colab., op. cit. p. 30 şi 40. 
2 [ Yagil, Terrorisme et internet: la cyberguerre, Edition Trait d'Union, Montreal, 2002, p. 108. 
cf. art. Terrorisme et Internet: une cvaluation de la situation (www.terrorisme.net) — 10.10.2004. 

menţinerii contactului în acest cadru; în plus, Internetul face posibilă existenţa 
unui networking între grupări diferite. 

7) Împărtăşirea informaţiei (Sharing Information): numeroase site-uri conţin 
informaţii amănunțite despre modul cum se fabrică sau utilizează diferite arme 
(chimice, explozive etc.), ce pot fi folosite în atacurile teroriste; graţie acestor 
informaţii a fost posibil ca inclusiv persoane izolate, fără legătură cu vreun grup, 
să comită atacuri teroriste (este cazul atentatelor din Anglia, 1999, şi Finlanda, 
2002). 

8) Planificarea şi coordonarea activităţilor, respectiv folosirea internetului 
pentru a transmite, prin mesaje codate, diferite detalii organizatorice şi ordine cu 
privire la derularea unor atacuri teroriste. | 


243. O analiză mai aprofundată a terorismului islamist contemporan ar putea 
scoate la lumină, desigur, şi alte elemente de particularitate. Am apreciat că 
cele patru aspecte reţinute, respectiv maximizarea pagubelor produse, disemi- 
narea şi permanentizarea stării de panică, utilizarea frecventă a atacurilor 
sinucigaşe şi utilizarea intensivă a internetului contribuie, poate în modul cel 
mai sugestiv, la conturarea principalei caracteristici a terorismului islamist 
actual care, aşa cum am arătat, este reprezentată de tendinţa de promovare a 
unei terori totale, fără limite. 

În funcţie de această caracteristică principală şi de particularităţile examinate 
anterior va fi abordată în continuare şi problematica aspectelor criminologice. 


II. Aspecte criminologice privind terorismul islamist actual 


244. Examenul criminologic al unui fenomen atât de complex precum teroris- 
mul este dificil şi, în mod inevitabil, incomplet. În cele ce urmează ne propunem 
doar o tratare punctuală a unor aspecte care, în opinia noastră, sunt relevante în 
contextul configurației actuale a terorismului islamist, configuraţie ce a fost 
schiţată anterior prin examinarea particularităţilor fenomenului în discuţie. În acest 
sens apreciem că este important, pe de o parte, 1) să distingem câteva posibile 
explicaţii legate de evoluţia fenomenului şi, pe de altă parte, 2) să examinăm 
coordonatele actualei strategii de combatere a fenomenului. 


245. 1) Posibile explicaţii legate de evoluția fenomenului 

În cercetarea criminologică întâlnim, după cum este cunoscut, două mari cate- 
gorii de explicaţii în legătură cu fenomenul criminal, cele de orientare etiologică 
şi cele dinamice. Considerăm că aceste două categorii de explicaţii sunt doar 
aparent antagonice, căci, în realitate, ele pot fi şi chiar trebuie să fie utilizate în 
mod complementar, pentru a reuşi o mai bună cunoaştere a fenomenului 


' În sensul celor de mai sus, a se vedea G. Weimann, precit. 

criminal!. Din această perspectivă şi explicaţiile privind terorismul trebuie să ţină 
seama de ambele orientări. 


246. Din punct de vedere al criminologiei etiologice, explicaţiile ce stau la 
baza Teoriei conflictelor de culturi, formulată de Thorsten Sellin, par să ne ofere 
un instrument util în încercarea de a înţelege sursele evoluţiei actuale a teroris- 
mului islamist. Reamintim că, în linii generale, Sellin considera fenomenul 
criminal drept o consecință a „conflictului cultural”, sintagmă prin care se 
înţelege, în esenţă, lupta între valori morale ori norme de conduită opuse sau 
aflate în dezacord. Există un conflict cultural generator de criminalitate, „atunci 
când conduita unei persoane, socialmente aprobată sau chiar cerută într-o 
anumită situaţie, nu este apreciată de aceeaşi manieră de toate grupurile sociale la 
care ea datorează supunere”. Sellin distinge trei principale situaţii cultural 
conflictuale cu potenţial criminogen: colonizarea, starea de ocupaţie şi situația 
imigranţilor. Ipoteza de bază pe care se construieşte teoria este cea a imigranţilor 
şi majoritatea explicaţiilor se referă la această categorie de infractori. Această 
împrejurare nu trebuie să ducă însă la concluzia că explicaţiile lui Sellin trebuie 
reduse doar la această ipoteză sau doar la cele trei situaţii conflictuale principale, 
la care se referă autorul. Există numeroase alte situaţii conflictuale între normele 
unor grupuri sau categorii diferite de populaţie, care conţin germenii (sursele) 
unor comportamente antisociale sau criminale (infracţionale). În plus, şi acesta 
este poate aspectul cel mai important, teoria lui Sellin nu trebuie concepută în 
mod mecanic. Există într-adevăr şi o situaţie „simplă”: un act este admis într-un 
sistem de valori, în timp ce același act reprezintă, într-un alt sistem de valori, o 
crimă; în această ipoteză, de regulă, conflictul exterior nu este dublat de un 
conflict interior (mental), în sensul că autorul actului nici măcar nu are conştiinţa 
comiterii unei infracţiuni. Dar există la fel de bine şi situaţia în care, la modul 
abstract sau general, un act este considerat criminal în ambele sisteme de 
referință (uciderea unei persoane, spre exemplu), însă, cu toate acestea, respec- 
tivul act, plasat într-un caz concret, este considerat justificat sau este chiar cerut 
într-unul din cele două sisteme, datorită unei conjuncturi speciale; în această 
ipoteză conflictul exterior este indirect şi, de regulă, dublat de un conflict interior 
(de natură psihică). 

Este de domeniul evidenţei că între cultura islamică şi cea occidentală au 
existat totdeauna şi continuă să existe numeroase diferenţe, pornind desigur de la 
problema religioasă şi continuând cu aspecte de ordin politic, social, moral, edu- 
caţional etc. Aceste diferenţe culturale sunt absolut legitime . şi, în condiţii 
normale, chiar benefice. Din păcate, în perioada contemporană şi în special în 
ultimele două decenii aceste diferenţe s-au transformat într-un adevărat conflict 
cultural, de genul celui evocat de Sellin. La apariţia acestui conflict a contribuit o 


" A se vedea supra nr. 233. 
2 7. Sellin, Culture Conflict and Crime, în R.D.P.C. nr. 9/1960, p. 815. 

lungă serie de evenimente, de natură politică, militară, teritorială etc. Evocarea 
sau analiza acestora nu îşi are locul aici. Ceea ce merită a fi reţinut în prezentul 
context se referă la existenţa unei situaţii conflictuale care se poate sintetiza prin 
maxima: „teroriştii unora sunt luptătorii pentru libertate ai celorlalți”!. Fiecare 
„tabără” are argumente pentru a-şi justifica propria poziţie şi a o demola pe cea 
adversă. 

Începând cu atentatele din sudul Libanului, din anii optzeci, împotriva unor 
ținte israeliene, şi până la atacurile comise în prezent în Irak împotriva unor ţinte 
occidentale sau chiar împotriva unor ţinte autohtone, numeroase „testamente 
video”, înregistrate de atentatorii sinucigaşi, dovedesc faptul că aceştia acţio- 
nează cu convingerea că îndeplinesc un act de sacrificiu în interesul unei cauze 
nobile?. Această convingere este inoculată și potenţată prin discursul unor condu- 
cători ai organizaţiilor teroriste sau cel al unor lideri spirituali (religioşi necom- 
batanţi), printr-o serie de mesaje sau documente programatice, pentru elaborarea 
cărora se recurge uneori la sofisticate argumentări de natură religioasă sau 
moral-filozofică, alteori la simple considerente politico-militare”. De cealaltă 
parte, atât la nivel politic declarativ, cât şi la nivel ştiinţific, se pune accentul pe 
„latura criminală” a actului terorist şi se argumentează caracterul just al 
războiului contra terorismului”. 

Nu este cazul de a stabili aici dacă adevărul se găseşte de o parte sau de alta, 
ori dacă se pierde undeva între cele două poziţii opuse. Ceea ce este important de 
reţinut în acest context, după opinia noastră, este faptul că nicio explicaţie, cel 
puţin din punct de vedere criminologic, cu privire la terorismul islamist actual, nu 
poate ignora această realitate a existenţei unui conflict cultural. Nu putem 
înţelege terorismul islamist, dacă nu acceptăm ideea că, în majoritatea cazurilor, 
autorii atacurilor teroriste nu au mentalitatea criminalului, ci a luptătorului pentru 
o cauză care, din punctul lui de vedere, este legitimă. Dacă acceptăm existenţa 
unui astfel de conflict cultural, şi faptul că el reprezintă, dacă nu sursa cea mai 
importantă, cel puţin una dintre sursele importante ale terorismului islamist, 
putem explica şi dezvoltarea fără precedent a fenomenului. 


' În sensul acesta, a se vedea J-M. Flukiger, Analyse de livre: une justification de la 
guerre contre le terrorisme (www.terrorisme. net) — 29.01.2005. 

? Este deosebit de sugestiv în acest sens mesajul video lăsat de o tânără sunnită în vârstă de 
numai şaptesprezece ani supranumită „Mireasa Sudului”, care a comis la începutul anilor 
optzeci, în sudul Libanului, un atentat sinucigaş soldat cu moartea a doi militari israelieni, şi 
care a devenit primul simbol al participării femeilor în atacuri cu bombe umane. A se vedea 
H. Jaber, op. cit., p. 89. 

* A se vedea, în acest sens, spre exemplu, diferite pasaje din Manualul Teroriştilor, o carte 
de 180 de pagini găsită în luna mai 2000 la Manchester, în apartamentul închiriat de un membru 
al organizaţiei Al Qaida, S. Aust, C. Schnibben și colab., op. cit., p. 247 şi urm. 

* A se vedea, în acest sens, J-B. Elshtain, Just War Against Terror: The Burden of 
American Power in a Violent World, Basic Books, 2004, p. 19, 61-62, apud J-M. Flukiger, 
precit. 

Din această perspectivă privind lucrurile, amploarea terorismului islamist 
actual ar putea fi rezultanta multiplicării zonelor de contact! conflictual între cele 
două culturi, în această epocă a globalizării. 


247. Din punct de vedere al criminologiei dinamice, explicaţiile teoriei strate- 
gice, formulată de Maurice Cusson, par a corespunde cel mai bine unei încercări 
de a stabili mecanismele şi procesele trecerii la act, în cazul atentatelor teroriste. 
În opinia lui Cusson, delincventul este un tip raţional, ceea ce se reflectă asupra 
comportamentului său şi face ca acest comportament să fie susceptibil de a fi supus 
unei analize strategice, de a fi interpretat pe baza acesteia. Conform criminologului 
canadian, „analiza strategică concepe delictul ca un comportament orientat spre 
rezultate, având raționalitatea sa proprie, ţinând cont de oportunităţile care se oferă 
actorului şi de conduita adversarilor săi”?. Rezultă patru elemente ce ar trebui luate 
în calcul: comportamentul, rezultatele, raționalitatea, conflictele. 

Sintetizând explicaţiile pe care Cusson le face cu privire la fiecare din cele 
patru elemente, s-ar putea reţine că actul criminal reprezintă mijlocul prin care 
delincventul ajunge la rezultatul dorit, după ce a evaluat riscurile pe care le are de 
înfruntat. Este un calcul aproape contabil pe care îl face delincventul, o balanță 
între profit şi costuri. Privit din acest unghi de vedere, şi actul terorist poate fi 
supus unei analize strategice. Astfel, Ja capitolul profit (rezultatul urmărit) 
trebuie notat în primul rând că scopul teroristului este ca prin actul comis să 
producă o stare de panică. Analiza acestui scop trebuie realizată potrivit con- 
cepţiei hedoniste propuse de Cusson după modelul lui Beccaria (plăcerea şi 
durerea sunt mobilurile fiinţelor sensibile). Urmând această logică trebuie să 
admitem că inducerea stării de panică, terorizarea populaţiei ar putea reprezenta o 
sursă de plăcere, de satisfacție, pentru autorul actului terorist. Este admisibilă o 
asemenea concluzie dacă luăm în calcul ceea ce am admis deja, cu prilejul 
examenului etiologic, respectiv faptul că din punctul lui de vedere teroristul are 
mentalitatea unui martir justiţiar. În acest sens, la exemplele date anterior se 
poate adăuga exemplul sinistrelor atentate din 11 septembrie. Manualul teroriş- 
tilor kamikaze, descoperit în bagajele rătăcite ale lui Mohamed Atta, pilotul sinu- 
cigaş care a dirijat avionul ce a distrus Turnul de Nord de la World Trade Center, 
cuprinde pasaje sugestive: 

„Să nu fii tulburat, ci, dimpotrivă, să fii puternic şi voios, cu inima deschisă şi 
plină de încredere, căci tu îndeplineşti o lucrare, care-i place lui Dumnezeu şi pe 
care el o binecuvântează. (...) În avion, din momentul în care eşti în avion, 
trebuie să te rogi lui Dumnezeu, căci tu îndeplineşti această misiune pentru El şi 


' La problemele mai vechi, cum ar fi cea palestiniană sau cea libaneză, s-au adăugat în 
ultimii ani probleme noi, cum ar fi cele legate de: Afganistan, Irak, Cecenia etc. Toate acestea 
pot fi considerate „zone de conflict cultural” şi multiplicarea lor poate explica amploarea 
terorismului islamist, alături de alte aspecte ale globalizării, cum ar fi libera circulaţie a 
persoanelor şi a bunurilor (inclusiv culturale), imigrația etc. 

2 M. Cusson, Delinquants pourquoi?, Ed. Armand Colin, Paris, 1981, p. 64. 

cel care se roagă lui Dumnezeu va repurta victoria. (...) Când vei acţiona, s-o faci 
cu toată hotărârea, ca un erou, căci Dumnezeu nu-i îndrăgeşte pe cei care fac 
treaba numai pe jumătate. Tu nu vei mai reveni pe acest pământ, dar vei semăna 
teroare în inimile necredincioşilor, aşa cum a prezis Dumnezeu. Loveşte 
năprasnic direct la ţintă, ştiind că cerul te aşteaptă şi că acolo vei duce o viață mai 
bună. Cum a spus şi Mustafa, unul din discipolii Profetului, omoară fără să te 
gândeşti la bunurile celor pe care-i vei omori, întrucât acest lucru ar putea să te 
abată de la adevăratul scop al acţiunii tale, ceea ce este periculos pentru tine. (...) 
Recită versurile de iertare şi de răsplată, ale lui Dumnezeu, destinate martirilor, 
căci ei vor merge în paradis. Deschide-ţi inima, căci numai un timp scurt te mai 
desparte de viaţa veşnică alături de martiri. (...) Să păstrezi permanent în suflet 
ceea ce Dumnezeu a prezis: tu ai sperat să devii martir înainte de a-L întâlni pe El 
ŞI, în curând, tu vei merge...”.. 

Chiar dacă doar un procent limitat din raționamentele sugerate se realizează 
în realitate pe parcursul activităţii criminale concrete şi tot ne găsim în prezența 
uneia dintre cele mai credibile descrieri a mecanismelor şi proceselor de trecere 
la act. Rezultă foarte clar că scopul urmărit este răspândirea terorii şi că atingerea 
obiectivului este percepută ca o sursă de satisfacţie, atât pentru presupusul martir, 
cât şi pentru un presupus Dumnezeu tolerant faţă de actele barbare de carnagiu. 

Evident că profitul (rezultatul) este cu atât mai „satisfăcător”, cu cât pagubele 
umane şi materiale produse sunt mai importante. Za capitolul costuri, sau riscuri, 
trebuie să se ţină seama în mod normal, conform teoriei strategice, de reacţia 
autorităţilor şi a potenţialelor victime. Se presupune că infractorul face o evaluare 
complexă a acestei reacţii, fiind interesat: pe de o parte, în ce măsură actul lui ar 
putea reuşi sau nu datorită intervenţiei autorităţilor sau datorită ripostei victimei; 
pe de altă parte, în ce măsură actul lui ar putea sau nu să rămână nepedepsit, iar 
în cazul în care totuşi va fi sancţionat, cât de severă ar fi pedeapsa. Logica unei 
asemenea evaluări subzistă însă, în întregime, doar în cazul criminalităţii 
comune. În acest caz infractorul este interesat nu numai de reuşita actului, dar are 
şi interesul să nu fie identificat sau capturat ori să nu primească o pedeapsă prea 
severă, astfel încât profitul să fie superior costurilor, altfel spus să merite riscul. 
În cazul atentatului terorist autorul este interesat, de regulă, doar de reuşita 
actului. Pentru a reduce la minim posibilitatea de reacţie din partea autorităţilor şi 
a victimelor atentatul terorist se orientează, din ce în ce mai mult, spre atacul 
surpriză asupra unor victime din rândul populaţiei civile şi asupra unor obiective 
de utilitate publică. În ce priveşte riscul pedepsei trebuie remarcat că acesta lip- 
seşte aproape totdeauna din calculul teroristului. Chiar în ipoteza în care nu este 
vorba de un atac kamikaze, decesul reprezintă o variantă prealabil acceptată, fie 
ca o consecinţă a unei eventuale lupte, fie ca act sinucigaş ulterior, pentru a evita 
capturarea. În mod evident, din aceeaşi perspectivă a pedepsei, atacul terorist 


1 Acest Ghid pentru pregătirea atentatului de la World Trade Center a fost publicat în 
Anexele lucrării coordonate de S. Aust, C. Schnibben, op. cit., p. 262, 268. 

sinucigaş se distinge prin gradul de risc zero. Reunind cele două elemente ale 
analizei putem constata că actul terorist, în general, presupune „un profit mare în 
condiţiile unor costuri (riscuri) reduse”, iar actul terorist sinucigaş, în particular, 
se caracterizează prin inexistenţa costurilor (risc zero) din punct de vedere al 
amenințării pe care ar trebui să o exercite existenţa pedepsei. 

O astfel de perspectivă asupra mecanismelor şi proceselor de trecere la act 
poate explica orientarea terorismului islamist actual spre comiterea unor atentate 
ce vizează producerea unor consecinţe catastrofale şi recurgerea în acest scop la 
atacurile sinucigaşe. 


248. 2) Coordonatele actualei strategii de combatere a fenomenului 

Problema combaterii terorismului preocupă de multă vreme nu numai entită- 
țile statale, ci şi comunitatea internaţională. Există în prezent douăsprezece con- 
venţii internaţionale majore care privesc responsabilitatea statelor în combaterea 
terorismului!. Ultima dintre acestea, în ordine cronologică, este Convenţia inter- 
naţională cu privire la reprimarea finanţării terorismului, adoptată de Adunarea 
Generală a Naţiunilor Unite, la New York, la 9 decembrie 19997. Există, de 
asemenea, o serie de Convenții regionale privind prevenirea şi combaterea tero- 
rismului, cea mai importantă dintre acestea, la nivel european, fiind Convenţia 
europeană pentru reprimarea terorismului, adoptată la Strasbourg, la 27 ianuarie 
19775. Alături de Convenţiile internaţionale, cu caracter global sau regional, un 
rol important în stabilirea strategiilor de combatere a terorismului internaţional îl 
au diferitele rezoluţii ale Adunării Generale a O.N.U. sau ale Consiliului de 
Securitate al O.N.U. Printre ultimele rezoluţii importante în materie adoptate de 
Adunarea generală a O.N.U. pot fi amintite: Rezoluţia nr. 59/46 din 16 decembrie 
2004 (Măsuri vizând eliminarea terorismului internaţional) şi Rezoluţia nr. 59/80 
din 16 decembrie 2004 (Măsuri vizând a împiedica teroriştii să obţină arme de 
distrugere în masă). Evoluţia instrumentelor internaţionale de prevenire şi 
combatere a terorismului reflectă, în mod firesc, dinamica fenomenului în sine. În 
această logică este normal să constatăm că evenimentele din 11 septembrie 2001 
nu au reprezentat numai un punct de cotitură în evoluţia fenomenului terorist, aşa 
cum s-a arătat anterior, ci au marcat, în acelaşi timp, şi un moment de referinţă în 
reacţia represivă faţă de acest fenomen. Momentul mai exact al noii strategii de 
combatere a fenomenului terorist îl reprezintă data de 12 septembrie 2001, dată la 
care S.U.A. declară război Terorii, hotărând ca la reroarea rotală să răspundă cu 
un război total. 


A se vedea, în acest sens, Conventions Against Terrorism (www.un. org/terrorism). 

? Această Convenţie a fost ratificată de România prin Legea nr. 623/2002 (M.Of. 
nr. 852 din 26 noiembrie 2002). 

* Această Convenţie a fost ratificată de România prin Legea nr. 19/1997 (M.Of. nr. 34 din 
4 martie 1997). 

249. Din acel moment expresia Global War on Terror (GWOT) a definit în 
mod oficial axa principală a politicii americane în domeniul. Fireşte, și comuni- 
tatea internaţională a reacționat prompt. Prin Rezoluţia nr. 1368 din 12 sep- 
tembrie 2001, Consiliul de securitate a condamnat categoric atacurile teroriste 
din 1l septembrie, considerând aceste acte, ca orice act de terorism internaţional, 
drept o ameninţare la adresa păcii şi securităţii internaţionale. La scurt timp după 
aceea, pe data de 28 septembrie 2001, Consiliul de securitate, acționând în 
virtutea Capitolului VII al Cartei O.N.U. (ameninţări la adresa păcii şi securității 
internaţionale), a adoptat Rezoluţia nr. 1373/2001 în care a reafirmat condam- 
narea fără echivoc a atacurilor teroriste comise la 11 septembrie 2001 la New 
York, la Washington şi în Pennsylvania, şi a exprimat determinarea sa pentru 
prevenirea tuturor actelor de acest fel. Printre altele, Rezoluţia nr. 1373 a creat 
Comitetul contra terorismului (C.C.T.), compus din cei 15 membri ai Consi- 
liului de securitate. C.C.T veghează la aplicarea Rezoluţiei nr. 1373 de către 
toate statele şi se străduieşte să dezvolte capacităţile acestora în materie de 
luptă antiteroristă. 

Deşi reacția comunităţii internaţionale a fost promptă şi fermă în sensul 
condamnării actelor teroriste din 11 septembrie, strategia războiului total propusă 
de S.U.A. şi mai ales modul punctual de punere în practică a acestei strategii au 
fost deseori contestate, exemplul cel mai sugestiv fiind cel legat de rezolvarea 
problemei irakiene. Se poate spune însă că punctul de vedere american a reuşit să 
se impună, astfel încât, cel puţin până în prezent, principala strategie ce 
funcţionează în mod practic în lupta împotriva terorismului este cea definită prin 
expresia GWOT. Această strategie presupune în primul rând, după cum o arată şi 
denumirea ei, o rezolvare militară a problemei terorismului, în speţă a teroris- 
mului islamist. Principalele acţiuni de amploare prin care strategia GWOT a fost 
pusă în practică până în prezent sunt războiul din Afganistan şi cel din Irak. 
Evenimentele ce s-au derulat şi continuă să se deruleze în aceste zone, precum şi 
alte evenimente corelative, ridică însă o serie de semne de întrebare în legătură cu 
eficienţa noii strategii, cu aptitudinea acesteia de a contribui la stoparea sau 
măcar limitarea terorismului islamist. În acest sens s-a arătat că tratamentul 
militar aplicat terorismului se loveşte de contra-efecte îngrijorătoare, simptomele 
cele mai vizibile ale acestor contra-efecte fiind multiplicarea atentatelor 
sinucigaşe şi a luărilor de ostatici, fapte ce au devenit cotidiene. S-a apreciat în 
acelaşi timp că terorismul „nu poate fi învins prin cucerirea unei capitale adverse, 
ci dimpotrivă el este stimulat”, fapt ce duce la trei efecte nedorite: 

„Efectul intervenţie/metastaze. Fiecare victorie contra a ceea ce se prezumă a 
fi inima terorismului, Kabul sau Bagdad, devine un «succes catastrofic». Acesta 
se traduce printr-o proliferare anarhică de celule teroriste, având de regulă legă- 
turi foarte slabe sau foarte teoretice cu Al Quaida. Acestea sunt mai mici, mai 


1 A se vedea, în acest sens, F.-B. Huyghe, Analyse — peut-on gagner la guerre globale 
contre le terrorisme? (www.terrorisme.net) — 31.08.2004. 

virulente, mai descentralizate. Şirurile de aşteptare ale candidaţilor pentru a 
deveni martiri se lungesc pe măsură ce creşte antiamericanismul (...). Efectul 
dispersie/concentrare. Ţintele oferite jihadului sunt, în acelaşi timp, diseminate 
peste tot (un tren la Madrid, un club de noapte în Bali, o reşedinţă pentru străini 
la Riyad, o instituţie financiară la New York) şi condensate în zone de activitate 
intensă (...). Efectul imagine/rețea. Terorismul fiind de asemenea prin definiţie 
un război asimetric al informaţiei. Din acest punct de vedere ţara care a inventat 
Hollywood şi CNN nu este capabilă să stăpânească nici vectorii de informaţie, 
nici conţinutul acesteia, nici receptarea ei. (...) administraţia americană (...) nu 
decide cu privire la ceea ce se va spune ori se va vedea despre războiul din Irak şi 
terorism. În sfârşit şi mai ales, imaginile nu sunt interpretate de aceeaşi manieră 
de un public de cultură sau ideologie divergente ...”. 

Acelaşi autor consideră că războiul global contra terorii are la bază o logică 
specială, ce conţine o contradicţie în termeni, mai exact spus între scopul propus 
şi mijloacele utilizate pentru a-l atinge: „GWOT (Global War on Terror) pretinde 
în acelaşi timp să facă terorismul materialmente imposibil (distrugându-i bazele 
de lansare, reţelele financiare, armamentul) şi să-l zdrobească moralmente. Prin 
concepţia sa — ca prim război global sau prim război al globalizării — prin 
opoziţia sa faţă de orice noţiune de teritoriu sau de victorie politică în sens clasic, 
acesta reprezintă o ruptură strategică majoră. El nu trebuie doar să-l priveze pe 
inamic de mijloacele de a face rău, ci trebuie să-l facă şi să renunţe la scopurile 
sale. (...) Acest nou război pare destinat ca inamicul să înceteze «să urască tot ce 
noi iubim» potrivit expresiei lui G.W. Bush, deci să consimtă să iubească liber- 
tatea şi sistemul care o garantează. Altădată învinsul renunţa la ceva: la teritoriul 
lui, la puterea lui, la armele lui, la revendicările lui, eventual la viața lui. De acum, 
iată-l supus unui imperativ inedit: să devină un altul. (...) A vrea să ucizi sau să 
arestezi mulţi terorişti reprezintă un obiectiv realist. A căuta mijloacele pentru a 
diminua «atractivitatea» terorismului, spre exemplu convingându-l pe cel care-l 
practică de faptul că se izolează de mediul lui natural, este o politică inteligentă. 
Dar să vrei să învingi din punct de vedere militar sursa ostilităţii este o contra- 
dicţie în termeni. Războiul se face împotriva duşmanilor, nu a duşmăniei”?. 


250. Dincolo de aceste probleme pe care le implică o contracarare exclusiv 
militară a terorismului, GWOT a scos în evidenţă riscul apariţiei unor derapaje 
grave de la practica democratică. Un exemplu extrem de mediatizat în acest sens 
îl reprezintă abuzurile comise la baza americană de la Guantanamo, din Cuba, o 
adevărată „gaură neagră” judiciară potrivit opiniilor exprimate atât în presa de 
investigaţie, cât şi în doctrina de specialitate”. În această bază navală americană, 


' Ibidem. 

* F.-B. Huyghe, precit. 

? A se vedea, în acest sens: W. Bourdon, Les detenus francais a Guantanamo: un trou noir 
judiciaire, în Terrorisme, victimes et responsabilite penale internationale (lucrare colectivă), 

peste 600 de persoane au fost menținute în stare de detenţie pe o perioadă nede- 
terminată, fără a fi inculpate sau judecate, şi lipsite de orice posibilitate de con- 
tact cu un avocat sau cu familia, pe motivul unor prezumate legături cu rețeaua 
teroristă Al Quaida!. 

Un alt exemplu la fel de mediatizat, care a şocat opinia publică mondială, mai 
ales prin publicarea unor fotografii realizate de militarii americani, îl reprezintă 
actele de tortură şi de tratamente inumane şi degradante, la care au fost supuşi 
deţinuţii din închisoarea irakiană Abou Ghraib. Ca şi în cazul deţinuţilor de la 
Guantanamo o parte din deţinuţii de la Abou Ghraib au avut statutul incert din 
punct de vedere juridic de „inamici combatanți”. Abuzurile de la închisoarea 
Abou Ghraib au fost deja confirmate din punct de vedere juridic, cel puţin parţial. 
Astfel, la începutul lunii ianuarie 2005, unul dintre cei acuzaţi, militarul american 
Charles Graner a fost condamnat la pedeapsa de 10 ani închisoare militară. S-au 
reţinut în sarcina lui acte de cruzime şi indecenţă (este cel care a utilizat, printre 
altele, metoda cunoscută sub denumirea de „piramidă umană”). Alte cazuri de 
încălcări ale drepturilor omului, relevate de presă şi de organizaţii care militează 
pentru respectarea drepturilor omului se referă la copiii deţinuţi la aceeaşi 
închisoare, Abou Ghraib, precum şi la violuri şi abuzuri sexuale comise împo- 
triva unor deţinute. 

În sfârşit, tot mai multe mărturii se referă în prezent la o practică a CIA, care 
constă în răpirea ilegală a unor persoane suspectate de terorism şi transportarea 
acestora pe cale aeriană în Afganistan sau în alte state unde tortura este practicată 
în mod frecvent, pentru a fi anchetate. Autorităţile din ţări precum Italia, Suedia, 
Germania etc., anchetează în prezent mai multe cazuri în care s-a reclamat reţine- 
rea ilegală de către agenţi americani a unor suspecți, pe teritoriul unor state euro- 
pene, şi transportarea acestora în alte state pentru efectuarea de anchete. Toate 
aceste practici, incalificabile, pun la rândul lor sub semnul întrebării strategia 
GWOT. Legea nu poate fi ocrotită prin mijloace ilegale, democraţia nu poate fi 
instaurată prin practici dictatoriale, teroarea nu poate fi învinsă prin teroare. 

Comunitatea internaţională a sesizat aceste derapaje ale strategiei antiteroriste 
şi, în încercarea de a le pune capăt, a făcut diferite apeluri la respectarea legali- 
tăţii internaţionale, în acest domeniu al luptei împotriva terorismului. Este de 
remarcat în acest sens Rezoluţia nr. 59/46 adoptată de Adunarea Generală a 
O.N.U. la data de 16 decembrie 2004 (Măsuri vizând eliminarea terorismului 
internaţional) în care se arată, printre altele că „„...Statele trebuie să vegheze ca 
orice măsură luată pentru a lupta contra terorismului să fie conformă cu toate 
obligaţiile pe care le impune dreptul internaţional şi trebuie să adopte astfel de 
măsuri conformându-se dreptului internaţional, în special dreptul internaţional 
relativ la drepturile omului, dreptul internaţional relativ la refugiați şi dreptul 


Ed. Calmann-Levy, Paris, 2003; Les droits humains bafouss. Dans le trou noir de Guantanamo, 
în Le monde diplomatique ianuarie 2004 (www.monde-diplomatigue.fr/2004/01). 
A se vedea, în acest sens, Amnesty International (Raport 2004-S.U.A .) (www.amnesty.org/). 

internaţional umanitar”. Prin aceeaşi rezoluţie se subliniază că „toleranța şi 
întărirea dialogului între civilizaţii se numără printre factorii cei mai importanţi 
pentru promovarea cooperării şi succesului în lupta contra terorismului”. Se 
poate aprecia că afirmarea necesităţii întăririi dialogului între civilizaţii vali- 
dează, din punctul de vedere al politicii internaționale, ipoteza criminologică 
privind conflictul cultural ca sursă a terorismului islamist. 


251. Rezumând constatările anterioare cu privire la terorismul islamist actual 
considerăm că merită a fi reţinute următoarele aspecte: 

Principala caracteristică a terorismului islamist actual este reprezentată de 
tendinţa de promovare a unei terori totale, fără limite. Din punct de vedere 
etiologic, această caracteristică poate fi explicată prin exacerbarea fără precedent 
a conflictului cultural între civilizaţia occidentală şi cea islamică, în contextul 
actual al globalizării. Din punct de vedere dinamic, teroarea totală se explică prin 
faptul că proliferarea fanatismului religios duce la o din ce în ce mai largă 
asumare a atentatelor sinucigaşe, ceea ce face ca trecerea la act să ofere un profit 
maxim în condiţii de risc zero. În privinţa strategiei de combatere a terorismului 
islamist, cuvântul de ordine este reprezentat de războiul global — GWOT. Această 
strategie prezintă o contradicţie în termeni, deoarece urmăreşte ca prin forța 
armelor să determine o schimbare de mentalitate. În plus, GWOT a permis 
utilizarea unor metode abuzive, nedemocratice, prin încălcarea flagrantă a unor 
drepturi fundamentale ale omului, ceea ce discreditează prestigiul democraţiei 
tradiţionale şi stimulează sentimentele antioccidentale, contribuind la crearea 
unui periculos cerc vicios, generator de acte de teroare. 

Rezultă că, din punct de vedere criminologic, orice încercare de gestionare a 
problemei terorismului islamist presupune în prealabil, pe de o parte, reducerea 
situaţiilor de conflict cultural, iar pe de altă parte, eliminarea metodelor şi mijloa- 
celor ilegale, nedemocratice de represiune. Nu este o „reţetă” miracol, Rezoluţia 
nr. 59/46 din 16 decembrie 2004 a Adunării Generale a O.N.U. sugerează şi din 
punct de vedere politic o soluţie similară. Rămâne de văzut în ce măsură există o 
voinţă politică internaţională capabilă să pună în practică o astfel de soluţie. 


Ucigaşul în serie — repere criminologice! 


Problematică 


252. Uciderea a reprezentat întotdeauna un tabu pe care indivizi din specia 
umană au avut tentaţia de a-l transgresa?. Uneori, această tentaţie capătă o formă 
aberantă, în sensul că la unii indivizi dorinţa de a ucide devine o obsesie. Până în 
epoca modernă, această obsesie de a ucide s-a disipat mai întâi în modul de viaţă 
primitiv, iar mai târziu a fost camuflată de relaţiile şi organizarea socială din 
antichitate şi evul mediu. Aceste perioade istorice au reţinut, totuşi, cazurile unor 
ucigaşi patologici ieşiţi din comun. În antichitate avem exemplele unor împărați 
romani precum Tiberiu, Caligula sau Nero, care au lăsat în urma lor un număr 
impresionant de victime. Uciderea acestora nu era întotdeauna dictată, cum s-ar 
putea crede, de rațiuni legate de menţinerea puterii. Nero, spre exemplu, în mod 
evident, ucidea şi din „simplă plăcere”. La rândul ei, epoca medievală, când 
astfel de comportamente aveau destule şanse să fie ocultate într-o lume a violen- 
țelor extreme cotidiene, a cunoscut unele cazuri de ucigaşi care, prin sadismul de 
care au dat dovadă şi prin numărul impresionant de victime pe care l-au lăsat în 
urmă, au depăşit limita imaginabilului. Cele mai cunoscute exemple sunt: cazul 
mareşalului francez Gilles de Rais, un pedofil sadic, ucigaşul a peste trei sute de 
copii şi cazul contesei maghiare Elisabeth Bathory, care a ucis sute de tinere fete 
pentru a folosi corpurile şi sângele acestora în ritualuri vampiriste şi antropofage, 
în speranţa conservării propriei vitalităţi”. 

Criminologia, încă de la debuturile ei ca ştiinţă, a fost preocupată de studierea 
unor cazuri de ucigaşi sadici cu victime multiple. Cesare Lombroso, primul 
criminolog care a studiat cu atenţie astfel de cazuri a subliniat caracterul obsesiv 
al tentaţiei de a ucide la unii criminali. El a constatat în acelaşi timp „setea” de 
celebritate a acestui tip de ucigaş care, „departe de a se ruşina de crimele 
comise”, îşi face din ele un „titlu de glorie”. În acest sens Lombroso dă exemplul 
unui ucigaş celebru în epocă, Spadolino, care aflat în pragul morţii recunoştea că 
a ucis nouăzeci şi nouă de persoane şi îşi exprima regretul de a nu fi putut „com- 
pleta suta”. Lombroso prefigurează astfel două dintre caracteristicile ucigașului 


' Studiu publicat în A.U.B. Drept nr. 111/2004, p. 20. 

2 A se vedea, în acest sens, S. Freud, Totem şi tabu, Ed. Mediarex, 1996, p. 85-86. 

* A se vedea, în acest sens, L. Negrier-Dormont, Tueurs en scrie a comportement syste- 
mique, Ed. Chlorofeuilles, Paris, 1998, p. 48-51. 

“Cc. Lombroso, L'Homme Criminel, Ed. Felix Alcan, Paris, 1895, Tome I, p. 390. 

în serie, confirmate mult mai târziu de alţi specialişti, respectiv substratul obsesiv 
al comportamentului criminal şi dorinţa ca ororile comise să-i aducă celebritatea. 

Ucigaşul în serie (serial killer în engleză, rueur en serie în franceză) ca tip 
criminal distinct preocupă însă de relativ puţin timp cercetarea criminologică. 
Prioritatea în acest domeniu o deţin, fără dubiu, cercetătorii americani, fapt 
explicabil în primul rând prin numărul mare de cazuri de acest gen, cu care a fost 
nevoită să se confrunte societatea americană, mai ales în ultimii cincizeci de ani. 
Dar aşa cum s-a arătat în literatura de specialitate, fenomenul generat de uciderile 
în serie a încetat să mai fie perceput doar ca o realitate tipic nord-americană: 
„„„.acest fenomen cunoaşte astăzi o extensie planetară care pune problema marii 
criminalităţi transnaţionale şi transcontinentale. Riposta societală implică în conse- 
cinţă nişte acţiuni concertate şi diversificate, în scopul de a întări dispozitivele de 
securitate publică şi de a asigura protecţia persoanelor. Cufundaţi în societăţile lor 
de origine, ucigaşii în serie nu ezită să profite de unele dezvoltări tehnologice şi de 
evoluţia mentalităților pentru a complexifica şi a agrava activitatea lor uci gaşă”! 

Se pare deci că fenomenul în cauză, urmând o tendință generală a contem- 
poraneităţii, tinde şi el spre un soi de „globalizare”, iar dispozitivele de apărare şi 
răspuns trebuie pregătite să facă faţă la această nouă dimensiune care se contu- 
rează. La un asemenea efort sunt chemate să participe inclusiv statele şi sistemele 
de drept care până în prezent au cunoscut uciderile în serie doar ca un fenomen 
marginal, izolat. În acest context, şi într-o logică anticipativ-preventivă, o încer- 
care de a stabili unele repere criminologice vizând tipul criminal reprezentat de 
ucigaşul în serie pare utilă. Un astfel de demers presupune: o clarificare 
conceptuală (| — definirea ucigașului în serie), stabilirea trăsăturilor acestui tip 
criminal (II — ripologia ucigașului în serie), examinarea specificităţii modului de 
operare (III — particularităţile trecerii la act), identificarea unui obiectiv prioritar 
în lupta împotriva fenomenului generat de ucigaşii în serie (IV — prioritatea 
demersului preventiv). 


Plan 


253. Rezultă că prezentul studiu va aborda următoarele patru aspecte: 
L. Definirea ucigașului în serie 

II. Tipologia ucigașului în serie 

II. Particularităţile trecerii la act 


IV. Prioritatea demersului preventiv 


VA Negrier-Dormont, R. Nossintchouk, Tueurs en serie, Ed. Dominos Flammarion, Paris, 
2001, p. 113. 

I. Definirea ucigașului în serie 


254. Ucigaşul în serie este greu de definit, deoarece delimitarea acestuia faţă 
de alte tipuri de criminal este şi ea dificilă. Există însă unele e/emente obiective (1) şi 
unele e/emente subiective (2), care trebuie să se afle reunite pentru a putea vorbi 
despre un ucigaș în serie, şi pe baza lor se poate schiţa o definiție (3) a acestuia. 


255. 1) Elemente obiective 

Elementul obiectiv principal este reprezentat de pluralitatea de victime. Din 
acest punct de vedere, în literatura de specialitate se consideră că putem califica 
un subiect drept ucigaş în serie începând cu cel de al treilea omor comis de 
acesta. Această condiţie „cantitativă” este justificată doar dacă o însoţim de 
următoarea precizare: putem considera, din punct de vedere criminologic, că un 
individ se încadrează în această categorie chiar şi în cazul în care acesta a comis 
doar unul sau două omoruri, după care a fost identificat şi reţinut, dacă din 
maniera în care a acţionat rezultă suficiente indicii că ar fi comis şi alte omoruri, 
în ipoteza în care nu ar fi fost neutralizat la timp!. 

Un al doilea element obiectiv este legat de momentul (momentele) comiterii 
faptelor, deoarece pluralitatea de victime nu este suficientă pentru a indica 
existenţa unui ucigaș în serie. În categoria mai largă a ucigaşului cu multiple 
victime, doctrina criminologică face distincţie între ucigaşul în masă (mass 
murder/tueur de masse) şi ucigaşul în serie?. 

Ucigaşul în masă este acel tip criminal care ucide mai multe persoane cu 
aceeaşi ocazie (în aceeaşi împrejurare) sau în baza unei rezoluţii infracţionale 
unice, pusă în aplicare într-un interval de timp foarte scurt (minute, ore). Se pot 
da ca exemple aici: omorurile comise de angajaţi (uneori este vorba de foşti 
angajaţi) la locurile de muncă împotriva colegilor şi (sau) superiorilor, omorurile 
comise de elevi în şcoli sau licee asupra colegilor şi (sau) profesorilor (cazuri 
frecvente în ultimii ani mai ales în Statele Unite), omorurile comise asupra 
membrilor unei familii (cel mai frecvent asupra membrilor propriei familii); 
omorurile comise prin atacuri teroriste ucigaşe (de multe ori şi sinucigaşe în 
acelaşi timp) etc. Este evident că în cadrul acestei categorii a ucigaşului în masă 
pot fi operate subclasificări, în funcţie de modul de acţiune şi armele utilizate, în 
funcţie de motivațiile actului şi alte aspecte, dar nu acest lucru interesează aici. 
Ceea ce este tipic pentru ucigaşul în masă este pluralitatea simultană de victime 
şi (de regulă) ireperabilitatea actului, în sensul că de cele mai multe ori momen- 
tul comiterii actului coincide cu momentul final al carierei criminale sau chiar al 
vieţii subiectului (ucigaşul în masă fie se predă imediat după comiterea faptei, fie 
se sinucide după comiterea faptei, fie actul ucigaş este în acelaşi timp şi 


1 A se vedea, în acelaşi sens, L. Negrier-Dormont, R. Nossintchouk, op. cit. p. 11. 
* În legătură cu această distincţie, a se vedea L. Monte, Les tueurs en serie — Pourquoi 
devient-on serial killer?, P.U.F., Paris, 2002, p. 14. 

sinucigaş, fie se comportă de aşa manieră încât forţele de ordine nu au alternativă 
decât aceea de a-i suprima viaţa). Acest caracter voit irepetabil, caracteristic 
uciderilor în masă, face ca autorul unor astfel de fapte să fie, de regulă, total 
nepăsător. El nu este interesat de ascunderea sau disimularea faptei, de ştergerea 
sau falsificarea urmelor, de eventualele posibilități de a se sustrage urmăririi sau 
executării pedepsei. Chiar şi atunci când comiterea faptei presupune un anumit 
grad de pregătire sau organizare, la ucigașul în masă momentul comiterii faptei, 
fiind perceput ca un „punct terminus”, coincide, de regulă, cu sfârşitul planului. 

Spre deosebire de ucigașul în masă, la ucigașul în serie este vorba despre o 
pluralitate succesivă de victime şi în consecinţă despre acte cu caracter repetabi]. 
Victimele ucigaşului în serie sunt omorâte la intervale relativ mari de timp (zile, 
săptămâni, luni, ani), iar cariera criminală a acestuia se întinde uneori pe perioade 
lungi, chiar zeci de ani. Pentru a avea posibilitatea de a comite noi fapte, spre deo- 
sebire de ucigaşul în masă, ucigaşul în serie este preocupat de a nu lăsa urme, de a 
putea să se sustragă urmăririi, planul său merge dincolo de uciderea victimei. 

Există şi unele cazuri în care seria criminală conţine una sau mai multe 
ucideri în masă, putându-se vorbi în această situaţie despre „ucigaşi în serie în 
masă”!. Aceste cazuri mixte (atipice) sunt însă extrem de rare şi nu schimbă cu 
nimic cadrul elementelor obiective necesare pentru includerea unui criminal în 
categoria ucigașului în serie, respectiv o pluralitate de victime constituită prin 
acte de ucidere succesive comise la intervale relativ mari de timp sau pe scurt: 
pluralitate succesivă de victime. 


256. 2) Elemente subiective 

În privinţa elementelor subiective care concură la conturarea unei definiţii a 
ucigașului în serie trebuie arătat, în primul rând, că acest tip de criminal 
acţionează în baza unor impulsuri specifice, diferite de acelea care îl conduc, de 
regulă, pe un individ la comiterea unui omor. Ucigaşul în serie nu omoară într-un 
moment de furie oarbă pe fondul unui conflict cu victima sau împins de pasiuni 
puternice şi nestăpânite (ură, gelozie, răzbunare) şi nici din lăcomie, din interes 
material sau un alt interes (social, profesional, politic etc.), aşa cum se întâmplă 
de cele mai multe ori în cazul infracţiunilor contra vieţii. De altfel, această lipsă a 
unui mobil aparent din categoria celor comune, „clasice”, a făcut ca iniţial faptele 
comise de ucigaşii în serie să fie catalogate drept „crime fără mobil”. Această 


1 A se vedea, în acest sens, L. Montet, op. cit., p. 15. Se dă exemplul ucigașului rus Anatoli 
Onoprienko, acuzat de comiterea unui număr de 52 omoruri (42 adulţi şi 10 copii) şi 
condamnat la moarte în anul 1999. În acest caz seria criminală a fost compusă, în mare parte, 
din uciderea membrilor unor familii care locuiau în case izolate la marginea diferitelor oraşe din 
zona în care a acţionat ucigașul. Un alt exemplu de ucideri în serie şi în masă în acelaşi timp îl 
reprezintă cazul Charles Manson. În seria de omoruri comise de gruparea condusă e Manson au 
fost cuprinse şi ucideri în masă, exemplul cel mai cunoscut fiind acela în care printre victime s-a 
aflat şi actriţa Sharon Tate. Pentru detalii, a se vedea M. Bardsley, Charles Manson 
(wwww.crimelibrary.com) — serial killers/Most notorious. 

etichetă este total greşită, deoarece tocmai mobilul, în sensul corect al noţiunii, 
acela de impuls intern, de regulă inconştient şi incontrolabil, reprezintă factorul 
care declanşează trecerea la act, în cazul ucigaşului în serie. Numai că acest 
mobil este unul specific, atipic în raport cu omorurile „clasice”. Sensul profund al 
termenului ucigaş în serie, din punct de vedere motivaţional, a fost foarte bine 
surprins de Robert Ressler, unul dintre primii investigatori ai comportamentului 
acestui tip criminal, un pionier al profilajului, care constata: „Ei sunt obsedaţi de 
propriile fantasme, şi tentativa lor de a trece de la fantasmă la realitate, printr-un 
act neterminat, s-ar putea spune, se traduce prin obligaţia de a reproduce acelaşi 
act până când acesta se suprapune perfect fantasmei”!. Cercetările efectuate au 
scos, într-adevăr, în evidenţă faptul că în majoritatea cazurilor, ucigaşul în serie 
are ca mobil obţinerea unor senzaţii extreme, „izvorâte din fantasme senzuale cu 
caracter pervers”. Traducerea în fapt a acestor fantasme se îmbină sau se com- 
pletează de cele mai multe ori cu „căutarea unor senzaţii extreme de dominare, 
manipulare şi stăpânire” a victimei?, ceea ce corespunde unor impulsuri sadice 
ale subiectului. 

În cazul unor subcategorii de ucigași în serie, cum ar fi ucigașul în serie vizio- 
nar sau cel misionar, impulsurile sexuale perverse ori cele sadice sunt mai puţin 
evidente, însă, de regulă, ele subzistă, în ciuda motivaţiilor afirmate de autori. 

Astfel, tipul vizionar (visionary type) este acea varietate de ucigaş în serie, 
care se declară ghidat de voci sau viziuni în comiterea omorurilor. În această 
varietate a fost inclus, spre exemplu, un ucigaş în serie, care după ce a fost arestat 
pretindea că Dumnezeu îi cerea să ucidă tinere femei, instrumente ale diavolului”. 
Deşi motivaţia aparentă este alta, substratul sexual al crimelor este într-un astfel 
de caz indubitabil, chiar dacă autorul nu este conştient de aceasta. Ucigaşul în 
serie misionar (mission serial killer) este acela care comite mai multe omoruri 
asupra unor victime care fac parte dintr-o categorie distinctă de persoane. 
„Misionarul” îşi face o datorie „de onoare” din a lupta împotriva respectivei cate- 
gorii, prin suprimarea vieţii membrilor care o alcătuiesc. Cum de multe ori 
categoriile vizate de „misionari” sunt prostituatele sau homosexualii, conotaţiile 
sadico-sexuale sunt şi în aceste cazuri uşor de bănuit. 

Este mai greu de fixat în aceleaşi repere subiective o altă subcategorie de 
ucigaşi în serie, respectiv „actorii unei operaţii criminale organizate”, în care pot 
fi încadraţi: „braţele armate ale mafiei, teroriştii, mercenarii, ucigaşii sub con- 
tract, membrii bandelor (etnice, de închisoare sau de stradă), motivaţi de bani sau 
de o cauză particulară””. În principiu, se poate considera că această subcategorie 
este atipică, în sensul că ea întruneşte doar elementele obiective pentru a se 


" R. Ressler, Whoever Fights Monsters (1992) trad. fr. Chasseur de tueurs, Ed. Presses de 
la Cite, 1993, p. 41. 

2 A se vedea, în acest sens, L. Negrier-Dormont, R. Nossintchouk, op. cit. p. 21-22. 

* A se vedea L. Montet, op. cit., p. 68. 

+ 1dem, p. 67. 

încadra în categoria ucigașului în serie. În acelaşi timp însă, se poate presupune, 
deşi nu există studii ştiinţifice care să confirme cert o asemenea ipoteză, că şi 
această varietate de ucigaşi are la bază personalităţi marcate de frustrări sexuale, 
de tendinţe sadice, sau că şi aceste persoane resimt o „voluptate” sexuală sau 
sadică, în momentul comiterii faptelor, elemente ce ar justifica şi din punct de 
vedere subiectiv includerea lor în categoria ucigaşilor în serie. 


257. 3) Definiţie 

Pe baza reperelor minimale de ordin obiectiv şi subiectiv enunțate anterior, se 
poate defini ucigaşul în serie ca: acel tip criminal care comite mai multe omoruri la 
intervale de timp relativ mari, având ca mobil obţinerea unor senzaţii extreme, 
legare de fantasme sexuale perverse şi (sau) de impulsuri sadice de dominare şi 
manipulare a victimelor. Prezenta definiţie, ca oricare alta, surprinde trăsături extrem 
de generale sau, altfel spus, reperele principale în limitele cărora poate fi identificat şi 
studiat ucigaşul în serie. Dincolo de aceste trăsături generale, tipologia ucigaşului în 
serie rămâne extrem de complexă şi complicată. 


II. Tipologia ucigaşului în serie 


258. Ca şi definirea ucigaşului în serie, realizarea unei tipologii a acestuia este 
dificilă, datorită complexităţii tipului de bază, ce cuprinde o mare varietate de 
subtipuri sau variante de tip. Aceste variante prezintă uneori particularități atât de 
importante încât par să se autonomizeze. Din această cauză se impune, în 
prealabil, semnalarea unor distincţii generale (1), este necesară apoi identificarea 
unor diferite categorii (2), pentru ca în final, ţinând cont de acestea, să putem 
încerca stabilirea unor caracteristici ale tipului de bază (3). 


259. 1) Distincţii generale 

O primă distincţie ce se face în cadrul tipului general al ucigaşului în serie 
este aceea legată de starea psihică a subiectului, respectiv distincţia între ucigaşul 
în serie psihotic şi cel psihopat. 

În general vorbind, psihoticul prezintă o tulburare gravă a funcţiilor mentale, 
care conduce la lipsa discernământului, în timp ce psihopatul, în ciuda unei 
alterări grave a simțului moral, îşi conservă integritatea capacităţilor mentale, 
ceea ce face ca acesta să acţioneze, de regulă, cu discernământ. Lipsa de discer- 
nământ şi, pe cale de consecinţă, imposibilitatea tragerii la răspundere penală a 
ucigașului în serie psihotic au făcut ca unii criminologi să abandoneze studiul 
acestuia, motivând că o asemenea sarcină ar reveni în mod exclusiv în com- 
petenţa expertizei psihiatricel. Un astfel de abandon nu este însă profitabil, din 
mai multe considerente. În primul rând, deoarece faptele ucigașului în serie 


' L. Negrier-Dormont, R. Nossintchouk, op. cit. p. 6. 

psihotic au aceleaşi urmări deosebit de grave, respectiv pierderea de vieţi 
omeneşti, prevenirea şi combaterea unor astfel de fapte este la fel de importantă, 
iar soluţiile din acest punct de vedere nu pot fi găsite decât cu ajutorul cercetării 
criminologice, rolul expertizei şi experților medico-legali fiind cu totul altul. În al 
doilea rând, trebuie reamintit că din punct de vedere medical psihopatiile nu 
reprezintă altceva decât variante diminuate ale psihozelor. Aceasta face ca 
mecanismele şi procesele care stau la baza formării personalităţii psihopate să fie 
în mare parte desluşite, inevitabil, prin mijlocirea examinării personalităţii psiho- 
tice. Altfel spus, cunoaşterea psihopatului este aproape obligatoriu mijlocită de 
cunoaşterea psihoticului. În sfârşit, un alt argument, printre altele, se bazează pe 
faptul că această distincţie la nivel psihic nu are o corespondenţă foarte consis- 
tentă la nivel comportamental, nivel la care se admite, după cum se va vedea, un 
tip intermediar (borderline), care este imposibil de ignorat. În acest context 
studiul psihoticului, cel puţin indirect, devine deci, oricum, inevitabil. 

O a doua distincţie importantă are la bază criteriul comportamental, respectiv 
maniera în care subiectul acţionează înainte, în timpul şi după comiterea faptelor. 
Din acest punct de vedere, în cadrul tipului general al ucigaşului în serie pot fi 
identificate două categorii principale distincte şi o categorie intermediară: 
ucigaşul în serie organizat, ucigaşul în serie neorganizat şi ucigaşul în serie mixt, 
sau de graniță (Borderline). 

Ucigaşul în serie organizat este preocupat de alegerea atentă a victimei, a 
timpului şi locului de acţiune, a instrumentelor de tortură, este atent la detaliile 
care l-ar putea demasca sau incrimina şi se străduieşte să şteargă orice urmă etc. 
Acesta corespunde din punct de vedere psihologic psihopatului. 

Ucigaşul în serie neorganizat corespunde psihoticului, el acţionează mult mai 
impulsiv, fără o pregătire prealabilă şi fără a se asigura că nu va fi descoperit; de 
cele mai multe ori, doar o capacitate deosebită de a improviza îl ajută să depă- 
şească diferitele obstacole ce stau în calea comiterii faptei şi să-şi poată continua 
seria omorurilor, evitând să fie identificat şi capturat. 

În sfârşit, ucigașul în serie mixt (borderline) „aparţine în principiu categoriei 
ucigaşilor organizaţi, dar anumite situaţii sau condiţii îl vor conduce să-şi piardă 
sângele-rece şi să acţioneze de o manieră neorganizată. El poate, de asemenea, 
încă de la debutul trecerii la act, să oscileze între comportamente ce ţin de ambele 
categorii precedente”?. 

O a treia şi ultimă distincţie prealabilă necesară este bazată pe apartenenţa 
sexuală în cadrul tipului general de seria/ killer. Din acest punct de vedere 
trebuie remarcat în primul rând faptul că, în majoritatea lor, uciderile în serie îi 
au ca autori pe bărbaţi”. Mai trebuie remarcat, de asemenea, că la ucigaşele în 


1 A se vedea, în acest sens, idem, p. 18. 

2 Idem, p. 19. 

3 A se vedea, în acest sens, L. Negrier-Dormont, Tueurs en scrie a comportement 
syst&mique, op. cit., p. 77. 

serie (rueuses en scrie) fantasmele sexuale nu joacă, cel puţin aparent, un rol 
preponderent din punct de vedere motivaţional. Componenta dominatoare este 
cea mai frecventă, chiar dacă, la prima vedere, alte mobiluri, mult mai comune 
(lăcomie, ură, răzbunare, gelozie), par să justifice comiterea faptelor. 


260. 2) Diferite categorii 

Dincolo de distincţiile generale menţionate anterior, în doctrina criminologică 
s-a recurs la o serie de alte clasificări ale ucigaşilor în serie, potrivit unor criterii 
diverse. 

Astfel, într-o opinie, ucigaşii în serie ar putea fi împărţiţi în cinci categorii, 
după cum urmează: 

1) ucigaşii petrecăreţi (/es rueurs festifs sau spree killers), respectiv acei ucigaşi 
în serie care comit omorurile de o manieră continuă, fără perioade de acalmie, fiind 
în permanenţă în căutarea excitației, a banilor sau a obiectelor de valoare; 

2) actorii operaţiei criminale organizate (/es acteurs d'operation criminelle 
organis6), categorie amintită anterior; 

3) otrăvitorii sau asfixiatorii, o categorie care ar cuprinde medici, asistente 
medicale, doici, părinţi adoptivi; toţi aceşti autori ar avea în comun faptul că au 
controlul total asupra victimelor, dar motivațiile lor sunt extrem de diverse, 
antagonice uneori, mergând de la lăcomie până la altruism (eutanasie); 

4) ucigaşii psihotici şi presupuşi psihotici, respectiv cei care acţionează sau 
par să acţioneze sub imperiul unor halucinaţii sau deliruri; 

5) psihopaţii sadici sexuali, respectiv acei ucigaşi care au o personalitate 
antisocială şi tendinţe sexuale sadice şi care, de regulă, comit un număr mare de 
fapte (cel puţin zece victime).. 

După cum se poate observa această clasificare, pe lângă cele două categorii 
clasice, respectiv cea a ucigașului în serie organizat sau psihopat (nr. 5) şi cea a 
ucigaşului în serie neorganizat sau psihotic (nr. 4), introduce încă trei categorii, 
oarecum atipice din punct de vedere motivaţional. Este adevărat că şi în cazul 
acestora se pot uneori stabili conotaţii sadice sau sexuale, însă este la fel de 
adevărat că apartenenţa acestor categorii la tipul de bază al ucigaşului în serie, 
din punct de vedere subiectiv, poate fi contestată. 

O altă clasificare, mai apropiată de tipul de bază din punct de vedere 
subiectiv, împarte ucigaşul în serie în următoarele patru categorii: 

1) tipul vizionar (menţionat anterior); 

2) tipul misionar (explicat şi el anterior); 

3) tipul hedonistic (hedonistic serial killer), care se caracterizează prin inteli- 
genţă şi mobilitate, realizează crimele în mod conştient, iar plăcerea căutată prin 
faptele de ucidere este generată de conexiunea pe care o face între sex şi violenţă; 


1 p. Dietz, Mass, serial and sensational homicides, Bulletin of the New York Acalmy of 
Medecine, 62, 1986, p. 477-491, apud Laurent Montet, op. cit., p. 66. 

4) tipul „putere/control” (power/control serial killer), cel care caută senzațiile 
de dominare totală, palpabilă şi durabilă, asupra unor victime lipsite de apărare; 
este tipul clasic de psihopat sau sociopat.. Această clasificare se axează în prin- 
cipal pe varianta ucigașului în serie organizat, deoarece, cu excepţia vizionarului, 
toate celelalte trei categorii cuprind personalităţi psihopate. În privinţa elemen- 
tului subiectiv, regăsim mobilurile specifice tipului de bază, respectiv impulsurile 
cu caracter sexual pervers, impulsurile sadico-dominatorii sau pe cele 
sadico-sexuale, chiar dacă, aşa cum arătam mai sus, în cazul vizionarului şi 
misionarului ele nu sunt aparente. 

În sfârşit, o ultimă clasificare ce merită a fi reţinută se referă la ucigașele în 
serie, care, după cum arătam şi mai sus, prezintă unele particularităţi motivaţio- 
nale faţă de bărbatul ucigaş în serie. Deşi numărul ucigaşelor în serie este mic în 
comparaţie cu cel al bărbaţilor, diversitatea cazurilor şi a motivaţiilor întâlnite a 
impus o clasificare amplă, în nouă categorii, după cum urmează: 

1) ucigaşa în serie „văduva neagră”, acea femeie care omoară sistematic, fie 
soţul, fie concubinul, fie un alt membru al familiei, reprezintă tipul organizat, 
planifică fapta cu mult timp înainte, aşteaptă cu răbdare momentul prielnic pentru 
a acţiona; are ca mobil, de regulă, lăcomia, dar poate acționa şi din răzbunare sau 
pur şi simplu din comoditate; 

2) ucigaşa în serie „îngerul morţii”, cea care ucide persoanele pe care le îngri- 
jeşte şi care sunt extrem de vulnerabile (bătrâni, copii, bolnavi etc.); are controlul 
total asupra victimei şi o tratează ca pe un muribund ce nu mai are dreptul la 
viaţă; motivaţia cea mai frecventă este dorinţa de dominare, de a avea controlul 
asupra vieţii celor care sunt dependenţi de îngrijirile ei; 

3) ucigaşa în serie „prădătoare sexuală”, cea la care motivaţia sexuală are mai 
mult o tentă de răzbunare decât de realizare a unor fantasme; această motivaţie se 
poate dubla de dorinţa câştigului, caz în care uciderea este însoţită de jefuirea 
victimei; este categoria cea mai puţin întâlnită până în prezent şi de aceea este şi 
cea mai puţin explicată de specialişti; 

4) ucigaşa în serie „din răzbunare”, este o persoană pasională, al cărei mobil 
este cel mai frecvent gelozia, dar motivele răzbunării nu exclud şi diferite alte 
incidente, precum un afront sau o simplă dispută; victimele sunt, de regulă, 
membri ai familiei (soţul sau copiii), metodele utilizate sunt asemănătoare celor 
la care recurge şi „văduva neagră” (otrăvirea sau sufocarea), ceea ce face ca 
graniţa între cele două categorii să fie destul de vagă; 

5) ucigaşa în serie „pentru profit” este cea mai lucidă şi insensibilă dintre 
toate femeile care comit omoruri repetate; este extrem de bine organizată dar, 
uneori, setea de câştig, mereu în creştere, poate să o domine în aşa măsură încât 
să o conducă la comiterea unor erori grave, erori pe care „văduva neagră”, care 


1 R. Holmes, J. De Burger, Serial Murder, Beverly Hills, Sage, 1998, apud L. Montet, 
op. cit., p. 68. 

ucide şi ea, de regulă, pentru profit, nu le comite; tot spre deosebire de „văduva 
neagră”, ucigaşa „pentru profit” îşi alege victimele din afara familiei, de regulă 
persoane cărora le câştigă încrederea şi care sunt uşor de manipulat; 

6) ucigaşa în serie „în echipă” este cea care participă la comiterea unor 
omoruri alături de alte persoane, fie de acelaşi sex, fie de sex opus; motivațiile 
sunt în aceste cazuri diverse, pornind de la cele materiale şi mergând până la cele 
tipice ucigaşului în serie, respectiv cele legate de impulsuri sexuale perverse şi 
sadico-dominatoare; 

7) ucigaşa în serie „problemă de sănătate mintală” este corespondenta tipului 
masculin neorganizat, tulburările psihice de care suferă duc la abolirea discer- 
nământului şi de aceea nu răspunde penal; conform stării sale psihice acţionează de 
o manieră hazardată şi inexplicabilă; 

8) ucigaşa în serie „neexplicată” este o categorie în care se includ toate acele 
femei care comit omoruri, din motive care nu pot fi identificate, explicate sau 
clasificate; se deosebesc de categoria anterioară prin faptul că au discernământul 
păstrat, chiar dacă, fireşte, pot fi şi ele subiecte ale unor tulburări psihice; 

9) ucigaşele în serie „nedescoperite” reprezintă acea categorie care se referă 
mai curând la fapte decât la persoane, deoarece sunt incluse aici acele omoruri în 
serie despre care se prezumă că ar fi fost comise de femei, dar datele anchetelor 
nu permit identificarea autoarelor sau inculparea şi condamnarea acestoral. 

Există fireşte posibilitatea regrupării diferitelor variante de tip şi în alte cate- 
gorii, în afara celor menţionate anterior. În plus, trebuie remarcat faptul că 
mobilitatea fenomenului reprezentat de uciderile în serie impune o permanentă 
regândire, remodelare, a unor variante de tip. Complexitatea şi diversitatea 
acestor variante de tip fac însă cu atât mai necesară identificarea unui tip de bază 
şi stabilirea caracteristicilor acestuia. 


261. 3) Caracteristicile tipului de bază 

Atât distincţiile generale, cât şi diferitele clasificări ale ucigașului în serie pe 
diferite categorii, par să indice o oarecare „fragilitate” sau lipsă de consistenţă a 
tipului de bază. Un asemenea tip nu poate prinde contur decât dacă este conceput 
în anumite limite. Aceste limite pot fi stabilite pornind de la un criteriu cantitativ. 
În acest sens, putem conveni că în cazul uciderilor în serie o primă regulă o 
reprezintă autorii de sex bărbătesc, iar femeile sunt excepţia; o altă regulă o 
reprezintă ucigaşul organizat, cu profilul psihic al psihopatului, iar excepţia o 
reprezintă ucigaşul neorganizat, cu profilul psihic al psihoticului. Caracteristicile 
tipului de bază trebuie raportate deci la ucigaşul organizat (psihopat), şi ele pot fi 
determinate prin prisma următoarelor trei coordonate: a) psiho-biologice; 
b) psiho-sociale; c) psiho-morale. 


' D. Kelleher, C. Kelleher, Murder most Rare: The Female Serial Killer, Dell Book, New 
York, 1999, apud L. Montet, op. cit.,p. 96-111. 

262. a) Caracteristicile psiho-biologice ale ucigaşului în serie trebuie să fie 
examinate în primul rând din punct de vedere al condiţiilor personale de rasă, 
vârstă şi sex. În ce priveşte rasa se poate afirma că nu există diferenţe, fenomenul 
atinge toate rasele umane în care regăsim reprezentanţi ai acestui tip criminal; o 
particularitate remarcată de mulţi cercetători constă în faptul că uciderile în serie 
au aproape totdeauna un caracter intra-rasial, altfel spus, „Albii ucid Albi, iar 
Negrii ucid Negri”. 

În ce priveşte vârsta ucigașului în serie, se poate constata că nu există 
diferenţe semnificative în raport cu tipul comun de infractor. Unele studii apre- 
ciază că la ucigaşul în serie vârsta medie este de 27 de ani la momentul comiterii 
primei fapte şi de 31 de ani la momentul comiterii ultimei fapte?. Alte studii 
indică o medie cuprinsă într-un interval mai larg, respectiv între 20 şi 40 de ani, 
precizând în acelaşi timp că există şi cazuri în care ucigaşii în serie au fost, fie 
foarte tineri, fie persoane în vârstă. 

Referitor la sex, am arătat deja că tipul de bază trebuie raportat la mascul, 
având în vedere neta lui preponderență în comiterea uciderilor în serie. Trebuie 
adăugat însă că la unii ucigaşi în serie s-a constatat o alterare a sexului genetic 
prin existenţa sindromului Klinefelter”, iar această anomalie are în mod evident 
influenţe, cel puţin asupra sexualităţii subiectului, dacă nu şi asupra comporta- 
mentului general al acestuia. Merită a fi consemnat în acelaşi timp faptul că unii 
autori consideră că prezenţa unui cromozom Y suplimentar, cealaltă aberaţie 
genetico-sexuală cu relevanță criminologică, poate contribui, alături de alţi 
factori predispozanţi, la o disociere a personalităţii specifică psihopatului”, adică 
tipului psihologic al ucigaşului în serie organizat. 

În privinţa aparenţei fizice, ucigaşul în serie nu poate fi asimilat unui tip 
anume, nu există niciun criteriu distinctiv. El are mai degrabă, aşa cum s-a 
subliniat în doctrină, o aparenţă comună (,, monsieur tout-le-monde "%. Există 
însă şi opinia potrivit căreia se pot desluşi în unele cazuri diferite „anomalii fizice 
congenitale”, care amintesc de stigmatele lombrosiene (circumferință anormală a 
craniului, asimetrie facială, anomalii ale urechilor şi degetelor etc.). Acestea sunt 
legate de existenţa unor „anomalii genetice neurologice”, mergându-se pe ideea 
că dezvoltarea paralelă, la fetus, a creierului şi corpului, implică o asociere între 
anormalitatea creierului şi anormalitatea corporală. Din punct de vedere bio- 


' L. Montet, op. cit., p. 52. 

* www.le-pont. net/ (Tueurs en ssrie-statistiques). 

* www.tueursenserie.org (6tudes). 

* Ibidem [se dau ca exemplu ucigașii în serie: Bobby Joe Long (S.U.A) şi Francis Heaulme 
(Franţa)]. 

5 L. Montet, op. cit., p. 27. 

S L. Negrier-Dormont, op. cit. p. 57. 

7 În acest sens, a se vedea J. Norris, Serial Killers: The Growing Menace, New York, 
Doubleday, 1988, p. 19, 39, apud L. Montet, op. cit., p. 64. 

cerebral, pe lângă anomaliile genetice, s-a subliniat existenţa unei stări de „slăbi- 
ciune” neurologică. În sfârşit, unele studii au pus în evidenţă diferite simptome 
biochimice, prezente într-o proporţie semnificativă la ucigaşii în serie examinaţi. 
Este vorba, spre exemplu, de existenţa unui nivel ridicat de sodiu, potasiu şi 
plumb, elemente care de altfel sunt frecvente şi la psihopaţii violenţi, în general). 


263. b) Caracteristicile psiho-sociale ale ucigaşului în serie trebuie privite 
dintr-o perspectivă dublă, pe de o parte în raport cu data comiterii faptelor, pe de 
altă parte raportat la copilăria subiectului, la micro-mediul de origine, familia sau 
o altă structură echivalentă, care a contribuit decisiv la formarea trăsăturilor 
psiho-sociale ale acestuia. 

La momentul comiterii faptelor, de regulă, ucigaşul în serie este o persoană 
care nu atrage în mod deosebit atenţia asupra sa. Aşa după cum aparenţa fizică a 
ucigaşului în serie este de regulă normală, integrarea socială şi profesională a 
acestuia are o aparenţă de normalitate: „fiu bun, soț bun, tată bun, unchi şi văr 
vesel, vecin amabil, profesionist apreciat, angajat care inspiră încredere, voluntar 
în asociaţii caritabile, director de întreprindere, dascăl respectat etc. În momentul 
arestării sale, familia, vecinii şi prietenii rămân neîncrezători până la adminis- 
trarea probelor şi, uneori, după aceea, crezând într-o maşinaţiune injustă”?. 
Marea capacitate de disimulare, care îi permite ucigașului în serie să joace în 
societate un rol comun, care nu trezeşte niciun fel de suspiciune, creează totodată 
premise favorabile pentru camuflarea faptelor odioase comise de acesta şi face ca 
anchetele, în astfel de cazuri, să fie extrem de dificile. Chiar şi în cazul în care 
subiectul duce o viaţă solitară, austeră, are grijă ca acel minim de contact social, 
la care viaţa îl obligă, să decurgă în condiţii de aparentă normalitate, astfel încât 
să nu trezească suspiciuni. Există, fără îndoială, şi cazuri de ucigaşi în serie mar- 
ginali, neintegraţi social sau profesional, persoane fără adăpost sau fără ocupaţie, 
dar se poate spune că şi aceştia se află într-o stare de normalitate, în raport cu 
categoria din care fac parte. 

În privinţa antecedentelor penale se poate constata că există ucigaşi în serie 
care, la momentul comiterii primei fapte din seria criminală, nu mai comiseseră 
vreo altă infracţiune sau, cel puţin, nu erau cunoscuţi cu antecedente penale. 
Există, în acelaşi timp, un număr îngrijorător de mare de ucigaşi în serie care, 
înainte de a începe seria omorurilor, au comis deja una sau mai multe infracţiuni, 
unii dintre ei fiind deci recidivişti. Printre infracțiunile anterior comise au fost 
identificate furturi şi tâlhării dar, în unele cazuri, şi infracţiuni grave contra 
persoanei, cum ar fi viol sau chiar omor. Asemenea cazuri pun, fireşte, în mod 
extrem de serios, problema capacităţii organelor de justiţie penală de a sesiza în 
mod corect gradul de pericol social pe care îl prezintă anumiţi infractori“. 


' Ibidem. 
î L. Negrier-Dormont, op. cit., p. 58. 
* În acelaşi sens, a se vedea L. Negrier Dormont, R. Nossintchouk, op. cit., p. 15. 

Dacă ne raportăm la mediul social în care subiectul s-a format ca persona- 
litate, mai precis la familia de origine, putem constata elemente care de o manieră 
mult mai netă caracterizează ucigașul în serie. În acest sens, trebuie arătat că 
majoritatea studiilor efectuate au pus în evidență faptul că ucigaşii în serie au 
avut o copilărie dificilă, cu probleme, fie că a fost vorba de copii maltrataţi, fie că 
a fost vorba de copii violenţi, fie că au fost reunite ambele situaţii. Viitorii 
ucigaşi în serie „au putut fi victimele unor părinţi torţionari, alcoolici, membri ai 
unor secte satanice, indiferenți în legătură cu viitorul lor”!. În foarte multe cazuri 
este vorba despre copii abuzaţi, fie fizic, fie psihic, fie şi fizic şi psihic, adică, de 
cele mai multe ori, abuzaţi sexual. Conform unor studii, în majoritatea cazurilor, 
ucigaşul în serie nu numai că a fost rodul unei sarcini nedorite, dar cei din jurul 
lui au procedat în aşa fel încât, mai târziu, l-au făcut să resimtă acest lucru?. 


264. c) Caracteristicile psiho-morale ale ucigaşului în serie reprezintă, pro- 
babil, elementul tipologic esenţial. Identificarea acestor caracteristici trebuie să 
pornească de la profilul general al psihopatului, profil ce corespunde ucigaşului 
organizat, la care, aşa cum anticipam mai sus, trebuie raportat tipul de bază. Ceea 
ce trebuie remarcat în primul rând este masca de sănătate mentală pe care o 
afişează subiectul, aspect ce se înscrie în logica aparenţei de integrare socio-pro- 
fesională care a fost menţionată anterior. În spatele măştii se ascunde însă o 
persoană cu probleme. Conform unor studii, 88% din ucigaşii în serie examinaţi 
au prezentat una ori mai multe simptome psihiatrice, chiar dacă unele dintre 
acestea nu erau severe”. Capacitatea de disimulare, una din caracteristicile prin- 
cipale ale psihopatului ca tip general, se regăseşte deci şi la ucigaşul în serie. 

O altă caracteristică generală a psihopatului pe care o regăsim la ucigaşul în 
serie este alterarea sau lipsa totală a simțului moral (sau social). Psihopatul se 
consideră mai presus de lege, ea nu se aplică pentru el, ci doar pentru ceilalți. 
Această optică îl autorizează, din punctul lui de vedere, să încalce orice lege sau 
cutumă, iar pe ucigaşul în serie, în particular, îl legitimează să ignore chiar 
interdicţia supremă, de a ucide. În plus, prin încălcarea normei supreme, ucigașul 
în serie îşi exprimă disprețul şi ura faţă de societate, care nu a ştiut să îl aprecieze 
la justa valoare”. 

Lipsa simțului moral se combină la ucigaşul în serie, de o manieră aproape 
firească, cu o altă caracteristică majoră, egocentrismul. Este vorba despre un ego- 
centrism agresiv, marcat de tendinţa patologică de dominare, de manipulare şi de 
control asupra victimelor. În același timp, orgoliul nemăsurat îl împinge pe 


' 1dem, p. 14. 

? În acest sens, a se vedea L. Monter, op. cit., p. 63. 
* Idem, p.61. 

* L. Negrier Dormont, op. cit. p. 73. 

ucigaşul în serie spre o „recunoaştere publică”, ceea ce îl determină să fie 
preocupat de dobândirea unei celebrități mediaticel. 

În sfârşit, o ultimă caracteristică ce merită a fi reţinută este indiferența 
afectivă, prezentă în mod obligatoriu la ucigaşul în serie. Acest tip criminal nu 
are niciun fel de sentimente personale faţă de victimă: nici simpatie, nici anti- 
patie, nici empatie?. Din acest punct de vedere, elementul esenţial pare a fi lipsa 
empatiei, ceea ce îl face pe ucigașul în serie să fie incapabil de a se pune în locul 
celuilalt, de a simţi ce simte celălalt, adică victima. Acest deficit empatic face 
posibil ca ucigaşul în serie să fie capabil să producă cu uşurinţă o suferință teri- 
bilă victimelor, pe care, de cele mai multe ori, le supune unor torturi prelungite. 
În paralel cu indiferența afectivă acţionează un mecanism psihic cu totul parti- 
cular în cazul ucigaşului în serie, mecanism ce constă în „obiectivarea” victimei, 
adică în perceperea acesteia ca pe un obiect, un simplu obiect menit să-i 
servească satisfacerea unor fantezii”. 

Dincolo de aceste caracteristici oarecum generale, portretul psiho-moral al 
ucigașului în serie este fireşte mult mai complex, iar mecanismele de trecere la 
act sunt la rândul lor complexe, variabile de la un subiect la altul. Fără a ignora 
această complexitate, şi fără a ignora caracteristicile reţinute anterior, se poate 
afirma că la ucigaşul în serie „cheia” mecanismului psiho-moral este reprezentată 
de obsesia realizării unor fantasme sadico-sexuale. Această afirmaţie se bazează 
pe faptul că principalele modele care încearcă să explice uciderile în serie şi 
modul în care un individ devine capabil să comită astfel de fapte, ajung fiecare, 
inevitabil, să reţină aceste fantasme ca element explicativ esenţial. În acest sens 
pot fi date ca exemple: modelul „motivaţional al omuciderii sexuale”, conceput 
de F.B.l.; modelul „traumă-control”; modelul „psihanalitic”?. Deşi există dife- 
renţe în explicarea originii şi evoluţiei fantasmelor sadico-sexuale, rolul acestora 
de mobil în procesul de trecere la act este confirmat de toate modelele menţio- 
nate. Acest rol apare extrem de clar exprimat în ultima etapă a modelului 
psihanalitic: „Atunci când subiectul devine adult, el are capacitatea fizică de a 
trece la act. Prima omucidere a ucigaşului în serie organizat rezultă în general din 
fantasme de răzbunare declanşate de un factor de stres. Atunci când comite 
crima, ucigaşul exteriorizează o fantasmă, dar realitatea nu este niciodată identică 
fantasmei, ceea ce îl face să recidiveze pentru a încerca să ajungă la perfecţiune şi 
îl conduce la uciderea în serie”5. 


! În acest sens, a se vedea idem, p. 24-25. 

* Idem, p. 78. 

” Ibidem. 

* Pentru detalii privind modelele menţionate, a se vedea L. Monter, op. cit. p. 18-35. 
* Idem, p. 35. 

III. Particularităţile trecerii la act 


265. Trecerea la act poate fi privită dintr-o dublă perspectivă: prin prisma 
modului în care este trăită fapta de subiectul însuşi, ceea ce a dus în doctrină la 
elaborarea modelelor subiective de trecere la act (spre exemplu modelul conceput 
de E. de Greeff), prin prisma modului în care fapta este percepută din exterior, 
ceea ce a dus în doctrină la elaborarea modelelor obiective de trecere la act (spre 
exemplu modelul conceput de J. Pinatel).. Un model subiectiv de trecere la act 
valabil pentru ucigaşul în serie ar trebui să aibă la bază, aşa cum am anticipat, 
obsesia realizării unor fantasme. Ceea ce interesează în continuare este stabilirea 
unui model obiectiv de trecere la act sau, altfel spus, modul de operare al 
ucigaşului în serie. Un astfel de model nu poate ignora însă constatările privind 
caracteristicile tipului de bază şi mai ales problema legată de obsesia fantasmelor. 

Astfel, conform celor constatate anterior, se poate afirma că ucigaşul în serie 
acţionează în baza unor mecanisme psihice repetitive, ce tind să transpună în 
realitate, cât mai aproape de „perfecţiunea” ei, o fantasmă. Cum fantasma repre- 
zintă „originalul”, iar fiecare dintre uciderile aparţinând unei serii reprezintă o 
copie din ce în ce mai fidelă a „originalului”, este firesc să constatăm o 
similitudine între faptele astfel comise. Chiar şi în aceste condiţii însă, nicio 
ucidere nu se va suprapune identic cu o alta, din aceeaşi serie criminală. Dincolo 
de aspectele care în mod obiectiv impun diferenţe (altă victimă, altă situare în 
timp etc.), tendinţa spre „perfecţiune” a ucigaşului îl va determina pe acesta să 
aducă de fiecare dată elemente noi. Din această perspectivă se poate afirma că 
modul de operare, chiar şi la acelaşi autor al unei serii criminale, prezintă 
particularităţi de la o ucidere la alta. În aceste condiţii este fireşte dificil să se 
conceapă o schemă de trecere la act universal valabilă în cazul uciderilor în serie. 
Raţiuni de ordin teoretic, dar mai ales raţiuni practice legate de investigarea 
cazurilor de ucideri în serie, au impus totuşi elaborarea unor modele obiective de 
trecere la act care, deşi nu pot şi nici nu trebuie să fie absolutizate, prezintă o 
utilitate incontestabilă. Din punct de vedere teoretic, aceste modele contribuie la 
o mai bună înţelegere a tipului criminal reprezentat de ucigașul în serie. Din 
punct de vedere practic, un model de trecere la act, privit ca mod de operare, 
poate ajuta la realizarea unui „profil” al autorului şi, astfel, la conducerea investi- 
gaţiilor într-o direcţie corectă. 

Potrivit unei opinii exprimate în doctrina criminologică, în cazul ucigaşului în 
serie, trecerea la act percepută ca mod de operare cuprinde opt faze, după cum 
urmează: 

1) Pregătirile reprezintă o primă etapă în care se achiziţionează ori, după caz, 
se verifică funcţionalitatea obiectelor care urmează să fie folosite la imobilizarea, 
torturarea şi uciderea victimei. Dacă ucigaşul dispune de un loc anume pentru 


1 A se vedea, în acest sens, supra nr. 214 şi nr. 215. 

comiterea faptei (apartament, garaj, pivniţă, autovehicul) acest loc va fi, la rândul 
lui, pus la punct în cele mai mici detalii. Atunci când ucigaşul obişnuieşte să 
acţioneze într-un spaţiu public, el va prospecta terenul în vederea găsirii locului 
ideal (o stradă puţin circulată, o parcare, un local dezafectat etc.); 

2) Pânda este faza în care ucigaşul îşi caută victima. Alegerea nu este întâm- 
plătoare, victima trebuie să corespundă unui tipar prestabilit de autor, în funcţie 
de propriile fantasme. Din această cauză nici căutarea nu se desfăşoară la întâm- 
plare, ci se va focaliza asupra acelor locuri în care sunt cele mai mari şanse de a 
găsi o „pradă” corespunzătoare. Astfel, dacă victimele sunt de regulă prostituate, 
ucigașul va căuta în cartierele (străzile) frecventate de acestea; dacă ţintele prefe- 
rate sunt tinere fete sau băieţi, pânda se va derula în preajma unor şcoli sau 
parcuri frecventate de copii etc.; 

3) Abordarea victimei este următorul pas. Această fază se derulează dife- 
renţiat, în funcţie de profilul psihologic al ucigaşului şi al victimei. De regulă, 
ucigașul în serie cu profilul psihopatului se va folosi de puterea de seducţie şi de 
convingere pe care le posedă, combinate cu alegerea unor victime uşor de 
manipulat datorită gradului lor ridicat de naivitate. În aceste cazuri ucigaşul 
recurge la diferite scenarii care îi permit să ajungă, în final, în situaţia de a avea 
controlul asupra victimei. Etapa abordării este extrem de „„valorizatoare pentru 
narcisismul ucigaşului” deoarece îi permite să-şi testeze puterea de seducţie şi 
capacitatea de a inspira încredere „el consideră aceste momente ca pe o expresie 
supremă a superiorității sale”; 

4) Torturarea victimei reprezintă, de cele mai multe ori, o etapă esenţială 
pentru realizarea fantasmelor sexuale şi satisfacerea nevoii de dominare şi control 
resimţită de ucigaş. Din acest motiv tortura durează atâta timp cât ucigaşul are 
nevoie pentru a „experimenta” diferite variante de chinuire şi umilire a victimei, 
până să ajungă la varianta care să corespundă cel mai bine fantasmei. Când 
victima decedează prea repede, ucigaşii se simt de regulă frustraţi; 

5) Suprimarea vieții victimei este nu numai punctul culminant al trecerii la act 
dar, de multe ori, este în acelaşi timp şi punctul culminant al realizării fantasmei. 
De aceea uciderea este şi ea executată în mod lent de regulă, astfel încât să ofere 
ucigașului posibilitatea de a „savura momentul”. În cele mai multe cazuri omorul 
se realizează de aproape, fie cu „mâinile goale”, fie cu o armă albă, fie cu 
ajutorul unor obiecte diverse, apte spre a fi folosite la ştrangulare, sufocare sau 
pur şi simplu la zdrobirea victimei; 

6) Prelevarea de „trofee ” şi părți ale corpului victimei este o fază care poate 
urma suprimării vieţii, dar uneori poate să se şi suprapună cu torturarea victimei 
şi chiar cu uciderea acesteia. Existenţa acestei etape este determinată de dorinţa 
perversă a ucigaşului de a retrăi senzațiile pe care le-a încercat pe parcursul comi- 
terii faptei. În acest sens, au existat cazuri în care ucigașii, fie au fotografiat, fie 
au filmat scene ale torturii sau ale uciderii, pe care le-au păstrat ca „trofee”. În 
alte cazuri, ucigaşii au păstrat unul sau mai multe obiecte ce aparținuseră 

victimelor şi prin intermediul acestor obiecte „fetiş” retrăiau fantasmele perverse. 
În sfârşit, au existat şi numeroase situaţii în care ucigașii au „decupat” şi păstrat 
părţi ale cadavrului (uneori chiar organele genitale), folosindu-se de acestea 
pentru a recompune atmosfera fantasmei sau pentru a-şi satisface porniri cani- 
balice ori vampirice; 

7) Organizarea scenei crimei este la rândul ei o fază ce se poate suprapune, 
parțial sau integral, cu cele anterioare. În derularea acestei etape ucigașul 
urmăreşte două obiective: pe de o parte, ştergerea urmelor care ar putea conduce 
la identificarea autorului şi eventual a victimei; pe de altă parte, regizarea unei 
scene terifiante care să şocheze în momentul descoperirii faptei şi să asigure 
mediatizarea acesteia. Cele două obiective aparent antagonice, corespund profi- 
lului general, atât din punctul de vedere al caracterului organizat, care permite 
păstrarea anonimatului autorului şi implicit continuarea seriei ucigaşe, cât şi din 
punctul de vedere al unei importante trăsături psiho-morale, pe care am amintit-o 
anterior, respectiv orgoliul nemăsurat care îl determină pe ucigașul în serie să fie 
preocupat de dobândirea unei celebrităţi mediatice, de o „recunoaştere publică” a 
faptelor comise; 

8) Comportamentul în cursul anchetei reprezintă o ultimă etapă care, deşi iese 
total din sfera actului, asigură ucigaşului, pe de o parte, o prelungire a senzaţiilor 
perverse şi a nevoii de mediatizare, iar pe de altă parte, răspunde preocupării lui 
de a nu fi identificat. Din aceste motive, de multe ori, ucigașul în serie urmăreşte 
cu mare atenţie ancheta şi mediatizarea care se face omorurilor pe care le-a 
comis, uneori se amestecă în anchetă, contactează presa, participă la înmor- 
mântarea victimelor etc. 

Modelul prezentat anterior poate fi criticat pe motivul că ultimele trei faze 
depăşesc sfera trecerii la act, ele referindu-se la comportamentul post-factum al 
subiectului. Un asemenea reproş este justificat doar în măsura în care se are în 
vedere în mod exclusiv fapta în sine, iar nu seria criminală în ansamblul ei. În 
realitate, faptele care intră în seria criminală sunt atât de intim legate între ele 
încât, în comportamentul post-factum al unei ucideri se regăsesc germenii 
viitoarei fapte, precum şi indicii cu privire la modul de comitere al acesteia. 
Astfel, se poate afirma că cele trei etape finale ale modelului anterior, raportate la 
o faptă, reprezintă în acelaşi timp un fragment din prima fază, cea a pregătirilor, 
prin raportare la viitoarea faptă ce intră în seria de ucideri. Din această perspec- 
tivă privind lucrurile, dimensiunea practică a modelului capătă o mai mare 
consistenţă, el putând reprezenta un instrument de lucru eficient în eforturile de 
prevenire şi combatere a fenomenului uciderilor în serie. 


' În sensul celor arătate, a se vedea L. Negrier-Dormont, R. Nossintehouk, op. cit. 
p. 26-38. 

IV. Prioritatea demersului preventiv 


266. Prevenirea şi combaterea fenomenului generat de uciderile în serie 
reprezintă un demers complex şi dificil, având la bază cele două categorii de 
mijloace utilizate în general în lupta împotriva fenomenului criminal. respectiv 
mijloacele juridice (cadrul normativ) şi mijloacele empirice (cadrul institu- 
ţional).. O examinare de ansamblu a acestor mijloace nu îşi are locul în prezentul 
context. Ceea ce interesează aici este identificarea unui obiectiv prioritar din 
punct de vedere preventiv în lupta cu fenomenul generat de uciderile în serie. 

Din punct de vedere preventiv, obiectivul prioritar trebuie să se orienteze 
asupra unui factor criminogen cu impact cât mai general şi asupra căruia să se 
poată acţiona cu şanse reale de eficacitate la nivel macrosocial. Un astfel de 
factor, pus în evidenţă de cercetările şi studiile de specialitate, îl reprezintă indus- 
tria de violență, o sintagmă care acoperă o sferă largă, ce include: mediatizarea 
excesivă şi detaliată a cazurilor reale, producţiile artistice, fie inspirate din cazuri 
reale, fie cele de pură ficţiune (filme, cărți) şi pornografia violentă. Referindu-se 
la „industria americană a violenţei”, Robert Ressler afirma: „Interesul morbid 
pentru violenţă este vizibil în muzica noastră, filmele noastre, literatura noastră, 
şi în special în programele şi producţiile noastre televizate. (...) Temele abordate 
merg, de la execuţia prin armă de foc la loviturile de cuţit, muşcătură, decapitare, 
dezmembrare, eviscerare, combinate cu agresiuni sexuale, necrofilie, canibalism 
şi vampirism. Totul este prezentat în maniera cea mai realistă, cea mai sânge- 
roasă, ceea ce se cheamă astăzi splarter movies, disponibile la fel de bine pentru 
adulții inchizitori cât şi pentru tinerii impresionabili. (...) Spiritele diabolice şi 
criminale se reproduc de-a lungul industriei de violență, în timp ce poporul 
american îşi asumă nefericitul rol de consumator şi victimă”? 


267. O primă verigă a industriei de violenţă o reprezintă mediatizarea excesivă 
şi detaliată a cauzelor ce au ca obiect uciderile în serie. Ziarele şi canalele de 
televiziune prezintă faptele cu lux de amănunte şi se fac tot felul de supoziţii cu 
privire la autor şi la viitoarele victime. Uneori ucigaşul contactează presa pentru a 
anunța comiterea unor noi fapte, lansând provocări organelor de poliţie şi 
terorizând populaţia. După ce ucigaşul este identificat şi capturat mediatizarea lui 
capătă o şi mai mare amploare, acesta devenind în scurt timp o adevărată vedetă. 
Pe parcursul procesului şi uneori mult timp după aceea, în timpul executării 
pedepsei, presa continuă să se intereseze de ucigaşii în serie; în unele cazuri se 
creează grupuri de „fani” a căror „admiraţie” şi susţinere este, de asemenea, pre- 
zentată şi comentată pe larg. După cum s-a subliniat, pe bună dreptate, în 
doctrină: „...această mediatizare excesivă a marilor criminali compulsivi cu 


' În legătură cu cele două categorii de mijloace, a se vedea supra nr. 41. 
2R Ressler, L'industrie americaine de la violence, prefaţă la Les tueurs en scrie, 
L. Montet, op. cit., p. 5 şi 8. 


Studii și eseuri criminologice 201 


multiple victime pune o problemă de fond. Efectul de vederizare în oglindă pe 
care societatea îl trimite poate avea consecinţe de nebănuit asupra mentalităților, 
în special dacă în locul oprobriului se naşte fascinația sau chiar o dorință de 
imitare”!. Procesul de vederizare al ucigașului în serie este facilitat şi de 
utilizarea figurii acestuia în scopuri publicitare. Un astfel de exemplu îl întâlnim 
pe piaţa americană unde, în interiorul cutiilor cu cereale, consumate de milioane 
de adulţi şi copii la micul dejun, se pot găsi spre colecţionare, mici cartoane 
având pe una din feţe figura unui ucigaş în serie celebru, iar pe verso un rezumat 
al „performanţelor” acestuia. Mesajul subliminal pe care îl pot găzdui astfel de 
reclame ar trebui să provoace cel puţin îngrijjorare?. Din nefericire, ca şi în alte 
cazuri la fel de stupide în aparenţă, dar extrem de periculoase în esență, corpul 
social manifestă o toleranţă iresponsabilă. 


268. O a doua verigă a industriei de violenţă o reprezintă creațiile artistice. 
Multe cărți şi din ce în ce mai multe filme au ca personaje principale ucigaşi în 
serie, iar ca subiect principal faptele acestora descrise cu lux de amănunte. Unele 
dintre acestea reprezintă pură ficţiune, altele se inspiră doar din fapte şi personaje 
reale, iar o ultimă categorie redă în mod fidel, uneori într-un stil aproape docu- 
mentar, viaţa şi cariera criminală a unor ucigași în serie celebri. Marea problemă 
care se pune în aceste cazuri este legată de cultivarea unei violenţe gratuite, fără 
nicio legătură cu emoția sau creaţia artistică. Partea cea mai nocivă a unei astfel 
de violenţe constă în reproducerea fidelă a unor tehnici de operare ce vizează 
torturarea şi uciderea victimelor, tranşarea cadavrelor, acte de necrofilie sau 
canibalism etc. În ultima vreme, datorită performanţelor extraordinare la care s-a 
ajuns în domeniul efectelor speciale, creaţiile cinematografice oferă posibilități 
practic nelimitate în această direcţie. 


269. În sfârşit, o a treia verigă a industriei de violenţă este reprezentată de 
pornografia violentă. Problema cea mai preocupantă pe acest segment este 
reprezentată de o tendinţă relativ recentă a cererii şi ofertei pe piaţa pornografiei, 
respectiv violenţa extremă, autentică, nesimulată. Se filmează scene cu violenţe 
sexuale reale, cu torturarea victimelor şi uneori uciderea acestora. Astfel de scene 
sunt difuzate uneori în direct prin internet, iar alteori sunt distribuite pe diferite 
suporturi unui cerc din ce în ce mai larg de persoane „iniţiate”. Victimele unor 
astfel de „spectacole” pe viu sunt din ce în ce mai des tineri sau pur şi simplu 
copii. În ultimii ani au fost depistate mai multe rețele internaţionale de pedofilie 
ai căror membri puneau în circulație materiale pornografice cu scene de violență 
şi cruzime având ca victime copii, uneori de vârste extrem de fragede. Membrii 


' L. Negrier-Dormont, R. Nossintehouk, op. cit. p. 65. 

? Ibidem. 

* Numeroşi ucigaşi în serie celebri (Ted Bundy, Ed Gein, David Berkowitz etc.) au cel puţin 
un film care se raportează direct sau indirect la faptele pe care le-au comis. A se vedea, în 
acest sens, www. tueursenserie.org (films). 

unei astfel de reţele, care a operat în principal pe teritoriul Belgiei, au fost 
implicaţi în uciderea mai multor persoane tinere, care anterior fuseseră abuzate 
sexual (afacerea Marc Dutroux). 


270. După cum este cunoscut, problema efectelor pe care le poate avea media- 
tizarea violenţei şi mai ales violenţa extremă promovată în cinematografie a dat 
naştere, în trecut, unor numeroase controverse, atât în rândul opiniei publice 
profane cât şi în rândul specialiştilor. În esenţă, celor care atrăgeau atenţia asupra 
caracterului contagios al acestui gen de violenţă li se opuneau cei care considerau 
că exhibarea violenţei are un efect „calmant” asupra celor care o „consumă”. Se 
poate afirma că în prezent efectul contagios al violenţei extreme nu mai poate fi 
ignorat. Din ce în ce mai multe acte grave de violență, inclusiv ucideri şi serii de 
ucideri, au în mod evident ca model, de multe ori mărturisit de chiar autorii 
faptelor, diferite scene de film sau fapte reale similare, mediatizate îndelung. Este 
din ce în ce mai evident faptul că industria de violenţă intră în „jocul” morbid al 
ucigașului în serie potenţial, precum şi al celui care a trecut deja la act, stimu- 
lându-le fantasmele, satisfăcându-le setea de publicitate şi contribuind astfel la 
apariţia unui adevărat cerc vicios. Astfel, diferite producţii artistice sau pornogra- 
fice, care prezintă în detaliu scene de violenţă extremă stimulează, „rafinează” şi 
ajută la maturizarea fantasmelor maladive, înlesnind trecerea la act. După 
comiterea faptei mass-media se ocupă de o „publicitate agresivă” în jurul cazului 
şi ucigașului, făcând din acesta o adevărată vedetă şi răspunzând astfel dorinţei 
acestuia de notorietate. Văzându-se „luat în serios” ucigaşul are un „motiv” în 
plus să continue seria criminală prin fapte care, nu numai că vor contribui la 
realizarea fantasmelor sale, dar îi vor spori şi celebritatea pe care şi-o doreşte. 
După ce afacerea devine o „legendă” este preluată de industria spectacolului, care 
o transformă într-o carte şi (sau) într-un film de succes comercial garantat. 
Această producţie vine să hrănească fantasmele altor psihopaţi şi ciclul se reia cu 
alte personaje. Deşi voit exagerat, un asemenea mecanism nu este fără legătură 
cu realitatea. 

În acest context, în care influenţa nefastă a industriei de violență a depăşit 
graniţa unei controverse ştiinţifice, devenind o realitate observabilă la bunul simţ, 
toleranța autorităţilor interne din diverse state, precum şi pasivitatea organismelor 
internaţionale faţă de acest factor criminogen, poate părea inexplicabilă. Explica- 
țiile există însă şi ele sunt cât se poate de banale. Pe de o parte, ca orice industrie 
şi cea de violenţă este orientată spre o maximizare a profitului. Atâta vreme cât 
violenţa extremă va fi aducătoare de profit, ea va continua să fie produsă şi repro- 
dusă, la o scară din ce în ce mai mare şi în variante din ce în ce mai şocante. O 
autocenzură din partea producătorului, oricine ar fi el, ar fi iluzorie. Pe de altă 
parte, autorităţile, în sensul cel mai larg al termenului, au cel puţin două motive 
care să le justifice pasivitatea. Un prim motiv ar fi „participarea la profit” prin 
sistemul de taxe şi impozite. Un al doilea motiv ar fi teama de a nu fi acuzate de 
îngrădirea libertăţilor printr-o formă sau alta de cenzură. 

În concluzie, ar trebui să fie găsită o cale de compromis prin care, fără a se 
aduce atingere unor interese economice legitime şi fără a se îngrădi exerciţiul 
firesc al unor drepturi şi libertăţi individuale, să se poată limita efectele negative 
ale industriei de violenţă. În acest sens este nevoie de o formulă care să combine 
o reglementare inteligentă a industriei de violenţă, atăt la nivel naţional, cât şi la 
nivel internațional, cu o campanie educativă pe termen lung la nivelul familiei şi 
al şcolii, în care valorile non violente să redevină atractive. Găsirea şi aplicarea 
unei astfel de formule ar putea reprezenta prioritatea preventivă în lupta împo- 
triva fenomenului generat de uciderile în serie. 


Arestarea preventivă în cauzele de corupţie — 
Sera z .9l 
o posibilă Plută a Meduzei? 


271. În ultima vreme, în România, tot mai multe fapte ce pot fi încadrate în 
categoria „marea corupție”, respectiv cele în care sunt implicate persoane cu 
funcții importante în stat, politicieni sau chiar magistrați, se comit în condiţiile 
constituirii unor grupuri infracționale organizate. Cele mai multe dosare ce 
privesc astfel de cauze au la bază denunţuri formulate de persoane aflate în stare 
de arest preventiv. Prezentul eseu își propune să atragă atenţia asupra necesității 
de a interpreta cu multă prudență astfel de denunţuri, având în vedere situația 
specială în care se află persoanele în cauză. 


272. În vizitele mele la muzeul Luvru au existat, de fiecare dată, două tablouri 
pe care nu le-am putut ocoli. Primul este fireşte „Mona Lisa”, tabloul lui 
Leonardo da Vinci, iar cel de al doilea este „Pluta Meduzei”, creaţie a pictorului 
francez Thâodore Gericault. Dincolo de tabloul în sine, care este impresionant, 
m-a fascinat faptul că ori de câte ori mă aflam în faţa lui, inevitabil, mintea mea 
încerca să recompună evenimentul real ce a stat la baza picturii. Este un tablou 
care te „împinge” în poveste fără să poţi opune vreo rezistență. Reamintesc pe 
scurt evenimentele care au reprezentat sursa de inspiraţie a pictorului francez: 


273. După pacea de la Viena (1815) şi restaurarea monarhiei franceze, Anglia 
restituia Franţei fosta colonie a acesteia, Senegalul. În anul 1816 o navă franceză 
„La Meduse” a plecat din portul Rochefort spre fosta colonie africană, pentru a o 
prelua. Vaporul, o perlă a flotei franceze, aflată în fruntea unui convoi din care 
făceau parte alte trei nave, transporta 400 de oameni. În afara marinarilor pe vas 
se aflau funcţionari, soldaţi, coloniști; însuşi noul Guvernator, numit de Ludovic 
al XVIII, se afla la bordul navei. Valori şi documente importante erau transpor- 
tate şi ele cu același vas. 

În total contrast cu caracterul simbolic al călătoriei, cu importantele valori 
umane şi materiale transportate, comanda vasului fusese încredințată, pe criterii 
politice, unui conte care nu mai navigase de zeci de ani. Din cauza incompetenţei 
căpitanului și a orgoliului său nemăsurat, ce l-a făcut să nu ţină seama de sfaturile 
unor navigatori experimentați aflaţi la bord, nava a eșuat în mod stupid pe un 
banc de nisip în largul Mauritaniei. După ce a încercat în zadar să repună nava pe 
linia de plutire, căpitanul împreună cu ofiţerii de rang înalt şi călătorii importanţi 


' Eseu publicat în Revista de Note și Studii Juridice, www.juridice.ro (24.04.2015) şi în 
Journal of Eastern-European Criminal Law nr. 1/2015 (tradus în limba engleză). 

au părăsit vasul ocupând bărcile de salvare. Cum locurile acestor bărci nu erau 
suficiente pentru toți cei aflați la bord, 150 de pasageri au fost înghesuiți pe o 
plută improvizată din lemnul navei (Pluta Meduzei). Celor 150 de oameni le-au 
fost alocate pentru supraviețuire câteva cutii cu pesmet şi 15 butoaie cu vin. Pluta 
urma să fie tractată de bărcile de salvare, dar, rând pe rând, parâmele ce uneau 
pluta de bărci s-au rupt, iar aceasta a fost abandonată în larg, fără posibilitatea de 
a se autopropulsa. Deriva a durat 13 zile. În acest timp, spaţiul vital limitat (o 
parte a plutei era sub apă) lipsa hranei, a apei şi, la început, surplusul de vin, au 
dat naștere unor comportamente de o sălbăticie inimaginabilă: unii pasageri au 
fost pur şi simplu aruncaţi în apă, alții au fost uciși, masacrați și, în cele din urmă, 
mâncaţi de cei mai puternici. 

Actele de canibalism au fost episodul culminant din această tristă poveste. 
Doar 15 oameni au fost găsiţi în viaţă de o altă navă franceză plecată în căutarea 
lor. Dintre aceștia, cinci au murit înainte de a fi transportați la țărm. Practic, 10 
oameni din 150 au supravieţuit. O parte dintre aceștia au fost acuzaţi de acte de 
antropofagie într-un proces în care au fost inculpați şi căpitanul navei împreună 
cu ofițerii superiori care, părăsind nava și pasagerii, au încălcat Codul onoarei 
marinăreşti. Dincolo de proces, evenimentul a creat un scandal imens în epocă 
fiind puse în lumină probleme de natură umană, politică şi socială. Pe lângă 
tabloul lui Gericault, pictat între 1818 şi 1819 şi expus pentru prima oară la 
salonul de la Paris din 1819, deci relativ la scurt timp de la derularea eveni- 
mentului, de-a lungul timpului, tragica poveste a Meduzei a inspirat numeroase 
cărți, filme şi chiar studii ştiinţifice. 

274. Două studii criminologice au pus problema stării de necesitate ca fapt 
justificativ în legătură cu actele comise pe „Pluta Meduzei””. Dincolo de com- 
ponenta tehnico-juridică discutabilă, mai ales din perspectiva definiţiei stării de 
necesitate, studiile explorează componenta psiho-morală, criminologică a situa- 
ției. În mare, este vorba despre faptul că în situații extreme, în care persoana se 
simte ameninţată de pericole majore, comportamentul acesteia poate deveni 
incontrolabil, aberant. 


275. De Pluta Meduzei, de tablou, de povestea naufragiului şi de cele două 
studii criminologice (citite cu mai bine de douăzeci de ani în urmă) mi-am 
amintit recent, în contextul generat de arestările preventive ce au fost dispuse, în 
ultima vreme, în cauze de corupţie şi de controversata procedură a denunţurilor, 
utilizată din ce în ce mai des în astfel de cauze. Deşi poate părea exagerat, cred 


1 A se vedea, în acest sens, HI. Schadewaldr, L'odyssce du "Radeau de la Mâduse". Un 
exemple classique de "I'âtat de necessite", Revue internationale de criminologie et de police 
technique, vol. XXIII, 1969, n“ 2, p. 119-134 şi J. Graven, L'âtat de nâcessite justificatif des 
naufrages. A propos du „Radeau de la Meduse”, Revue internationale de criminologie et de 
police technique, vol. XXIII, 1969, n* 2, p. 135-146. 

că, la alte proporţii şi din alte motive, evident, pentru unele persoane, starea de 
arest preventiv poate deveni o „Plută a Meduzei”. 

Mediul carceral este unul extrem de ostil, în general, pentru orice persoană. 
Este ştiut că pentru persoanele care intră prima oară în contact cu mediul de 
detenţie, perioada de „acomodare” este lungă şi extrem de dificilă. Cu cât 
persoana deținută a avut o situaţie mai confortabilă în viaţa de zi cu zi, cu atât 
detenţia va fi mai greu de suportat. Şocul psihologic produs de încarcerare poate 
fi resimţit mai puternic sau mai puţin puternic, în funcţie de personalitatea 
fiecăruia, dar un astfel de şoc există pentru fiecare. La şocul produs de detenția în 
sine, în cazul arestării preventive se adaugă presiunile fireşti ale anchetei sau 
anchetelor în curs și, evident, spectrul unei posibile pedepse. Toate aceste 
„ingrediente” alcătuiesc un „cocktail” extrem de periculos din punctul de vedere 
al adevărului judiciar. 


276. Să luăm ca ipoteză de lucru situaţia unei persoane care a comis mai 
multe infracţiuni de corupţie, care se știe vinovată, iar faptele ei sunt probate fără 
orice urmă de îndoială. Prin ipoteză, persoana în cauză nu are prea mari scrupule 
de ordin moral (din moment ce a comis infracțiuni de corupție). Întrebarea care 
se pune este: poate o astfel de persoană, arestată preventiv fiind și ţinând cont de 
toate „ingredientele” descrise anterior, să furnizeze organelor judiciare informaţii 
false, mai concret să aducă acuzaţii mincinoase altei persoane, pentru a-şi 
ameliora propria situație? Răspunsul este categoric da, este posibil. 

Răspunsul la întrebarea anterioară naște o altă întrebare: ce efect ar putea avea 
un astfel de denunţ (calomnios, cum îl denumea vechiul Cod penal)? Un posibil 
răspuns ar fi: niciun efect; într-o cauză penală probatoriul nu se poate rezuma la 
un simplu (singur) denunţ. Deşi este vorba de un denunț, nu de o mărturie, func- 
ționează sau ar trebui să funcţioneze şi în acest caz bătrânul adagiu latin: restis 
unus, testis nullus. 

Un alt posibil răspuns ar fi: depinde, de la caz la caz. Principiul enunțat nu are 
o consacrare legislativă în sistemul nostru procesual, de aceea el este relativizat. 
Există, cel puţin teoretic, posibilitatea ca un astfel de denunţ, mincinos, să fie 
coroborat cu probe indirecte care nu indică vinovăția persoanei acuzate pe 
nedrept, dar care aruncă unele suspiciuni asupra acesteia. Să admitem însă că 
magistratul, vigilent și de bună-credință, nu va accepta o astfel coroborare, iar în 
lipsa unei alte probe directe şi concludente va considera că fapta nu este probată. 


277. Dar dacă multiplicăm ipoteza de la care am plecat? Să presupunem că 
există în aceeași cauză (sau în alta) o a doua persoană aflată în exact aceeaşi 
situaţie cu primul denunţător. O astfel de persoană, pusă în faţa primului denunţ, 
ar putea să confirme „realitatea” acestuia? Răspunsul este și de această dată 
categoric da, este posibil. Într-o astfel de situație, un denunț mincinos dublat de 
alt denunț mincinos ar putea produce efecte, în sensul că ar putea să reprezinte un 
material probatoriu suficient pentru reținerea vinovăției. În cazul dosarelor 

complexe, cu zeci de persoane cercetate, probabilitatea de a avea două sau chiar 
mai multe denunțuri mincinoase este, firește, considerabil sporită. Chiar dacă, 
aparent, conjugarea ipotezelor propuse pare puţin probabilă, ea este posibilă. Prin 
urmare, ideea că un denunț mincinos nu poate produce efecte este, de principiu, 
greşită. 


278. Nu discut aici despre provocarea într-un fel sau altul a unor astfel de 
denunțuri, activitate ce ar fi ea însăși infracţională. Sigur că într-o astfel de 
situaţie riscurile ca denunțurile mincinoase să ducă la o condamnare nedreaptă ar 
fi mult mai mari. Poate şi o astfel de situaţie ar merita o analiză atentă, mai ales 
din prisma garanţiilor oferite de lege pentru preîntâmpinarea unor astfel de 
abuzuri, dar nu este locul aici. 


279. În ipoteza de lucru am plecat de la premisa unei anchete efectuate 
profesionist, de bună-credință, şi vreau să atrag atenţia că inclusiv în astfel de 
situații denunțurile făcute de persoane arestate preventiv implică riscuri majore și 
ele trebuie analizate cu multă prudență de către magistrați indiferent de faza în 
care se află procesul penal. 

Gândul că oameni încâlciţi în propriile lor fapte penale, aflaţi în angoasa 
celulei şi sub spectrul pedepsei ar putea zdrobi destinele altor oameni ar trebui să 
ne sperie. Şi dacă cineva își imaginează că astfel de lucruri abjecte nu se pot 
întâmpla, să se gândească la faptul că s-au întâmplat „grozăvii” mai mari, să se 
gândească la „Pluta Meduzei”... 


Pedeapsa Girafă! 


280. Girafa este un animal bizar, adică straniu, ciudat, neobişnuit. Ceva în 
alcătuirea lui iese din ordinea firească a lucrurilor, din tiparul comun asupra 
realității. În privința impactului șocant al acestui animal asupra spiritului uman, 
istoria se împleteşte cu legenda şi creaţia literară. Astfel, se pare că girafa adusă 
de Cezar la Roma pentru a celebra victoria în campania din Egipt i-a stupefiat pe 
romani, girafa primită în dar de Lorenzo de Medici în 1486 i-a lăsat cu gura 
căscată pe cetăţenii Florenței, iar tânăra girafă pe care, în anul 1827, sultanul 
Egiptului a trimis-o cadou regelui Franţei a atras sute de mii de parizieni cărora 
nu le venea să creadă că un astfel de animal poate exista în carne şi oase. 
Sugestivă este şi reacția unuia dintre personajele create de Marin Preda, un țăran 
care ajunge la grădina zoologică în faţa unei girafe și, după ce o priveşte uluit o zi 
întreagă, pleacă murmurând: așa ceva nu există! Toată mitologia creată în 
legătură cu girafa are un sens comun: suntem confruntaţi, uneori, cu realități ce 
nu pot fi incluse în ideea noastră despre realitate. 


281. Am avut aceeași reacţie de uluire, în urmă cu ceva timp, în fața unei 
hotărâri judecătoreşti: O pedeapsă de 22 de ani de închisoare pentru fapte de 
corupţie? Imposibil. Așa ceva nu există! 

Contextul aproape că nici nu contează. Că era vorba despre un judecător, că 
era vorba despre trafic de influență sau luare de mită, că era vorba de un concurs 
de infracțiuni etc. Departe de mine gândul că infracțiunile de corupţie nu merită a 
fi sever sancţionate. Cu certitudine corupţia în rândul magistraților este una dintre 
cele mai grave şi periculoase forme de corupţie. Lupul ajuns paznic la stână este 
semnul dezastrului pentru orice „turmă”. Dar o pedeapsă de 22 de ani pentru 
fapte de corupţie, pedeapsă mai mare decât maximul ce poate fi aplicat pentru un 
omor, nu poate să intre sub nicio formă în reperele mele despre justiţia penală, 
despre rolul şi locul sancțiunii penale într-o societate normală. 


282. Atât de ireală mi se pare o astfel de pedeapsă încât orice argument împo- 
triva ei ar părea derizoriu. Ce se poate invoca împotriva unei astfel de pedepse? 
Principiul formulat de Beccaria şi unanim admis de la el încoace, potrivit căruia 
pedeapsa trebuie să fie proporțională cu delictul şi că ea nu trebuie să devină o 
chinuire inutilă a condamnatului? Un veac şi jumătate de cercetare criminologică 
începută din vremea pozitiviştilor italieni, care ne spuneau că baza și proporţia 
pedepsei trebuie să fie dată de periculozitatea infractorului, de posibilitatea 


' Eseu publicat în Revista de Note și Studii Juridice, www.juridice.ro (11.03.2015). 

acestuia de a mai dăuna societăţii? Toate teoriile şi doctrinele de politică penală 
ale lumii civilizate care admit că trebuie să existe un echilibru între fenomenul 
criminal şi reacţia represivă împotriva acestuia? Chiar şi argumentul utilitarist- 
economic ar părea superfluu, căci, evident, este o „afacere” păguboasă a ţine pe 
cheltuiala statului, o perioadă așa mare de timp, un condamnat care, oricum, nu 
va mai putea repeta aceeași transgresiune a legii, deoarece niciodată nu va mai 
ocupa o poziţie care să îi permită recidiva în acel domeniu. Da, orice argument 
mi se pare derizoriu pentru că, involuntar, îl raportez la „ceva care nu există”. 


283. Dacă din punct de vedere, să zicem, criminologic, pentru a folosi un 
singur cuvânt, pedeapsa în discuţie nu are nicio justificare, din punct de vedere 
tehnico-juridic, în favoarea ei ar putea fi adus un argument aparent solid: regle- 
mentarea concursului de infracţiuni în noul Cod penal. 

Din informaţiile apărute în media, fostul magistrat, despre pedepsirea căruia 
este vorba în aceste rânduri, a fost condamnat pentru mai multe fapte de corupţie, 
pedeapsa de bază fiind de 6 ani şi 10 luni închisoare, la care s-a adăugat un spor 
de 15 ani şi două luni închisoare (0 treime din totalul celorlalte pedepse stabilite), 
astfel încât el va executa în final pedeapsa de 22 de ani închisoare. Rezultă că 
pedeapsa a fost aplicată în baza dispoziţiilor noului Cod penal care, prin art. 39 
alin. (1) lit. b) stabilește că sporul de pedeapsă este obligatoriu: „când s-au 
stabilit numai pedepse cu închisoare, se aplică pedeapsa cea mai grea, la care se 
adaugă un spor de o treime din totalul celorlalte pedepse stabilite”. Se poate 
susține aşadar că dispoziţiile noului Cod penal, care prevăd obligativitatea 
sporului, sunt „vinovate” de apariţia unor pedepse bizare. 


284. Trebuie să reiau şi de această dată câteva precizări pe care le-am făcut cu 
numeroase alte prilejuri, inclusiv în întâlnirile cu magistrați, la diferitele confe- 
rințe dedicate dezbaterii dispoziţiilor noului Cod. 

Pe de o parte, trebuie să reamintesc faptul că în Proiectul de nou Cod penal 
elaborat de comisia de specialitate, tratamentul sancționator al concursului nu 
obliga la aplicarea sporului, ci lăsa la aprecierea judecătorului dacă aplică sau nu 
un spor şi în ce cuantum. Astfel, conform art. 38 alin. (1) lit. b) din Proiect: „când 
s-au stabilit numai pedepse cu închisoare, se aplică pedeapsa cea mai grea, la care 
se poate adăuga un spor de până la jumătate din totalul celorlalte pedepse stabi- 
lite”. Soluţia era corectă, lăsând la latitudinea judecătorului, în funcţie de cauza 
concretă, utilizarea acestei „arme” a sporului de pedeapsă. În „înţelepciunea” lui, 
legiuitorul „specialist” (mai precis comisia parlamentară) nu a acceptat propunerea 
specialistului „legiuitor” (mai precis comisia de specialitate) şi a refuzat să se 
bazeze pe „înţelepciunea” judecătorului, sporul devenind în noul Cod obligatoriu. 
Sigur că, în aceste condiţii, logica pedepselor din noul Cod a fost afectată, dar nu 
este locul aici pentru a dezvolta acest subiect... Este evident însă, și a fost încă de 
la început pentru mulţi practicieni, că această soluţie aleasă pentru sancţionarea 
concursului de infracţiuni este greşită şi poate duce la soluţii de nedorit. 

Pe de altă parte, trebuie să precizez că și în aceste condiţii, ale sporului 
obligatoriu, se poate ajunge la pedepse adecvate, dacă operaţiunile logice pe care 
le efectuează judecătorul se înscriu într-o nouă paradigmă, adecvată contextului 
legislativ. Astfel, spre deosebire de raţionamentul cu care eram obişnuiţi conform 
vechiului Cod şi doctrinei vechi, în contextul actual judecătorul ar trebui să 
evalueze gravitatea globală a întregii activităţi infracționale, să stabilească „zona” 
de pedeapsă care ar fi adecvată, după care, în funcţie de aceasta, să stabilească 
cuantumul fiecărei pedepse în parte, astfel încât să ajungă la o pedeapsă finală 
corectă, conform evaluării. Nu este o cale tocmai „ortodoxă” conform principiilor 
clasice de individualizare, dar este singura cale prin care se poate ajunge la o 
pedeapsă rațională. În acest caz, scopul scuză mijloacele... 


285. Din păcate, pedeapsa evocată mai sus nu reprezintă decât un exemplu. 
Practica judiciară în materie penală din ultima vreme ne oferă și alte pedepse 
care, fie în cuantumul lor, fie în modalitatea de executare sunt greu sau imposibil 
de înţeles: pedepse Girafă. 

Dar dacă nu există nici argumente criminologice şi nici „servituţi” tehnico- 
juridice inevitabile, de unde vin, totuși, pedepsele Girafă? În căutarea unui 
răspuns mi-am amintit o ipoteză emisă de Freud în legătură cu originea și 
caracteristicile sistemului penal: „Dacă unul a reuşit să-şi satisfacă o dorinţă 
refulată, este obligatoriu ca toţi ceilalți tovarăşi de comunitate să se simtă animați 
de aceeaşi tentaţie; pentru a o reprima, trebuie sancţionată cutezanţa celui vinovat 
şi adesea se întâmplă ca actul pedepsirii să le dea celor care îl execută prilejul de 
a comite, la adăpostul expierii, acelaşi fapt nelegiuit. Este aici unul dintre prin- 
cipiile fundamentale ale sistemului penal omenesc, care decurge în mod firesc 
din ipotetica identitate dintre dorinţele refulate şi cele ale acelora însărcinaţi să 
răzbune societatea” (S. Freud, Totem şi Tabu, Ed. Mediarex, 1996, p. 86). Altfel 
şi pe scurt spus: pedeapsa reflectă teama pedepsitorului (a societății) de a avea 
aceleaşi porniri condamnabile ca și cei pedepsiţi. Dacă acesta ar fi răspunsul 
(sper că nu), ar fi trist şi ar naște o altă întrebare: 

Spre ce se îndreaptă societatea și justiția noastră penală? 


Impactul stării de urgenţă asupra fenomenului criminal 
Certitudine şi probabilitate! 


După cum o sugerează și titlul prezentului eseu, acesta reprezintă o abordare 
criminologică, nu de drept penal. Pentru a nu încărca inutil titlul, am folosit 
sintagma stare de urgență fără alte precizări. Reflecţiile ce urmează se referă însă, 
în mod concret, la actuala stare de urgență, instituită în urma declanșării 
pandemiei cu coronavirus (SARS CoV-2), aflată în „plină desfăşurare”. Este 
important de subliniat „contextul”, deoarece au trecut deja câteva luni de la 
semnalarea primelor cazuri de îmbolnăvire şi câteva săptămâni de la declararea 
pandemiei precum şi de la instituirea, ulterior, a stării de urgență, pe întreg terito- 
riul țării. În plan general, pentru timpul scurs până acum avem deja nişte certitu- 
dini, legate de „realitatea trăită”. Pentru viitor mai avem o certitudine, aceea că 
pandemia nu se va opri foarte curând. În rest, viitorul stă sub semnul probabi- 
lităţii. Trecând de la planul general, la cel al fenomenul criminal, înțeles ca reali- 
tate umană și socială, constatarea anterioară rămâne valabilă: avem o zonă de 
certitudine (1) şi una de probabilitate (II). 


I. Zona de certitudine 


O primă certitudine pe care o avem se referă la existența unui comportament, 
inițial deviant, de genul nerespectării măsurilor de carantină şi izolare, sau de 
genul omisiunilor de înştiinţare a personalului medical cu privire la frecventarea 
unor zone de risc. Acest tip de comportament s-a manifestat încă înainte de insti- 
tuirea stării de urgenţă și a continuat după aceea. L-am constatat prin observare 
directă (relatările din media confirmate de mai multe surse), prin unele declaraţii 
ale autorităţilor, dar și printr-un act cu putere de lege, respectiv O.U.G. nr. 28 din 
20 martie 2020, pentru modificarea şi completarea Codului penal, în a cărei 
expunere de motive, printre altele, se observă că: „de la începutul lunii martie și 
până în prezent un număr tot mai mare de persoane, față de care s-au dispus 
măsura de carantină instituționalizată sau, după caz, măsura de izolare la 


1 Articolul are la bază expunerea orală susţinută la data de 31 martie 2020, în cadrul 
Conferinţei online: Urgenţa în Drept, organizată de Facultatea de Drept a Universităţii din 
București și a fost publicat în revista online a Facultăţii de Drept, Universitatea din București, 
AUBD - Forum Juridic (hps://drept.unibuc.ro/Forum-juridic-s938-ro.htm). 

domiciliu, nu respectă aceste măsuri”!. Luăm în calcul acest comportament 
deviant deoarece, după cum se știe, cercetarea criminologică are în vedere, pe 
lângă comportamentul criminal (infracţional), şi anumite comportamente deviante 
deoarece, pe de o parte, aceste comportamente sunt o premisă pentru comiterea 
unor fapte penale, iar, pe de altă parte, dacă astfel de comportamente devin ende- 
mice, legiuitorul, la un moment dat, le incriminează?. 

Într-o situaţie asemănătoare se află și actele deviante mai sus amintite. Pe de-o 
parte ele au fost generatoare de criminalitate: spre exemplu, omisiunea unei 
persoane de a declara informaţii cu privire la frecventarea unei zone de risc, com- 
portament deviant, lipsit de spirit civic, la acel moment, a condus la comiterea de 
către aceeași persoană a infracțiunii de zădămicirea combaterii bolilor (art. 352 
C.pen.). Pe de altă parte, la un moment dat, mai precis prin O.U.G. nr. 28/2020, 
același comportament lipsit de spirit civic a fost el însuși incriminat, prin art. 352) 
C.pen, având ca denumire marginală: Omisiunea declarării unor informaţii. 

O a doua certitudine este legată de comiterea unor infracţiuni specifice în 
această perioadă a stării de urgență. Această certitudine derivă din aceeași expu- 
nere de motive ce a stat la baza O.U.G. nr. 28/2020, în care, după ce se menţio- 
nează că mai multe persoane nu au respectat regulile de carantină și izolare 
impuse de autorităţi, se constata că: „prevederile de lege lata din Codul penal nu 
au un suficient efect disuasiv, fiind deja în lucru în cadrul a 27 de unităţi de 
parchet un număr de 58 de dosare penale, în care sunt cercetate astfel de 
persoane, numărul potenţialelor victime fiind de circa 80”. Dosarele penale 
invocate aveau ca obiect art. 352 C.pen. (zădărnicirea combaterii bolilor). În mod 
evident, în perioada de referință au fost comise o serie întreagă de alte infracțiuni, 
mai grave sau mai puțin grave, unele dintre ele putând avea o legătură directă sau 
indirectă cu starea de urgență pe care o traversăm, iar altele putând fi comise 
chiar profitând de această stare, ceea ce ar atrage incidenţa art. 77 lit. g) C.pen. 
O evaluare a acestor infracțiuni, fie ea și una primară, pe bază de statistici, nu 
este însă posibilă la acest moment, de aceea nu putem să le includem în „zona de 
certitudine”. Nu este mai puţin adevărat că, atunci când se va putea face, o astfel 
de evaluare, care să surprindă fluctuațiile fenomenului criminal în această 
perioadă de criză, ar fi extrem de interesantă. 


1 (https://lege5.ro/App/Document/gm3dkmjvsqyq/ordonanta-de-urgenta-nr-28-2020-pentru- 


modificarea-si-completarea-legii-nr-286-2009-privind-codul-penal) 

2 Vezi V. Cioclei, Manual de Criminologie, ed. 8, Ed. C.H. Beck, Bucureşti, 2019, p. 16. 

* Art. 352! Cpen.: „Omisiunea persoanei de a divulga cadrelor medicale sau altor 
persoane dintre cele prevă-ute în art. 175 sau unei unități în care acestea își desfășoară 
activitatea unele informaţii esenţiale cu privire la posibilitatea de a fi intrat în contact cu o 
persoană infectată cu o boală infectocontagioasă se pedepsește cu închisoare de la 6 luni la 
3 ani sau cu amendă". 

(htzps:/Aege5.ro/4pp/Document/em3dkmjvgayq/ordonanta-de-urgenta-nr-28-2020-pentru- 
modificarea-si-completarea-legii-nr-286-2009-privind-codul-penal). 

O ultimă certitudine este dată de existenţa unei reacţii statale, la nivel normativ, 
cu privire la acest fragment al fenomenului criminal, aflat în relație directă cu 
motivele declanșării stării de urgență. Mă refer la aceeaşi O.U.G. nr. 28/2020. 
Rațiunea acestei reacţii este, la rândul ei sintetizată în expunerea de motive în care, 
printre altele, se subliniază: „„(...) apreciem că se impune o intervenţie inclusiv în 
planul legislativ al dreptului penal, prin sporirea, pe de o parte, a pedepselor 
pentru faptele deja incriminate, dar şi prin incriminarea unor noi fapte precum 
nerespectarea dispoziţiilor de spitalizare sau carantinare, respectiv incriminarea 
distinctă şi sancţionarea aspră a celor care, prin faptele lor, determină infectarea 
altor persoane, afectând grav sănătatea sau determinând moartea uneia sau mai 
multor persoane”. 

În această logică, modificările şi completările aduse Codului penal sunt, în 
esență, următoarele: art. 326 C.pen. (falsul în declaraţii) este completat cu o 
variantă agravată, care se referă la fapta „săvârșită pentru a ascunde existența 
unui risc privind infectarea cu o boală infectocontagioasă”, art. 352 C.pen. 
(zădărnicirea combaterii bolilor) este completat, prin alin. (1) cu o nouă incrimi- 
nare ce se referă la „nerespectarea măsurilor de carantină sau de spitalizare 
dispuse pentru prevenirea sau combaterea bolilor infectocontagioase”, această 
incriminare, fără precedent în Codul penal sau în legislaţia specială, răspunde 
unor realităţi sociale actuale și este menită să acopere un vid legislativ care a ieşit 
la iveală abia acum, cu ocazia pandemiei de coronavirus; varianta inițială a 
infracţiunii, alin. (1) al fostului art. 352 (Nerespectarea măsurilor privitoare la 
prevenirea sau combaterea bolilor infectocontagioase, dacă fapta a avut ca 
urmare răspândirea unei asemenea boli), devine alin. (2), singura modificare 
fiind dată de majorarea limitelor pedepselor (de la 6 luni la 2 ani sau amenda în 
incriminarea anterioară — de la unu la S$ ani în varianta actuală); la alin. (3) al 
articolului este incriminată „/ransmiterea, prin orice mijloace, a unei boli 
infectocontagioase de către o persoană care știe că suferă de această boală”; 
această variantă reprezintă, la rândul ei, o infracțiune nouă care, practic, extinde 
și la maladiile infectocontagioase, sancţionarea transmiterii altor boli precum 
Contaminarea venerică — art. 353 C.pen., sau Transmiterea sindromului imunode- 
ficitar dobândit — art. 354 C.pen.; la alin. (4) este incriminată fapta din culpă 
raportată la varianta tip iniţială a infracţiunii [actualul alin. (2)], singura modifi- 
care fiind creșterea cuantumului pedepselor (de la o lună la 6 luni sau amenda în 
incriminarea anterioară — de la 6 luni la 3 ani sau amenda în varianta actuală); 
alin. (5), (6) și (7) reprezintă variante agravate pentru toate variantele anterioare, 
având drept caracteristică producerea unui rezultat mai grav, respectiv, vătămarea 
corporală sau decesul mai multor persoane; în sfârșit, prin art. 352 este introdusă 
o altă incriminare nouă, omisiunea declarării unor informații, această infracţiune, 
pare a veni în completarea falsului în declaraţii, prin incriminarea omisiunii de a 


! Ibidem. 

declara un „risc epidemic”. Evident că unele dintre dispoziţiile ordonanţei de 
urgență amintite pot fi criticate dar nu mi-am propus acest lucru, în acest cadru. 

Rezumând, în legătură cu fenomenul criminal, în perioada stării de urgență, 
am putut constata existența unor comportamente deviante care, prin gravitatea lor 
contextuală, au condus legiuitorul la stabilirea unor noi incriminări; am constatat 
de asemenea comiterea unor fapte specifice, încadrate la infracțiunea de zădăr- 
nicire a combaterii bolilor (art. 352 C.pen.) în varianta lui de origine; am 
constatat, în sfârșit, o reacţie cu impact în materia legislaţiei penale, prin amintita 
ordonanță de urgență. 

În afara celor de mai sus, cum anticipam, mai avem o certitudine: pandemia 
va mai dura un timp. Ce urmează să se întâmple? De aici intrăm în... 


«+ Il. Zona de probabilitate 


Într-o definiție clasică, probabilitatea realizării unui eveniment este raportul 
dintre numărul de cazuri favorabile şi numărul de cazuri posibile. Este sugestivă 
din această perspectivă celebra problemă de algebră din școala generală: Într-o 
urnă sunt 7 bile albe, 3 bile roșii şi 10 bile negre. Dacă se extrage la întâmplare o 
bilă, care este probabilitatea ca aceasta să fie neagră? Aplicând formula p = 
cazuri favorabile/cazuri posibile adică 10/20 = 1/2, rezultă o probabilitate de 50% 
de a extrage o bilă neagră. 

Ar fi ideal dacă o astfel de formulă simplă ar putea fi aplicată comporta- 
mentului infracțional, ca parte a fenomenului criminal, care ne interesează. Din 
păcate însă, nici comportamentul infracţional, nici comportamentul uman, în 
general, nu se „supun” formulelor, fie ele simple, fie mai sofisticate, cum sunt 
axiomele utilizate în teoria probabilității. Aceasta deoarece comportamentul 
uman este atât de complex și imprevizibil încât datele despre el, cifrele şi statis- 
ticile își pierd, de cele mai multe ori, acuratețea, dacă sunt proiectate în viitor. În 
plus, în cazul concret în care ne găsim nu avem termen de comparaţie, este o 
situaţi unică, lipsesc datele pentru a forma o ecuaţie. 

Dar nu ar trebui să ne îngrijorăm prea tare, dacă ar fi să ne încredem într-una 
din lecţiile lui N.N. Taleb, despre datele fără valoare. „Lecţia este următoarea: de 
la profesioniștii din lumea reală învăţăm că prezența datelor nu înseamnă neapărat 
rigoare. Unul dintre motivele pentru care eu, ca profesionist al probabilităților, nu 
am inclus date în Lebăda Neagră (decât în scopuri ilustrative) este convingerea mea 
că oamenii îşi încarcă poveștile cu cifre și cu grafice în lipsa unor argumente solide 
sau logice”!. Ideea ar fi că unele constatări ale profesioniştilor, în cazuri nu 


"NN. Taleb, Când pielea ta € în joc. Asimetrii ascunse în viaţa de zi cu zi, Ed. Curtea 
veche, 2018, p. 234. 

neapărat identice dar asemănătoare, ar putea furniza argumentele logice necesare 
pentru anticiparea unor evenimente viitoare. 

O altă „reţetă talebiană” s-ar încadra în ceea ce autohton numim „leacuri 
băbeşti”: „Dacă asculți sfaturile unei bunici sau ale bătrânilor, sunt şanse să 
funcţioneze în 90% dintre cazuri. Pe de altă parte, din cauza scientismului și a 
prostituţiei din mediul academic, şi pentru că viaţa este grea, orice ai citi din 
scrierile psihologilor şi ale experţilor în științe comportamentale, sunt şanse să 
funcţioneze în mai puţin de 10% din cazuri, cu excepţia recomandărilor pe care 
le-au făcut deja bunica şi clasicii (...)”!. Lăsând la o parte părerea foarte proastă a 
lui Taleb despre mediul academic, reținem din discursul lui ideea că explorarea și 
exploatarea înțelepciunii bazată pe o experiență îndelungată ne poate, şi ea, ajuta 
în evaluarea probabilității. În acest context, noțiunea de probabilitate nu va avea 
sensul teoriei (teoriilor) cu acelaşi nume ci, sensul comun al lui probabil, 
respectiv, care se poate întâmpla. 

În spiritul celor de mai sus și legat de constatările profesioniştilor cred că ar 
trebui să plecăm de la existenţa circumstanţei agravante prevăzută de art. 77 lit. g) 
C.pen., care se referă la săvârșirea infracţiunii de către o persoană care a profitat de 
situaţia prilejuită de o calamitate, de starea de asediu sau de starea de urgenză”. 
Dacă această circumstanță există, înseamnă că era nevoie de ea, deoarece pro- 
fesioniștii dreptului penal au constatat că în situaţii deosebite, cum sunt cele pre- 
văzute de textul de lege amintit, există persoane care încearcă să profite, pentru a 
comite diverse infracţiuni. După cum este cunoscut, mecanismul represiv a 
funcţionat întotdeauna după formula: mai întâi apare comportamentul considerat 
indezirabil, mai apoi apare norma care îl sancţionează. Așadar, este logic să 
apară, în situaţia dată, o serie de infracţiuni prin care să se profite de diferitele 
slăbiciuni sau breșe, pe care starea de criză le creează în mecanismul de apărare 
socială. În concret, este probabil să ne confruntăm, spre exemplu, cu infracțiuni 
de furt sau delapidare, având ca obiect diferite produse sau materiale de uz 
medical, infractorii având ocazia să valorifice astfel de bunuri la preţuri ridicate, 
profitând de penuria existentă. Legat de aceleaşi bunuri pot să apară infracţiuni 
de înşelăciune, de evaziune fiscală sau contrabandă. Tot cererea foarte mare de 
produse din categoria amintită poate conduce la infracțiuni de corupţie, mai ales, 
dar nu numai, în sfera achiziţiilor publice. Ştiri din presă şi chiar unele declaraţii 
ale autorităţilor fac deja referire la existenţa unora dintre faptele amintite. 

Dacă starea de urgență se va prelungi, pot apărea şi unele fapte grave, legate 
de nevoile populaţiei de aprovizionare cu alimente şi produse de strictă necesi- 
tate. Știm bine că au existat foarte multe persoane care au lucrat fără forme 
legale, unii în ţară, unii în afara țarii dar, care, în condiţiile date, au revenit; ştim 
că există multe alte persoane cu o situaţie precară a veniturilor. Când resursele 
financiare ale acestor persoane se vor epuiza, şi dacă statul nu va găsi o formulă 


' 1dem p. 254. 

să îi includă în programele de susţinere financiară, vor exista condiţii favorabile 
pentru „trecerea la act”, în privinţa unor infracțiuni de furt sau chiar tâlhărie. De 
curând, „presa italiană a făcut cunoscute cazuri în care s-au exercitat presiuni 
asupra comercianților pentru a lăsa clienţii să plece cu alimente fără să le plă- 
tească şi că s-au înmulţit jafurile”. Informaţia viza Sicilia, unde, potrivit aceleiaşi 
surse, munca la negru ar asigura traiul unei mari părţi a populaţiei!. Nu există 
argumente rezonabile care să ne conducă la concluzia că astfel de fapte nu ar 
putea să apară și la noi dacă, repet, starea de urgenţă se va prelungi. 

Cât priveşte „leacurile băbeşti”, aș face apel la „bunicii” criminologiei Quetlet 
și Guerry, cu a lor lege termică a criminalităţii, reluată apoi și ajustată de alți 
„bunici”, respectiv de Garofalo” şi Tarde“. Sigur teoria în ansamblu nu (mai) este 
de actualitate, dar mă gândesc la una dintre constatările ce intră sub incidența ei, 
care pare să se aplice în situaţia prezentă. Este vorba de o confirmare pe baze 
statistice a unui adevăr ce poate părea banal, respectiv faptul că multiplicarea 
relațiilor interumane (specifică sezonului cald şi zonelor sudice) favorizează 
creșterea numărului de infracţiuni contra persoanei. Din această perspectivă, nu 
ar fi deloc lipsit de logică să apreciem că, în această perioadă, de distanţare 
socială, în care relaţiile interumane sunt aproape „îngheţate”, vom asista la o 
scădere a numărului de infracţiuni contra persoanei, mă refer în primul rând la 
infracțiunile de violență, dar şi la alte infracţiuni, cum ar fi cele contra libertăţii 
persoanei sau contra libertății și integrităţii sexuale. Atenţie, în schimb, nu ar fi 
exclusă o creștere a violenţei în familie, în contextul izolării la domiciliu şi al 
restricțiilor de circulaţie, după cum nu ar fi imposibilă o creştere a infracţiunilor de 
hărțuire în mediul virtual, sau a celor de racolare a minorilor în scopuri sexuale. 
Aceleaşi măsuri de distanţare socială vor avea, probabil, un impact şi asupra 
criminalităţii patrimoniale. Spre exemplu, dispariţia, pe această perioadă, a spaţiilor 
aglomerate din malluri, săli de spectacol, stadioane, mijloace de transport în comun 
etc., va duce cu siguranță la reducerea furturilor din buzunare. Atenţie, în schimb, 
nu ar fi exclusă o creștere a fraudelor comise prin sisteme informatice și mijloace 
de plată electronice. 

Enrico Ferri, un alt „bunic” al criminologiei îşi exprima scepticismul cu 
privire la rolul preventiv al pedepselor care „nu au eficienţa ce le este atribuită în 
general” asupra criminalităţii. Acestea ar trebui să fie dublate de măsuri sociale 
cu caracter preventiv (echivalenți ai pedepselor)”, pentru a putea asigura o îngră- 
dire, dacă nu o diminuare, a fenomenului criminal. Dacă este să îi dăm crezare lui 


" A se vedea: (/adevarul.ro/international/europa/pandemia-covid-19-italienii-ramas-bani- 
incearca-iasa-marfuri-magazine-plateasca-s-au-inmultit-jafurile 1_5e8043c45163ec4271473 
ee7/index. html). 

? A se vedea V. Cioclei, op. cit. p. 132. 

SR Garofalo, La Criminologie, Ed. Felix Alcan, Paris, 1895, p. 190. 

e Tarde, La Criminalite comparee, Ed. Felix Alcan, Paris, 1890, p. 151. 

5 A se vedea V. Cioclei, op. cit. p. 96. 

Ferri, din acest punct de vedere, iar eu nu am motive să nu o fac, măsurile de 
modificare şi completare a Codului penal, nu vor fi suficiente pentru a stopa 
comiterea infracțiunilor ce au făcut obiectul acestor modificări şi completări, 
enumerate în prima parte a expunerii. Ar fi iluzoriu să credem că, spre exemplu, 
majorarea pedepselor la infracţiunea de zădămicire a combaterii bolilor, în 
variantele preexistente, ar fi suficientă pentru a preîntâmpina comiterea unor 
astfel de fapte în viitor. O confirmare parțială a acestei presupuneri o avem, deja. 
Astfel, printr-un buletin de presă din 29 martie 2020, Guvernul anunţa că: „Până 
în prezent, prin structurile abilitate ale M.A.I. au fost întocmite 229 de dosare 
penale, sub aspectul săvârșirii infracţiunii de zădărnicirea combaterii bolilor, 
faptă prevăzută şi pedepsită de art. 352 alin. (1) C.pen.” Rezultă un număr de 
171 de dosare, întocmite după intrarea în vigoare a O.U.G. nr. 28/2020. 

Pentru a putea ţine sub control? astfel de fapte, precum şi celelalte infracțiuni 
probabil să se producă în perioada următoare, după cum am menţionat anterior, 
autorităţile ar trebui să întocmească rapid o strategie de prevenire inteligentă, 
care să aibă în vedre tocmai specificul prezentei stări de urgență. 

Există (încă) în România Institutul Naţional de Criminologie care, potrivit 
propriei prezentări: „este organ de specialitate cu personalitate juridică aflat în 
subordinea Ministerului Justiţiei ce are ca scop asigurarea, pe baze ştiinţifice, a 
prevenirii și controlului criminalităţii””. Acest Institut a fost înființat, desființat şi 
reînființat prin voințe politice divergente. Măcar în această situaţie de criză ar 
trebui să se înțeleagă că astfel de divergențe sunt maligne. Institutul ar trebui 
sprijinit urgent pentru a-și îndeplini în mod eficient şi profesionist menirea. El ar 
trebui să fie „laboratorul” în care să fie pregătite strategiile de politică penală, 
inclusiv în cazuri de criză, ca cea prin care trecem. 

În concluzie, în perioada stării de urgenţă deja parcursă, am observat că au 
existat: un comportament deviant generator de criminalitate, un comportament 
infracţional specific, precum şi o reacţie din partea statului, constând în modifi- 
care unor dispoziţii din Codul penal. 

Cu privire la perioada următoare, există argumente solide care indică, pe de o 
parte, probabilitatea diminuării numărului de infracţiuni, pentru anumite categorii 
de fapte, în comparaţie cu vremurile „normale”, iar, pe de altă parte, probabi- 
litatea creşterii numărului unor infracţiuni, din alte categorii, toate acestea având 
o legătură directă sau indirectă cu specificul stării de urgență. 

În raport cu cea din urmă constatare, este necesar ca autoritățile să întoc- 
mească rapid şi să pună în aplicare, o strategie de prevenire inteligentă, care să 
aibă în vedere tocmai specificul prezentei stări de urgenţă. 


' (htzps://gov.ro/ro/media/comunicate/buletin-de-presa-29-martie-2020-ora-13-00&page=1). 

* Cu privire la noţiunea de Control al fenomenului criminal, a se vedea V. Cioclei, op. cit., 
p. 53 şi urm. 

* (http:/Awvww just.ro/institutul-national-de-criminologie/). 

Note 


Prezenta lucrare, după cum şi titlul o indică, încearcă să răspundă unor cerinţe de ordin didactic, 
fiind destinată, în principal, studenţilor în drept. Absolvenţii care urmează o formă de pregătire 
post-universitară, în cadrul căreia se studiază şi disciplina Criminologie sau alte discipline 
„înrudite” cu aceasta, pot găsi, la rândul lor, în lucrare, elementele teoretice de bază şi 
referinţele bibliografice minime, necesare perfecţionării cunoştinţelor în domeniu. 


Din anumite puncte de vedere, lucrarea poate prezenta interes şi pentru practicieni, fie pentru 
cei implicaţi în mod nemijlocit în activitatea de justiţie penală, fie pentru cei angajaţi în diferite 
activităţi cu caracter social, legate de fenomenul criminal sau deviant. 


Realizarea unei justiţii penale înțelepte, optimizarea şi umanizarea reacției sociale faţă de feno- 
menul criminal necesită o raportare permanentă la rezultatele cercetărilor criminologice, mai 

